
Prefață 


1. Despre volum 


Alcătuirea acestui volum a debutat în primăvara lui 2001, în contextul 
unor cercetări ample în privinţa problematicii genului în cultura și politica 
românească pe care le-am coordonat în ultimii ani. 

Autoarele și autorii acestor studii au cel puţin o trăsătură comună: 
interesul pentru istoria gândirii politice româneşti. Cu excepţia Mariei 
Bucur, cercetătoare consacrată în spaţiul academic american, toţi ceilalţi 
sunt tineri absolvenţi de Ştiinţe Politice, cu studiile universitare abia 
încheiate, cu masterate sau doctorate în faze incipiente. Toţi au însă 
ceea ce eu numesc o privire proaspătă, suficient de proaspătă să încerce 
să exploreze gândirea politică în spaţiul nostru cultural din perspectiva 
abordării relaţiilor de gen. O astfel de întreprindere nu este deloc ușoară, 
mai ales într-o cultură politică în care marii bărbaţi ce au configurat 
agenda politică şi discursul politic fie s-au interesat de femei ca de simple 
note de subsol la „problemele politice majore”, fie le-au neglijat existența 
ca subiecți ai politicului, trecându-le normativ în gineceu, ca însoţitoare 
şi „mume ale neamului”. De bună seamă, cititoarele şi cititorii vor remarca 
o pondere diferită a acestei problematici de la un articol la altul. Accentele 
diferite, în sensul importanţei genului, există chiar și în interiorul acestui 
volum. Şi această pondere nu este străină de sexul autorilor. Genul este 
categorie centrală şi ocupă o pondere extinsă în studiile Mariei Bucur şi 
ale Ralucăi Popa. Autorii bărbaţi au o tendință destul de pregnantă să 
extindă analiza contextului în care sunt elaborate anumite discursuri 
politice și politologice despre femei şi relaţiile de gen. Pentru unii autori 
bărbaţi, iniţierea în această abordare a coincis cu elaborarea studiului 
însuşi, este drept, într-un climat academic în care studiile de gen încep 
să fie la ele acasăi. Am considerat însă că este important să existe o 
poartă de intrare într-un domeniu de cercetare prea puţin explorat la 


i. Mă refer la faptul că aceștia sunt absolvenţi ai Şcolii Naţionale de Studii 
Politice şi Administrative Bucureşti, instituţie în care există un Masterat de 
Gen şi Politici Publice şi în care se face cercetare în acest domeniu, mulţi 
profesori incluzând teoriile politice feministe în abordările lor disciplinare. 

noi. Împărtăşesc convingerea că sensibilizarea și receptivitatea față de 
cercetarea de gen trebuie să se origineze undeva, în contextul unui 
interes deja constituit, al unui déjà vu care poate fi reexaminat, reconsi- 
derat dintr-o perspectivă diferită. 

Maria Bucur a contribuit metodologic şi bibliografic la munca tuturor 
autorilor. Pe parcursul elaborării volumului a făcut observaţiile şi corec- 
turile necesare fiecărui studiu, distanța dintre Bloomington şi Bucureşti 
anulându-se în condiţiile ciberspaţiului. Ea însăşi este nu doar coeditoare, 
ci şi coautoare a acestui volum. În ce mă priveşte, am făcut selecţia 
tematicii, a autorilor şi am urmărit în diferite etape dezvoltarea cercetării 
și elaborarea studiilor autorilor foarte tineri. M-am ocupat de finalizarea 
volumului într-o formă, sper, cât mai utilă pentru cei interesaţi de un 
asemenea demers, precum și de prefaţarea volumului. 


2. Alegerea temei 


Patriarhatul este un concept-cheie în gândirea politică feministăii. Sensul 
său este deopotrivă descriptiv (relevă organizarea prevalentă a relaţiilor 
publice și private între femei și bărbaţi după paradigma larg împărtăşită 
religios și laic: bărbatul îi este cap femeii) şi normativ: indică felul în 
care aceste relaţii trebuie configurate: bărbatul trebuie să fie capul 
femeii. Patriarhalismul este ideologia care susține acest tip de normă 
şi acest tip de organizare socială. Este ideologia în centrul căreia stă 
„regula tatălui”, a tatălui simbolic, cel al cărui cuvânt contează și creează. 
Dacă în privinţa bărbaţilor patriarhalismul a evoluat spre paternalism 
sau chiar spre contractualism în condiţii de „fraternitate”:i, în privința 
tratării femeilor această ideologie are o rezistenţă greu de dislocat. 
Conceptele de „patriarhat” și „patriarhalism” transcend relaţiile de 
gen. Sensurile lor vizează mai extins relaţiile dintre oameni bazate pe 
paradigma tradiţională a dominanţei lui pater familias. În societăţile 
moderne, acest gen de organizare socială este de tip paternalist şi 
reflectă relaţiile dintre stat și indivizi. În gândirea liberală, de exemplu, 
există o amplă abordare din perspectiva conceptelor de „paternalism” şi 
„autonomie”, liberalismul însuşi fiind o ideologie care argumentează 


ii. Pentru o introducere în sensurile conceptului de „patriarhat”, vezi şi Otilia 
Dragomir, Mihaela Miroiu (editoare), Lexicon feminist, Editura Polirom, laşi, 
2002, iar pentru o abordare de detaliu, vezi Gerda Lerner, The Creation of 
Patriarchy, Oxford University Press, Oxford, 1986. 

iii. Vezi ampla teoretizare asupra caracterului masculin-patriarhal al contractului 
social în Carole Paterman, The Sexual Contract, Standford University Press, 
Standford, 1989. 

amplu pentru lărgirea autonomiei individuale şi împotriva paternalismului, 
respectiv a tendinței ca „binele” indivizilor să fie configurat la nivel 
colectiv sau la nivelul statului. A te conduce după capul propriu, fără 
să-i lezezi pe alţii, este o normă definitorie a democraţiilor liberale. 
Paternalismul în relaţiile stat — individ, ca și patriarhatul în relaţiile de 
neam şi familie şi în relaţiile de gen pleacă de la supoziţia infantilismului 
persoanelor adulte. Cineva trebuie să le ghideze acestora în mod perma- 
nent viaţa, să le configureze „rostul lor pe această lume”, să discearnă în 
locul lor. În societăţile tradiţionale și tradiţionaliste, paternalismul îmbracă 
hainele arhaice ale patriarhatului. În acest context, avem de-a face cu 
un amalgam de argumentaţii laico-religioase prin care societatea se 
poate menţine în supunere și ascultare, prin monopolizarea „minţii” de 
către o anumită categorie de oameni meniţi să fie normatori-legiuitori. 

De ce patriarhatul este concept central în gândirea politică feministă ? 
Explicaţia acestei centralităţi este destul de lesnicioasă. Considerând că 
progresul istoric poate fi măsurat după gradul de democratizare prin 
lărgirea fruntaliilor drepturilor, libertăţilor şi participării la viața publică, 
ceea ce putem observa este că sistematic a existat și există o ultimă 
redută de ieşire din patriarhalismul puterii: anume reduta de gen. Până 
şi cele mai luminate minţi bărbătești ale vremii lor se înscriu, de regulă, 
în corul vast: vrem democraţie, dar nu şi pentru femei, sau, dacă acceptăm 
ca femeile să ne fie partenere de rangul doi în sfera publică (eventual să 
ne voteze, dar nu și să ne reprezinte), nu acceptăm să le fim şi noi 
parteneri în viaţa privată. Cu alte cuvinte, modernizarea şi emanciparea 
sunt fie monopol masculin, fie asociate cu păstrarea rolurilor tradiționale 
pentru femei în viaţa privată. Emanciparea se opreşte cel mult în pragul 
genului sau în pragul casei, în cazul jumătate fericit în care ea este 
acceptată pentru categorii mai largi. 

Pe ce se bazează patriarhatul în relaţiile de gen? Legitimările lui vin 
din selecţia misogină a tradiţiei religioase și sunt preluate în lumea 
secularizată cu diverse argumente, unele omagial-romantice: femeile 
sunt moral superioare şi nu este cazul să se murdărească în „cloaca 
politică” (bine păzită de bărbaţi). Este de preferat ca ele să-i însoțească 
şi să-i inspire. Alte argumente sunt de-a dreptul umilitor-dispreţuitoare : 
femeile nu sunt oameni deplini, performează mai mult roluri de femele: 
nasc, hrănesc şi îngrijesc, sunt „mume” biologice, nu spirituale, au mintea 
redusă la sentimente şi emoţii, iar politica se face cu atitudini virile şi 
spirite bărbătești (vezi, de exemplu, ideologia legionară). Aceste spirite pot 
să fie corupte prin însoţirea cu femei, dincolo de nevoile biologic-emoţionale. 
Pentru antidemocraţi, democraţia însăși este dubioasă şi dăunătoare, 
fiindcă este „feminină”. 

Desigur că este o diferenţă de natură între „patriarhatul soft” al 
democraţilor şi „patriarhatul hard” al variilor gânditori autoritarişti. 

Primii pot deveni secvențial aliați ai emancipării de patriarhat, ultimii 
sunt avanposturi ridicate ferm împotriva „anomiei” numite emanciparea 
femeilor, tot așa cum sunt avanposturi în calea democraţiei, această 
organizare socială care blochează elanul elitei în favoarea femininei şi 
inferioarei „mase”. 

Aceste tipuri de abordări au dominat gândirea europeană. Ceea ce 
ştim mai puțin este modul în care s-a asociat patriarhalismul de gen cu 
evoluțiile gândirii politice româneşti. Volumul acesta este o primă încercare 
menită să releve particularități ale spaţiului nostru cultural. În cele mai 
multe dintre studii este urmărită problematica mai generală a moder- 
nizării, aşa cum apare în ofertele teoretice şi doctrinare româneşti, în 
relație cu abordările genului. 

Am considerat că, pe de o parte, variabila gen a lipsit din analiza 
istoriei gândirii politice românești, iar, pe de altă parte, că, relevând 
modul în care ea apare, putem avea o idee mai coerentă, pe de o parte, în 
privinţa emancipării femeilor, pe de altă parte, în privința avansurilor şi 
ratărilor procesului de modernizare (înţeles în acest context ca ieșire din 
paternalism). Felul în care persoane și orientări de mare influență în 
cultura şi politica vremii au tratat relaţiile de gen şi problemele femeilor 
dă seama de lungul drum către autonomia personală, drum care şi în 
istoria actuală se dovedeşte greu de parcurs. Tradiţia se metamorfozează 
în tranziţie, cu toate că receptivitatea în plan normativ este cu totul 
alta, cel puţin la nivelul politicii de stat. Întrebarea: „De ce nu sunt 
femeile membre cu exerciţiul deplin al drepturilor cetățenești nici acum ?” 
își află multe răspunsuri în evoluţia gândirii politice româneşti. Acestei 
întrebări i se poate replica prin aceea că acest exercițiu deplin nu îl au 
nici cei mai mulți bărbaţi. Este drept, dar trebuie să admitem că nici un 
bărbat nu este blocat în accesul lui la obținerea sau exercitarea drepturilor 
din cauza apartenenţei la un sex, pe când femeile da. Ele sunt tratate 
altfel (a se citi: ca inferioare sau marginale) pentru că sunt femei. 

Titlul acestui volum poate induce în eroare. „Istoria gândirii politice 
românești” este identificată în contextul nostru ca istorie a gândirii politice 
a bărbaţilor români, adică a acelor personaje care au dictat în vremea lor 
ceea ce azi numim curentul principal (mainstream) în opinia publică. Între 
acești bărbaţi există mari diferenţe, uneori chiar de natură, în abordarea 
genului. Aceste diferenţe sunt coerente cu orientarea politică de care 
aparţin. Rămâne relativ în afara tratării în volumul de faţă gândirea politică 
a femeilor (cu mici excepţii, vezi mai ales studiul Mariei Bucur). O antologie 
a acestei gândiri va fi oferită de către Editura Polirom şi se datorează 
Ștefaniei Mihăilescu. Sperăm ca în evoluţiile viitoare ale studiilor de gen 
în România să se poată face analize comparative între ofertele intelectuale 
ale bărbaţilor și femeilor în domeniul gândirii politice româneşti. 

3. Ce ne spun studiile din acest volum? 


Voi consacra un spaţiu mai larg primului studiu fiindcă liberalismul 
însuşi este, istoric vorbind, primul aliat doctrinar al feminismului, deopo- 
trivă şi în România. Cu alte cuvinte, fiindcă liberalismul subminează în 
genere patriarhalismul, de uneltele sale poate beneficia, implicit sau 
explicit, şi mișcarea de emancipare politică și civică a femeilor. Câtă 
alianţă și câtă diferenţă sunt posibile, vom vedea în cele ce urmează. 
Studiul Ralucăi Popa, „Dimensiuni ale patriarhatului în gândirea 
liberală românească între 1848 şi al Doilea Război Mondial”, reprezintă 
o reexaminare a liberalismului românesc din perspectiva analizei de 
gen. Autoarea îmbrățișează ca reper normativ feminismul, în particular, 
pe cel liberal. Ceea ce apare pregnant în acest studiu este faptul că, pe de 
o parte, liberalii români influenţi nu au tratat explicit problematica de 
gen, iar, pe de altă parte, faptul că, atunci când au făcut-o implicit 
(femeile apărând la periferia liberalismului), această problematică urmează 
mai degrabă coordonate şi argumente etice decât politice. Femeile apar 
ca agenţi morali caracterizați printr-o „etică a uitării de sine” (între 
altele, o virtute care nu este tocmai liberală). Acest tip de etică prescrie 
un devotament necondiționat pentru familie şi pentru sprijinirea activităţii 
publice bărbătești. Într-un fel, femeile sunt superioare moral bărbaţilor 
fiindcă etica lor transcende interesul egoist. Ele sunt agenţii educaţiei 
morale (apud Bălcescu), din cauza capacităţii de jertfire. Rămânând 
„mume de familie”, femeile educă moral națiunea. Au cel puţin un rol 
educativ aparte, spre deosebire de femeile gândirii legionare, care rămân 
doar mume îngrijitoare. Liberalii români au omagiat „femeia-Madonă”, 
a cărei putere vine din iubire: ea este o „fiinţă îngerească”, o „zeitate care 
trăieşte numai din veaţa noastră, n-are altă bucurie decât bucuria noastră, 
nici altă fericire decât fericirea noastră” (N. Bălcescu). Desigur, acest „noi” 
se referă la bărbaţii soţi sau fii. În consecinţă, superioritatea morală are 
un preţ: delegitimarea autointeresului pentru femei și excluderea din 
sfera publică. Nici Rosetti nu se depărtează de acest discurs de sancti- 
ficare romantică: Toţi oamenii sunt deopotrivă, dar femeile sunt 
zeițe, deci nu au de ce să ceară drepturi. Idealizarea morală 
merge mână în mână cu excluderea politică. Rosetti devine mai 
conservator decât conservatorii când vede în ieșirea femeilor în spaţiul 
public, „la baluri şi vizete”, un semn de decădere și depravare. Discursul 
său este un omagiu al familiei constituite prin liber consimțământ (nimic 
mai liberal), o familie în care femeia alege liber subordonarea, jertfa şi 
devotamentul. Revoluţia familiei se oprește la libertatea de a alege o 
condiţie care înainte era impusă. Silnicia este înlocuită cu dragostea. 

Femeile nu au autonomie, sunt cetățene ca mame şi soţii, nu ca persoane, 
sunt ocrotitoare-îngrijitoare, sunt „eroine ale spaţiului privat”. Exemplul 
familiei Rosetti stă viu în acest sens: bărbatul familiei se sacrifică pe 
altarul revoluţiei în mod nemijlocit. Bătălia lui este schimbarea lumii. 
„Cauza” Mariei Rosetti este cauza bărbatului ei. 

Un pas cu totul semnificativ îl face Cezar Bolliac, pronunțându-se 
pentru emanciparea femeii prin dobândirea statutului de cetăţeană și a 
libertăţii sexuale. Bolliac este un militant al schimbării atitudinii față 
de femei, mai ales față de cele pe care le socotește excepționale. Coerent 
cu gânditorii apuseni ai vremii sale, Bolliac consideră femeile ca având 
un pregnant rol civilizator. Ele nu sunt întocmai ca bărbații. Bolliac face 
elogiul sensibilităţii feminine, păstrând intactă dihotomia rațional — 
emoțional ca dihotomie masculin — feminin. Unele dintre textele sale 
sunt coerente cu ideile unui alt mare feminist al acelei vremi, John 
Stuart Mill : „Unde stă cea dintâi inegalitate socială ? În sclavia fămeiei”. 
Cu vorbele feministelor radicale, Bolliac conştientizează faptul că subju- 
garea de gen este cea mai veche și mai răspândită formă de dominație, 
că patriarhatul este mai vechi şi mai universal decât orice altă formă de 
aservire. În anumite contexte, Bolliac devine purtătorul de cuvânt al 
intereselor femeilor : solicită pentru femei drept de vot, statutul de cetă- 
tene legiuitoare, judecătoare și executoare, în alte contexte, uită şi se 
înscrie în corul general al opțiunii pentru votul universal masculin. 

Un aliat important, mai puţin al feminismului și mai mult al anti- 
patriarhalismului în relaţia stat — cetăţean este Ion Ghica, unul dintre 
prea puţinii gânditori şi politicieni români care insistă asupra nevoii de 
autoguvernare la nivel individual. Lipsa autoguvernării merge în chiar 
inima ratărilor tentativelor de modernizare. Este greu de conceput că un 
spaţiu politic şi cultural în care individualismul, autonomia și auto- 
guvernarea au fost teme politice și practice extrem de marginale se 
dezbară ușor de patriarhat în variile sale forme de-manifestare, inclusiv 
cea de gen. Mai mult, Ghica insistă asupra unei cauze de fond a auto- 
nomiei scăzute a femeilor: dependenţa economică faţă de bărbaţi. Încă din 
acea vreme, destinul lor ocupaţional (altul decât cel al îngrijirii) se configura 
în calitate de ţesătoare și cusătorese. El remarcă și faptul că femeile sunt 
voci informale în spaţiul public, fără să fie părtașe la formarea opiniei 
publice (între altele, o remarcă atât de valabilă și astăzi). În aceeaşi linie se 
înscriu concepţiile neoliberale ale lui Ștefan Zeletin: autonomia depinde 
mult de cea economică şi aceasta vine o dată cu munca salariată şi procesul 
de industrializare. Zeletin critică împroprietărirea ţăranilor şi din raţiuni 
de gen : ea se face pe „capi de familie” şi beneficiarii ei sunt bărbaţii. Acest 
fapt exprimă evident dimensiunea economică a patriarhatului românesc. 

Autoarea studiului reuşeşte să selecteze exemple deosebit de semni- 
ficative pentru o analiză feministă a liberalismului românesc. Uneori 

este însă prea exigentă (deşi pe drept) în reexaminările sale. După cum 
se va vedea din studiile celorlalți autori, abordările liberale sunt, cel 
puţin în ordine cronologică, de departe, vârful de lance al emancipării în 
raport cu celelalte. 


Andrei Miroiu ne oferă o analiză asupra gândirii politice a conserva- 
torilor români pe dimensiunea relaţiei dintre patriarhalism şi construcția 
statului modern. În acest context, problematica de gen este tratată ca un 
byproduct al patriarhalismului de tip conservator. Rezervă însă un capitol 
special de analiză din perspectivă de gen a concepţiei junimiste. Femeile, 
argumentează autorul studiului, lipsesc din programele conservatorilor 
şi adesea şi din opinia politică de tip conservator. Atunci când sunt 
prezente în sens pozitiv, sunt reprezentate prin interesul pentru femeile 
excepţionale (vezi abordările lui Maiorescu). Talentele le sunt recunoscute, 
drepturile nu. În genere, conservatorii acceptă drepturile dobândite, nu 
pe cele conferite a priori, în virtutea faptului de a fi om. Femeile „au 
dobândit deja destule drepturi”. Ceea ce mai pot oamenii câștiga este prin 
muncă responsabilă. Drepturile se moștenesc (iar aici femeile se izbesc 
de dreptul de moştenire a! primogeniturii masculine) sau se dobândesc 
prin efort propriu. Dar acest efort nu le este îngăduit, iar munca domestică 
nu conduce la „merite” care să îndrituiască o persoană. Munca domestică 
nu este ceea ce conservatorii numesc „muncă responsabilă” şi nici muncă 
productivă, generatoare de merite și drepturi. 

Pentru conservatori, familia tradiţională este baza organicităţii şi 
trebuie să rămână intactă. Bărbaţii au dreptul să fie capul familiei și au 
datoria patriarhală a întreţinerii familiei. Potrivit lui Petre Carp, orice 
așezământ care face femeile să iasă din gineceu şi să se manifeste în 
afara lui este condamnabil. Femeile nu trebuie să muncească în afara 
gospodăriei decât în calitate de moaşe sau cusătorese, singurele identități 
profesionale respectabile. El consideră prostituatele pe aceeași treaptă 
morală cu asasinii. Autorul studiului relevă că politicile conservatoare 
reprezintă cea mai mare ameninţare pentru emanciparea femeilor prin 
felul în care tratează regimul proprietăţii asupra terenurilor agricole. 
Terenurile agricole revin bărbaţilor și moștenitorilor lor masculini, în 
schimb, femeile au dreptul să fie întreținute (citește: pe acela de a fi 
dependente economic). Singura șansă a femeilor de a avea o pro- 
prietate este situația în care toţi bărbaţii îndrituiți din familie 
pier sau când aceștia nu există. „Subordonarea unui gen de către 
celălalt este o normă a existenţei sociale, fără de care evoluţia organică 
prin care se poate produce o modernizare veritabilă nu este posibilă.” 
(A.M.) Modernizarea preconizată de conservatori se face pe baze neega- 
litare. În cadrul ei, inegalitatea de gen este respectată cu sfinţenie. Nici 
un plan abstract, nici o ideologie emancipatoare nu pot să conducă la 


18 PREFAŢĂ 


nimic bun. Sunt forme fără fond care mai degrabă strică filiera organică 
a dezvoltării. Prin proiecte emancipatoare sunt zdruncinate sursele sta- 
bilităţii sociale (a se citi şi relaţiile patriarhale, vezi T. Maiorescu). 
Autoritatea se bazează în stat pe avere şi gen. Aceasta este „ordinea de 
drept”. În această ordine, femeile sunt tratate în rând cu copiii, ca fiinţe 
slabe care trebuie ocrotite de bărbat, eternul patriarh. În fruntea statului 
trebuie așezat un părinte patriarhal, „bărbat cu mână de fier şi inimă de 
aur” (Bibescu), un părinte care își conduce poporul (infantil — n.n.), prin 
autoritate tradițională. Excepţie de la nucleul dur al gândirii conser- 
vatoare face Barbu Katargiu, care, deși adept al societăţii ordinelor şi al 
providențialismului, acceptă lărgiri ale drepturilor pentru bărbaţi. Din 
ordinea predeterminată a lumii, din piramida socială a Creatorului, 
femeile însă lipsesc. Toate poziţiile sociale se reglementează pe relaţia 
tată -— fiu. 

În opinia conservatorilor români, modernizarea se face prin eforturi 
şi talente, nu prin proiecte de schimbare. Ea depinde de trăsăturile de 
personalitate și de capacităţile participanţilor la acest proces. În spaţiul 
nostru, în opinia conservatorilor, drepturile au fost dobândite fără să fie 
cerute, deci împotriva evoluţiei „naturale”. Femeile nu pot să fie agenţi 
ai modernizării, dar nici beneficiarele ei, în sensul emancipării. Clasele 
superioare au drepturi, celelalte le pot câştiga prin efort. Este îndoielnic 
însă ca la acestea să acceadă „poporul”, construit de către conservatori 
ca „feminin” : blând și răbdător (B. Katargiu). Pentru un astfel de popor, 
libertăţile sunt deja destule, iar schimbările sunt periculoase. Conservatorii 
(vezi trimiterile la P. Carp) se tem pentru dispariţia „ţăranului” (agentul 
etern al blocării modernizărilor, simbolul unei veşnicii atât de dragi 
paseiștilor români) şi de înlocuirea lui cu salariatul agricol şi cu cel 
industrial. Cu atât mai puţin este de așteptat ca ei să sprijine, chiar şi 
vag, autonomia economică a femeilor. 

Andrei Miroiu încearcă o argumentare consistentă, potrivit căreia 
multe dintre reformele de tip liberal au avut susținere reală în guvernările 
conservatoare și că, în ciuda discursurilor conservatoare, lor le revine o 
parte considerabilă din politica modernizării. Desigur, nu însă și în 
privinţa relaţiilor de gen. Aici pragmatismul conservatorilor se întoarce 
la matca tradiţiei, care nicicum nu trebuie zdruncinată. Orice nișă pentru 
schimbare se blochează. Rămân doar cele date de consecinţele neinten- 
ţionate ale modernizării în privința schimbării relaţiilor de gen. 


Maria Bucur, în studiul său asupra mișcării eugeniste şi a rolurilor 
de gen, tratează un subiect încă foarte puţin abordat de către istoricii 
români ai gândirii politice. Unul dintre motive poate să fie și acela că 
istoricii sunt preponderent bărbaţi, iar gândirea şi politicile cugeniste le 
afectează mai ales pe femei. Eugeniştii definesc națiunea biologic. Normativ, 

statul trebuie să joace un rol determinant în construirea unei națiuni 
sănătoase, adică să intervină activ atât în privinţa căsătoriilor, cât și a 
conceperii și naşterii copiilor. Statul se substituie discernământului 
personal în privinţa cuplurilor şi a reproducerii. Între altele, aşa cum 
menţionează autoarea, marea reușită practică a ideilor eugeniste a repre- 
zentat-o politica pronatalistă a lui Ceaușescu. Atunci statul a devenit cu 
adevărat marele patriarh care deţinea controlul facultăţilor reproductive 
ale femeilor. 

Ideile eugeniste se concentrează asupra unor probleme cum ar fi 
scăderea ratei natalității, mai ales în clasa de mijloc, precum şi asupra 
celei a căsătoriilor interetnice, care „strică” puritatea neamului. Femeile 
înstărite sunt în „culpă” fiindcă au tendinţe estetic-hedoniste, și nu 
materne, iar acestor tendinţe trebuie să li se pună capăt. Dacă ele, ca şi 
cele din clasa de mijloc, nu sunt în stare să vină pe calea cea dreaptă şi 
să se gândească la înmulţirea şi sănătatea naţiunii, statul trebuie să 
preia controlul şi să ia măsuri de ridicare a natalității la categoria de 
populaţie care este dezirabil să se înmulțească (a se citi: etnicii români 
din clasa de mijloc). Accesul la contracepţie trebuie să fie permis în 
funcţie de clasă și etnie. Important era ca indivizii să nu fie lăsaţi în voia 
egoismului lor în dauna intereselor legate de sănătatea naţiunii. Unii 
trebuiau sterilizaţi, alţii stimulaţi să se înmulțească. 

Ca în orice gândire paternalistă, eugeniștii consideră că unitatea 
socială de bază este familia, și nu individul. Iar în contextul modernizării 
şi industrializării, familia este prima victimă. De aceea nu este de mirare 
reiterarea ebgiului pentru familia tradițională ţărănească și pentru 
femeile care își duc viaţa în gospodărie. 

Mişcarea eugenistă a fost seducătoare și pentru româncele din 
Transilvania, prin intermediul Astrei, mai ales prin aceea că programele 
ei se adresau femeilor adesea neglijate de către feministele românce, 
atunci ca şi acum, și anume țărăncilor. Secţia Femenină Biopolitică a 
luat distanţă negativă faţă de feminism. Ținta femeilor eugeniste era să 
contribuie la însănătoşirea neamului prin blocarea migrării țărăncilor 
spre orașul „pierzaniei” și educarea acestora pentru îngrijirea şi sănătatea 
familiei şi căminului. Gătitul, cusutul, broderia, dar și alfabetizarea 
sunt centrale acestei educaţii. Dezvoltarea intelectuală nu trebuia însă 
încurajată mai mult decât atât, fiindcă educaţia înaltă conduce la scă- 
derea natalității. 

În contextul acestei mișcări s-a dezvoltat o nouă profesie feminină: 
asistența socială. Maria Bucur analizează meritele și limitele acestei 
noi profesii în emanciparea femeilor. Asistenţa socială este în consens cu 
paradigma patriarhală clasică despre menirea femeilor de a ocroti și a 
îngriji, este o profesie „naturală” pentru femei. Pe de o parte, le ajută să 
iasă în sfera publică, pe de alta, întăreşte prejudecățile despre sfera 

capacităţilor de afirmare ale femeilor. Promotoarele asistenţei sociale în 
România, personaje cu totul meritorii de altfel (vezi, de exemplu, Veturia 
Manuilă), devin şi susținătoare ale limitării emancipării femeilor. 

Pentru eugeniști, feminismul reprezintă un pericol pentru „destinul 
eugenic” al femeilor fiindcă este o formă de individualism, o dată ce se 
axează pe drepturi și autoafirmare, inclusiv în viaţa publică. Feministele 
consideră că este cu totul drept ca o femeie să poată alege între carieră 
şi familie sau combinarea lor și că îşi poate stabili singură menirea în 
viață, fapt care contravine cu totul ideii de destin eugenic al femeilor şi 
propovăduirii statului eugenist total, un stat care se amestecă deopotrivă 
în sfera publică şi în cea privată (vezi Biopolitica lui Iuliu Moldovan). În 
condiţiile României, avem de-a face cu un antifeminism preventiv, o 
dată ce mişcarea feministă era departe de a fi o mişcare de masă. Este de 
remarcat că acest tip de antifeminism preventiv este o constantă a discur- 
sului politic românesc. Nici România anului 2000 nu este străină de 
această abordare. Autoarea explică, în consens cu argumentele oferite 
de eugeniștii înșiși, faptul că antifeminismul preventiv are menirea 
să blocheze accesul femeilor la competiţia pentru resurse. O dată 
stabilit ce valoare au calitățile materne, femeile trebuie să-și fructifice 
maternitatea şi să renunţe la alt tip de ambiţii. De altfel, eugeniştii 
consideră cazurile de excelenţă intelectuală la femei ca un semn de 
„anormalitate biologică”, anume aceea de a nu te căsători și de a nu avea 
copii. În mod paradoxal, există aspecte ale politicilor eugeniste care sunt 
coerente cu ideile feministe : dreptul la contracepţie şi avort, ca şi dreptul 
de vot sunt admise și promovate de eugeniști (aceasta explică și existența 
unor femei devotate eugenismului, cum ar fi Maria Băiulescu). Dar aceste 
drepturi sunt menite să întărească statutul de mamă cetăţeană responsa- 
bilă, și nu angajarea în viața publică. Cea din urmă îndepărtează femeile 
de rolul lor. „Femeile trebuiau să rămână subiecţi ai statului total, mai 
degrabă decât membri deplini cu drept de vot, în timp ce atribuţiile 
statului deveneau din ce în ce mai paternaliste.” (M.B.) Femeile, ne 
spune autoarea, devin „subiecţi tăcuţi ai unui regim paternalist” în 
condiţiile politizării sferei private. Acest model a fost preluat în varii 
forme în contextul unor mișcări totalitare de tipul legionarismului și 
comunismului în variantă ceauşistă. 

Maria Bucur nu ezită să menţioneze ideile unor autori asociaţi mişcării 
eugeniste care pot să fie în bună alianță cu feminismul, cum este cazul 
celor formulate în urma experimentelor de către psihologul Al. Roşca în 
privința lipsei deosebirilor de inteligenţă între băieţi și fete, precum și a 
rolului practicilor sociale patriarhale în inferiorizarea culturală și profe- 
sională a femeilor. Roșca pledează pentru recuperarea acestui capital 
uman, nedrept irosit, prin schimbări în accesul la educaţie. 

Valentin Nicolescu-Quintus şi Radu Pircă ne oferă studiul „Femeia 
în gândirea naționalistă românească: patriarhalismul indiferenţei”. Dacă 
în doctrinele anterior analizate am întâlnit fie opacitate conservatoare 
la orice idee de emancipare, fie un romantism omagial fără consecinţe în 
condiţia politică şi civică a femeilor, fie ideea unui stat intervenţionist 
care gândeşte în locul femeilor inclusiv în privinţa maternității, fie chiar 
ideologii emancipatoare, care solicită drepturi politice şi civice depline 
pentru femei, de această dată avem de-a face cu o ofertă foarte diferită. 
Naționalismul (şi mă refer aici la cel extremist) este, sub multe aspecte 
de fond, complet ireconciliabil cu feminismul ca ideologie a emancipării 
axată pe autoafirmare individuală. Naționalismul este, mai întâi de 
toate, o ideologie colectivistă. Desigur, în anumite sensuri și Iorga sau 
Brătianu, de exemplu, erau naționaliști, dar ei practicau un altfel de 
naționalism, deplin conciliabil cu democraţia. De aceea, așa cum reiese 
din studiul la care mă refer, poziţia lor cel puţin declarativă este pozitivă 
în privinţa emancipării femeilor. În anumite condiţii, naționalismul se 
radicalizează până la fascism şi legionarism, aceste ultime ideologii 
situându-se exact la polul opus al democraţiei în general, al încorporării 
mișcării feministe drept componentă a democraţiei liberale, în particular. 
În forme extremiste, naționalismul este patriarhalism totalitar. 
Un patriarhalism nu doar antifeminist, ci și antifeminin. Democraţia 
însăşi este văzută ca formă de efeminare. Majoritatea autorilor analizaţi 
au jucat un rol de prim rang în formarea opiniei publice. 

Autorii studiului remarcă, pe de o parte, lipsa de interes pentru 
situaţia politică a femeilor şi, pe de altă parte, prezenţa unei atitudini 
creatoare de opinie în privinţa acestora. Această atitudine este fie explicit, 
fie implicit misogină. Cea explicit misogină are un mesaj clar: femeile 
nu sunt bărbate, sunt incapabile de politică, nu sunt capi de familie şi nu 
sunt în stare să treacă dincolo de interesul pentru fizic și exterioritate. 
Intelectul şi interioritatea sunt monopoluri masculine. Cea implicit miso- 
gină se referă la denigrarea „femininului”. Pătura superpusă este feminină, 
are instincte feline și e plină de cocote (M. Eminescu). În forme radicale, 
naționalismul disprețuiește făţiş femeile. De ce oare? De bună seamă 
fiindcă un naționalism „de substanţă” înseamnă o apologie a virilităţii 
asociată cu ortodoxia și elitismul. Viitorul destin hegemonic al României 
în sud-estul Europei are nevoie de o generaţie virilă, ortodoxă, de elită 
cu viaţă spirituală, are nevoie ca însăşi capitala să devină „centru viril? 
(M. Eliade). Feminitatea perverteşte geniul masculin, creează o falsă 
concepție a demnităţii. Feminitatea, sensibilitatea sunt forme de subminare 
a „eroicului, tragicului masculin”. În arsenalul misoginismului eliadesc, 
evident nu lipseşte frecventa asociere femei — imbecili, asociere menită să 
întărească ideea : staţi departe de femei şi de feminizare, sursă a slăbi- 
ciunii politice (citește: a democratizării). „Mesajul este, practic, următorul: 

dacă vrei să devii un adevărat reprezentant al noii elite cultural-politice, 
atunci fii tot ceea ce nu este feminin ori feminizat. Calitățile intelectuale, 
esenţele veritabilei vieţi creatoare, sunt, toate, atribute ale masculi- 
nităţii” (V.N.-Q. şi R.P.). Noica este mai puţin dispreţuitor, dar cu nimic 
mai puţin patriarhalist decât confrații săi Eliade și Cioran. El vrea să 
surprindă „esențele” masculinităţii şi feminității și le găsește în aceea 
că „spiritul feminin este; spiritul feminin rămâne în ordinea lui a fi. 
Singur spiritul masculin produce, pătrunzând în ordinea lui a face”. 

Faptul că politicienii extremiști, mai precis, legionarii, aruncă problema 
femeilor în „subsolul agendei politice” nu aduce nimic nou sub soare, dar 
felul în care o fac este spectaculos şi, desigur, coerent cu propria doctrină. 
Este important că autorii studiului au presărat comparativ ilustrarea 
acestei teme cu citate din Hitler sau Goebbels, și nu doar din A.C. Cuza 
şi C.Z. Codreanu. Importanţa vine din aceea că astfel „familia” ideologică 
a fasciştilor fără frontiere, indiferent ce nume şi-au dat, devine mult mai 
coerentă, mai unită în cuget. 

Cum sunt și, mai ales, cum trebuie să fie femeile în optica legionară ? 
Cum sunt, interesează mai puţin. Eventual, nu găsim nimic pozitiv decât 
imaginea ţărăncii care alăptează pruncul pe brazdă, în pauza secerișului. 
Interesează mai mult cum trebuie să fie „femeia legionară”, „femeia 
nouă”, cea pe care se sprijină vajnicul bărbat legionar. Virilul legionar, 
dedicat cauzei, are nevoie de un sprijin în femeia devotată total cauzei 
bărbatului ei, capabilă de suferinţă şi jertfă, ţinută în lumea mică a 
casei. În această lume mică, femeia legionară îngrijește luptătorul, atunci 
când acesta se primenește între două secvenţe ale misiunii sale istorice, 
îl scapă de grija trupului, ca să îi elibereze spiritul pentru înalta cauză, 
îi face prunci ştiind că este „mamă de soldaţi”, este mai mult femelă, 
fiindcă de educaţia morală și intelectuală a băieţilor ei nu se va ocupa 
decât ca portavoce a propagandei născocite de bărbaţii Legiunii. Astfel 
închipuită, mama legionară, producătoarea de soldaţi, ar putea să fie şi 
mută, mai puţin cazurile în care foloseşte limbajul ca să schimbe „reţete 
culinare legionare”. Cu astfel de reţete se implică și în propaganda de la 
sate, învățându-le pe ţărănci gătitul, „legionar”, desigur. Consideraţiile 
liberal-romantice despre femei încep să pară, comparativ, adevărate 
oaze. Căci bărbatul legionar nu iubește femeia, nu își risipește dragostea 
pentru o creatură inferioară şi muritoare. El îşi iubește patria, eventual cu 
fanatism. Patria este amanta, iubita. În nici una dintre doctrinele anterior 
pomenite femeile nu sunt tratate mai instrumental, iar patriarhatul nu 
ajunge pe culmi atât de extreme. Și este firesc. Nici bărbatul legionar nu 
gândește cu capul propriu, ci cu cel al Căpitanulul. Darvavui iwpivnas: 
este el însuşi instrumentul voinţei Bărbatului cel mare, cel ce întru- 
chipează o virilitate de tip mesianic. În doctrina legionară nu este vorba 
despre drepturi (în afară de cel la autosacrificiu). În „eotăpuilo” lox, 

doamnele legionare veghează privind în tăcere şi cu supunere la capii lor 
din „cuiburi”. Şi ce pot să-şi dorească mai mult, când însuși Căpitanul le 
spune: „Ea (femeia — n.n.) a cunoscut examenul durerii, al răbdării și 
credinţei şi n-a cunoscut teama. Acum, pasul ei e energic, liniștit și 
sigur... Eu consider cea mai mare glorie la care poate să aspire o femeie, 
gloria de a fi Mamă”. 


Studiul lui Gabriel Gherasim despre dimensiunile patriarhatului 
şi emancipării în gândirea lui Gherea și Pătrășcanu ne plasează într-o 
cu totul altă perspectivă. Stânga socialistă și cea comunistă au fost, în 
mare măsură, aliate ale egalităţii între sexe şi ale emancipării economice 
a femeilor. Şi Gherea, şi Pătrășcanu legau eliberarea femeilor de dez- 
voltarea muncii industriale salariate. Spre deosebire de idilismul clasic 
în jurul „ţăranului român” şi „satului românesc”, ca bastion mai general 
al patriarhatului, socialiştii (ca şi liberalii, de altfel), leagă progresul 
social de munca salariată (socialiştii), de proprietate şi munca salariată 
(liberalii). Pentru Gherea, în condiţii de neoiobăgie țăranii sunt lăsaţi în 
ignoranță, alimentaţi cu despotism sentimental-religios care poate fi 
destructurat doar prin proletarizare. El este un critic proeminent al 
instituţiilor patriarhale, al modelului autoritar pater familias. Gânditorul 
socialist dă și o interesantă explicaţie pentru atracția mare a oamenilor 
față de stat ca „patriarh general”, și anume: caracterul bugetivor al 
statului, precum și faptul că statul controlează cele mai multe resurse 
atrag românii să-şi rezolve problemele prin intermediul acestuia. În 
economia tematicii generale a acestui volum, Gherea este mai degrabă 
important pentru relevarea surselor politice ale patriarhatului de stat. 
Referirile lui la situaţia femeilor sunt puține şi adiacente. Cu toate 
acestea, programul lui Gherea prevede explicit votul universal și „egalitatea 
femeii”. Ambii gânditori de care se ocupă studiul fac apologia familiei 
socialiste întemeiate pe principii echitabile și pe neatârnare economică. 
Nici unul, desigur, nu ia în calcul schimbarea naturii muncii domestice 
şi parteneriatul în familie. 

Pătrășcanu se ocupă tangenţial de problema exploatării femeilor în 
manufacturi. Este de prisos să remarcăm faptul că el nu socotește relaţiile 
patriarhale o problemă, ci proletarizarea femeilor. Femeile nu sunt mai 
exploatate decât bărbaţii fiindcă sunt femei, ci fiindcă sunt proletare. 
Pătrăşcanu face remarce despre preponderența lor în munca agricolă, 
despre salarizarea mai scăzută a femeilor, despre preferința patronilor 
pentru forţa de muncă feminină, mai prost plătită şi mai exploatabilă 
(32% dintre muncitorii mineri erau femei şi copii în perioada interbelică). 
„Madona” sau zeiţa despre care vorbesc liberalii în mod romantic este, 
de astă dată, în mină. Explicaţiile sale sunt însă în afara relaţiilor de 
gen, ele ţinând mai degrabă de stadiul dezvoltării economiei. Legislaţia 

nu prevedea protejarea muncii femeilor şi copiilor, nici concedii de naştere 
și lăuzie. Pătrășcanu propune măsuri de protecţie socială, drepturi politice 
depline pentru femei şi atragerea acestora în viaţa publică. 

„Un veac de frământări sociale”, rămâne însă, ne spune Gabriel 
Gherasim, un veac masculin. Același lucru se petrece şi când Pătrășcanu 
analizează dictaturile din România. Dacă avem de-a face cu o analiză a 
patriarhatului, ea nu se referă explicit la relaţiile de gen, ci la relaţiile 
stat — indivizi, rege sau mareșal și restul lumii (ceea ce, desigur, este 
departe de a fi neinteresant). Într-o dictatură, populaţia este „feminizată”, 
„pasivă”. Ea așteaptă „eroul salvator”. „Dirijismul şi paternalismul erau 
termenii în care masele recent emancipate descopereau soluţiile salvării 
individuale și colective.” (G.G.) În faţa sărăciei, abuzurilor şi corupției, 
problema femeilor păleşte şi doctrinarii stângii trec tematica de gen la 
periferia agendei politice, după o tradiţie care se eternizează : „toate la 
timpul lor”. Timpul femeilor nu sosise încă. Patriarhatul, oricât de atacat 
în relaţiile stat - individ, rămâne nezdruncinat în relaţiile de gen. 


xxx 


Cititoarele şi cititorii sceptici ne pot acuza de o selecţie tendenţios- 
-negativă și de pretenţii de conștientizare de gen avant la lettre. Ne 
asumăm că orice interpretare se face printr-o grilă de lectură. Nu am 
urmărit să relevăm deliberat cât de vădit sau ascuns sexişti au fost 
promotorii bărbaţi ai ideilor politice româneşti. Și, în raport cu vremea 
lor, sunt departe de a fi fost „toţi o apă și un pământ”. Am vrut să 
înţelegem cum funcționa genul în gândirea politică românească, în limitele 
de care s-au ocupat autorii și autoarele studiilor din acest volum. Dominanţa 
relaţiei simbolice „mamă - fiu” în ideologiile româneşti (şi simetrica: 
„tată — fiu” în relaţia stat — individ) este grăitoare pentru configurarea 
relaţiilor bărbaţi — femei ca relaţii asimetrice, lipsite de parteneriat (ca 
și a relațiilor stat — individ). Protecţia (bărbătească) şi grija (femeiască) 
sunt relaţii necesare într-o societate, dar nu sunt suficiente pentru demo- 
craţie, pentru autonomie personală, competiţie şi autoafirmare. Adică, 
pentru ceea ce se înțelege prin fundamentele modernităţii. Şi cred că 
trebuie să înțelegem cât de mult contează patriarhalismul în relaţiile de 
gen în ratările modernizărilor româneşti, atunci, ca şi acum. 


Mihaela Miroiu 


Capitolul I 


Dimensiuni ale patriarhatului în 
gândirea liberală românească între 
1848 şi al Doilea Război Mondial 


Raluca Maria Popa 


Demersul pe care îl propun în continuare va încerca să reconsidere 
gândirea politică liberală românească dintr-o perspectivă a cărei 
categorie principală de analiză este genul. Interpretarea mea 
mizează astfel pe o sensibilitate improprie pentru perioada discu- 
tată: sensibilitatea față de gen. Deja afirmaţia pune problema 
relevanţei studiului. Gânditorii liberali, începând cu revoluționarii 
paşoptiști şi încheind cu liberalii sau neoliberalii interbelici — 
preocupaţi mai ales de problematici economice —, nu au considerat 
diferenţele dintre bărbaţi și femei ca fiind aspecte relevante pentru 
analiza proceselor care fundamentează societăţile politice. Diferen- 
țierile sociale şi economice de care s-a preocupat liberalismul 
românesc încă de la apariţia sa au fost cele de clasă. Liberalismul 
s-a născut în spaţiul românesc tocmai din lupta împotriva unei 
clase — cea a marii boierimi — şi a reprezentat o mișcare de înlăturare 
a privilegiilor de tip feudal. Liberalismul însuşi este legat de dez- 
voltarea unei clase sociale şi economice: burghezia, iar Ștefan 
Zeletin îl definește ca fiind nimic altceva decât „ideologia bur- 
gheziei”!. Diferenţierile de clasă (fie că este vorba de a diferenţia 
între boieri mari, boieri mici şi ţărani sau între burghezi, mari 
proprietari de pământ, funcţionari, muncitori şi ţărani), precum şi 
poziţionările specifice în raport cu interesele diferitelor clase sociale 
şi economice constituie coordonatele fundamentale ale gândirii 
liberale românești. 

De ce voi opera atunci, în acest studiu, cu categoria de gen ca o 
categorie principală de analiză? Răspunsul este simplu: pentru 
că diferențele de gen se manifestă pregnant la nivelul vieţii politice, 
al celei sociale şi al celei economice în această perioadă, ca şi în 
oricare alta. Faptul că gândirea liberală românească nu le discută 
explicit nu face decât să arate măsura în care ea reflectă şi, în 
acelaşi timp, contribuie la menţinerea acelei structuri de dominare 
în relaţiile dintre sexe, manifestă la toate nivelurile societăţii și 
pe care literatura feministă o desemnează cu termenul „patriarhat”. 

Demersul metodologic impus de această constatare şi pe care îl 
voi folosi în această analiză este cel al reexaminării. Un astfel de 
demers asumă premisa că ideile politice formulate la un anumit 
moment au, implicit sau explicit, o coloratură de gen. Această 
parțialitate de gen a fost prea puţin evidenţiată, deoarece interpre- 
tările „clasice” susţin că gândirea politică se declină la genul neutru. 
Abordările feministe îşi propun, dimpotrivă, să evidenţieze faptul 
că gândirea politică, departe de a fi neutră, este, de cele mai multe 
ori, pro-masculină. În formularea Barbarei Arneil, acest tip de 
abordare apare astfel: 

„Feminism înseamnă credința că ceea ce numim cunoaștere a 
fost scrisă despre, de către și pentru bărbaţi, precum și corolarul : 
toate școlile de cunoaştere trebuie să fie reexaminate și înţelese 
astfel încât să poată fi dezvăluită măsura în care ele ignoră sau 
distorsionează genul”?. 

Ceea ce asum din această indicație metodologică este cerința de 
a „reexamina şi înțelege” ideile unor gânditori liberali din perioada 
dintre 1848 şi cel de-al Doilea Război Mondial, astfel încât să 
dezvălui „măsura în care ele ignoră sau distorsionează genul”. 

A opera cu categoria de gen în această analiză înseamnă a 
descoperi modul în care gândirea liberală românească de la 1848 
până la al Doilea Război Mondial configurează două dimensiuni 
fundamentale ale patriarhatului. 

Prima este cea etic-culturală şi se manifestă mai ales în operele 
liberalilor pașoptiști și ale unor gânditori ca Ion Ghica sau Mihail 
Kogălniceanu. În această dimensiune, poziţia şi rolul social al 
femeilor sunt definite în raport cu presupusele lor calităţi morale 
naturale. Femeilor li se prescrie în primul rând o atitudine etică, pe 
care o voi desemna ca fiind o etică a uitării de sine, iar comporta- 
mentul și acţiunile lor se judecă după criterii morale diferite de 
cele aplicate bărbaţilor. 

Cea de-a doua este cea economică, dezvoltată în operele unor 
gânditori ca Ştefan Zeletin, P.S. Aurelian sau Dionisie Pop Marțian, 
şi ea se actualizează în primul rând ca o reflectare necesară a 
transformărilor economice din spaţiul românesc. Apariţia relaţiilor 
de tip capitalist, o dată cu industrializarea şi cu distrugerea modului 
feudal de proprietate asupra pământului, produce o transformare 
a poziţiei economice a femeilor, în sensul că ele devin dependente 
economic față de bărbați. Această transformare nu este studiată 
de autorii menţionaţi, însă analizele lor îmi vor permite să identific 
mecanismele de subordonare economică a femeilor. 

În ambele dimensiuni, examinarea premiselor liberale va arăta 
că acestea se constituie în susțineri implicite ale lipsei de autonomie 
a femeilor şi ale dependenţei lor faţă de bărbaţi, în calitate de soţi 
sau taţi. 

Reexaminarea scrierilor autorilor liberali pe care îi voi propune 
în continuare își propune să releve, spuneam, măsura în care 
acestea, pe de o parte, ignoră și, pe de alta, distorsionează genul. 
Ignorarea genului este o dimensiune adesea dificil de observat 
pentru că ea se dezvăluie mai ales în mod extrinsec, prin comparare 
cu realitatea socială, asupra căreia există adesea puţine date refe- 
ritoare la structurarea pe gen. 

Există puţine cazuri în care nu este nevoie de un termen de 
comparaţie pentru a sesiza faptul că femeile sunt excluse din 
categoria beneficiarilor anumitor drepturi sau că pur şi simplu 
nu sunt luate în considerare în formularea anumitor susțineri. 
Dreptul la vot este o problematică transparentă în acest sens. In 
nici una din Constituţiile române care au funcționat în perioada 
dintre 1848 şi cel de-Al Doilea Război Mondial — nici în cea din 
1866, nici în cea din 1923 și cu atât mai puţin în cea din 1938 — 
femeilor nu li se acorda dreptul de vot. Constituţia din 1923 preci- 
zează că: 

„Legi speciale, votate cu o majoritate de două treimi, vor deter- 
mina condiţiunile sub care femeile pot avea exercițiul drepturilor 
politice. Drepturile civile ale femeilor se vor stabili pe baza deplinei 
egalităţi a celor două sexe”. 

Cu toate acestea, trebuie spus, femeile nu au beneficiat de 
dreptul de vot, cu excepția alegerilor municipale din 1929. 

În majoritatea situaţiilor însă, pentru a sesiza modul în care 
anumite susţineri ignoră genul, este necesară o comparaţie cu 

situaţia socială reală, tocmai pentru a ilustra diferenţele existente 
între bărbaţi și femei, pe care autorul sau autorii respectivi le 
eludează din analiză. 

Un exemplu legat de susţinerile liberale în ceea ce priveşte 
dezvoltarea educaţiei este relevant în acest sens. Preocupările de 
modernizare a societăţii românești, mai ales după 1859, sunt direc- 
ţionate în mod semnificativ și către învățământ. Iniţiatorii acestor 
preocupări au fost în primul rând gânditorii liberali, care susțineau 
necesitatea educării unei părţi cât mai mari a populaţiei. Ideea 
este mai degrabă de sorginte iluministă, însă, în contextul dezbate- 
rilor vremii, ce reflectau ciocnirea de interese dintre conservatori 
şi liberali, ea devenise o caracteristică a gândirii liberale. 

În 1870, economistul PS. Aurelian afirma în paginile Revistei 
ştiinţificet convingerea că „răspândirea luminilor în popor este 
singurul mijloc pentru a-l face ca să se bucure de drepturile ce-i 
acordă constituţiunea cum și să înţeleagă datoriile ce atrag după 
sinele aceste drepturi”. Pe baza acestei convingeri, autorul citat 
enunţă un principiu de acţiune pentru oamenii politici şi pentru 
specialişti : „[...] rămâne ca fiecare să contribuim în sfera noastră 
pentru a face ca vorba libertatea și egalitatea în ignoranță să nu 
se mai poată aplica în România în cel mai scurt timp posibil”. 
Autorul este sensibil la diferenţele de clasă şi susţine, în paginile 
aceleiași reviste, necesitatea de a promova învățământul la sate, 
adăugând chiar indicaţia specifică de a avea un învăţător pentru 
fiecare comună în trei ani de zile. 

Cu toate acestea, alături de inegalităţile urban/rural, datele 
statistice pentru anii 1899 şi 1930 arată că existau diferenţe semni- 
ficative între sexe în ceea ce privește modul în care se distribuia 
accesul la resursele educaţionale”. Statisticile pentru anul 1899 
arată că marea majoritate a populaţiei țării (78%) era analfabetă. 
Analfabetismul era mult mai răspândit în mediul rural (84% anal- 
fabeţi) decât în cel urban („doar” 50% analfabeți) şi mult mai des 
întâlnit printre femei decât printre bărbaţi (dintre femei, 89,1% 
nu ştiau carte, procentajul fiind de 67,2% printre bărbaţi). 

Înscrierea în învăţământul public, primar şi secundar, era mult 
mai numeroasă printre băieţi. În Bucureşti, de exemplu, în şcolile 
secundare publice Qe pă, cae er ip n te 
de fete erau înscrise 1.418 de eleve. Situaţia era inversă În ceea 


ce priveşte şcolile secundare private (în număr de 19): din cel 

1.359 de elevi, 612 erau băieţi și 747 fete. La Iași, cele 10 școli 
primare de băieţi aveau înscriși 1.400 de elevi, pe când cele 8 școli 
primare de fete, numai 883 de eleve. 

După 1930, datele sunt mult mai numeroase’. Faţă de perioada 
sfârșitului de secol XIX, putem afirma că, deși procentul populaţiei 
ştiutoare de carte creşte simţitor (57%, în 1930), structura acestei 
populaţii rămâne neschimbată, în sensul că se menţine ascendentul 
mediului urban (77,3% din populaţia orașelor este știutoare de 
carte) asupra celui rural (51% din populaţia satelor știe carte) şi 
al bărbaţilor (69,2% din populaţia masculină) faţă de femei (45,5% 
din populaţia feminină). 

Diferenţele dintre sexe se păstrează și relativ la mediul de 
provenienţă. Astfel, în mediul urban, 84,5% dintre bărbaţi știu 
carte, pe când doar 38,7% dintre femei intră în această categorie. 
La orașe, 84,5% dintre bărbaţi au cel puţin o educaţie primară, 
faţă de numai 70,3% dintre femei. 

După 1930, în învăţământul secundar există un echilibru între 
bărbaţi și femei, pe când, în învățământul superior, bărbaţii sunt 
de trei ori mai mulți. Diferenţele rămân semnificative între sexe 
în ceea ce privește înscrierea în învățământul public primar. 

Nu există suficiente date referitoare la componenţa de gen a 
cadrelor didactice care activau în învățământul primar și secundar. 
Putem afirma cu certitudine însă că, în învățământul superior, 
femeile lipseau aproape în totalitate. 

Confruntată cu revendicările liberale referitoare la necesitatea 
de a dezvolta învățământul și de a promova educaţia, astfel încât 
aceasta să devină accesibilă pentru majoritatea populaţiei, situaţia 
descrisă mai sus arată că preocupările liberale ignoră diferenţele 
de gen. 

In cea de-a doua dimensiune a reexaminării, referitoare la 
distorsionarea genului, analiza mea se va referi mai ales la modul 
în care femeilor le este prescris în mod artificial un rol social care 
exclude viaţa publică. Această analiză este intrinsecă și se referă 
la modul în care premisele implicite generează sau presupun o 
anumită dimensionare a rolurilor de gen în societate. 

1.1. Entuziasmul revoluţionar 
și femeia-Madonă 


„În fiecare familie se află o zeitate încă necunoscută, a cărei putere 
e nebiruită şi bunătatea-i nesfârșită ; o zeitate care trăește numai 
din vieaţa noastră, mare altă bucurie decât bucuria noastră, nici 
altă fericire decât fericirea noastră, și căreia toată puterea îi vine 
de la dragoste; aceasta este muma de familie.” (Aim6-Martin”) 


Anul 1848 reprezintă un moment esenţial pentru coagularea și 
afirmarea ideilor liberale în spațiul românesc, al Moldovei şi al 
Ţării Românești. Pentru un istoric ca A.D. Xenopol, produsul cel 
mai important al revoluţiei pașoptiste îl constituie tocmai „înche- 
garea unui mare partid, acel libera”. Nu este vorba, trebuie spus, 
despre înființarea partidului liberal în sensul de grupare politică”, 
instituțională, ci de coagularea unui nucleu de gânditori şi oameni 
politici cu vederi liberale. 

Revoluţionarii pașoptiști cu idei liberale şi egalitare, subsumate 
unei filosofii raționaliste și iluministe, formulează un proiect de 
reformare a statului și a societăţii care supraviețuiește acţiunii 
insurgente eșuate. Acest proiect are două coordonate esenţiale: 
(1) schimbarea politică şi socială, cu accentul pus pe desfiinţarea 
sistemului feudal al privilegiilor şi pe voinţa de egalizare a claselor 
sociale, mai ales prin rezolvarea „chestiunii țărănești” şi (2) obsesia 
eliberării și inventării naţionale, care ordonează, de altfel, şi justi- 
fică orice revendicare cu caracter politic sau social. Semnificaţia 
momentului 1848 constă, după A.D. Xenopol, în faptul că, „deşi 
revoluţia română fusese învinsă ca mișcare fizică, ea avusese un 
puternic efect asupra minţilor în care făcuse să încolțească idei şi 
păreri nouă”!0. Aceste „idei şi păreri nouă” reprezintă în mare 
măsură punctul de plecare al discursului modernității româneşti. 

Demersul meu interpretativ își propune să demonstreze că 
proiectul naţional și social de esenţă liberală, care se constituie ca 
fundament al modernităţii românești, presupune o femeie care 
îndeplinește un rol tradiţional şi practică o etică a uitării de sine. 
Statutul moral al femeii, manifestat prin acest tip de etică, ce 
prescrie un devotament necondiționat pentru familie, pentru spri- 
jinirea activităţii publice a bărbatului şi pentru creşterea copiilor, 

este o cerinţă necesară pentru realizarea transformărilor politice 
şi sociale cerute de liberalii revoluționari. Mai mult decât atât, 
însăşi societatea fundamentată pe ideile liberale promovate de 
aceştia depinde, pentru a funcţiona, de asumarea de către femei a 
unui profil moral pe care l-am numit femeia-Madonă. Femeia- 
-Madonă este purtătoarea valorilor morale, sanctificată pentru 
sensibilitatea şi spiritualitatea pe care le întruchipează, o femeie 
gata să se sacrifice pentru creşterea copiilor ei sau pentru activi- 
tatea politică a soţului ei. 

Abordarea operelor gânditorilor liberali paşoptiști din perspectiva 
unei problematici de gen ce îşi propune să evidenţieze rolul prescris 
femeilor se loveşte de mai multe dificultăți. Prima este cea a 
eterogenităţii acestor scrieri la nivel de doctrină socială și politică. 
Chiar şi în cazul unei tratări individuale şi selective, așa cum este 
cea pe care ne-am propus-o aici, caracterul adesea interdisciplinar 
şi de cele mai multe ori fragmentat al operelor acestor autori ne 
împiedică să formulăm cu ușurință concluzii de ansamblu. Cea 
de-a doua este natura periferică a preocupărilor autorilor studiați 
pentru aspectele legate de poziţionarea femeilor în societatea pentru 
a cărei schimbare luptau. Comentariile incidente problematicii pe 
care o abordăm sunt adesea accidentale sau subsidiare. Apare astfel 
pericolul arbitrarităţii selecţiei textelor. Voi argumenta de aceea 
pe parcurs, atunci când este cazul, alegerile pe care le-am făcut și 
totodată omisiunea celor pe care nu le-am considerat necesare. 


1.1.1. Nicolae Bălcescu : rolul femeilor în educație 


Nicolae Bălcescu (1819-1852) și-a desfășurat activitatea publicistică 
şi politică în prima jumătate a secolului al XIX-lea. Acţiunea politică 
se situează în centrul preocupărilor sale, vocaţia sa fiind revolu- 
ţionară. Activitatea publicistică are un caracter complementar în 
raport cu acţiunea politică și își propune să ofere temeiurile teore- 
tice şi justificările de natură istorică, socială și economică ale 
revendicărilor revoluționare. Gândirea lui Nicolae Bălcescu are, 
în consecinţă, două coordonate: una istorică, asimilată organic şi 
nu de puţine ori ideologic în ansamblul operei sale, în sensul 
reliefării acelor aspecte ale trecutului istoric care justifică sau 
întemeiază contestările prezentului, şi una socială, care gravitează 

în jurul raporturilor dintre clasele sociale, cu un interes axat pe 
țărănime şi pe problema împroprietăririi. Aceste două coordonate 
sunt reunite la nivel ideologic de obsesia naţionalităţii, care consti- 
tuie crezul și energia motrice a operei sale. Mai mult decât pentru 
oricare dintre ideologii revoluţiei pașoptiste, pentru Nicolae Bălcescu 
scrierea cu caracter politico-social stă sub semnul militantismului 
sau, cu un termen folosit de unii cercetători, al mesianismului. 

Problematica istorică reprezintă dimensiunea principală a cerce- 
tării sale științifice. Contribuțiile lui Nicolae Bălcescu în domeniul 
istoriografiei și al studiului istoriei per se au fost evidenţiate de 
numeroși cercetători şi ele nu fac obiectul acestei analize. 

Mă voi concentra asupra dimensiunii sociale a gândirii sale, 
interesul meu fiind legat de acele aspecte de natură etică ale 
operei lui Nicolae Bălcescu din care poate fi distinsă concepţia sa 
asupra rolului şi funcţiei sociale ale femeilor. 

Premisa raţional-luministă care fundamentează gândirea lui 
Nicolae Bălcescu în dimensiunea ei socială este cea a progresului. 
Ca și John Stuart Mill, de exemplu, dar mai ales ca şi utopiștii 
francezi, el este convins de capacitatea de perfecţionare a indivi- 
zilor prin educaţie. Pentru Bălcescu însă, această educaţie este în 
primul rând morală. Progresul se realizează prin apel la „conştiinţa 
publică, luminată prin evanghelie şi legile naturii”. Perfecţionarea 
morală este un proces prin care individul se distanțează de propriile 
interese egoiste și acționează din ce în ce mai mult în vederea 
binelui societăţii în care trăiește. În concepţia sa etică, valorile 
individuale sunt inferioare celor sociale. Progresul umanităţii trebuie 
să se realizeze prin cultivarea ideilor morale care „se luptă cu 
interesele noastre şi adesea le biruie”!!, a acelor idei morale care 
„ne fac să iubim aceea ce vatămă individul nostru, ne povăţuește 
jertfa acolo unde instinctul ne-ar povăţui egoismul”. Punctul de 
plecare al concepției sale morale este, desigur, morala creştină, 
ale cărei exigenţe sunt însă argumentate. Pentru Bălcescu, educaţia 
morală trebuie să aibă ca scop cultivarea eroismului. 

Întrebarea pe care o ridică această concepţie este, firesc: cine 
efectuează educaţia morală ? Articolul „Filosofie soţială” răspunde 
tocmai la această întrebare, arătând că agenţii educaţiei morale 
nu pot fi decât femeile. Lucrarea este deosebit de importantă 
pentru o lectură feministă, pentru că este singurul loc în care 
Bălcescu teoretizează asupra a ceea ce el consideră că trebuie să fie 

funcţia şi domeniul femeilor. Publicarea articolului este motivată 
de apariţia cărţii lui Aim6-Martin, Despre educația mumelor de 
familie sau civilizaţia neamului omenesc printre femei, tradusă în 
românește de I.D. Negulici și editată cu entuziasm de Eliade, carte 
care i-a trezit și lui Bălcescu o mare admiraţie. 

Lucrarea lui Aim6-Martin analizează individul în interdepen- 
denţă cu societatea în care trăiește, cuprinzând o primă parte de 
filosofie psihologică şi o a doua parte de filosofie soțială. Individul 
este dominat de două principii: înţelegerea și inima. Distincția 
poate fi mai ușor operabilă prin opoziţia dintre materie și spirit, 
înţeleasă mai ales în sens religios, autorul afirmând explicit: „una 
[înţelegerea] pleacă spre pământ şi unește pe om cu creaţia ; cealaltă 
[inima] se urcă în cer, și îl descoperă pe Dumnezeu”!?. Distincția 
este valorificată în primul rând sub aspect moral. Înțelegerea 
generează interesele egoiste, minciuna şi scepticismul, pe când 
inima este izvor unic al actelor de eroism și de jertfire. Pentru a 
potenţa aceste date individuale în sfera socială, autorul operează 
cu o suprapunere dihotomică a celor două principii cu cele două 
sexe. Femeia este în mod natural înclinată către sentimente, deli- 
cateţe şi jertfă, iar esenţa sufletului ei sunt legile morale. Bărbatul, 
dimpotrivă, îşi vede această inocenţă naturală coruptă de „lumea 
egoistă în care trăim”, adică de lumea care se află dincolo de sfera 
domestică a familiei. A vedea femeia ca posesoare naturală a unei 
puteri morale este esenţial pentru scopul lucrării lui Aim6-Martin, 
care își propune să dezvolte un argument pentru a încredința 
femeilor rolul principal în educaţia copiilor bărbați, astfel încât 
aceştia să fie pregătiţi pentru rolul lor din sfera politică: 

„A face dar din fiecare familie un centru de civilizaţie, a încre- 
dința această civilizaţie în mâna femeii, acestei fiinţe misterioasă, 
fantastică, îngerească, ce Rousseau!” visase și căreia, în preve- 
derea sa pentru viitor, el îi însemnase importanţa socială, iată a 
doua parte și ţinta scrierii d-lui Aim6-Martin”"*. 

Bălcescu preia teoria lui Aim6-Martin, entuziasmat mai ales de 
promisiunea ei umanistă de a „schimba soarta neamului omenesc 
pe calea unei civilizaţii nouă, a cărei cinste o vor avea femeile”. 
Misiunea pe care Bălcescu le-o încredinţează femeilor, văzute exclu- 
siv în ipostaza lor tradiţională de „mume de familie”, este de a efectua 
educaţia morală a copiilor. Această educaţie morală trebuie să se 
constituie ca premisă a unei noi umanităţi, bazate pe „înţelegerea 

bună”, și a unei noi societăţi politice democratice, instaurată prin 
revoluţie. Aşa cum am mai arătat, pentru Bălcescu, educaţia morală 
are ca scop cultivarea eroismului, a jertfirii de sine. Acţiunea 
individuală are un telos superior, care înseamnă misiunea pe care 
individul o are în raport cu societatea în care trăiește. Corolarul 
acestei premise afirmă că modul în care se particularizează misiunea 
socială depinde în primul rând de gen. Pentru bărbaţi, jertfa se dă 
ca cetățeni, pentru ţară. Pentru femei, această jertfă se dă în 
interiorul familiei, pentru copii. Cetăţenia, participarea la societatea 
politică, este rezervată bărbaţilor, însă însuşirea calităţii de cetăţean 
se realizează numai în familie. 

Este important faptul că, în viziunea lui Bălcescu, reforma 
socială pleacă de la reforma familiei. Mecanismul este simplu: 
familia trebuie să asigure viitorilor cetăţeni o educaţie bazată pe 
cultivarea sentimentului datoriei şi al jertfei, dimensiuni-cheie 
ale moralei creştine. Această educaţie nu poate fi făcută decât de 
femei pentru că, în viziunea autorului, ele sunt natural înclinate 
către o puritate morală, de esenţă religioasă. 

Trebuie spus că Bălcescu operează aici cu două opoziții specifice 
gândirii patriarhale, în absenţa cărora teoria sa nu mai este func- 
țională. Prima este cea dintre rațiune (masculină) şi sentiment 
(feminin). Femeia este considerată în mod natural înclinată către 
„sentiment, delicateţe şi jertfire”, pe când datele naturale ale bărba- 
tului sunt conștiința şi acțiunea. Nu este foarte clar în ce mod 
Bălcescu identifică aceste caracteristici ca fiind naturale. El pare 
mai degrabă că le acceptă ca evidente şi le proclamă apoi ca necesare. 

Cea de-a doua opoziţie este cea dintre sfera publică, rezervată 
bărbaţilor, şi sfera privată, a familiei, a cărei „zeitate” este femeia. 
Capacitatea femeii-mamă de a-şi îndeplini misiunea de educare a 
copiilor se bazează pe condiţia intrinsecă de a-și păstra puritatea 
morală. Dar dacă lumea de afară, lumea din exteriorul familiei, este 
„egoistă şi coruptă”, atunci femeia trebuie să fie exclusă din spaţiul 
public și să își limiteze activitatea la sfera privată. Claustrarea 
femeii în sfera privată devine astfel condiţia necesară pentru îndepli- 
nirea misiunii ei sociale. 

În fine, femeile care îşi înțeleg misiunea de a contribui la „noua 
civilizație”, prin educarea copiilor lor, sunt aureolate cu atributele 
sanctitățţii. Femeia-mamă este o „fiinţă îngerească”, o „zeitate care 
trăieşte numai din viața noastră, ware altă bucurie decât bucuria 

noastră, nici altă fericire decât fericirea noastră”!5. Acest „noi” la 
care se raportează existența femeilor sunt desigur bărbaţii, fie 
bărbaţii soţi, pe care femeile trebuie să îi sprijine, fie viitorii bărbaţi, 
pe care femeile trebuie să îi educe. Sanctificarea rolului femeilor nu 
face decât să dea caracter sacru înseși relaţiei de dependenţă a femeii 
față de bărbat, care defineşte structura patriarhală a societăţilor 
moderne. 

Femeia-Madonă, așa cum apare ea în articolul „Filosofie soțială”, 
trebuie să îndeplinească un rol tradiţional, acela de mamă, și să 
îşi conserve atributele morale, pentru a se conforma funcţiei sociale 
pe care i-o atribuie Bălcescu. Elogiul pe care Bălcescu îl aduce 
femeilor nu trebuie să ne înșele sub aspectul consecinţelor sale. 
Preţul pe care femeia îl plăteşte pentru a deveni Madonă este 
excluderea sa din sfera politică, „egoistă şi coruptă”. 


1.1.2. C.A. Rosetti şi „jertfa femeii pentru bărbatul ei” 


În calitate de gânditor revoluţionar, de factură liberală radicală 
prin advocarea ideilor democrate și republicane, C.A. Rosetti a 
afirmat în repetate rânduri principiile sale de constituire prin 
revoluţie a unei noi societăţi politice, bazată pe libertate și egalitate. 
Cu toate acestea, nu există în opera lui C.A. Rosetti o expunere 
clară a răspunsului la întrebarea : „Care ar trebui să fie poziţia și 
funcţia socială ale femeilor ?”. În anii de tinereţe, ca poet, el a 
făcut elogiul literar al femeii abstracte, pe care poeţii au considerat-o 
întotdeauna una dintre cele mai preţioase surse de inspirație. 
Volumul de debut, Ceasuri de mulțumire, este subintitulat Poesii 
închinate secsului frumos. Analiza mea nu se va opri asupra aspecte- 
lor literare ale operei sale pentru că ele nu conțin indicii coerente 
asupra diferenţei dintre cele două sexe în sfera politică și socială. 
Am selectat pentru acest demers articolele „Apel la toate partidele” 
şi „Încrederea în sine”16, ambele redactate în 1850, în timpul exilului 
său parizian. Articolele conţin opiniile autorului despre libertate 
şi egalitate, exprimate pe fondul unei critici la adresa boierimii și 
având ca scop afirmarea încrederii într-o victorie viitoare a revo- 
luţiei eșuate pentru moment. 

Scopul acestei analize este să demonstreze că modul în care 
Rosetti configurează societatea politică include presupoziţia că 
aceasta este exclusiv masculină. Premisa de constituire a acestei 

societăţi politice este privatitatea femeilor. Sfera privată, ai cărei 
centri de constituire sunt femeile, trebuie să furnizeze societăţii 
politice, a bărbaţilor, suportul emoţional şi moral. Aceste premise 
nu sunt explicit formulate, dar aceasta nu le face mai puţin func- 
ţionale, așa cum voi arăta în continuare. 

Lăsând la o parte nota de exaltare a redactării, pe care A.D. 
Xenopol a numit-o inspirat „stilul său cel înflorit”, putem identifica 
în articolele lui C.A. Rosetti o retorică liberală clasică, prin apelul 
la egalitatea naturală în drepturi a oamenilor, retorică ce coexistă 
însă cu cea creștină și naţională. Autorul face adesea referire la 
pasaje biblice şi foloseşte în atacurile sale împotriva boierimii 
întregul arsenal al damnării biblice. 

Două principii fundamentează concepţia social-politică a lui 
Rosetti: egalitatea dintre oameni și participarea lor solidară la 
crearea acelei unităţi aproape mistice care este pentru Rosetti 
poporul. Libertatea și egalitatea oamenilor sunt consubstanţiale 
şi amândouă sunt de origine divină, constituindu-se ca premise 
ale solidarităţii. Raționamentul său este simplu: oamenii sunt 
liberi și egali, pentru că au fost creaţi astfel, iar această condiţie 
ontologică se potenţează la un nivel metaindividual, în solidari- 
tatea lor ca popor. Această solidaritate naturală poate fi însă 
coruptă prin „obișnuinţa supunerii”, de aceea misiunea ideologului 
revoluționar, pe care autorul şi-o asumă, este de a conștientiza 
oamenii asupra condiţiei lor naturale, pentru a reînvia astfel dorinţa 
de libertate ca popor. 

Subiectul în raport cu care Rosetti își enunţă principiile de 
libertate și egalitate este în aparenţă unul universal, neutru din 
punct de vedere sexual. În „Apel la toate partidele”, el afirmă: 
„Toţi oamenii sunt deopotrivă făcuţi după chipul și asemănarea 
lui Dumnezeu ; toţi se nasc liberi, inteligenţi şi perfectibili, având 
aceleaşi drepturi şi dorinţe”!”. Atributele naturale ale indivizilor, 
așa cum le enumeră Rosetti: libertate, capacitate de raţionare și 
perfectibilitate, fac parte din discursul liberal clasic. Rosetti adaugă 
însă și o dimerisiune creștină, improprie liberalismului clasic, 
atribuind acestor calităţi ale indivizilor o origine divină. 

Tot de origine divină este și principiul egalităţii dintre oameni, 
care pentru Rosetti este preeminent în raport cu cel al libertăţii 
individuale. „Toţi oamenii, fără osebire”, spune autorul, „au 
aceeași parte în spiritul universal, şi prin urmare toți oamenii 

sunt deopotrivă. [...] Cel ce are parte din spiritul universal este 
om liber şi egal tuturor”!ă. 

Afirmarea libertăţii individuale este doar premisa descoperirii 
solidarităţii funciare a tuturor oamenilor. El afirmă că „trebuie ca 
libertatea fiecăruia nu numai să nu întâlnească o piedică în liber- 
tatea celuilalt, ci să găsească în fiecare libertate şi ajutor”!?. 

Rosetti consideră că societatea politică trebuie întemeiată pe 
suveranitatea poporului. Această suveranitate nu derivă însă 
dintr-un principiu raţional, ci dintr-unul mai degrabă moral. Deși 
afirmă în repetate rânduri importanţa exercitării libere de către 
indivizi a capacităţii lor de raţionare, el arată că „legile care conduc” 
sunt înscrise în suflet: 

„Dacă omul este cugetător, urzitor şi liber, legile ce îl conduc nu 
pot fi cele ce cad din cer sau din Rusia, scrise pe lespezi de piatră, 
ci cele ce se nasc dintrânsul și stau scrise pe lespezile animei sale”20. 

Poporul este, pentru Rosetti, instanţa ultimă de legitimare, 
însă noţiunea sa de popor este aproape mistică. Ceea ce funda- 
mentează poporul este solidaritatea tuturor oamenilor (de aceeași 
naţionalitate ar trebui să adăugăm, pentru că este o asumpţie 
implicită în discursul său). Solidaritatea se bazează pe o apre- 
hensiune mistică a unităţii condiţiei tuturor oamenilor şi din această 
unitate derivă pentru el şi dorinţa de libertate. Conceptualizarea 
poporului ca entitate sacră îl determină pe Rosetti să formuleze o 
exigenţă absolută de egalitate și libertate a indivizilor ce fac parte 
din statul întemeiat pe suveranitatea poporului: 

„Şi într-un stat de va fi un singur om ce nu poate răsufla, trăi, 
gândi, vorbi şi lucra liber desfăşurând în toată întinderea lor și 
potrivit cu caracterul, voinţa și propria sa misiune, putinţele ce 
i-a dat natura, Statul acela este pierdut, pentru că este lipsit de 
un om, de unul din plămânii săi, paralizat contra voinţei Urzitorului, 
şi ucigaș al unui dintre fiii săi cei iubiţi”? 

Societatea politică se întemeiază, la Rosetti, pe solidaritatea 
indivizilor liberi şi egali, însă ea mai are o caracteristică: este 
exclusiv masculină. Identitatea de gen a subiectului universal care 
fusese invocat în enunţarea principiilor de libertate și egalitate se 
deconspiră în momentul în care Rosetti vorbeşte despre nece- 
sitatea de a cultiva ideile revoluţionare în familie. Ceea ce afirmă 
el este că bărbatul trebuie să-și conştientizeze atributele naturale 
şi să lupte pentru redobândirea libertăţii pentru a câştiga sprijinul 

emoțional al femeii. Ca și Bălcescu, Rosetti consideră că femeia 
are un instinct moral necorupt şi prin aceasta ea devine judecă- 
torul cel mai aspru al activităţilor bărbatului, sancţionându-i erorile 
și răsplătindu-i conduita morală. „Femeia”, afirmă Rosetti, „nu 
poate iubi decât pe D-zeu și pe omul liber”. De aceea, singura 
modalitate de a păstra afecțiunea femeii este de a „da lumii pe 
toată ziua un rod nou al animei, o lucrare liberă, dreaptă și fră- 
ţească”2. În schimbul acestei conduite, „femeia te va mângâia, te 
va întări şi te va reînvia prin amorul ei””t. Singurele resurse ale 
femeii sunt cele afective şi singurul mod în care ea îşi definește 
rolul social este prin raportare la bărbat. Funcţia ei este aceea de 
instanță morală sau, în acest sens, de conștiință a bărbatului. 
Pentru a îndeplini această funcţie, ea trebuie însă să fie menţinută 
într-un rol tradițional și să își păstreze puritatea morală. 

Rosetti limitează iremediabil domeniul de activitate al femeilor 
la sfera domestică prin același mecanism al idealizării morale pe 
care l-am identificat și la Bălcescu. Nu încape îndoială că Rosetti 
este un avocat al valorilor familiale tradiţionale, pe care le consi- 
deră complementare ideilor liberale şi egalitare pe care le susţine. 
Putem decela opiniile sale despre familie din critica la adresa 
boierimii, cuprinsă în aceleași articole menţionate mai sus. 

Este semnificativ în primul rând faptul că, în enumerarea valo- 
rilor morale pe care tânăra generaţie de boieri le desconsideră, se 
realizează o contiguitate prin asociere între „patrie, onoare, viaţă” 
ȘI „surori, soții și copile”. Aceasta indică situarea lui Rosetti într-o 
paradigmă de interpretare a rolului femeii în care aceasta este 
văzută ca purtătoare a valorilor morale. Femeia, fie că este soţie, 
mamă, soră sau copilă devine sediul purității şi garanţia mora- 
lităţii în familia tradiţională pe care tinerii boieri o nesocotesc. 

Denunţarea imoralităţii familiilor boierești incriminează mai 
ales personajele feminine. Femeia imorală, soţie adulteră, mamă 
iresponsabilă sau chiar soră incestuoasă, este cea care cauzează 
destrămarea familiei boierești. Pasajul următor este relevant: 

„Afară de puţine excepţii care este soţul ce ne poate zice că 
copiii soției sale sunt fiii săi ? Care este soțul ce nu-și vede soţia în 
curs de patru, cinci ani, cât țin cele mai multe căsătorii, năpustindu-și 
copilaşii pe mâinile servilor, și trăind pe uliți, la baluri şi vizite, 
vânzând sau dăruind onoarea ei la patru sau cinci străini, des- 
puindu-se, chinuindu-vă înăuntru și batjocorindu-vă afară ?”2%5. 

Antipodul acestei familii boierești, damnată pentru viciul ei, 
este familia nucleară patriarhală în care femeia este păstrătoarea 
armoniei domestice. Ea menţine coerenţa sferei private familiale 
în primul rând prin moralitatea ei. Soţia fidelă, mama devotată, 
copila ascultătoare sau sora iubitoare este cea care „mângăie dure- 
rile săteanului”, compensând pentru nedreptatea și inegalitatea 
din lumea de afară. Spaţiul familial și sfera socială sunt ireconci- 
liabil separate, iar dacă femeia traversează această graniţă devine 
imorală. Descrierea depravării familiei boierești surprinde şi prin 
faptul că ea semnalează totodată ieşirea femeii din rolul ei tradi- 
ţional şi intrarea ei în spaţiul public, „la baluri și vizete”. Nu îmi 
propun să susţin că familia „boierească” pe care Rosetti o condamnă 
ar fi exemplară pentru un model de emancipare a femeii. Am 
semnalat doar acele aspecte ale criticii sale care ne permit să 
conturăm, prin contrast, care este, în viziunea lui Rosetti, rolul 
dezirabil al femeii. Femeia trebuie să aibă un statut moral și să 
îndeplinească un rol tradițional pentru a servi proiectului social și 
naţional revoluţionar, aşa cum îl vede Rosetti. 

Antiteza dintre familiile boiereşti şi familiile „poporului” apare 
mult mai clar într-un articol al lui C.A. Rosetti, intitulat Prima 
epistolă către femeile claselor privilegiate”. Broşura, apărută în 
aceeaşi perioadă ca și articolele analizate anterior, este un apel de 
solidarizare cu mișcarea revoluţionară adresat femeilor din înalta 
societate. Deși formulările lui Rosetti sunt generale, chemarea sa 
se adresează în mod specific grupului de femei reprezentat de 
soțiile marilor boieri. Argumentul lui Rosetti este că familiile 
boiereşti se bazează pe sclavia femeii și pe înrobirea acesteia prin 
instituţia căsătoriei, în aceeași măsură în care societatea din 
Principatele Române se bazează pe subjugarea „poporului”. oaia 
fiind condiţia comună de supuși, femeile „claselor privilegiate” a 
trebui să fie în mod firesc atașate cauzei revoluţionare şi promi- 
siunii sale de reformare a societăţii. 

Ceea ce deosebește familiile boierești de cele ale „poporului” 
este faptul că primele se manifestă coercitiv în raport cu alegerea 
viitorului soţ, întemeierea căsătoriei fiind zestrea, pe când în cele 
din urmă căsătoria este bazată pe dragoste, așadar pe alegere 
liberă. Soţiile de boieri sunt „un lucru de comerţ”, sunt „amăgite şi 
defăimate” „pe când femeile „poporului” sunt , iubite şi stimate”. 
Unele îşi trăiesc existența zilnică lângă un stăpân, celelalte lângă 


40 PATRIARHAT ŞI EMANCIPARE 


un „Om”. Antiteza se referă așadar nu atât la modul în care sunt 
repartizate rolurile în familie și la eventuala posibilitate a femeii 
de a avea și o existenţă socială, ci pur și simplu la modul în care 
femeia ajunge într-un astfel de rol. În cazul familiilor boierești se 
manifestă coerciţia, pe când în familiile de țărani, susţine Rosetti, 
este vorba de o alegere liberă. 

Prin „revoluţia familiei”, despre care Rosetti vorbeşte chiar în 
deschiderea articolului său ca despre o necesitate complementară 
revoluţiei politice și sociale, autorul nu înţelege altceva decât 
exercitarea liber consimţită de către femei a rolului lor tradiţional de 
soţii și mame. Li se promite femeilor din înalta societate că vor avea 
dreptul să își aleagă soţii şi că vor avea bucuria de a-şi îngriji copiii. 
Acestea sunt negreșit revoluţii față de normele înaltei societăţi, 
care obligau tinerele fete să se mărite cu bărbaţi aleşi de părinţii 
lor, pe care de multe ori îi cunoşteau abia în noaptea nunţii și care 
le răpeau tinerelor mame copiii, imediat după naştere, pentru a-i 
încredința diferitelor doici și mai apoi pensionatelor sau şcolilor 
din străinătate. Sensul „revoluţiei familiale” se opreşte aici. Familia 
pe care Rosetti o configurează drept nucleul viitoarei societăţi 
întemeiate prin revoluţie este una prin excelență patriarhală, în 
care femeile îndeplinesc, liber consimţit de data aceasta, rolurile 
de soții și de mame. 

Mai mult decât atât, Rosetti operează o identificare metonimică 
a femeii cu Fecioara Maria, în scopul glorificării rolului de mamă. 
Pasajul următor este semnificativ : 

„Și tu femeie mumă - căci încep tot cu tine ce eşti începutul 
totului —, când oare vei intra cu toată inima în revoluţie ca să scoţi 
din focul iadului sufletul sufletului tău, pe fiica și fiul tău? [...] 
atunci când nu vei mai uita că din inima şi din pântecele tale a 
ieșit cuvântul și sufletul lui Dumnezeu ; [...] atunci când vei vedea 
că n-a fost pe pământ un singur om virtuos, un singur geniu, un 
singur patriot, un singur erou, un singur Dumnezeu, care să nu 
fie fiul tău 2. 

Această sanctificare a rolului tradiţional al femeilor, ca un 
corolar al idealizării lor morale, este specifică revoluţionarilor 
paşoptiști. 

Corelaţia cea mai interesantă pe care Rosetti o stabilește în 
cuprinsul articolului său este cea dintre rolul de soţie şi de mamă 
şi acela de cetăţeană. În esenţă, argumentul lui Rosetti este că o 

femeie este mai întâi soţie şi mamă și mai apoi cetăţeană. Drepturile 
pe care Rosetti le cere pentru femei în calitatea lor de cetățene 
sunt direct legate de calitatea lor de soţii sau mame. Astfel, Rosetti 
cere ca femeile să poată fi „epitroape [tutore], martore sau membre 
ale consiliilor de familie”. 

Ca și pentru Bălcescu, femeile sunt total lipsite de autonomie, 
iar existenţa lor se definește în raport cu bărbaţii de care sunt 
legate ca soţii, mame, surori sau copile. Într-un timp al entuziasmului 
revoluţionar, singurul loc în care femeile pot să dobândească statutul 
de eroine este spaţiul privat al familiei. Bălcescu elogiase femeile 
pentru capacitatea lor de a creşte cetățeni, Rosetti aduce un omagiu 
femeilor care sprijină lupta soţilor lor. 

Mă voi opri asupra unui aspect al biografiei lui C.A. Rosetti, pe 
care îl consider semnificativ pentru a înţelege care era, în concepția 
lui Rosetti şi a multor gânditori ai revoluției pașoptiste, comporta- 
mentul dezirabil al femeilor. Maria Rosetti, soția lui C.A. Rosetti, 
este unul dintre personajele feminine despre care A.D. Xenopol 
afirmase că „s-au amestecat în luptele politice ale bărbaţilor lor”*. 
Jules Michelet îi dedică doamnei Rosetti? un capitol din lucrarea 
sa Légendes démocratiques du Nord, capitol în care, în cuvintele 
autorului, este vorba despre „jertfa unei vrednice femei pentru 
bărbatul ei”. Din perspectiva mea, lucrarea oferă o ilustrare simbolică 
a modelului feminin pe care îl promovau gânditorii revoluționari, 
model pe care l-am numit femeia-Madonă. Portretul doamnei 
Rosetti, așa cum este el evocat de Jules Michelet, poartă amprenta 
construcţiei literare, trăsăturile femeii-mamă fiind hiperbolizate, 
uneori chiar până la o dimensiune mitică. Însăşi această prelucrare 
mi se pare relevantă, pentru că ea se realizează în sensul confor- 
mării personajului real la modelul normativ prescris de gânditorii 
revoluționari. Toate episoadele descrise de Jules Michelet în scurta 
sa lucrare evocă situaţii în care doamna Rosetti îndeplineşte un 
rol de ocrotitoare, de îngrijitoare: a propriului copil, ca mamă; a 
bărbatului ei, ca soţie, și chiar a întregului popor, ca femeie. 

Primul dintre aceste episoade este nașterea fiicei Mariei și a 
lui C.A. Rosetti, în ziua de 18 iunie 1848. Doamna Rosetti se află 
în travaliu, pe când C.A. Rosetti trebuie să plece „pentru a ridica 
poporul, locuitorii Bucureștilor, pentru câștigarea libertăţii şi a 
Constituţiei”. În timpul travaliului, doamna Rosetti este îngri- 
jorată, subliniază autorul, „nu atât pentru ceea ce putea să i se 

întâmple dânsei, cât din pricina întârzierii lui”%. După derularea 
evenimentelor din acea zi (Rosetti este arestat, dar eliberat mai 
apoi de către mulțime și chiar îl ajută să fugă pe domnitorul 
Bibescu), proaspătul tată se întoarce acasă la soţia sa şi îi oferă un 
buchet de flori, legat cu panglici tricolore, rugând-o să îl primească 
din toată inima pentru că „și tu ai astăzi partea ta de merit”3!. 
Meritul doamnei Rosetti este acela de a se fi conformat rolul ei de 
soţie și de mamă. Din punctul meu de vedere, descrierea de către 
Jules Michelet a nașterii fiicei lui C.A. Rosetti, Liby??, indică foarte 
clar structurarea spaţiului social pe diviziunea public/privat. 
Doamna Rosetti este eroina sferei private, iar legătura ei cu spaţiul 
politic, al activităţilor soțului, este paradigmatică : prin comporta- 
mentul ei, femeia-mamă a oferit sprijinul emoţional şi garanţia 
morală prin care se susțin şi se legitimează acţiunile soţului. 

În agitația constituirii guvernului revoluţionar provizoriu, din 
care făcea parte și C.A. Rosetti, Maria Rosetti își exprimă sprijinul 
pentru mișcarea revoluționară venind la palat cu Liby în braţe, 
chiar dacă, subliniază Jules Michelet, „nu putea încă să meargă”. 
Aici, ea împarte „poporului” bucăţi dintr-o eșarfă tricoloră pe care 
bărbatul ei o purtase în primele zile ale revoluţiei. Modalitatea 
prin care „tânăra mamă” participă la acţiunea politică este doar 
una simbolică, indicând însă și calitatea ei de ființă protectoare, 
calitate ce constituie în ultimă instanță motivaţia elogiului pe 
care i-l aduce Jules Michelet. 

În ziua de 25 septembrie, când armatele otomane pătrund în 
București pentru a reprima mișcarea revoluţionară, Maria Rosetti 
se comportă din nou în conformitate cu rolul ei de protectoare: 
„Doamna Rosetti, cu Liby în braţe, împărţia pâini la țărani, împreună 
cu alte doamne”. În aceeaşi zi, C.A. Rosetti este arestat și trimis 
prizonier la Orşova. Maria Rosetti îl urmează şi se luptă pentru 
eliberarea lui, prin mijloacele specifice calităţii ei de soţie și mamă, 
ale cărei „arme” sunt doar cele emoţionale și morale. Astfel, conform 
descrierii lui Jules Michelet, doamna Rosetti, nedespărțită de copilul 
ei, reușește să îi convingă pe soldaţii otomani care păzeau prizo- 
nierii să o lase să ajungă la soţul ei doar prin forța imaginii de 
mamă şi soţie devotată. Portretul Mariei Rosetti este o imagine 
elocventă a femeii-Madonă: 

„Mică, oacheşă, frumoasă, cu ochii vii, strălucitori de inteligență 
şi de bunătate, li se părea [...] un înger păzitor trimis de Dumnezeu”. 

Imaginea nu este decât o metaforă reală a unui tip feminin pe 
care C.A. Rosetti îl proclamă implicit ca fiind, pentru femei, norma 
dezirabilă de comportament. Ca şi în cazul altor gânditori pașoptişti, 
rolul femeilor este configurat la nivel etic, pentru a funcționa mai 
apoi constrictiv în raport cu o eventuală participare a femeii în 
sfera civică și în cea politică. 


1.1.3. Cezar Bolliac 


Pe Cezar Bolliac, asumarea ideilor liberale radicale referitoare la 
necesitatea emancipării claselor de jos şi la apărarea necondi- 
ționată a libertăţilor fundamentale ale omului“ îl conduce către 
concluzii şi susțineri surprinzător de avansate în ceea ce privește 
poziţia şi rolul social ale femeilor. În articole devenite celebre (printre 
ele, „Poesia”, publicat în 1846 în Foaie pentru minte, inimă și 
literatură), Cezar Bolliac se pronunţă pentru emanciparea femeii, 
prin dobândirea statutului de cetăţeană şi a libertăţii sexuale. 

Fără a minimiza importanţa formulării acestor deziderate sociale, 
îmi propun să arăt că ele exprimă la Cezar Bolliac un umanism 
utopic care nu trece dincolo de recunoaşterea inegalităţii sociale a 
femeilor, pentru a formula, eventual, revendicări concrete de ordin 
politic şi social. Cezar Bolliac crede, ca și Bălcescu, în rolul civili- 
zator al femeilor, în posibila contribuţie a acestora la progresul 
umanităţii prin calităţile lor morale, ceea ce nu înseamnă însă o 
dislocare a poziţiei şi a rolurilor lor tradiționale. Femeile, prin 
energia lor morală, naturală pot contribui la fundamentarea societă- 
ţii civice a bărbaţilor, ele rămânând însă excluse din această societate. 

Schimbarea pe care o are în vedere Bolliac este mai degrabă 
una de atitudine faţă de femei şi în nici un moment una care să 
vizeze funcţia lor socială. Ca şi pentru Bălcescu sau Rosetti, această 
funcţie rămâne atașată exclusiv domeniului privat. 

Activitatea lui Cezar Bolliac, ca publicist şi ca poet, evidenţiază 
o poziţionare contradictorie faţă de problematica rolului femeii în 
societate. Pe de o parte, el face elogiul calităţilor morale ale femeilor 
şi condamnă ca nedreaptă inegalitatea lor socială faţă de bărbați. 
Pe de altă parte, el omite să ia în discuţie femeile atunci când se 
preocupă de problema claselor sociale şi a votului universal. Mai 
mult, el critică uneori comportamentul decadent al femeilor din 
„înalta societate”. 


44 PATRIARHAT ȘI EMANCIPARE 


Mă voi referi în continuare tocmai la aceste contradicții, pentru 
a sublinia eterogenitatea concepţiei sale despre funcţia socială a 
femeilor. Mai mult, voi argumenta că ceea ce motivează dimen- 
siunea feministă a scrierilor sale este percepţia excepţionalismului 
unor femei, percepţie transformată în configurarea unui model 
normativ despre cum trebuie să fie femeia. 

Primul moment în care Cezar Bolliac condamnă inegalitatea 
socială a femeilor este epistola către doamna C. Ghica, publicată 
în 1843 ca prefaţă la volumul Din poesiile lui Cezar Bolliac şi 
reprodusă apoi, în 1872, în Trompeta Carpaţilor. Alături de scri- 
soarea deschisă către doamna C. Ghica, prefața volumului de 
poezii din 1843 mai conţine o epistolă către doamna L. Văcăreasca. 
Ambele scrisori exprimă omagiul poetului Bolliac pentru acele 
femei din societatea înaltă care cultivau literele şi artele. Acestea 
nu erau puţine și, de altfel, se pare că, în atmosfera artistică dintre 
anii 1830 şi 1845, femeile din societatea înaltă au jucat primul rol, 
asumându-și statutul de protectoare. 

Atunci când se declară adversarul societăţii vremii, care margi- 
nalizează femeile, Cezar Bolliac are aşadar în vedere un grup 
privilegiat de femei, foarte puţin numeros în raport cu întreaga 
populaţie feminină. Vocaţia poetului este însă aceea de a idealiza 
şi exprimarea devine astfel generală: 

„Femeile — aste fiinţe ce nu au nici un loc în societatea oame- 
nilor — umplu tot deșertul din inima omului. Şi poetul, astă ființă 
ideală ce nu ține mai mult loc în soţietatea oamenilor decât femeia, 
ce nu se rudește cu oamenii fără numai întru ce se atinge de inimă — 
este un fel de clavir cu o mie de octave, dar pe care se întâmplă 
prea rar să joace oameni, femeile însă întotdeauna”3. 

Pentru Bolliac, poetul împarte cu femeia condiţia de marginali 
în societatea oamenilor (adică a bărbaților) şi aceasta constituie 
premisa solidarităţii lor. De aici și ajutorul mutual pe care şi-l pot 
oferi. Femeile din înalta societate pot să sprijine creaţia poetului, 
iar acesta, ca recompensă pentru excluderea din viaţa socială, îi 
oferă femeii un loc privilegiat în „inima omului”. O astfel de susţi- 
nere este foarte similară cavalerismului trubadurilor medievali și 
nu constituie, din perspectiva mea, o reală critică a societăţii de 
pe poziții feministe. 

La fel de adecvată gândirii patriarhale este opinia lui Bolliac, 
similară celei a lui Nicolae Bălcescu, despre rolul civilizator al 

femeilor. În articolul „Așezământul pentru fete în Bucureşti”, 
publicat în Vestitorul Românesc (1844) şi dedicat institutului de 
binefacere pentru fetele sărace şi orfane al Elisabetei Știrbei, 
Bolliac împărtăşeşte opinia vremii referitoare la înclinația naturală 
a femeilor către milă şi către respectul faţă de oameni. Concluzia 
sa, inspirată tot de Aimâ-Martin, este că aceste date naturale 
recomandă femeile ca principal factor civilizator: 

„Cei mai mari filosofi au atins această coardă, propagând acel 
proiect evanghelic, şi cel mai nou filosof, Aim6-Martin, dovedește 
că prin femei numai se poate civiliza neamul omenesc”. 

Rolul civilizator al femeilor se suprapune cu rolul tradițional 
de mamă şi constă în educaţia oferită copiilor. Asupra acestui 
aspect, Cezar Bolliac este explicit: 

„[...] aceste fetiţe candide pe care destinul şi spiritul civilizaţiei 
au condus sub umbra unei asemenea protectriţe [Elisabeta Știrbei] 
vor organiza câteva sute de menagiuri şi vor creşte alte mai multe 
sute de prunci spre a-i face proprii să asculte, să înțeleagă acea 
chemare solemnelă a civilizaţiei”. 

Mai aproape de o critică feministă este celebrul articol „Poesia”, 
publicat în 1846 în Foaie pentru minte, inimă și literatură. Conform 
lui Ovidiu Papadima, în acest articol, „camuflat sub preocuparea 
pentru poezie”, Bolliac elaborează „programul stângii celei mai 
avansate”. Observaţia este exactă, dacă înțelegem prin „stânga” 
o stângă liberală. Bolliac accentuează într-adevăr criteriile egali- 
tare în funcţionarea societăţii, însă tipul de organizare politică pe 
care îl propune este în esenţă de factură liberală. Bolliac susţine 
că „misia poesiei” este să contribuie la desființarea privilegiilor de 
clasă și la constituirea unui stat guvernat pe principiul suveranității 
poporului, prin mecanismele reprezentării tuturor cetăţenilor liberi. 
Bolliac contestă structura de dominație care împarte societatea în 
clase superioare şi clase inferioare și propune un adevărat program 
de reformare. „Punctele” acestui program cuprind : (1) desființarea 
controlului social al bisericii şi înlocuirea acesteia cu „școala”, 
(2) autoguvernarea poporului, (3) accesul tuturor cetățenilor la 
legislaţie, justiţie şi administraţie, acces nelimitat decât de mino- 
ritatea vârstei sau de infirmitate și (4) desființarea privilegiilor 
de clasă şi a împărţirii societăţii în „cârmuitori și cârmuiţi”. 

În acest context, Bolliac se pronunță pentru emanciparea femeilor, 
arătând că inegalitatea dintre sexe reprezintă prima formă de 
inegalitate socială. Pasajul este elocvent și merită citat în întregime : 

„Unde stă cea dintâi inegalitate socială ? În sclavia fămeiei. 
Emancipaţia ei este dară cel dintâi element contribuitor la 
viața cea nouă. O emancipaţie întreagă, completă a fămeiei, prepa- 
rată de la nașterea ei, printr-o creştere omenească, proprie a forma 
un cetăţean legiuitor, judecător şi executor, — iară nu acea emanci- 
paţie nemijlocită, necompleță dată de cristianism şi cavalerism şi 
manținută cu dreptul de slăbiciune de la generozitatea omului. 
Nimic nu izolează mai mult pe om în societatea actuală şi nu îl 
face mai egoist decât familia şi interesele de familie rău înțelese. 
Cel mai preţios tezaur pe care îl posedă umanitatea este inima de 
fămeie. În inima fămeiei se oglindesc cu grație cele mai nobile 
simtimente și pătimi ale umanităţii. Fămeile sunt, fără contestaţie, 
de o mie de ori mai simţibile, mai tolerante, mai spirituale şi mai 
poetice decât noi ; sufletul lor posedă o mai mare porţie din acea 
reflecţie poetică ce a căzut peste omenire la originea sa, şi grațiile 
formelor materiale ale fămeiei, mișcările-i vioaie, căutătura-i insi- 
nuitoare, organul și elocuinţa ei convingătoare sunt cu mult mai 
energice și mai puternice decât ale noastre. Ce înobilare n-ar aduce 
fămeia în legi şi în obiceiuri, când ar avea parte în societate ! Cea mai 
frumoasă, cea mai bogată mână a omenimei stă neexploatată ! Să 
emancipeze dar poezia pe fămeie, să dea libertate amorului [...]”38, 
Emanciparea femeii are două coordonate distincte. Prima 
înseamnă participarea ei la viaţa politică şi civică, prin dobândirea 
dreptului de vot şi a dreptului de a fi aleasă în funcţii publice 
(femeia trebuie să devină cetăţean legiuitor, judecător şi executor). 
Cea de-a doua este una morală, în legătură cu care Bolliac se 
pronunţă pentru desființarea comandamentelor morale religioase 
care impun femeii castitatea premaritală şi proclamarea, în locul 
lor, a amorului liber. Aceeași dimensiune a emancipării se referă 
şi la familie, în legătură cu care poziţia lui Bolliac nu este suficient 
precizată. Este cert că el dorește anularea servituţii private a 
femeii în vederea renașterii ei pentru viaţa socială publică. Nu 
este însă foarte clar dacă această renaștere se produce cu preţul 
destrămării legăturilor familiale tradiţionale și dacă „libertatea 
amorului” înseamnă şi acceptarea infidelităţii conjugale. 
Concepţia lui Bolliac despre emanciparea femeii apare ca simplu 
exerciţiu retoric sau artificiu poetic, dacă o confruntăm cu articolele 
în care acesta tratează problema votului universal sau a structurii 
societăţii. Într-un articol intitulat chiar „Votul universal”, publicat 

în revista Buciumul%, Bolliac eludează complet problematica 
participării politice a femeilor. El se declară partizan al votului 
„universal, liber, direct şi secret”, în opoziţie cu votul cenzitar, pe 
colegii, însă acceptă dreptul de vot ca fiind rezervat bărbaţilor. 
Contradicţia dintre neparticiparea la vot, pe de o parte, și transfor- 
marea femeii în „cetăţean legiuitor”, pe de altă parte, este vizibilă. 

„Mozaicul social”, publicat în 1858 în Naţionalul și reprodus 
în 1861 în Românul lui C.A. Rosetti, dezvăluie aderarea completă 
a lui Bolliac la concepţia patriarhală tradițională, conform căreia 
rolul femeilor este circumscris exclusiv sferei domestice, familiale. 
În cuprinsul articolului menţionat, Cezar Bolliac critică societatea 
vremii, arătând printr-un argument ironic că trăsăturile ei sunt 
pecetluite de „sigiliul fatal al naturei”. Critica are o dimensiune 
generală, care vizează inegalităţile dintre clasele care structurează 
societatea în ansamblu, și o dimensiune specifică, ce se adresează 
„societăţii înalte”, a boierimii. Exagerând taxonomia, Cezar Bolliac 
identifică nu mai puţin de 17 clase sociale și se pronunţă împotriva 
relaţiilor de dominare dintre clasele superioare și cele inferioare. 
Trebuie subliniat că apartenenţa femeilor la o clasă socială se face 
eminamente pe filieră masculină, prin tată sau prin soţ. Este un 
mecanism firesc pentru o societate patriarhală în care femeile 
sunt lipsite total de autonomie economică. 

„Societatea înaltă” este criticată pentru comportamentul ei 
imoral. Ca și la Rosetti, decadența familiei din „societatea mare” 
este ilustrată exclusiv prin comportamentul femeilor. Cezar Bolliac 
arborează o atitudine critică faţă de soțiile infidele şi față de 
femeile care își părăsesc soţii şi se recăsătoresc. Un exemplu în 
acest sens este concludent: 

„D-na X, văduvă de zece ani, vine în adunări cu semnele căsă- 
toriei într-însa şi cu un copilaș de zece ani care îi zice maman ! Nu 
e nimic, doamna X este fiica lui d-nu X, face parte din societatea cea 
mare, din lumea cea bună, asemenea bunătate nu-i poate atinge 
onoarea, nici că poate dezonora onorabilele familii ce o primesc”. 

Astfel, devine transparentă opinia sa conform căreia femeile 
sunt cele care trebuie să menţină armonia și coeziunea spaţiului 
privat. De asemenea, Bolliac este un advocat al familiei nucleare 
şi consideră situația mamelor singure inacceptabilă şi imorală. 
Distanţa faţă de susţinerea amorului liber și a reconsiderării legă- 
turilor familiale este considerabilă. 

Contradicţiile pe care le-am pus în evidenţă ilustrează un 
mecanism care funcționează nu doar în opera lui Cezar Bolliac. 
Este vorba despre tensiunea dintre normativ sau ideal și descriptiv 
sau real. Nivelul la care gânditorii paşoptiști discută problematica 
rolului și a funcției femeilor este eminamente cel normativ sau ideal. 
Nicolae Bălcescu, C.A. Rosetti și chiar poetul Cezar Bolliac vehicu- 
lează idealuri feminine sau se entuziasmează în faţa excepțiilor 
pe care le proclamă apoi drept norme. Toate conceptualizările 
ideale ale „femeii” eșuează însă în fața femeilor reale, pe care 
aceiași gânditori fie le critică pentru imoralitate, fie omit să le ia 
în discuţie. 


1.2. Ion Ghica: un liberal clasic 


Eticheta de liberal clasic pe care i-o atribui lui Ion Ghica poate 
părea paradoxală, având în vedere că afilierile sale cu cei care în 
accepțiune istorică sunt consideraţi liberalii români „clasici” (gru- 
parea condusă de Ion Brătianu) sunt cel puţin discutabile. Ghica 
însuși era un moderat în raport cu această grupare „radicală”. 
Punctele de conflict se defineau, după anul 1859, mai ales în 
legătură cu interesele marilor proprietari de pământ, şi mai apoi 
în legătură cu rolul industriei și cu adoptarea politicilor protec- 
ționiste. Chiar și cu aceste precizări, rămâne ca element contestabil 
pentru alura sa liberală faptul că în cariera sa politică, ce l-a adus 
de mai multe ori la guvernare, Ion Ghica a acţionat în repetate 
rânduri în direcţii contrare politicii propriului partid. Caracterizarea 
lui Nicolae Iorga este inspirată atunci când îl numeşte pe Ghica 
„acest liberal, nu prea liberal”“!. Aş extinde această afirmaţie 
spunând că Ion Ghica este liberal prin ideile sale și prin influenţele 
pe care și le asumă explicit și este „nu prea liberal” în practica sa 
politică. 

În această analiză, mă interesează gândirea lui Ion Ghica așa 
cum o conturează scrierile sale și mai puţin modul în care ideile 
sale au fost încorporate în practica politică. În acest sens, consider 
că Ion Ghica poate fi definit ca un liberal clasic. 

Articolul „Libertatea”? este probabil cel mai semnificativ pentru 
a releva plasarea lui Ion Ghica în gândirea liberală clasică. Articolul 

exprimă aderarea autorului la asumpţiile liberale fundamentale 
referitoare la (1) dreptul natural al indivizilor de a fi liberi, 
(2) întemeierea acestei libertăţi pe proprietate şi (3) rolul minimal 
al statului, care trebuie doar să asigure securitatea indivizilor ce 
interacționează liber, într-o societate constituită pe baze 
contractuale. 

În conceptualizarea relaţiei dintre indivizi în societate, Ghica 
pleacă de la premisa că oamenii acționează în baza a „două instincte 
naturale”43 : 1) le place să fie în societatea oamenilor și 2) totodată 
sunt egoiști și voluntari. Aceste două instincte sunt conflictuale, 
ceea ce înseamnă că indivizii nu pot crea în mod spontan armonia 
socială. De aici, autorul derivă necesitatea unui contract social: 

„Aceste instincte cer a fi temperate şi regulate prin concesiuni 
mutuale de la unii la alţii, făcând pe fiecare să înțeleagă respectul 
ce datorește drepturilor celorlalţi, cu condițiunea, se înțelege, 
ca unii să nu aibă mai multe drepturi decât alţii, ci să sacrifice 
fiecare o părticică din libertatea sa pentru posibilitatea de a trăi 
în societate”tf. 

Premisele teoretice din care este inferată ideea contractului 
social se completează cu o definire a libertăţii proprie filosofiei 
politice liberale. „Libertatea”, spune Ion Ghica, „este dreptul de a 
face ce voim sub propria răspundere a conștiinței, recunoscând 
celorlalţi un drept egal”. Ideea ușor recognoscibilă este că liber- 
tatea de acţiune a individului se oprește la limita dincolo de care 
ea ar împiedica exercitarea de către ceilalți indivizi a unui drept 
similar. 

Reglementarea modului în care indivizii îşi exercită dreptul 
natural de a fi liberi se realizează, la nivel teoretic, printr-un 
contract social. La nivel politic, expresia acestei reglementări o 
constituie legile scrise elaborate de o adunare legislativă aleasă 
pe principiul reprezentativităţii. Aceasta este modalitatea politică 
prin care cetăţenii liberi se autoguvernează. Principiul este exprimat 
clar şi de Ion Ghica: 

„Baza societăţilor cele mai libere, a societăţii engleze şi americane, 
este guvernul prin sine însuşi, ceea ce ei numesc Self-government. 
[...] Adevăratul înţeles este ca fiecare să fie guvernat de toţi ceialalți 
cetăţeni.”*$ 

Principiul reprezentativităţii este complementar cu cel al consti- 
tuţionalismului : 

„Într-o societate civilizată, numai legea scrisă trebuie să ție 
locul voinţei arbitrare și a bunului plac”. 

Pentru a înțelege modul în care Ion Ghica dimensionează exerci- 
tarea dreptului natural la libertate al indivizilor, este necesară o 
clarificare. A acţiona liber este, în viziunea sa, nu doar un drept, 
ci și o abilitate pe care indivizii trebuie să o însuşească prin educaţie 
şi să o cultive în spaţiul interacțiunilor sociale. Ideea este perfect 
coerentă cu opiniile lui John Stuart Mill, de la care autorul se 
revendică explicit. Ca și filosoful liberal englez, Ion Ghica crede că 
oamenii sunt perfectibili și că tocmai această perfectibilitate deter- 
mină progresul constant al umanităţii. „Credem în progres”, afirmă 
autorul, „căci este o condiţiune a naturei fizice şi morale [...], dar 
știm că el nu se poate realiza decât prin ştiinţă”. Pentru Ghica, 
educaţia este prima condiţie a libertăţii. Prin contrast, inamicul 
cel mai de temut al unei societăţi libere şi al unei guvernări demo- 
cratice este ignoranța. De aici derivă ideea foarte importantă că 
nu oricine poate fi cetățean al unei societăţi politice guvernate 
democratic. Cetăţeni pot deveni numai cei care au atins un anumit 
nivel de educație morală și intelectuală: 

„Cu cât într-o societate există mai multă ignoranță şi mai puțină 
educaţiune, cu cât simțul justiţiei și dreapta apreciere a inte- 
reselor sunt mai puţin dezvoltate şi cu cât puterea morală, care 
înfrânează patimile şi dezvoltă raţiunea, va fi mai slabă, cu atât 
libertatea va fi mai puţin înţeleasă şi practicarea ei va fi mai 
anevoie, prin urmare pericolul de a se pierde va fi mai iminent”/%. 

Citatul de mai sus reliefează un aspect important legat de ceea 
ce înseamnă educaţie intelectuală și morală și de cum ar trebui ea 
realizată. Relativ la educaţia intelectuală, lucrurile sunt relativ 
clare, deoarece ea urmează să fie promovată în învățământ. Ghica 
şi majoritatea liberalilor erau susţinători fervenţi ai dezvoltării 
învățământului românesc, văzând în aceasta o condiţie a progresului. 
Mai interesant este însă ce înseamnă în accepțiunea gânditorului 
liberal educaţia morală necesară unui cetăţean. Perfectarea morală 
a indivizilor este orientată în sensul „înfrânării patimilor” şi „dez- 
voltării raţiunii”. Greu observabil, se introduce aici o premisă de 
exclusivism masculin. Raţionalitatea era considerată un apanaj al 
bărbaţilor, iar simplul fapt că însuşirea ei este o cerinţă în desă- 
vârşirea educaţiei morale îi indică pe bărbaţi ca fiind mai înclinați 
să devină cetăţeni decât femeile. Instituirea raţionalităţii ca principiu 

ordonator al spaţiului social, public, are ca efect pervers excluderea 
femeilor din acest spaţiu și aceasta este o eroare constitutivă a 
paradigmei liberale clasice în general, nu doar a gândirii lui Ion 
Ghica. 

Importanţa educaţiei este accentuată și din dorința de a preveni 
ceea ce se poate numi „tirania majorităţii”. Ghica a preluat de la 
Mill şi obsesia legată de teama că libertatea va eșua în despotism 
dacă ea este difuzată în cadrul maselor ignorante. Ignoranța și 
lipsa educaţiei morale creează în rândul „mulțimii” confuzia între 
libertate şi egalitate. Ghica disociază clar între aceste două concepte: 

„Poporul este totdeauna gata a aplauda pe cei care făgăduiesc 
egalitatea ; mulțimea se măguleşte lesne de ceea ce place patimilor 
când nu ştie că numai prin libertate se poate ajunge la egalitate, 
la egalitatea în faţa legilor, singura egalitate permisă omului în 
această lume; când nu ştie că orice altă egalitate este un instru- 
ment de apăsare şi de injustiţie, care mai curând sau mai târziu 
duce la despotism”%. 

Fin interpret al relaţiei dintre libertate și egalitate în perspectivă 
liberală, Ghica accentuează, așa cum arată citatul de mai sus, 
faptul că egalitatea trebuie înțeleasă în sensul de egalitate în faţa 
legii, şi nu de egalizare socială. De fapt, el precizează și în alte 
lucrări5! că egalitatea în faţa legii este singura egalitate posibilă 
„în lumea aceasta”. 

Liberalismul lui Ghica este în primul rând o concepţie filosofică 
despre organizarea şi guvernarea unei societăţi. Această concepție 
se răsfrânge însă la toate celelalte niveluri ale gândirii sale. 

La nivel economic, Ghica este adeptul principiului liberal al 
neintervenţiei autorităţilor statale în interacţiunile economice libere 
dintre indivizi, în interiorul sau în exteriorul graniţelor unei țări. 
În opoziţie cu protecţionişti ca Marțian sau Aurelian, Ghica a 
susținut, mai ales în paginile Convorbirilor economice, principiul 
liberei circulații a mărfurilor. Problema care se dezbătea în epocă, 
mai ales după 1860, era cea a politicilor vamale, în sensul că se 
punea în discuţie dacă să se impună sau nu taxe la importul 
produselor străine, astfel încât să fie protejată producţia autohtonă. 
Poziţia lui Ion Ghica este consecventă principiului liberului schimb, 
promovat în liberalismul economic clasic de tip Adam Smith sau 
Ricardo. Acest principiu susţinea că circulaţia liberă a mărfurilor 
trebuie să fundamenteze comerţul internaţional, schimbul liber 

de mărfuri între state fiind singura sursă de prosperitate pentru 
omenire, în general, și pentru fiecare ţară, în particular. Ghica 
exprimă în repetate rânduri aderarea la acest principiu, citatul 
următor fiind doar un exemplu: 

„Cercetarea minuțioasă şi raţionată a intereselor generale a unei 
naţiuni duce fără doar și poate la adoptarea principiului liberului 
schimb (libre échange). Taxele vamale și protecționismul sunt o 
piedică la dezvoltarea bunei stări și a fericirii naţionale [...'S2. 

Tocmai la acest nivel economic se întregeşte sensul în care 
Ghica înțelege libertatea și mai ales modul în care indivizii pot şi 
trebuie să își exercite acest drept natural. Libertatea este indiso- 
lubil legată de muncă. „În secolul în care trăim noi”, spune Ghica, 
„munca este condițiunea libertății”. În contextul în care este 
enunțată, afirmaţia are scopul precis de a critica proliferarea 
birocraţiei de stat, cu alte cuvinte, a slujbelor funcţionăreşti. Slujba 
unui funcţionar de stat este considerată de Ghica parazitară, adevă- 
rata muncă fiind cea din agricultură sau industrie. Afirmația enunță 
însă și esenţa unei concepții mai largi a lui Ghica despre relaţiile 
economice de tip capitalist. Acestea sunt bazate, în concepţia sa, 
pe interacțiunea dintre două clase complementare : burghezia şi 
muncitorimea, una fiind posesoarea capitalului și cealaltă a muncii. 
Legătura dintre aceste două clase este relaţia salarială. În capitalism, 
munca salariată este premisa autonomiei economice a indivizilor 
şi acesta este, pentru lectura de gen pe care am propus-o, sensul 
cel mai important al afirmației „Munca este condiţiunea liber- 
tăţii”. La sfârşitul secolului al XIX-lea, participarea femeilor la 
relaţiile de muncă salariale era aproape inexistentă. Incidenţa lor 
în industrie, de exemplu, este egală cu cea a copiilor şi de aproape 
20 de ori mai mică decât a bărbaţilor“t. Aceasta nu înseamnă că 
femeile nu muncesc. Există însă două motive principale pentru 
care activităţile femeilor nu intră în sfera activităţilor salarizate. 
Primul este caracterul privat, domestic al muncii femeilor. Cel 
de-al doilea este accesibilitatea redusă pentru femei a locurilor de 
muncă, pe principiul că femeile pot să facă doar anumite lucruri, 
îndeosebi pe acelea care se constituie ca prelungiri fireşti ale 
expertizei” lor domestice. Ele pot fi, de exemplu, așa cum indică 
și Ghica în câteva rânduri, țesătoare sau croitorese. 

Viziunea lui Ghica asupra structurii societăţii capitaliste se 
poziţionează polemic faţă de teoriile socialiste și față de Marx. În 

utopia sa, intitulată Insula Prosta, Ghica respinge teoriile socialiste 
ale lui Lassalle, Karl Marx şi Bakunin, pe care îi reuneşte sub 
denumirea de „colectivişti”. Unele revendicări marxiste îi apar lui 
Ghica ca fiind „aberaţii ale sufletului omenesc” care a pierdut din 
vedere „principiile moralei, ale drepturilor şi ale datoriilor”. Unifor- 
mizarea aproape totală a societăţii și reorganizarea familiei se 
numără printre revendicările socialiste pe care Ghica le consideră 
inacceptabile. El se declară împotriva schimbărilor pentru care 
militau socialiștii : 

„Familia de astăzi să fie înlocuită cu o familie egalitară și 
liberă, căci cea de astăzi este opresivă, căci ţine pe femeie și pe 
copii robi ai bărbatului şi ai tatălui. 

Egalitatea civilă, politică şi economică a tuturor fiinţelor omenești, 
fără distincţiune de sex, de coloare, de soi și de naţionalitate”. 

Principiile liberale pe care le promovează Ghica configurează, 
prin implicaţiile lor politice și economice, o societate patriarhală, 
în care femeile au puţine șanse la participare civică şi la autonomie 
economică. Nu este, categoric, o implicaţie pe care Ghica să o 
susţină deliberat. Este o consecinţă pe care, date fiind presupo- 
ziţiile culturale care alimentau discursul său, era chiar dificil să o 
conștientizeze. 

Mă voi opri în continuare asupra acestor presupoziţii culturale, 
care asumă în primul rând faptul că femeile trebuie să aibă un rol 
domestic, poziţia lor socială definindu-se prin căsătorie. 

Indiferent de scopul pentru care scrie, fie că își propune să 
trateze subiecte economice, politice sau pur și simplu să schiţeze 
o pagină de tip memorialistic, Ghica practică un stil literar care 
deschide spaţiul digresiunilor pe teme aparent fără legătură cu 
subiectul expus. Aceste diversiuni îi permit uneori autorului să 
includă observaţii despre noua societate, de tip burghez, care se 
forma în spaţiul orașelor românești. Deşi secundare în raport cu 
tematicile principale ale scrierilor, ele sunt importante pentru 
analiza de faţă deoarece conţin note pe marginea poziţiei femeilor 
în societatea românească a mijlocului de secol XIX. 

Ghica observă în primul rând transformările generate de speci- 
ficul spaţiului urban al vremii sale. Oraşele sfârşitului de secol XIX 
sunt locuri extrem de publicizate atât în raport cu satele, cât şi în 
raport cu oraşele din perioadele anterioare, în sensul că spaţiul 
public se ramifică extrem de mult prin „cluburi, presă, bulevarde 

şi grădini cu cântări şi încântări”*. Extinderea spaţiului public 
atrage, firesc, apariția și dezvoltarea opiniei publice. În acest 
context, femeile devin ocazional voci informale care pot fi auzite 
în spaţiul public, dar care în general nu participă la opinia publică. 
De exemplu, în „scrisoarea” în care vorbește despre egalitate”, 
Ghica folosește, pentru a prezenta „opinii” asupra egalităţii pe 
care le va critica ulterior, exemplul a două doamne („două tinere 
elegante”) care își comunică una alteia „ideile lor sociale şi fașiona- 
bile”, mergând pe stradă. Subiectul conversaţiei îl constituie cele 
mai noi spectacole de teatru sau operă care se prezentau la grădina 
Stavri, costumele diferitelor actriţe și, în sfârşit, ca o observaţie 
adiacentă, faptul că „astăzi nu mai sunt boieri şi negustori, suntem 
toți egali, toţi o apă”. Chiar și această observaţie este enunțată ca 
un contraargument la refuzul unuia dintre soţii celor două doamne 
de a merge la grădina Stavri. Conversaţia celor două doamne este 
folosită de Ghica drept exemplu de înţelegere greşită a egalităţii. 
Vocea feminină, în rarele cazuri în care apare, este citată pentru 
a fi criticată. 

De cele mai multe ori, mai ales în lucrările cu caracter economic, 
femeile sunt amintite în legătură cu zestrea lor. Un anumit arendaș 
nu a putut să investească în alte moşii pentru că a trebuit să își 
mărite fiica. Unui tânăr întors de la studii în străinătate i se 
promite că, dacă va deveni funcţionar de stat, „vor alerga mumele 
de fete de boieri după el cu zăstrile de mii de galbeni”. Exemplele 
pot continua și ele reliefează faptul că femeile au o poziţie depen- 
dentă în societatea românească a sfârșitului de secol XIX și că, 
mai mult, nimeni nu contestă această organizare cutumiară. 

Autorul consideră totuşi că femeile au în timpul său o libertate 
de acţiune și de mișcare mult mai mare decât în perioadele ante- 
rioare. La sfârşitul secolului al XIX-lea, ele se găsesc în situaţia 
nouă de a părăsi frecvent spaţiul privat. Situaţia era radical diferită 
cu doar câteva veacuri în urmă. Ghica arată care era tratamentul 
social rezervat femeilor pe vremea lui Caragea: 

„Femeile erau înconjurate de toate precauţiunile profilactice ; 
ferestrele aveau zăbrele ca pușcăriile ; porţile se deschideau greu 
căci erau înarmate cu broaște tari ; iar când o nevastă se ducea la 
o rudă, la o prietenă sau la baie, ea era întovărăşită de două-trei 
jupânese bătrâne și credincioase. Fetele erau ţinute şi mai aspru; 
de-abia aveau voie să iasă în grădină, şi grădina era înconjurată 

cu zid nalt sau cu uluci de scânduri de stejar. Nici măcar peţitorii 
nu le vedeau până nu se isprăvea vorba de căsătorie, încât ginerele 
nu era totdeauna sigur că a văzut bine faţa logodnicei sale”%. 

Într-adevăr, distanţa de la încarcerarea femeilor în camere cu 
zăbrele la ferestre până la libertatea de a frecventa cluburi și 
grădini este mare. Societatea românească a sfârșitului de secol XIX, 
ale cărei presupoziţii culturale Ghica le asumă, rămâne însă o 
societate patriarhală, structurată de o inegalitate fundamentală 
între cele două sexe, care așază femeile în relaţie de dependenţă 
faţă de bărbaţi. 


1.3. Mihail Kogălniceanu și mecanismele 
patriarhale de menţinere a femeii 
în sfera privată 


„[...] Toate silinţile, toate făpturile noastre nu ţintesc decât ca să-i 
aducem iarăși la frumoasa vreme veche când cele zece poronci se 
păzia încă şi când fieştecare era stăpân pe moșia, pe persoana, pe 
boul, pe asinul și pe femeia sa.” (Mihail Kogălniceanu) 


Preocupările literare şi publicistice ale lui Mihail Kogălniceanu 
au avut adesea în atenţie ca subiecte de dezbatere şi analiză 
„damele”, autorul fiind interesat mai ales de familie şi de instituţia 
căsătoriei. Categoria pe care Kogălniceanu o are în vedere atunci 
când se referă la comportamentul dezirabil al „frumosului sex” 
este cea a femeilor din înalta societate. În scrierile sale de tinereţe, 
anterioare anului 1848, Kogălniceanu se preocupă mai ales de un 
grup privilegiat de femei. Este vorba despre soțiile și fiicele boierilor, 
pe care autorul avusese ocazia, în mod natural, să le cunoască şi 
să le observe, date fiind educaţia şi stilul său de viață. 

Situaţia socială a acestor femei le permitea să se preocupe de 
ultimele noutăţi ale modei, să organizeze „soirées dansantes”% şi 
să îşi dedice timpul călătoriilor, lecturilor şi chiar legăturilor extra- 
conjugale. Mai trebuie adăugat că ele duceau o viaţă preponderent 
urbană și aparțineau astfel unui spaţiu pe care autorii vremii îl 
considerau cosmopolit și care era caracterizat de dinamica transfor- 
mării obiceiurilor din lumea rurală. 

Susţinerile lui Mihail Kogălniceanu se alătură uneori pozițiilor 
feministe din epoca sa. Un exemplu în acest sens este angajarea 
sa într-o polemică jurnalisticăf!, din anul 1855, ce avea ca temă de 
dispută „moravurile doamnelor din societatea Moldaviei”. Polemica 
fusese declanşată de articolul „Epistolă către damele moldovene”, 
publicat de Gh. Sion în paginile Timpului din 30 septembrie 1854, 
care acuza „damele moldovene” de frivolitate, de neglijarea educa- 
ției copiilor şi de infidelitate. Kogălniceanu se declară indignat 
și, autointitulându-se „pamfletistul”, critică în paginile aceluiași 
ziaropiniile lui Gh. Sion, pe care îl numeşte ironic „moralistul”. 
Articolul lui Kogălniceanu susţine moralitatea şi respectabilitatea 
femeilor moldovene și constituie o veritabilă expunere a moralei 
burgheze, bazată pe centralitatea valorilor familiale şi pe demnita- 
tea femeilor în spaţiul privat. Lui Mihail Kogălniceanu i se alătură 
vocea Mariei Vasiliu Mitoşasca, printr-un articol publicat în Gazeta 
de Moldavia din 9 iunie 1855, şi cea a Sofiei Cocea, care debutează 
în aceeași gazetă la 13 iunie 1855. 

Un alt exemplu de situare a lui Mihail Kogălniceanu pe poziţii 
feministe îl constituie critica pe care o aduce unui anumit tip de 
reclame ce proliferau în presa vremii, referitoare la aşa-numitele 
„case de măritişuri”. Reclamele promit persoanelor străine, în 
schimbul unei sume de bani, căsătoria cu românce. Unele dintre 
aceste reclame au și conotaţii care pot trimite la prostituție, având 
în vedere că potenţialilor „cumpărători” li se promite şi faptul că 
se vor putea decide după ce își vor cunoaşte personal potenţialele 
soții. Intr-un articol publicat la 23 ianuarie 1844, în Propăşirea, 
Kogălniceanu condamnă faptul că „însoţirea cu fetele românce a 
devenit de ceva timp o adevărată industrie”. Argumentul pe care 
Kogălniceanu îl formulează pentru a-şi susţine critica se bazează 
pe dreptul femeii de a-și alege soţul, cumpărarea ei fiind o practică 
ce violează acest drept. Recunoaşterea acestui drept este o noutate 
a începutului de secol XIX, pentru că, în perioadele anterioare, 
viitoarelor soţii li se interzicea uneori chiar și să îşi vadă soţul, 
căsătoria având toate datele unei tranzacţii în care negociatori 
erau doar bărbaţii. Categoric, „alegerea” era condiționată de anumite 
norme de status și de avere pe care viitorul soţ trebuia să le 
îndeplinească, dar acestea erau presiuni sociale care se mani- 
festau atât în raport cu femeile, cât şi cu bărbaţii. Noutatea consta 
în faptul că femeile puteau să îşi exprime preferinţele. 

Deşi contextul acestor dezbateri jurnalistice l-ar putea recomanda 
pe Mihail Kogălniceanu ca pe un feminist al epocii, concepţiile sale 
despre familie și despre căsătorie sunt, în realitate, profund ancorate 
în modul de gândire patriarhal. Presupoziţia de la care pleacă Mihail 
Kogălniceanu este cea aproape unanim acceptată în epocă, conform 
căreia femeile au un rol fundamental domestic, căruia trebuie să 
i se adecveze prin păstrarea demnității morale. În opinia lui Mihail 
Kogălniceanu, femeile trebuie să se preocupe în primul rând de 
„îndeletnicirile gospodăriei”?, pentru care sunt înzestrate în mod 
natural. Condiţia necesară care se asociază atributelor esențialmente 
private ale femeilor este cea a demnității morale, care se traduce 
prin castitate premaritală şi fidelitate conjugală. 

Modul în care sunt configurate poziţia şi rolul social ale femeii 
se bazează pe o anumită concepţie despre relaţia dintre cele două 
sexe, conform căreia femeile şi bărbaţii aparţin în mod firesc unor 
lumi diferite, pentru că posedă caracteristici naturale diferite. 
Articolul „Femeile”, publicat în Alăuta româneascăt, arată că 
acestea sunt ființe misterioase ce trebuie adorate, dar nu înțelese. 
Bărbaţii nu pot să anticipeze comportamentul feminin și din această 
cauză femeile iubite trebuie să fie ferite de priviri şi „crescute la 
umbră”. Misteriozitatea femeii o transformă într-un pericol pentru 
lumea bărbaţilor, pentru că aceasta este configurată raţional și nu 
poate tolera în interiorul ei ceea ce nu poate fi înţeles. Pericolul 
este înlăturat prin transformarea femeilor în simple obiecte de 
adoraţie. Este un mecanism de fetişizare care introduce și legiti- 
mează clar ideea că activitatea femeilor trebuie circumscrisă exclusiv 
sferei private. Ca obiect de adoraţie, ele rămân ascunse, pentru ca 
bărbaţii să le poată închina aventurile din lumea de afară. Modul 
patriarhal de concepere a relaţiei dintre sexe este nu doar natural 
determinat, ci şi consolidat istoric: 

„Războinicul sarmat, arapul cel cu picioarele sprintene merg la 
bătălie chemând în ajutor numele unei femei”f?. 

Kogălniceanu foloseşte extensiv un argument care apelează la 
caracteristici presupuse ale naturii feminine pentru a justifica 
claustrarea femeilor în sfera privată. Una dintre aceste caracteristici 
este, în opinia sa, înzestrarea firească a femeilor pentru treburile 
gospodăriei. Kogălniceanu face o pledoarie pentru această calitate 
naturală a femeilor în articolul său „Vremea când damele au mai 
multă treabă”, publicat tot în Alăuta românească. Autorul arată că: 

„Fieștecare timp are a sale îndeletniciri pentru care frumosul 
sex jărfește toate celelalte. Iarna, balurile și suarele ; vara, feredeile ; 
și toamna — dar toamna, gândiţi — facerea dulceţurilor. Însuși cele 
mai frumoase dame de lume care trăiesc în cele mai plăcute petreceri 
păstrează totdeauna o slăbiciune pentru proastele și fireştile înde- 
letniciri ale gospodăriei. La zisele noastre nu poate nimeni să se 
împotrivească”65. 

Preocupările pentru treburile domestice sunt prioritare pentru 
femei, indiferent de poziţia lor socială şi, mai ales, indiferent de 
pretenţiile lor de emancipare. Ilustrarea pe care Kogălniceanu o 
alege pentru a-și susține afirmația este elocventă și merită citată 
în întregime : 

„Însuși la Paris, în minuta aceasta, dulcea grijă pentru facerea 
dulcețurilor trage damele de la trebile politicei, ale literaturii, a 
frumoaselor meşteşuguri, a modelor și — este mai de necrezut — 
însuşi de la amor. [...] 

O madame Lehon îmi uită modistele și cusutoriţele şi caută 
numai mirabelele și o Ancelot își lasă drama să fie drama și gândește 
numai la compote și la conserve; mad. Sand își sfârșește iute şi cu 
nemulțămire cel mai nou roman, spre a face dulceţi de agriș, și 
acea vestită Poutret de Mauchamps, care vroia a aduna femeile 
slobode şi s-au făcut de râs, se mângâie făcând chiotang de gutăi”®®. 

Enumerarea reprezentantelor societăţii pariziene include numai 
femei care aveau un rol și un comportament neconvenţionale în 
epocă. Kogălniceanu introduce note explicative pentru fiecare dintre 
numele invocate. Pentru celebra scriitoare Sand, nota sună astfel: 

„Madame Sand, care au scris o mulțime de romane: Indiana ; 
Andre, le Secrétaire ș.a. Ea umblă totdeauna îmbrăcată cu straie 
bărbătești, be ciubuc, suduie ca bărbaţii, merge bras dessus, bras 
dessous cu Victor Hugo, cu Alexandre Dumas”%. 

Autorul nu se pronunţă în nici un moment împotriva preocu- 
părilor femeilor care le-ar aduce în interiorul sferei publice. El nu 
se declară adversarul amestecului femeilor în politică sau în litera- 
tură, ci implică doar faptul că acestea sunt preocupări secundare 
în raport cu adevărata lor vocaţie, care este munca domestică. 
Kogălniceanu tolerează cazurile femeilor care decid să aibă un 
comportament comparabil cu cel al bărbaţilor, însă numai în sensul 
de excentricităţi, și nu de posibile norme. Excepţionalismul unor 
astfel de femei nu le face mai puţin reprezentative pentru natura 

feminină. Înainte de a fi preocupate de politică sau de literatură, 
ele sunt în primul rând femei, preocupate așadar de sfera domestică. 
Autorul este indulgent față de femeile care se erijează în egale ale 
bărbaţilor, atitudine ce semnalează o tratare paternalistă a femeilor. 
Acestea sunt asemenea unor copii care vor să se joace de-a oamenii 
maturi, iar joaca este inocentă şi tolerată atât timp cât ele rămân 
conștiente asupra rolului lor fundamental. 

Separarea clară a sferei private (feminină) de sfera publică 
(masculină) constituie premisa lipsei de autonomie a femeilor. 
Dependenţa faţă de bărbaţi introduce pentru femei presiunea socială 
de a se mărita. În schiţa „Fată bătrână, văduvă tânără”, publicată 
tot în Alăuta românească, autorul glosează tocmai pe marginea 
acestei teme. Personajul schiţei, Natalia, este „o fată bătrână”. 
Condiţia ei socială este indezirabilă, celibatul fiind „o stare împotriva 
dorințelor partei femeiești în care numai fetele cele urâte şi cele 
sărace sunt nevoite să rămâie”. Portretizarea Nataliei ne dezvăluie 
care sunt, în viziunea autorului şi, desigur, a epocii, calităţile pe 
care trebuie să le posede o femeie pentru a fi eligibilă ca soție. 
Natalia „are o zăstre mare, este frumoasă și însuși pizma și cleve- 
tirea nu pot zice nimic rău de ea”. Frumuseţea, bogăţia şi cinstea 
sunt calităţile pe care trebuie să le posede o viitoare soţie. 

Relaţia de dependenţă față de soț, introdusă prin separația 
între sfera publică și sfera privată, este întărită prin-un mecanism 
de infantilizare a femeii. Lipsa ei de autonomie îi reduce atât de 
mult capacităţile volitive şi acţionale, încât bărbatul ajunge să 
decidă ce trebuie să facă şi chiar ce trebuie să își dorească femeia. 
Exemplar în acest sens este articolul „Bărbaţi, femei şi amorezi”$?, 
un exercițiu de fiziologie, după model balzacian, în care autorul 
oferă soţilor sfaturi despre cum să păstreze fidelitatea soțiilor. 
Articolul urmează din nou logica modului patriarhal de a gândi 
căsătoria. În familia patriarhală, bărbatul este capul, iar femeia 
trebuie să asculte, să se supună și mai ales să rămână fidelă. 
Kogălniceanu afirmă explicit că „femeia măritată este o roabă”, 
însă el atrage atenţia soţilor că această condiţie a femeii nu trebuie 
presupusă, ci câștigată. Căsătoria nu este gândită ca un parteneriat 
între soţi, ci ca o competiţie între soţ şi „amorezi”. În opinia auto- 
rului, femeia acţionează exclusiv în virtutea naturii ei pasionale, 
pe care bărbatul trebuie să înveţe să o stăpânească. Pentru a fi 
sigur de fidelitatea soţiei, el trebuie în același timp să fie vigilent 

faţă de potenţialii competitori. Relaţia dintre soț și soţie, așa cum 
apare ea configurată în articolul discutat, este tipic patriarhală în 
două dimensiuni fundamentale. Prima este superioritatea bărba- 
tului în raport cu femeia în sfera familială. Cea de-a doua este 
tratarea femeii ca pe un obiect pentru posesia căruia soțul intră în 
competiţie cu alți bărbaţi. 

Modul în care Mihail Kogălniceanu gândește poziţia şi rolul 
social ale femeii este indiscutabil reprezentativ pentru societatea 
moldoveană a primei jumătăţi a secolului al XIX-lea, care se relevă 
astfel ca fiind un patriarhat. Femeile sunt considerate ființe miste- 
rioase și pasionale care trebuie excluse din lumea publică, rațională 
a bărbaţilor pentru că nu pot fi înţelese. Excluderea lor din sfera 
publică se realizează în sensul claustrării şi supunerii lor în sfera 
familială. Acest proces se realizează atât prin mecanismul feti- 
șizării (transformarea femeii în obiect de adoraţie), cât şi prin cel 
al infantilizării (ideea că femeia nu este capabilă să ia singură 
decizii, fiind condusă inevitabil de natura ei). 


1.4. Ștefan Zeletin: lipsa de autonomie 
a femeii ca efect al transformărilor 
economice și sociale generate 
de capitalism 


Ștefan Zeletin a elaborat, fără îndoială, una dintre cele mai bune 
analize ale societăţii româneşti interbelice şi ale proceselor istorice 
care au stat la baza configurării ei. Zeletin a fost preocupat în 
primul rând de apariţia capitalismului și de modul în care gândirea 
politică liberală ar putea să se adecveze transformărilor economice 
de tip capitalist. 

În acest sens, Zeletin a elaborat o teorie a dezvoltării capitalismu- 
lui aplicată la studiul burgheziei românești, expusă pentru prima 
oară în lucrarea sa din 1925, Burghezia română. Originea şi rolul 
ei istoric” și definitivată în 1927, prin lucrarea Neoliberalismul”!. 
La momentul în care Zeletin își elaborează teoriile, cea mai influentă 
analiză a organizării economice de tip capitalist era cea marxistă 
și influenţele acestei gândiri sunt recognoscibile în opera sa, mai 
ales în ceea ce priveşte asumpţia fundamentală că transformările 

economice stau la baza celor sociale și politice. Aceasta este premisa 
pe baza căreia Zeletin susține că „dezvoltarea statelor moderne 
este rezultatul dezvoltării burgheziei”??. Burghezia este „clasa 
socială care se ocupă cu valori de schimb, adică cu mărfuri”? și îi 
cuprinde pe negustori, pe industriaşi şi pe bancheri. Identitatea 
economică a burgheziei este schimbul capitalist de mărfuri și de 
aceea ea este prin excelenţă „clasa capitalistă”. Între dezvoltarea 
burgheziei şi dezvoltarea capitalismului există, în opinia autorului, 
o legătură indisolubilă, burghezia fiind agentul prin care se reali- 
zează transformările economice de tip capitalist. 

Pe scurt, teoria pe care o elaborează Zeletin susține că evoluţia 
capitalismului, oriunde în lume, este un proces stadial care implică 
trei etape: o etapă mercantilistă, caracterizată de predominarea 
comerțului, o etapă liberală, caracterizată de preponderența indus- 
triei, şi o etapă imperialistă, pusă sub semnul supremaţiei capitalului 
financiar. Ipoteza lui Zeletin, pe care o argumentează mai ales de 
pe poziţiile istoricului german Sombart, este că, pretutindeni în 
lume, nașterea capitalismului este rezultatul intruziunii în structura 
economică a unui factor extern, respectiv al pătrunderii pe piaţa 
unei ţări „înapoiate” a produselor industriale ale unei ţări cu 
capitalism înaintat. Comerţul cu un alt stat forțează economia 
preponderent agricolă a ţării „înapoiate” să producă intensiv, pentru 
schimb, şi nu doar pentru satisfacerea propriilor nevoi. În spaţiul 
românesc, capitalismul apare în forma sa primitivă începând cu 
anul 1829, când prin Tratatul de la Adrianopol, care acorda Princi- 
patelor Române libertatea comerțului, acestea încep să aibă relaţii 
comerciale mai ales cu Anglia și Franţa. 

Fiecăreia dintre cele trei etape de dezvoltare a capitalismului 
(şi implicit a burgheziei) îi corespunde o organizare politică speci- 
fică. Astfel, în etapa mercantilistă se manifestă tutela puterii de 
stat, care acţionează în interesul burgheziei, înlesnindu-i legăturile 
comerciale prin desființarea vămilor interioare și crearea de căi 
de comunicaţie. Etapa mercantilistă este, la nivel politic, una absolu- 
tistă, expresie a unei perioade de tranziţie în care vechea clasă 
conducătoare este distrusă, pe când noua clasă conducătoare, bur- 
ghezia industrială, este abia în curs de formare. Distrugerea vechii 
clase conducătoare, de tip feudal, este un efect firesc al transfor- 
mării operate de dezvoltarea capitalismului comercial. Astfel, arată 
Zeletin, o dată cu dezvoltarea schimburilor comerciale, economia 

„naturală” se transformă într-o economie bănească. Deoarece clasele 
conducătoare (nobilimea sau, în cazul Ţărilor Române, boierimea) 
nu deţin capital financiar, apar agenţii intermediari (de obicei, 
evrei), care sunt în posesia mijlocului indispensabil de schimb: 
banii. Banii sunt puși în circulaţie cu camătă și în scurt timp 
clasele conducătoare se ruinează”f. La polul opus al aceluiași 
proces economic, burghezia industrială este abia în formare. Posibi- 
litatea extinderii burgheziei autohtone se leagă de dezvoltarea 
unei industrii naționale și de aceea perioada mercantilistă este 
caracterizată şi de protecţionism, orientat tocmai spre facilitarea 
apariţiei unei industrii autohtone. 

O dată cu formarea burgheziei industriale, capitalismul intră 
în etapa liberală, căreia îi corespunde la nivel politic organizarea 
democratică. În această etapă, burghezia se pune în slujba capita- 
lismului industrial, care are nevoie de relaţii economice libere. 
Interesele industriei și ale comerţului sunt amenințate de intervenţia 
statală și astfel burghezia intră în conflict cu puterea de stat, 
devenind revoluţionară. Revoluţiile burgheze arborează valorile 
libertăţii individuale și au ca scop instaurarea unei regim politic 
democratic, singurul care poate permite schimbul liber sau „libera- 
lismul economic”. Zeletin afirmă explicit că „democraţia modernă 
s-a născut ca expresie politică a liberalismului economic”%. 

În sfârșit, ultima etapă de dezvoltare a capitalismului este cea 
imperialistă, când capitalul financiar devine preponderent, iar 
organizarea producţiei este asumată de bănci. La nivel de „sistem 
mondial”, etapa imperialistă este caracterizată de nevoia de a 
cuceri piețe străine. Preponderenţa capitalului financiar creează 
o oligarhie financiară, iar la nivel politic puterea de stat începe să se 
manifeste din nou intervenţionist, asemănător etapei mercantiliste. 

Specificul României este trecerea de la mercantilism direct la 
imperialism, cu alte cuvinte, la controlarea producţiei de către 
capitalul financiar. „România”, susţine Zeletin, „nu mai trece printr-o 
fază intermediară de liberalism, de descentralizare şi democraţie 
reală”'6. Perioada de după Primul Război Mondial este martora 
afirmării oligarhiei financiare, pentru că, susţine Zeletin, „viaţa 
românească este absorbită de două constelații financiare : Banca 
Românească şi Banca Marmorosch Blank”. Constituţia de la 
1923 este afirmarea politică a dominării acestei oligarhii, lucru pe 
care Zeletin îl consideră firesc şi adecvat momentului istoric. 

Teoria generală a dezvoltării capitalismului este aplicată de 
Zeletin la studiul burgheziei românești. Am indicat deja câteva 
din elementele de specificitate românească pe care Zeletin le identi- 
fică în analiza sa. Nu îmi propun aici să refac în detaliu cercetarea 
sa asupra burgheziei române. Voi menţiona doar două dintre conclu- 
ziile sale, pe care le consider semnificative pentru această analiză. 

Prima este aceea că liberalismul clasic, cu implicaţiile sale 
politice şi economice“, nu este adecvat societăţii românești inter- 
belice şi într-adevăr nu a fost adecvat societății românești în nici 
una din perioadele anterioare. Liberalii revoluționari pașoptiști 
şi-au putut însuși revendicările politice ale liberalismului clasic, 
fundamentate pe ideea dreptului natural al indivizilor la libertate, 
pentru că ele erau coerente cu interesele micii burghezii la acel 
moment. Dincolo de această conjunctură istorică, liberalismul clasic 
îşi dovedește însă inadvertenţa în raport cu realitatea socială 
românească. Doctrina adecvată societăţii românești interbelice, 
susţine Zeletin, este cea a neoliberalismului. Neoliberalismul, care 
susţine în primul rând necesitatea intervenţiei statale pentru 
accelerarea procesului de industrializare, este, pentru Zeletin, 
„politica de organizare concretă care decurge în mod firesc din 
structura imperialistă financiară a capitalismului actual””?. 

Foarte interesante sunt raporturile neoliberalismului cu socialis- 
mul şi, mai ales, cu socialismul marxist. Ca și socialismul, neolibe- 
ralismul încorporează o teleologie socială. Zeletin consideră că 
există o evoluţie necesară, pe care orice societate o parcurge din 
momentul în care în interiorul ei sunt sădiţi „germenii” capita- 
lismului, prin contactul comercial cu o țară mai avansată. La 
sfârşitul acestei evoluţii nu este nimic altceva decât realizarea 
revoluţiei sociale prin organizarea producției. Capitalismul are 
un final şi acesta este înscris cu necesitate în însuși parcursul său 
evolutiv. La sfârşitul evoluţiei capitaliste, susține Zeletin, atunci 
când capitalul financiar își va fi desăvârșit „opera” de organizare 
a producţiei, „nu e altceva decât societatea visată de Marx: aceea 
în care nu se mai produce pentru capitalizare infinită, ci pentru 
satisfacerea nevoilor”*. Realizarea „societăţii socialiste” apare ca 
un produs al dezvoltării societăţii în ansamblul ei, modelată de 
capitalismul financiar. Ea nu este așadar o misiune istorică a 
proletariatului. Dezvoltarea capitalismului nu trebuie întreruptă 
printr-o revoluţie proletară, ci accelerată prin intervenţia statului. 

Cea de-a doua este că, în comparaţie cu modelul „normal” de 
evoluţie a capitalismului, dezvoltarea capitalismului românesc este 
caracterizată de un hiatus reprezentat de insuficienta dezvoltare 
a industriei, paralel cu o evoluţie politică ce nu se suprapune în 
mod conștient cu transformarea economică a societăţii româneşti. 
Această discontinuitate evolutivă trebuie corectată prin (1) pro- 
tecționism ca politică de încurajare a industriei autohtone şi 
(2) industrializarea agriculturii. 

Ambele concluzii au o implicaţie deosebit de importantă pentru 
o analiză de gen : ele susţin necesitatea generalizării relaţiilor de 
tip capitalist, ceea ce pentru majoritatea populaţiei înseamnă gene- 
ralizarea muncii salariate în industrie. Femeile sunt însă excluse 
de la această muncă prin forța modelului tradiţional, care le impune 
un rol domestic. Aceasta înseamnă că noua societate capitalistă le 
neagă premisa autonomiei economice (care este salariul) şi le 
transformă în „dependinţe” ale bărbaţilor. 

Pentru a susține această afirmaţie, mă voi opri la un aspect al 
cercetării lui Zeletin asupra transformărilor sociale generate de 
evoluţia capitalismului românesc, şi anume la ceea ce el numeşte 
„pretacerile clasei țărănești”. Reformele agrare de împroprietărire 
a ţăranilor au destructurat modul feudal de proprietate şi de 
muncă, transformând pământul în proprietate privată şi pe ţărani 
în „persoane libere, care să-și poată vinde puterea de muncă ca pe 
orice marfă”?! Unii țărani au devenit şi proprietari de pământ, 
însă, în general, parcelarea marii proprietăţi nu a putut acoperi 
toate cererile de împroprietărire. În plus, de multe ori, lotul pe 
care îl posedau ţăranii era insuficient pentru a le acoperi măcar 
nevoile de subzistență. Împroprietărirea este primul moment de 
subordonare a femeii, pentru că ea se face „pe capi de familie”. 
Beneficiarii ei sunt aşadar, de la început, bărbaţii. 

O dată cu împroprietărirea se produce şi fenomenul de proleta- 
rizare a țărănimii. Majoritatea țăranilor fie migrează la oraşe, în 
limita capacităţii de asimilare a industriei, fie devin forţă de muncă 
neocupată (lumpenproletariat). Astfel, după împroprietărire, vechea 
țărănime se împarte în patru categorii: 

(1) ţărani care muncesc pe proprietatea altuia o perioadă limitată 

(cât țin muncile agricole), în restul timpului fiind forță de muncă 

neocupată (lumpenproletariat) ; 

(2) tipul economic hibrid, de plugar şi salariat, care deţine o mică 
proprietate de pământ, dar trebuie să fie şi salariat, pentru că 
proprietatea lui este prea mică pentru a-i asigura măcar nevoile de 
hrană; 

(3) o foarte mică parte care pot trăi doar din pământul lor; 

(4) ţărani care migrează la oraș, pentru a se angaja în industrie. 


În România, consideră Zeletin, problema desființării regimului 
agrar a constituit-o faptul că industria era incapabilă să asimileze 
toţi țăranii deveniți liberi care nu posedau pământ sau care posedau 
un lot prea mic. Spre deosebire de gânditorii socialiști, Zeletin 
este de părere că nu împroprietărirea sau modul în care s-a realizat 
parcelarea sunt problemele majore. Adevărata problemă este inca- 
pacitatea industriei de a asimila întreaga forță de muncă devenită 
liberă. 

O dată cu împroprietărirea țăranilor, se deschide o nouă dimen- 
siune a patriarhatului românesc: cea economică. În societatea de 
tip feudal, dependenţa economică a femeilor de bărbaţi era mai 
puțin evidentă, pentru că ambii aveau relativ același statut eco- 
nomic. O dată cu desfiinţarea relaţiilor de iobăgie, autonomizarea 
economică a individului se definește prin munca salariată sau 
prin proprietatea privată. Femeile foste iobage erau excluse din 
start din ultima categorie, lor rămânându-le eventual posibilitatea 
de a deveni salariatet? 

Este semnificativ faptul că analiza lui Zeletin raportează pro- 
blemele ţărănimii la „capii de familie”, adică la bărbaţi. Aceasta 
înseamnă mai mult decât o ignorare a genului, înseamnă sta- 
tuarea dependenţei economice a femeii față de bărbat. În afară de 
presiunea modelului cultural tradiţional, nu există nici un motiv 
descifrabil pentru care bărbatul-ţăran devenit om liber să își asume 
rolul de unic furnizor de venit. În unele cazuri, nici nu se întâmpla, 
din cauza imposibilității bărbatului de a asigura singur supravie- 
țuirea economică a familiei sau, pur și simplu, din cauza absenței 
unui bărbat. 

Transformările economice adaugă mecanismelor etice și culturale 
de subordonare a femeii și de menţinere a ei în sfera privată pe cele 
capitaliste. Patriarhatul capitalist se fundamentează pe o relaţie 
de subordonare simplă : bărbatul este proprietar sau salariat, pe când 
femeia este redusă la statutul de muncitoare casnică, fără salariu. 

1.5. Concluzii 


Am arătat în cuprinsul acestei analize modul în care câțiva gânditori 
liberali, pe care i-am considerat reprezentativi, s-au poziționat în 
raport cu poziția și rolul social ale femeilor într-o perioadă care 
înseamnă începutul modernizării societății românești. 

Perioada istorică pe care am avut-o în vedere este vastă şi 
acoperă transformări și evenimente pe care mi-ar fi fost imposibil 
să le discut aici. Cu toate acestea, aș vrea să atenţionez cititorii că 
o bună cunoaștere a perioadei sau, mai degrabă, a perioadelor 
despre care este vorba (și care acoperă intervalul dintre revoluția 
de la 1848 și cel de-Al Doilea Război Mondial) este necesară pentru 
a înțelege interpretările pe care le-am formulat. Societatea româ- 
nească a trecut în această perioadă prin transformări esenţiale, 
care au însemnat, în primul rând, înlocuirea vechii societăţi feudale 
cu una incipient capitalistă, caracterizată prin lărgirea participării 
politice și începutul industrializării. Aceasta a însemnat, dincolo 
de posibilităţile de modernizare pe care le-a deschis societății în 
ansamblu, apariția unor noi provocări pentru femei. Modul în care 
discursul despre aceste transformări s-a configurat în gândirea 
liberală a pus accentul pe categoria de clasă socială, cea de gen fiind 
prea puţin discutată. Lărgirea participării politice, reformele sociale, 
precum și transformările economice s-au putut realiza cu impresia 
eronată că nu este nevoie de un discurs de gen, pentru că bărbaţii 
și femeile pot fi trataţi „la fel”. Cu toate acestea, provocările pe 
care noua societate le adresa femeilor erau diferite de cele cu care 
se confruntau bărbaţii și, sub aparenţa unui discurs nediferenţiat, 
s-au introdus premisele unei împărțiri pe roluri a societăţii, femeilor 
revenindu-le domeniul privat, iar bărbaților, cel public. 

O reexaminare a acestui tip de discurs și a modului în care el 
s-a configurat este necesară pentru că premisele sale se perpe- 
tuează cu ușurință, dincolo de contextele istorice. Fără îndoială că 
susținerile pe care le-am (re)examinat aici nu mai semnifică astăzi 
ceea ce semnificau în momentul în care au fost formulate. Nu cred 
că am comis eroarea de a le decontextualiza, chiar dacă evaluarea 
mea s-a făcut dintr-o perspectivă contemporană. Am demonstrat 
doar că, o dată cu preluarea discursului liberal modern, sunt preluate 

şi o serie de premise implicite, pe care o perspectivă de gen le 
recunoaşte cu ușurință. Aceste premise se referă la prescrierea 
unui rol tradițional pentru femei, la dublul standard moral și la 
excluderea femeilor din viaţa publică pe baza unor însușiri morale, 
artificial atribuite, care le-ar predestina activităţilor private. Astfel 
de perspective sunt necesare pentru că arată de ce este nevoie de 
un discurs de gen care să analizeze provocările pe care societatea 
modernă, care şi-a început evoluţia în 1845, le-a adresat, în termeni 
diferiţi, femeilor și bărbaţilor. 

rești, 1992, p. 108. 

Ștefan Zeletin, Burghezia română, ediţia a II-a, Editura Humanitas, 
Bucureşti, 1991, p. 25. 

Evident, lucrurile nu sunt atât de simple. Nu îmi propun însă să 
intru aici în detalii asupra procesului prin care nobilii sau boierii se 
ruinează din cauza cămătăriei. 

Ștefan Zeletin, Burghezia română, ediţia a Il-a, Editura Humanitas, 
Bucureşti, 1991, p. 178. 

Ibidem, p. 181. 

Ștefan Zeletin, Neoliberalismul, ediţia a III-a, Editura Scripta, Bucu- 
rești, 1992, p. 96. 

Susţinerile liberalismului clasic, la nivel economic, sunt exprimate 
în doctrina laissez faire, laissez passer, pe care Zeletin o respinge, 
considerând, asemenea multor altor cercetători ai vremii, ca şi 
Marțian, Aurelian sau Manoilescu, că politica necesară pentru 

dezvoltarea economică, mai ales în sensul dezvoltării industriei, este 
protecţionismul. De asemenea, autorul respinge şi prescrierea libera- 
lismului clasic referitoare la intervenţia minimală a statului în inter- 
acţiunile indivizilor. În locul liberalismului clasic, Zeletin susţine 
neoliberalismul. Această doctrină este în primul rând una inter- 
venţionistă. Ea susţine necesitatea de a interveni, prin politici pro- 
tecţioniste, în sprijinul industriei naţionale. De asemenea, susţine 
necesitatea de a interveni pentru modificarea producţiei agricole 
(1) în sensul impunerii anumitor culturi şi anumitor standarde pentru 
aceste culturi şi (2) în sensul industrializării agriculturii, prin stimu- 
larea cu ajutorul creditelor a spiritului antreprenorial al micilor 
producători. Zeletin respinge ca soluţie un eventual model de „coope- 
raţie agricolă”. Din păcate, în afara acestor politici economice, Zeletin 
nu explicitează asupra susţinerilor neoliberale la nivel social. Singura 
detaliere mai explicită în acest sens este cea referitoare la faptul că 
revendicările socialiste nu sunt justificate, pentru că ele vor fi rezol- 
vate de la sine în momentul în care capitalismul financiar își va fi 
încheiat „opera” de organizare a producției. 

Ștefan Zeletin, Neoliberalismul, ediţia a III-a, Editura Scripta, Bucu- 
reşti, 1992, p. 92. 

Ibidem, p. 94. 

Ibidem. 

Există puţine date referitoare la incidenţa femeilor în industrie. 
Pentru un tablou foarte limitat, vezi Gheorghe Iacob şi Luminiţa 
Iacob, Modernizare —- Europenism, vol. I, Ritmul şi strategia moder- 
nizării, Editura Universităţii „Al.I. Cuza”, laşi, 1995. 


Capitolul II 


Conservatorii români: 
între patriarhalism și construcția 
statului modern 


Andrei Miroiu 


Privirile istoricilor feminiști au deseori o conotaţie și un ton 
tranșante în abordarea poziţiei femeilor în istorie și în ceea ce 
adesea numesc „istoria bărbaţilor” în special. Dacă istoricii clasici 
au construit în aşa fel disciplina încât să poată exclude, deliberat sau 
nu, jumătate din specia umană, istoricii feminişti se văd nevoiţi, 
cel puţin în scrierile de pionierat ale genului, să se situeze în 
directă raportare la existența bărbaţilor şi la rolul acestora 
în existența globală. Construcţia lucrărilor istorice, urmând o meto- 
dologie feministă, refuză de altfel, cel mai adesea, organizarea 
cronologică a demersului istoriografic, preferând mai degrabă cate- 
gorii cum ar fi situarea materială și funcția femeilor în organizarea 
societăţilor perindate în istorie. Bonnie S. Anderson și Judith P. 
Zinsser fixează de altfel, într-una dintre cele mai semnificative 
lucrări de istorie feministă, cadrul unui demers teoretic ce va fi 
urmat în linii mari, cu corecturile şi completările la care voi ajunge, 
pe parcursul acestui capitol : „Genul a fost cel mai important factor 
care a modelat viaţa femeilor europene. Spre deosebire de bărbaţi 
care au fost studiaţi ca fiind repartizaţi în clase, naţiuni, epoci 
istorice, femeile au fost văzute întâi ca femei, o categorie separată 
de fiinţe... Faptul de a fi născută femeie e primul factor care 
defineşte existenţa femeilor, le separă de bărbaţi și dă o comunitate 
de bază tuturor familiilor europene”!. 

Preluând această perspectivă, voi încerca să-mi axez demersul 
teoretic pe studierea modului în care o însemnată parte a spectrului 

politic şi intelectual românesc înţelege să situeze, în cadrul 
construcției statului modern, existența femeilor, încercând să 
identific modele patriarhale sau moderne în concepţia conservatoare 
românească. 

O precizare importantă se cere făcută în acest moment. Acest 
studiu nu este comprehensiv: o întreagă serie de autori care au 
susținut, în scrieri, discursuri publice sau în acţiunile lor politice 
sau culturale puncte de vedere pe care astăzi le considerăm conser- 
vatoare nu vor fi totuși trataţi. Mai mult, acest studiu se ocupă în 
mod expres doar de vârfurile interne ale mișcărilor conservatoare 
româneşti; autori conservatori importanţi, dar nesituaţi explicit 
în cadrul curentului propriu-zis, cum ar fi, de pildă, Gheorghe 
Asachi, Nicolae Suţu, chiar și Ion Heliade Rădulescu, mai degrabă 
un conservator de tip anglo-saxon decât un liberal, nu vor fi 
tratați, prioritar datorită faptului că nu evoluează printre liderii 
conservatori care au format România modernă sau pentru că — în 
cazul lui Heliade Rădulescu - ei au „greşit”, dacă pot spune astfel, 
tabăra. 

Voi propune o analiză bazată pe o distincţie destul de larg 
acceptată”, chiar dacă nu cu limitele temporale pe care le voi 
susține aici, între cele două mari faze ale conservatorismului româ- 
nesc. Atât curentul politic, cât şi cel ideatic al conservatorismului 
românesc pot fi despărțite în două etape istorice închegate structu- 
ral şi temporal. Răspunsul la căile de modernizare a statului şi în 
special la calea principală de modernizare aleasă de o parte a 
elitei politice a Principatelor Române, revoluția, constituie temeiul 
pe care conservatorii pot fi divizați în două etape extrem de distincte. 
Prima etapă a evoluţiei curentului conservator românesc se subsu- 
mează refuzului modernizării prin revoluţie şi construirii statului 
prin susținerea unei societăţi a ordinelor. Simbolic vorbind, această 
etapă, deși îşi are geneza în proiectele de organizare trimise țari- 
nelor și țarilor Rusiei”, începe totuşi cu opoziţia exprimată de 
purtătorul de cuvânt al marilor boieri moldoveni, Mihail Sturdza, 
faţă de proiectul „constituţiei cărvunarilor”, considerat o primă 
manifestare liberală în spaţiul românescf. Caracteristica funda- 
mentală a acestui curent conservator este construirea unui proiect 
al modernizării pe baze neegalitare, în care, așa cum voi încerca 
să arăt mai Jos, preeminenţa unei clase asupra alteia din punct de 


CONSERVATORII ROMÂNI... 75 


vedere politic, economic și social este afirmată explicit, iar procesul 
de trecere spre modernitate trebuie făcut sub oblăduirea marii 
boierimi, însărcinată istoric cu acest proces. Subordonarea de gen 
este în acest caz inerentă unei ideologii marcate de respectarea cu 
sfinţenie a unei ordini sociale şi politice de tip mai mult sau mai 
puţin patriarhal. Această grupare, istoric vorbind, domină politic 
până în anii premergători unirii Principatelor, dar sfârșește prin 
a se recunoaște învinsă de grupările care aderă la proiectele alter- 
native de modernizare şi sucombă în 7-8 octombrie 1857, când se 
adoptă hotărârile Divanurilor ad-hoc de abolire a rangurilor boie- 
reşti şi, implicit, se renunţă la proiectul neegalitar de modernizare 
a Principatelor. 

În a doua secţiune a demersului meu voi analiza reflecţia politică 
ce interesează problematica genului a unui conservator de talie, 
Barbu Katargiu. Situat istoriceşte între cele două mari etape ale 
conservatorismului românesc antebelic, Katargiu păstrează o serie 
de caracteristici ale unui discurs neegalitar, dar este din multe 
puncte de vedere mai interesat de o modernizare prin dreptul 
modern burghez, prin respectul prioritar acordat proprietăţii, şi 
nu rangului. 

A treia secţiune de lucru privește o parte destul de însemnată 
a gândirii politice junimiste, mult influenţată de anumite valori 
clar liberale, a cărei caracteristică principală, din punctul meu de 
vedere, este acceptarea drepturilor cucerite prin lunga revoluţie 
modernizatoare şi construirea unui discurs al modernizării fun- 
damentat pe evoluţia organică şi respectarea și răspândirea 
drepturilor civile. 

Analiza de faţă se sfârşeşte în pragul secolului XX. Conservato- 
rismul care a urmat a fost în parte un epigon junimist, în parte o 
mişcare politică ce a interferat mult prea puternic cu naționalismul 
pentru a se defini drept un curent ideologic și politic de sine 
stătător, astfel că o analiză a sa nu s-ar încadra în specificul 
cercetării de mai jos. Am socotit necesar ca pe parcursul studiului 
meu să introduc anumite consideraţii mai generale vizând anumite 
caracteristici ale conservatorismelor continental sau anglo-saxon, 
utile, în particular, pentru înţelegerea anumitor filiaţii ale ideilor 
politice româneşti și, în general, pentru o percepere mai largă a 
curentului conservator. 

2.1. Scurtă introducere în viziunea 
conservatoare despre om 


Ar fi mult prea complicată aici o discuţie despre o geneză istorică 
afară de orice dubiu a conservatorismului (pe care mulţi dintre 
conservatori ar respinge-o din capul locului drept ultraraţiona- 
listă). Acceptând însă datarea uzual folosită, trebuie să accept şi 
celelalte convingeri general împărtășite privind destinul marilor 
ideologii politice. Se consideră de obicei că marele secol al cristalizării, 
dacă nu chiar al structurării depline, integrale, ale liberalismului, 
socialismului și conservatorismului este veacul al XIX-lea. Pe lângă 
expresia practică a acestei cristalizări — apariţia în statele cu 
regim constituţional a partidelor care clamează dependenţa față 
de aceste ideologii (cazul american este deosebit de special; cele 
două mari partide sunt — după unii — doar pur liberale, iar după 
alţii, liberal-conservatoare), cele trei mari curente de idei devin o 
parte integrantă atât a modului în care e concepută evoluţia politică 
într-un regim parlamentar (pe schema nu întotdeauna izbutită a 
clivajului stânga-dreapta), cât şi a identificării atitudinale per- 
sonale, altfel spus, o parte a ideaticului (nu imaginarului) politic 
general. 

Conservatorismul politic, oarecum mai doctrinar, un conser- 
vatorism cu program, dacă aș putea folosi acest termen care ar fi 
putut părea imposibil înainte de începutul anilor 1980, diferă în 
linii mari de ceea ce înșiși exegeţii săi numesc bazele sale teoretice, 
anume conservatorismul ideologic luat în sensul de concepţie 
general-reflexivă asupra lumii. Sigur, aceasta pare un truism, 
întrucât esenţa ambelor fețe ale conservatorismului era, până la 
un moment bine definibil în timp (epoca Reagan-Thatcher), pragma- 
tismul, care ar fi cerut prin sine aceste diferențieri — cele tipice în 
teoria politică între idei politice şi politici sau, mai larg, practici 
politice. Dar putem schița încă un set de idei fundamentale care dau 
seama de ceea ce analiștii au numit până la urmă ideologia conser- 
vatoare, pentru a o deosebi de spiritul tradiționalist. Considerat 
drept un curent fundamental atitudinal, conservatorismul se carac- 
terizează în esenţa sa printr-o neîncredere şi reţinere față de fiinţa 
umană - de fapt, personalizat, faţă de „celălalt”, văzut drept un 

permanent posibil adversar. Dacă acesta este un semn al debutului 
de ideologie este încă neclar, căci şi liberalismul pornește, în sensurile 
dezvoltate mai sus, cel puţin în raport cu individualismul, tot de 
la o viziune asupra omului, iar socialismul mai degrabă de la 
relaţiile om — natură şi om — societate, dar pentru conservatorism 
putem spune, fără a ne înșela, că aceasta este marca sa definitorie“. 
De la Joseph de Maistre şi până la Michael Oakeshott, toţi teoreti- 
cienii ideologiei conservatoare s-au mândrit cu faptul de a cunoaște 
francezi, englezi, persani, dar a nu recunoaște existența „omului” 
în sine, centru al gândirii liberale (de fapt, produs al unor teorii 
semnificative ale reflecţiei politice iluministe, care se întinde pe 
secolul care îi desparte cronologic pe John Locke şi Immanuel 
Kant). În această respingere teoretică a ideii „pure” de „om” se 
regăseşte atitudinal întregul conservatorism ; într-adevăr, dacă 
putem să definim teoretic integral pe „om”, dacă admitem existenţa 
lui unitară în limitele şi numai în limitele definiţiei, oricare ar fi 
aceasta, atunci putem pe aceeași cale — cea rațională - pe care am 
determinat definiţia sa să îi orânduim întreaga existență — fie 
creându-i așa-zise drepturi și libertăţi, cum fac teoreticienii dreptului 
natural, fie transformându-l într-un servitor al propriei bunăstări, 
cum o fac iacobinii de filiație Rousseau. Grozăvia ideii iluministe 
de „om” este de nedescris pentru un spirit conservator; ea ar 
însemna călcarea în picioare a întregului trecut, a tuturor structu- 
rilor care au modelat până acum viaţa oamenilor, atât de lipsite 
de magica „raţiune”. Omul, care pentru conservator nu este un 
concept teoretic, ci o realitate empirică, nu poate și nici nu trebuie 
să fie definit. Omul este explicabil în actele sale cotidiene, care ne 
dezvăluie mai bine decât orice consideraţii teoretice modul său de 
a fi, slăbiciunea reflecţiei sale raționale și a modului cum raţiunea 
eșuează deseori în contactul nemijlocit cu lumea materială. Omul, 
ca pilon principal pe care se ridică întreaga reflecţie politică, trebuie 
surprins mai degrabă în actele sale, trebuie înţeles după acţiunile, 
succesele şi eșecurile sale decât după planuri abstracte, raţionale, 
croite arbitrar pentru el”. 

Omul este, pentru conservatori, împlântat în societate, încastrat 
în istorie, la urma urmei ; tentativele raţionale alcătuite pe baza 
unei evanghelii de tip rousseauist de a dezrădăcina ființa umană 
și de a o plia pe abstracții au eșuat, dând încă o dată măsura 
neputinței rațiunii de a se confrunta cu întreaga realitate. Viziunea 

conservatoare despre om se rezumă la ceea ce s-a numit teoria 
naturii umane imperfecte — atașată pe termen lung de legăturile 
nemijlocite dintre religie și ideologia conservatoare, iar pe termen 
scurt de respingerea ideilor lui Locke asupra minţii de tip tabula 
rasa ; legate de societate, trăind în determinările sale de la naştere 
până la moarte, fiinţele umane sunt legate prin mii de fire invi- 
zibile de trecutul lor, astfel încât ar fi de nejustificat ca deciziile 
politice să nu ţină seama decât de cei contingent aflaţi în viaţă la 
un moment dat, având în vedere că societatea este un parteneriat 
între „cei care trăiesc şi cei care au murit”. 

Numeroși teoreticieni care au abordat problemele modernizării 
Principatelor Române şi ulterior modernizarea de ansamblu a 
României Mici au părut să piardă din vedere faptul că, o perioadă 
însemnată de timp (poate până chiar spre afirmarea, dincolo de 
1840, a generaţiei pașoptiste), grupările boiereşti interesate în 
modernizare au privit-o adesea drept un proces inegalitar, în care 
societatea ordinelor să poată subzista sub formele unor organizări 
politice și înnoiri economice mai aproape de cele afirmate deja în 
Occidentul european. Una dintre primele lucrări literare care s-au 
constituit într-un îndemn la modernizarea structurilor românești, 
aparţinând lui Dinicu Golescu, tată a doi dintre membrii marcanţi 
ai generaţiei lui 1848 și viitori şefi de guvern ai României de după 
1866, debuta asumându-și misiunea prin ascendenţa clasei boie- 
reşti în problemele care privesc transformările sociale : „Așijderea 
şi deosibirea neamurilor și a semănăturilor, cum și apele, şi poştele, 
şi orice obicei și faptă bună am văzut, spre folosul naţii mele am 
însemnat, arătând și urmările cele rele ce cunosc că să urma în 
patria noastră, carele nelipsind, hotărât, nici noi cinste (sublinierea 
mea — A.M.), nici norodul fericire nu putem dobândi”. Teoreti- 
cienii modernizării au făcut cel mai adesea abstracţie de proiectul 
modernizării politice şi economice, aşa cum a debutat el în memo- 
riile și rapoartele trimise de boierii moldoveni și munteni la curtea 
Rusiei, între care la un loc de cinste se aflau cele ale lui Mihail 
Sturdza", prim lider conservator veritabil, şi cum a continuat 
în extrem de importanta operă instituţională a Regulamentelor 
Organice şi a legilor care le completează sub domniile regulamen- 
tare dinainte și de după Convenţia de la Balta Liman (1849). 
Apartenența lor ideatică (în cazul lui Eugen Lovinescu) sau forma- 
lizată (în cazurile Gherea, Zeletin, Pătrășcanu) la curente politice 

fundamental egalitare, în calitatea lor de moștenitori asumaţi ai 
credoului Revoluţiei franceze, poate să justifice preferința acordată 
autorilor egalitari din perioada pașoptistă ca principali artizani ai 
modernizării României. Deseori ei au preferat prea ușor, așa cum 
o face Eugen Lovinescu!?, o tipologie simplistă forțe revoluționare — 
forţe reacționare (în care sunt cuprinși, bineînţeles, şi inegalitarii 
la care mă refer), atribuindu-le celor din urmă o atitudine refractară 
la orice tentativă de a scoate Principatele din realitățile medievale 
ale începutului de secol XIX”. Nici tentativele de recuperare a operei 
reformatorilor antepașoptişti întreprinse de Alexandru Xenopol!4 
sau de Nicolae Iorga” nu au reușit să reabiliteze semnificativ în 
conștiința publică românească proiectele de modernizare neegali- 
tare de la debutul și din prima jumătate a secolului al XIX-lea. 
De-abia mult mai recent, prin contribuţiile unor autori cum ar fi 
Vlad Georgescu, Keith Hitchins, Florin Constantiniu sau Ion Bulei 
se poate articula o imagine mai puţin atinsă de retorica istorio- 
grafiei de sorginte kogălnicenistă sau bălcesciană!$. 
Interpretarea mea va datora mult așa-numitei „critici demo- 
cratice”!! a modelului consacrat în studiul istoriei ideilor politice, 
anume cel contextualist al „școlii de la Cambridge”. Voi încerca, pe 
parcursul studiului meu, să consider contribuţiile scriitorilor neegali- 
tari drept extrem de importante pentru ceea ce a însemnat procesul 
de modernizare al României, având în vedere destul de frecventa 
transpunere efectivă a lor în politici și reglementări care au modelat 
evoluţia capitalistă a ţării noastre. Sigur, o menţiune imediată se 
cere făcută aici. Pentru studiul patriarhalismului ideilor politice 
româneşti autorii neegalitari ar fi putut fi o veritabilă mană cerească, 
dacă proiectul lor s-ar fi întemeiat vreodată pe o construcţie a 
statului fie pe baza structurii familiei, așa cum e ea definită de 
cutumele românești, fie pe baza confesiunii ortodoxe, care ar fi adus, 
o dată cu principiul „bărbatul este cap femeii, precum şi Hristos 
este cap Bisericii, trupul Său, al cărui mântuitor și este”!6, un tip de 
organizare politică ce ar fi putut exclude explicit patriarhal femeile 
din viaţa publică. Dar conservatorii români de dinainte de 1857 
au aşezat mai degrabă bazele societăţii moderne printr-un discurs 
laic şi, nu m-aş feri să o spun, chiar printr-un discurs de filosofie 
politică în care se admit argumentele egalităţii raționale a fiinţelor 
umane, dar consideră că stabilitatea socială (principiu fundamental 
al oricărui conservator) e cel mai bine prezervată prin încredințarea 

puterii politice clasei tradiţional crescute şi așezate pentru 
exercitarea ei, boierimea (cel mai adesea marea boierime). Astfel, 
va trebui să cercetăm mai degrabă implicit moduri în care conser- 
vatorii neegalitari și-au bazat discursul politic pe o construcţie 
mentală patriarhală, care a impus măsuri şi politici după chipul şi 
asemănarea ei. 

Dacă republica aristocratică-democratică pe care boierii de 
dinainte de 1821 păreau să o favorizeze drept forma de organizare 
politică potrivită pentru Principate era desigur un stat în care 
autoritatea să se întemeieze pe posesia averii și pe gen (erau 
suficient de numeroase văduve bogate pe care apartenenţa la 
sexul femeiesc le excludea ab initio de la exercitarea vreunei 
funcții politice, dar nu le împiedica de la semnarea de acte de 
proprietate), situația existentă după 1831-1832 pare un compro- 
mis politic între grupările marii boierimi autohtone şi planurile 
de modernizare ale Rusiei ţariste, cu consecinţe fireşti şi pentru 
problematica de gen. Reacţia marilor boieri moldoveni la „Consti- 
tuția cărvunarilor”, anume respingerea pe baze mai mult sau mai 
puțin tradiţionale a pretenţiei boierimii mici și mijlocii de a se 
asocia cu drepturi egale la exercitarea puterii politice, trebuie 
văzută și dintr-o perspectivă patriarhală, desigur nemenţionată 
explicit, dar care putea să aibă ca substrat dorința de marginali- 
zare a unui gen. Excluderea femeilor din viaţa publică avea drept 
substrat invocarea unei „ordini de drept” care ar fi domnit în mod 
tradițional în Ţările Române, statuând preeminenţa bărbatului 
mare boier în alcătuirile politice ale Principatelor!?. 

Un alt motiv pe care marii boieri îl puteau invoca în sprijinul 
proiectului lor politic viza o realitate conturată încă din ultimele 
două decenii ale epocii fanariote și continuată și sub domniile 
pământene, anume uriașa explozie a numărului titlurilor boiereşti, 
vândute de domni în propriul beneficiu : „Funcţiile în stat şi rangurile 
boierești se vindeau pe bani, încălcând legiuirile țării (...) dreptatea 
fățiș se vinde pre bani, din care pricină săracii, văduvele şi orfanii 
pătimesc și pier”. În spatele acestei argumentațţii generoase, care 
părea să țină seama de obișnuita grijă patriarhală a bărbatului de 
stat faţă de ființele mai slabe de sub oblăduirea sa, stătea mai 
degrabă dorinţa de a nu vedea poziția marilor boieri amenințată cu 
dispariţia într-o lume în care titlul boieresc putea deveni ceva 
obișnuit, deschis unui acces destul de cenzitar-democratic. Ce este 

extrem de interesant de notat aici vizează şi discursul adversarilor 
regimului regulamentar, care incriminează guvernarea lui Mihail 
Sturdza plecând tot de la viziunea patriarhală, dacă nu chiar 
biblică, a conducătorului opresiv, care nu şi-a făcut datoria față de 
femeile şi copiii neamului său : „Oraşul laşi prezintă cel mai trist 
aspect. Nu se văd pe străzi decât mame și soţii, cu părul despletit, 
plângând și cerând cu voce tare copiii lor, soţii lor ; dar nenorocitele 
sunt tratate cu cea mai mare barbarie şi izgonite sub lovituri de 
baionete.”2!, scriau prin aprilie 1848 adversarii domnului regula- 
mentar. Viziunea neegalitară a conservatorilor români din epoca 
Regulamentelor Organice răzbate cel mai bine din concepţia politică 
a lui Gheorghe Bibescu, domn al Ţării Românești timp de şase 
ani, care așeza în continuare fundamentele modernizării româneşti 
pe bazele progresului treptat spre civilizaţie, condus de sus de 
către o autoritate tradiţională. Bibescu s-a definit drept un adversar 
al formelor de guvernare „prea constituţionale”, nepotrivite pentru 
un popor prea tânăr, așa cum este cel român, care în plus este și 
molipsit de viciile civilizaţiilor înaintate, fără a fi încă un popor 
realmente civilizat. Capul guvernului ar trebui să fie, în concepţia 
domnitorului muntean, un bărbat cu mână de fier, dar cu inimă de 
aur22, un părinte patriarhal ieșit din sânul clasei înalte pentru 
a-şi conduce poporul prin autoritatea tradițională. 

Sumarizând, i-aş putea considera pe conservatorii români neega- 
litari drept gânditori şi practicieni politici care au așezat la baza 
reflecţiei lor politice principiul unei societăţi a ordinelor, în care 
clasa conducătoare, posesoare în mod tradiţional a puterii politice 
şi în mod patriarhal a unei autorităţi părintești asupra celorlalte 
clase sau a membrilor societăţii, își asumă sarcina unei moderni- 
zări treptate, care să conducă poporul spre civilizaţia occidentală. 


2.2. Un conservator de falie: Barbu Katargiu 


Mișcarea conservatoare românească, în măsura în care se poate 
numi mişcare îngemănarea unor curente şi grupări politice sensibil 
diferite între ele sau foarte depărtate temporal unele de celelalte, 
are încă o caracteristică sensibilă ce o depărtează de — să spunem — 
marele curent liberal din politica românească. Dacă liberalii se 

pot reuni oricând, de la protoliberalul Ionică Tăutul și de la un 
prim liberal-naţional care poate fi considerat Ion Câmpineanu, 
trecând prin generaţia de aur a lui Mihail Kogălniceanu, Nicolae 
Bălcescu, C.A. Rosetti și Ion C. Brătianu pentru a trece spre grupul 
Ion I.C. Brătianu și Vintilă Brătianu”, sub stindardul unor mari 
lideri recunoscuţi de aproape toţi partizanii ideilor liberale, în 
cazul conservatorilor lucrurile stau ceva mai complicat. Figurile 
emblematice ale conservatorismului românesc sunt — comparativ 
cu cele liberale — destul de puţine, de depărtate temporal, ideatic 
şi chiar politic una de cealaltă. Mai mult, panteonul conservator 
cuprinde destul de multe personalităţi cu o operă politică extrem 
de însemnată, dar fără o concepție teoretică articulată direct (şi 
aici se pot găsi nume ca Lascăr Catargiu, Theodor Rosetti, gene- 
ralul loan Emanoil Florescu). De aceea consider că o ascendență 
căutată direct dintr-un gânditor într-altul, în spiritul tradiţional 
al istoriei ideilor politice, este destul de puţin lucrativă în cazul 
conservatorilor români. Îl voi considera în cele ce urmează pe 
Barbu Katargiu nu atât un gânditor situat pe falia care desparte 
pe conservatorii români neegalitari de junimiştii care admit o serie 
largă de principii liberale, cât mai degrabă un teoretician care face 
trecerea de la retorica tipică anumitor grupări conservatoare din 
perioada revoluţiei modernizatoare a anilor 1840-1866 la discursul 
pragmatic, orientat pe reformarea şi construcția statului modern, 
care va culmina cu programele politice junimiste din anii 1880. 
Katargiu va apărea drept autorul care, moștenind o parte însemnată 
din discursul politic anterior, va reuși să articuleze un tip de 
ideologie politică inspirată din multe dintre principiile deja adoptate 
de ansamblul clasei politice românești, deja una mult mai largă și 
mai cuprinzătoare decât cea dorită, cu două sau trei decenii în 
urmă, de marii boieri. Cel dintâi prim-ministru al României avea 
să accepte, chiar dacă nu cu inima larg deschisă, multe dintre 
consecinţele actelor din 7-8 octombrie 1857, care au însemnat, în 
fapt, recunoaşterea principiului egalităţii în fața legii pentru bărbați, 
debut al epocii de lărgire a acestor drepturi. precum si de acordare 
a drepturilor politice, pentru ambele genuri. | 

Cum am obișnuit deja, voi începe însă cu acele părți ale discur- 
surilor lui Katargiu care sunt mai apropiate de vechile concepţii 
ale claselor boierești, anume de teoria societăţii ordinelor. Structura 
lumii, aşa cum a fost ea concepută iniţial de către Providenţă (pe 


CONSERVATORII ROMÂNI... 83 


care, sub o influență franceză vădită, chiar şi unii lideri conservatori 
o numeau ca atare) sau de către natură are ca fundamente strati- 
ficarea socială în persoane care să îndeplinească anumite misiuni 
bine stabilite şi specifice, ghidate pe întreg parcursul vieţii lor de 
acele persoane capabile, prin geniul lor, să întrevadă mersul lucruri- 
lor umane şi voinţa divinității : „Dumnezeu, Iehova, Buda, Natura — 
numiţi-l cum îl veţi numi — Creiatorul omului în sfârşit (...) creând 
pe om, nu pentru el însuși, ci pentru societatea în care el îl destină 
să trăească, a aflat de trebuinţă, în a sa misterioasă și nemărginită 
înțelepciune, de a se creia oameni-capete care să gândească, oameni- 
-brațe care să lucreze, oameni-picioare care să alerge etc. (...) şi cu 
acestea să compuie acea piramidă umană, a cărei bază începe dela 
cel depe urmă muncitor și al cărei vârf e format din acele geniuri ce 
luminează ca nişte fare şi care par că se înalță până la Dumnezeire, 
ca să se sfătuiască cu dânsa”2f. Katargiu exclude din această struc- 
tură a lumii orice atribut femeiesc, lăsând aparenţa că, în concepţia 
sa, atât abilităţile fizice, cât şi cele intelectuale pot fi exercitate pe 
plan social numai de către bărbaţi, femeile părând a lipsi cu totul 
din piramida socială alcătuită de Creator, astfel că rolul lor pe 
plan politic şi social poate fi întrevăzut drept unul extrem de 
limitat. Dar acest prim citat ar putea să ne ducă oarecum în 
eroare, dacă am privi stratificarea socială superioară, din sfera 
geniilor, drept una care să ţină de meritul și înzestrările personale. 

Originea socială rămâne şi la acest teoretician conservator un 
bun criteriu al accesului la poziţiile de vârf politice şi economice : 
„Este oare o crimă de a se trage cineva din vechime ? Este o necinste 
de a purta cineva cu fală numele tatălui său, când părintele a fost om 
de cinste (...) De ce infamia tatălui, și o infamie izvorâtă din împre- 
jurări nenorocite, să se reverse pe capul fiului ? De ce cel puţin fiul 
să caute a o ascunde și fiii unor părinţi onoraţi să nu se mândrească 
cu numele ce-l poartă, mai vârtos când sunt vrednici de a-l purta ?”%. 
Pare destul de evident din citatul anterior faptul că, pentru Barbu 
Katargiu, poziţiile sociale, onoarea, dezonoarea sau mobilitatea 
socială par concepte reglementate pe relaţia tată — fiu, celălalt gen 
scăpând acestor itemi care ne dau seama de dezvoltarea socială — 
şi, implicit, părând că modernizarea nu îl privește în aceeași măsură 
ca pe bărbaţi. Interesantă în mod deosebit este modalitatea prin care 
conservatorul român întrevede modalităţile efective de evoluţie 
socială a celor nedăruiţi cu un nume, cu un geniu sau cu o avere care 

să confere prin sine o anumită poziție în societate. Percepând într-un 
mod aparte filosofia iluministă a adâncirii şi răspândirii egali- 
tăților prin educaţie, Katargiu, prefigurând concepţiile de mai târziu 
ale lui Petre Carp, considera că educaţia, catalizator al dobândirii de 
noi virtuți şi abilităţi, este vehiculul prin care clasele de jos pot 
dobândi (pentru fiecare membru individual) noi drepturi cetăţe- 
nești. Altfel spus, nu nașterea ca cetățean este esenţială în cazul 
celor fără un nume sau fără o avere, ci propriul efort în direcţia 
dobândirii drepturilor le poate conferi : „Iubite frate, iubite prietene! 
Tu, tu, poporule român, caută de te ridică prin educaţie, silește-te a 
ajunge prin virtuţi și cunoștințe la acele drepturi ce s-au pus 
înainte-ţi de legi ca un bold pentru activitatea ta, ca o ţintă, ca o 
răsplată a desvoltării tale morale şi materiale”%. Sigur, aici se 
poate citi în substrat și o altă problemă, de o deosebită importanță 
pentru o anumită parte a reflecţiei politice a conservatorilor români. 
Atât în anii imediat următori Convenţiei de la Paris din 1858, cât 
şi în cei de după adoptarea Constituţiei de la 1866, o bună parte a 
discursurilor politice conservatoare va urma să vizeze problema 
modului în care păturile de jos se vor raporta la drepturile politice 
conferite lor prin cele două acte amintite mai sus. În esenţă, conserva- 
torii români au crezut permanent în faptul că aceste drepturi nu 
au fost niciodată solicitate în mod direct de către cei cărora li s-au 
acordat, astfel încât intrarea în posesia lor trebuie să fie justificată 
printr-un efort propriu de ridicare morală şi materială. Moderni- 
tatea rămâne, la Barbu Katargiu, un proces la care contribuie 
ansamblul caracteristicilor psihice, intelectuale și sociale ale celor 
angrenaţi în înfăptuirea sa : „Puterea, dibăcia, agerimea trupească, 
agerimea intelectuală, geniul invenţiei, geniul perfecţiei, toate se 
leagă împreună și fiecare din ele se sprijină și sprijineşte pe cealaltă, 
şi din toate acestea se naște progresul, averea, bogăţia, cauza și 
efectul, alfa și omega al tuturor strădaniilor omului. Rolul averii 
nu este mai mic decât al celorlalte capacități”?. 

Pentru discuţia noastră vizând problema ideaticii de gen, ar fi 
extrem de interesantă şi amintirea consecinţelor negative pe care 
le-ar avea negarea dreptului la proprietate prin exproprierea moșiilor 
boiereşti și împărţirea către țărani a acestora. Importanţa funda- 
mentală stă în concepția generală conservatoare despre evoluţia 
organică, în speţă, despre modul în care introducerea de noi reguli 
sau o nouă repartizare a bogăției din societate se poate face fără 

să tulbure liniștea socială, fără de care nici o existenţă normală 
nu poate fi concepută. Din raportarea lui Katargiu la proiectul 
opoziţiei liberale privind legea rurală, ne-am putea edifica și asupra 
modalităţilor în care conservatorii români ar fi răspuns unui eventual 

roiect de acordare de drepturi politice şi sociale lărgite femeilor. 
În ultimele zile ale vieţii sale, primul-ministru conservator pro- 
nunţă o serie de patru discursuri dedicate proiectului de lege 
rurală propus de guvernul pe care îl conducea şi contraproiectului 
opoziţiei, susținut de Mihail Kogălniceanu, cel care avea, peste 
doi ani, să devină actul juridic al reformei agrare din 1864. Teza 
centrală a acestor discursuri rămâne următoarea : nu poţi întemeia 
o societate modernă dreaptă printr-un abuz împotriva proprietăţii 
private ; nu se poate crea, în clasele de jos, sentimentul proprietăţii 
plecând de la o negare a acestuia pentru alţii. Pe lângă faptul că 
virtuțile muncii vor fi nimicite în aceşti oameni, problemele distri- 
buirii proprietăţii se răsfrâng asupra viitorului și pot duce la 
dezbinare socială, la frânarea evoluţiei sociale şi chiar statale: 
„Să zicem că am trecut peste toate aceste consideraţiuni și că nu 
vedem alt mijloc de îmbunătăţire a soartei ţăranilor decât dându-le 
o cătăţime de pământ. Câtă vreme aceşti oameni se vor bucura în 
linişte de această avere așa căpătată? Câtă vreme vor fi ei fără 
dușmani? Câtă vreme acești oameni nu vor fi ei în ochii altora 
niște răpitori? Eu nu le dau nici 50 de ani. Aţi zis că veţi pune 
majoratul, şi ce aţi câştiga cu aceasta? Iată ce: ați introduce 
fratricidul, corupţiunea, şi iată atunci proletariatul în vestmântul 
invidiei, pentru că fratele cel mic, desmoştenit, va veni, şi cu drept 
cuvânt, va întreba pe cel mare: pentru ce tu stăpân pe zece pogoane 
şi eu pe nici unul, şi muritor de foame ?”%. Concepţia conservatoare 
vede, în esenţă, o singură modalitate prin care cineva se poate 
ridica la demnitatea unor drepturi neposedate înainte, anume 
munca, propriul efort de acumulare, de dobândire a unor atribute 
care să îndreptăţească pe cineva la anumite pretenţii în sferele 
politice, sociale și economice. Dacă nașterea este semnificativă 
pentru cei născuţi în sferele de sus ale societăţii, pentru ceilalţi 
doar propriul demers de ridicare duce la dobândirea de drepturi. 
Cei neinvestiţi prin naștere cu anumite drepturi (și cred că, lărgind 
puţin sfera reflecției lui Barbu Katargiu, putem include aici şi 
femeile) nu devin cetăţeni egali cu ceilalți decât pe baze meritocratice 
(posibilitate categoric exclusă în cazul femeilor). Chestiunea care 

urmează din aceasta este următoarea : cum se întrevede această 
evoluţie spre modernitate, spre o firească egalizare în drepturi, 
din punctul de vedere al lui Barbu Katargiu ? Realitatea este că 
nu putem furniza la această întrebare un răspuns pe care să-l 
considerăm infailibil. Doar credinţa pe care gânditorul conservator 
o afla în cele două virtuţi patriarhale ale poporului român, anume 
blândeţea şi răbdarea”, care dau seama de întreaga sa evoluţie de 
până acum, ne este insuficientă. Katargiu îşi lasă neîmplinită 
reflecția despre modernizare. În operele junimișştilor ar rămâne să 
caut de acum noi soluţii la problema evoluţiei româneşti şi, implicit, 
noi probleme ale raportului între patriarhalism şi modernizare. 


2.3. Introducere în concepţia 
politică junimistă 


Junimismul constituie, fără doar şi poate, partea teoretică veritabilă 
a celei de-a doua faze a conservatorismului românesc. Deși Barbu 
Katargiu, analizat mai sus, face parte fără îndoială din cei care 
deschid faza de acceptare a construcţiei statului în sens liberal, ideile 
sale au o însemnătate legată mai degrabă de identificarea celor două 
mari etape conservatoare. Glonţul din iunie 1862 nu a pus capăt 
doar vieţii primului lider al unei facțiuni parlamentare conserva- 
toare, ci și legii rurale propuse de guvernul său și chiar şi unei gru- 
pări politice și culturale care să aibă ca platformă teoriile katargiste. 

De altfel, conservatorii se află într-o prelungită absenţă de la 
guvernare (dar nu şi din politica la nivel înalt, vezi lovitura de 
stat din 11 februarie 1866, elaborarea Constituţiei din 1866), pe 
care nu o vor exercita cu adevărat decât după martie 1871, prin 
guvernul de cinci ani al lui Lascăr Catargiu“. Putem numi aceasta 
o perioadă de regăsire, de alcătuire a unei identități conservatoare 
care să fie ceva mai mult decât o frână binevoitoare la construcţia 
statului închipuită de facțiunile liberale. Vor trece cinci ani de la 
moartea lui Barbu Katargiu până la primele scrieri de critică literară 
ale lui Titu Maiorescu ce vor fundamenta conservatorismul cultural 
şi nu mai puţin de șase ani până când cei care se denumeau „juna 
dreaptă” vor pătrunde în Parlament, prin reprezentantul şi liderul 
lor pentru mai mult de patru decenii, Petre Carp. 

O anumită precizare destul de utilă se cere făcută în acest 
moment. Întâi, junimiştii sunt, sub aspectul numărului, o fracțiune 
destul de puţin însemnată a conservatorilor români. Mai mult, ei 
nu se constituie nici un moment în singurii teoreticieni ai mișcării 
sau partidului, Dimitrie Ghica, Dimitrie Sturdza sau Alexandru 
Lahovary încercând să alcătuiască şi alte viziuni conservatoare 
compatibile cu faza de dezvoltare şi modernizare a României. 
Motivul pentru care acest studiu se va axa prioritar pe o discuţie 
vizând junimismul politic este dat de acceptarea tezelor junimiste 
de către principalele oficioase conservatoare — Timpul și Epoca — 
ce exprimau — din motive ce ţineau atât de convingerile personale 
ale redactorilor, cât şi de anumite constrângeri pecuniare — punctul 
de vedere al clubului conservator din București. Mai mult, guvernul 
care avea să se dovedească cel mai productiv în lunga dominare 
conservatoare din anii 1888-1895, anume guvernul Catargiu-Carp 
din 1891-1895, avea să-și însușească, cu anumite corecturi ce ţineau 
de administrativ, programul guvernului junimist Rosetti de la 
1888, bazat cu totul pe discursul Era nouă, pronunţat de Petre 
Carp în plenul Adunării Deputaţilor la 4 decembrie 1884. 

Construcţia statului în viziunea junimistă — și implicit viziunea 
lor patriarhală sau modernă - nu poate fi separată din nici un 
punct de vedere de teoria culturală formulată de Titu Maiorescu, 
anume cea a formelor fără fond. Critica privind trecutul a fost 
privită adeseori drept singurul punct de vedere politic al conser- 
vatorismului. Voi încerca să arăt în cele ce urmează faptul că, 
departe de a rămâne la un asemenea model, critica construcției 
statului în viziune pașoptistă constituie debutul unei teorii politice 
conservatoare axate pe prezent şi pe alcătuirea unui stat modern, 
capabil să facă faţă cerinţelor viitorului. Teoria formelor fără fond 
se revendică de la teoria dragă întregului conservatorism, anume 
cea a societăţii şi creșterii organice. Conservatorismul, ca filosofie 
a istoriei, susţine unitatea organică a lumii sociale, a omului cu 
universul propriu, cu propriul trecut. O practică (în sensul rawlsian 
al termenului) sau o instituţie (în sensul lui Douglass North") își 
află valoarea în modul cum răspunde nemijlocit la nevoile umane; 
faptul că rezistă anilor și uneori chiar secolelor este cea mai bună 
dovadă că ea a fost şi este încă folositoare, chiar dacă imaginaţia 
noastră, prea influențată de un raţionalism obsesiv, ne face s-o 
vedem astăzi perimată. Astfel, maxima vicontelui de Falkland: 

„Atunci când nu este necesar să schimbi, este necesar să nu 
schimbi”??, rămâne înscrisă pe frontispiciul oricărui posibil discurs 
conservator. Viziunea conservatoare generală asupra structurii 
intime a ființelor umane afirmă o rezistenţă inerentă la schimbare, 
o preferinţă a „cunoscutului asupra necunoscutului”, după cum îi 
plăcea lui Michael Oakeshott să spună, încrederea în practicile 
curente verificate în existența normală și suspiciunea față de 
soluţii „de laborator”, născocite raţional și prea puţin verificate în 
practica socio-politică ; altfel spus, omul conservator este reticent 
faţă de transformări şi neîncrezător în putinţa minţii de a-i îmbu- 
nătăţi viaţa pe căi neverificate decât raţional“. Departe de a 
constitui o simplă mișcare a „reacţiunii feudale”? animată doar 
de gândul păstrării propriilor privilegii, conservatorismul nu se 
opune în mod absolut schimbării (admițând că toate instituţiile pe 
care acum le apără au fost create la un moment dat), ci schimbărilor 
rezultate dintr-o pretenţie rațională de modelare a realităţii, care nu 
ține seama de locul şi beneficiile unor instituţii și practici sociale 
de mult înstăpânite. Politic, conservatorismul susţine analiza înde- 
lungată a tentativelor de reforme, pentru ca acţiunea politică să nu 
distrugă, într-un elan pozitivist de transformare, ceea ce mai este 
încă folosibil din practicile trecutului. Sigur, în acest punct, suntem 
extrem de aproape de locul sensibil în care s-au concentrat atacurile 
anticonservatoare ale „progresiștilor”% : pretinsul reacționarism 
conservator, inspirat în special dintr-o lectură a lucrărilor lui 
Joseph de Maistre şi Louis de Bonald. Acest atac vizează programul 
conservator de întoarcere integrală la formele şi cadrele, dacă nu 
chiar la realitățile trecutului. Răspunsul conservator stă în faptul că 
această critică este făcută tot din perspectiva unei teorii a istoriei 
după care timpul este maleabil, o plastilină în mâinile celui care vrea 
s-o transforme după propria voinţă. În realitate, conservatorismul 
pretinde doar recuperarea acelor practici ale trecutului care se pot 
dovedi viabile și în prezent, o dată cu păstrarea instituţiilor și 
obiceiurilor încă existente. Schimbarea graduală în locul revo- 
luţiei, reforma în locul violenţei este răspunsul conservator la 
progresismul comun atât liberalismului, cât și socialismului. 

Ca teorie asupra omului și a existenţei sale sociale, acestea ar 
fi liniile mari ale reflecţiei conservatoare. Liniile de forță pe care 
s-au sprijinit guvernările conservatoare pleacă direct de la princi- 
palele aplicări ale gândirii lui Burke: domnia legii, aplicată de 

curţi de judecată independente de puterea politică, un sistem de 
guvernare reprezentativă, instituţia aproape sacrosanctă a pro- 
prietăţii private și, în fine, o politică externă menită să mențină 
independenţa politică prin susținerea unei balanţe a puterii - 
singura metodă de a asigura pacea internaţională. 

Revenind în realitatea românească, junimiștii fixează introdu- 
cerea formelor care au alterat dezvoltarea organică a societăţii 
moldovene sau valahe în naivitatea generaţiei pașoptiste din timpul 
studiilor sale peste hotare în deceniile patru şi cinci ale secolului 
al XIX-lea : „Căci nepregătiţi cum erau și sunt tinerii noștri, uimiţi 
de fenomenele măreţe ale culturii moderne, ei se pătrunseseră 
numai de efecte, dar nu pătrunseseră până la cauze, văzură numai 
formele de deasupra ale civilizaţiunii, dar nu întrevăzură funda- 
mentele istorice mai adânci, care au produs cu necesitate acele 
forme și fără a căror preexistenţă ele nici nu ar fi putut exista. Și 
astfel, mărginiţi într-o superficialitate fatală, cu mintea și cu inima 
aprinse de un foc prea uşor, tinerii români se întorceau și se întorc 
în patria lor cu hotărârea de a imita și a reproduce aparențele 
culturei apusene, cu încrederea că în modul cel mai grăbit vor și 
realiza îndată literatura, știința, arta frumoasă și, mai întâi de 
toate, libertatea într-un stat modern”. Unei asemenea practici 
politice conservatorii din facțiunea junimistă îi răspund alcătuind 
un veritabil program de restructurare a statului modern, întemeiat 
pe unul din principalele considerente ale conservatorismului euro- 
pean de după manifestul de la Tammworth al lui Robert Peel, 
anume acceptarea cuceririlor revoluţionare — deci, în planul româ- 
nesc, acceptarea Constituţiei de la 1 iulie 1866. Acest program va 
fi sintetizat de Petre Carp în discursul Era nouă. 


2.4. Era nouă, manifest instituţional 
al guvernărilor conservatoare 


Instituţiile, spunea Douglass North, sunt „regulile jocului într-o 
societate sau, mai formal, constrângerile făcute de oameni care 
modelează interacţiunea umană”; tot în spiritul său pot să consi- 
der teoria conservatoare a instituţiilor drept una a schimbării 
incrementale în raport cu cea revoluţionară a schimbării 

discontinue. După North, schimbarea incrementală vine din 
percepțiile antreprenorilor din organizaţiile politice și economice, 
după care acţiunea lor ar fi îmbunătăţită dacă ar modifica ceva 
din cadrul instituțional existent*. Tocmai în acest cadru putem 
analiza unele aspecte ale discursului carpist. În primul rând, avem 
prima acceptare din partea conservatorilor a unei posibile revi- 
zuiri constituționale ca bază a dezvoltării viitoare ; deşi plasată 
într-un viitor îndepărtat, la nivel de generaţii întregi, viitoarea 
revizuire constituţională este perfect admisibilă pe scheletul crește- 
rii organice a societăţii româneşti în deceniile care vor urmas. 
Totuşi, centrul doctrinei conservatoare (înţeleasă în sensul de 
ideologie acceptată de grupările principale ale conservatorilor vremii, 
junimiștii și catargiștii) pe care discursul lui Carp o modelează 
definitiv stă în acceptarea comună de vechii adversari a lipsei de 
relevanță a disputelor constituţionale, în care diferenţele dintre 
partide s-au şters ca urmare a acceptării Constituţiei şi a revi- 
zuirilor ei ulterioare: „De aceea, D-lor, dacă D-voastră recunoașteţi 
împreună cu noi cum că era luptelor constituționale s-a terminat, 
dacă recunoașteţi împreună cu noi că cele dobândite până acum 
sunt îndestulătoare, atunci sub acest punct de vedere nu va fi 
absolut nici o deosebire între D-voastră și noi”. Demersul lui Petre 
Carp se centrează pe recunoașterea fermă a tuturor libertăţilor 
cuprinse în cadrul constituțional, înțelegându-le, în spiritul asumat 
al lui Adolphe Thiers, ca baze fără de care este de neconceput 
existenţa societăţilor moderne. Însă libertăţile deja obținute sunt 
considerate de liderul conservator drept suficiente, îndestulătoare 
pentru consolidarea statului românesc modern. Munca de construcţie 
şi întărire ale tânărului stat nu mai trebuie întreprinsă în sensul 
adâncirii, lărgirii acestor drepturi şi libertăţi, căci această cale nu 
poate duce decât „din sguduire în sguduire, și ca rezultat final 
ajungem la ura între clase și la nestabilitate în instituțiuni, semne 
neînșelătoare de decadenţă ale unui popor”. 

În cele ce urmează, voi urmări liniile instituționale directoare 
ale discursului lui Petre Carp. Clasele fundamentale pe care con- 
servatorii își propun să le susţină în cadrul demersului lor 
instituțional sunt clasa țărănească și cea a meșteșugarilor, socotiți 
bază a structurii sociale, elemente productive, elemente ale ceea 
ce azi am numi ţara profundă. Spre deosebire de retorica liberală 
(prin care nu vom înţelege doar discursurile parlamentare ale 

deputaţilor liberali, ci întreaga istoriografie dominată de obsesia 
cvasimarxistă a claselor neproductive), după care clasele supe- 
rioare — dar în special boierimea — sunt elemente neproductive 
care se îmbogăţesc pe seama muncii claselor de jos, neaducând nici 
un beneficiu social, Carp vede în clasele conducătoare un element 
fertilizator, capabil ca prin expertiză şi prin guvernare eficientă 
să poată susţine progresul naţional"?. Baza colaborării dintre ţărani 
şi marii proprietari funciari este dată de rolul proprietăţii în sistemul 
social românesc. Proprietatea, asigurând independenţa materială, 
trebuie să fie liantul pe care se consolidează instituțiile naţionale. 
Scopul unei guvernări rezonabile trebuie să fie consolidarea pro- 
prietăţii în mâinile ţăranilor, iar tendinţa care trebuie combătută 
este cea a formării unui proletariat agricol întins, oricând expus 
tentaţiilor emigrării“ sau ale deznaţionalizării. Chiar forţa naţiunii 
stă în prosperitatea materială a micului proprietar rural: „Luaţi o 
naţiune care are la bază un element țărănesc avut şi neatârnat, și 
puteţi fi sigur că peste capul ei, fără a lăsa alte urme (...), furtunile 
vor trece”. Această idee, considerată de Carp naţional-conservatoare, 
a constituit și unul dintre punctele programatice ale partidului 
liberal, conştient de necesitatea întăririi proprietăţii țărănești. 
Deşi idee neliberală, în sensul în care proprietatea asupra pământu- 
lui nu se bucură de acelaşi statut ca al oricărei alte proprietăți 
dintr-o economie capitalistă liberă, ea a avut acceptul liberalilor, 
căci era singura cale care ar fi putut împiedica fărâmițarea pro- 
prietăţii şi, implicit, formarea unui larg proletariat agricol. Părerile 
conservatoare difereau de cele liberale doar în sensul formei efective 
de aplicare a politicilor de susţinere a inalienabilității pământului ; 
liberalii înclinau mai degrabă spre mărirea termenului de inaliena- 
bilitate prevăzut constituţional, în vreme ce conservatorii înclinau 
spre un principiu al majoratului, altfel spus, spre un drept al 
proprietăţii funciare de tip englez (mai în amănunt, proiectul de 
lege conservator prevedea, pe de o parte, declararea ca inalienabile 
şi indivizibile a tuturor pământurilor țărănești din România (prin 
care se înțelegeau proprietăţile ţăranilor liberi sau ale foștilor 
clăcaşi care nu trec de 30 pogoane în Țara Românească şi de 10 fălci 
în Moldova), iar, pe de altă parte, introducerea dreptului de primo- 
genitură prin care întreaga proprietate rurală urma să revină de 
drept numai fiului celui mai mare, obligat să întreţină pe consortul 
defunctului şi pe fraţii minori până la majorat). 

A doua mare problemă a construcţiei instituţionale ridicate de 
discursul Era nouă va fi una din temele principale ale gândirii 
carpiste : starea administraţiei locale. Cu un buget împovărat de 
cheltuielile prin care trebuiau susţinute jandarmeria rurală şi 
persoanele angajate la primărie, comuna nu poate face costurilor 
modernizării. Multe din tarele funcţionării administraţiei sunt 
date de prevederile Legii tocmelilor agricole, prin care primarul 
cu ajutoarele sale — jandarmii, notarii şi la nevoie chiar doro- 
banţii — sunt un instrument de executare în defavoarea ţăranului 
a contractelor agricole încheiate cu marele proprietar. Administra- 
ţia trebuie întărită prin comasarea comunelor rurale în cantoane 
de câteva ori mai mari, capabile să susțină cheltuieli mult mai 
semnificative. Lărgirea celor mai mici subîmpărţiri administrativ- 
-teritoriale ale ţării urma să aibă ca efect și îmbunătăţirea adminis- 
traţiei prin încadrarea ei cu oameni mai puţini, dar mai pricepuţi, 
și economisirea de sume importante de la bugetul central prin 
reducerea birocraţiei menite să gestioneze treburile din mediul 
rural. Administraţia trebuia, în același timp, să sufere un amplu 
proces de descentralizare, şi în aceasta vedem mai exact amplitu- 
dinea modernităţii gândirii lui Petre Carp. Percepută în dimensiunile 
reale ale vremii drept instrument de control şi de impozitare al 
guvernului central, autoritatea locală se complăcea în abuzuri 
care, pe de o parte, împiedicau exercitarea drepturilor şi libertăţilor 
constituționale, afectând astfel demersul de liberalizare a vieţii 
politice, şi, pe de altă parte, împiedicau buna dezvoltare a noilor 
relaţii economice de după reforma agrară, nemulţumind ca atare 
atât pe micii, cât şi pe marii proprietari. 

A treia propunere vizând reforma instituțională pe care o are 
în vedere liderul junimist este reorganizarea clasei meşteşugăreşti. 
Măsura pe care o propune Petre Carp nu este, cum cu ușurință ar 
putea părea unei priviri grăbite, o politică retrogradă. Într-adevăr, 
prin reînființarea corporațiilor meșteșugărești, reprezentantul con- 
servator nu avea în vedere nicidecum renașterea vechilor bresle 
de tip medieval, stavile într-o societate capitalistă a mișcării nestin- 
gherite a capitalului și a invențiilor, ci constituirea germenilor a ceea 
ce avea să se nască peste câteva decenii, anume statul corporatist 
modern“! (contrar unor păreri des întâlnite, nu doar economiile 
statelor fasciste ale deceniilor trei şi patru ale secolului XX sunt de 
tip corporatist. Fie şi dacă am ignora evoluţiile Spaniei şi Portugaliei 

până spre 1975, precum şi ale unor state din America Latină, 
elemente corporatiste, în sensul reprezentării politice parlamentare 
şi al coordonării economice, se găsesc pe întreaga perioadă a evoluţiei 
Uniunii Europene). Corporaţiile meșteșugărești au ca principală 
sarcină asigurarea climatului muncii productive, organizarea ei 
pe baze raţionale : „Corporaţiunile înfiinţate (...) nu au decât două 
meniri : întâiu, a deștepta acel spirit de solodaritate între meșteri 
care ușurează concurenţa cu străinul, ridicând totdeodată și prestigiul 
meseriaşului ; al doilea, ele vor lua asupra lor crearea şcoalelor de 
meserii”. Voi nota scurt, întrucât acesta este subiectul unui alt 
capitol, faptul că politica publică de încredințare a şcolilor mește- 
şugăreşti unor corporaţii private este, chiar în sensul cel mai 
contemporan cu putinţă, o măsură liberală (astăzi am numi-o chiar 
libertariană), opusă destul de clar unui neoliberalism incipient al 
partidului lui Ion Brătianu, care susținea organizarea acestor şcoli 
de către stat. Tot aici trebuie remarcat însă faptul că politicile 
iniţiate de junimistul Titu Maiorescu în fruntea ministerului Cultelor 
şi Instrucțiunii Publice în anii 1874-1876 şi 1888-1889, deşi au 
sprijinit școlile tehnice, nu le-au îndepărtat de sub tutela statului, 
ci, dimpotrivă. 

A patra secţiune, mult subdimensionată poate, pentru că asupra 
ei acordul între liberali și conservatori era deja stabilit, este reforma 
justiției, concepută oarecum în cadrul mai larg al descentralizării 
administrative. Petre Carp, care îşi baza cercetările şi politicile 
economice pe consideraţii sociologice asupra alcătuirii tânărului 
stat, înţelegea că, deşi formal accesul la funcţii este deschis tutu- 
ror, condiţiile materiale generează inegalităţi, cu atât mai mult 
într-o societate puternic polarizată prin forma a ceea ce am numi 
(urmându-l pe Karl Marx) relaţii de producţie. În contextul dece- 
niului nouă al secolului al XIX-lea, reforma justiţiei trebuia privită 
şi ca o cale de reformă a claselor superioare“ : „Nu vom ajunge la 
țelul dorit dacă nu vom deştepta în clasele superioare, în acele 
cari, ieşite din popor, au ajuns la o stare de cultură mai înaltă, 
dacă nu vom deştepta în ele acele calităţi cari le pun singure în 
stare a fi apărătorii muncei naţionale și apărătorii stărilor de jos 
[aici avem din partea lui Carp o recidivare a teoriei medievale a 
celor trei ordine]. În întâiul rând trebuie să deșteptăm în ele simţul 
justiţiei şi în această privinţă cerem inamovibilitatea magistraturei”. 
Măsura propusă de liderul junimist urma să ducă la eficientizarea 

activităţii puterii judecătoreşti prin dobândirea unei autonomizări 
accentuate față de puterea executivă şi astfel dreptul modern la 
un proces corect își putea găsi o mai bună aplicare. 

În linii mari, acestea sunt propunerile de reformă ale lui Petre 
Carp? ; la o primă vedere, ele ar şoca pe cineva care ar privi aceste 
pagini fie prin prisma istoriografiei liberale, fie prin cea a istoriei 
structural-modernizatoare de după 23 august 1944. Într-adevăr, 
nici urmă de încrâncenare sau de spirit de revanșă al moşierilor 
sancționați prin reforma agrară şi prin pierderea formală a dreptului 
unic la exercitarea puterii politice ; nici vorbă de reacțiune împo- 
triva cuceririlor revoluţiei din anii 1840-1866. Dimpotrivă, avem 
aici o raliere la cucerirea tuturor grupărilor politice românești din 
veacul al XIX-lea, anume statul unitar-modern. Acceptând definitiv 
atât pactul constituţional de la 1866, cât şi considerând legitime 
pretenţiile partidului liberal de a exercita în anumite perioade guver- 
narea, partidul conservator se raliază acum şi teoretic la constru- 
irea și consolidarea prin reforme şi politici ale statului român“. 


2.5. Considerente de gen privind 
concepţia junimistă 


Femeile sunt departe de a deţine un loc aparte în gândirea 
conservatoare de filiaţie junimistă. Nu există o concepţie structurată 
vizând locul femeilor în stat, concepţiile patriarhale sau moderne 
sunt mai degrabă enunțate în cadrul ideologiei privind statul şi 
societatea în genere. Nu există o campanie ideatică sau legislativă 
în cadrul mişcării conservatoare care să privească în mod special 
femeile. Acest aspect este un indiciu fundamental, nu doar pentru 
dezinteresul avut de conservatori față de orice mişcare de emanci- 
pare, dar și pentru situarea întregii elite politice faţă de problema 
patriarhalismului : o ignorare ce ţine şi de o dorință de a masca 
relaţiile de dependenţă. Există însă practici politice sau culturale, 
precum și teorii politice privind drepturile femeilor, situarea lor 
în familie, în societate şi în stat. Spre acestea îmi voi îndrepta 
atenţia în cele ce urmează. 

Este cunoscută poziţia lui Titu Maiorescu faţă de educația 
femeilor. Încă din anii studiilor de la Viena, viitorul critic literar 

predă la institutele dedicate fetelor, activitate pe care o va continua 
la laşi'6. Prelecţiunile populare erau deschise femeilor, ca și publi- 
carea în revista Junimii, Convorbiri literare. Există susţinute 
mărturisiri care ne conving de implicarea activă a lui Maiorescu în 
cariera publicistică a unor autoare române sau străine, cum ar fi 
Matilda Cugler, Veronica Micle sau Mite Kremnitz“. Un amănunt 
biografic interesant despre gânditorul junimist îl oferă Alice 
Voinescu“, privind atitudinea sa de susținere intelectuală față de 
viitoarea filosoafă româncă. Palpabile sunt mai degrabă fragmentele 
scrise în care Titu Maiorescu face elogiul artistic al unei autoare, 
considerând-o pe acelaşi plan cu autorii bărbaţi: „Plăcerea noastră — 
şi, poate, nu e exagerat să zicem: un fel de recunoştinţă pentru 
producerile literare ale d-rei Matilda Cugler (astăzi d-na Poni) şi 
ale d-lui Șerbănescu — va fi cu atât mai ușor de explicat...” Sigur, 
chiar dacă în alt punct al expunerii sale Maiorescu va identifica în 
opera Matildei Cugler influenţele lui Heine și Lenau, aceasta nu va 
împieta asupra recunoașterii valorii poetei : „Poeziile d-rei Matilda 
Cugler (mai târziu d-na Burlă) sunt publicate în Convorbiri literare 
şi înavuţesc multe numere ale acestei reviste de la prima ei ivire 
(...). Ceea ce va fi atras pe cetitorii acestor poezii lirice este 
eleganța limbagiului lor și, poate, sinceritatea simţirii. Un merit 
deosebit este precizia cu care sunt compuse şi care le fereşte de 
lungile repetiţii ale aceleiaşi idei ce, de altminteri, se întâlnesc în 
atâtea poezii ale literaturei noastre”5. Rostul acestor citate apare 
evident pentru orice cititor al criticii literare maioresciene. Matilda 
Cugler are parte de elogiile pe care le primesc din partea creato- 
rului de paradigmă Titu Maiorescu doar Vasile Alecsandri, Mihai 
Eminescu și — mult mai târziu — Ion Luca Caragiale, ceea ce dă cu 
siguranţă seama de faptul că, pentru junimiști, cel puţin pe plan 
literar, nu există manifest o discriminare de gen. Sigur, acesta 
este încă departe de a fi un argument în favoarea unui egalitarism 
veritabil al gânditorului român. Formele prin care un misogin 
practic admite excepţionalismul anumitor femei sunt bine cunoscute 
şi analizate în literatura de specialitate, astfel că admiraţia locală 
pentru realizările unei persoane excepţionale nu aduc cu sine o 
imediată recunoaștere a egalităţii de gen”. Nu decurge deloc din 
discuţia legată de educaţie sau de valoarea literară aparte a unei 
femei accesul la statutul de cetăţenie sau la o formă fie şi limitată 
de drepturi politice. Pentru junimistul Titu Maiorescu, drepturile 

conferite femeilor de către Constituţie sau de către Codul Civil 
erau absolut suficiente. 

Construcţia statului este dependentă la junimiști de moda- 
litatea de obţinere a drepturilor cetăţeneşti. Spre deosebire de 
concepţia liberală, ce se revendică de la teoriile contractualiste şi 
implicit de la doctrina drepturilor înnăscute, conservatorii preferă 
o teorie a drepturilor dobândite. Încă din şedinţele care au precedat 
elaborarea şi votarea Constituţiei de la 1866, aceste diferenţe au 
fost simţite : „În sânul acestui comitet s-a pus atunci în discuţiune 
sufragiul universal şi s-a discutat dacă drepturile cetăţeneşti şi 
politice sunt niște drepturi absolute ale omului, afară de orice 
calitate și de orice dovadă că un om este capabil a le esercita. Cei 
12 din stânga au zis că da; că drepturile sunt a priori ale fiecărui 
om ; noi cei din dreapta însă am susţinut contrariul, și am declarat 
că drepturile politice sunt bunuri ce se câştigă, ca toate drepturile, 
iară nu se nasc cu noi”. Singura modalitate prin care cineva se 
poate ridica la demnitatea drepturilor constituţionale este munca 
responsabilă, singura cale de împlinire a unei ființe omenești, 
indiferent de originea ei socială (dar nu şi de genul persoanei!): 
„Nimeni nu mai pune la îndoială democratizarea societăţii, adică 
depărtarea privilegiilor de clasă şi egalitatea tuturor înaintea 
legii, şi noi trebuie să ne întemeiem asemenea pe acea respectare a 
muncii productive, care este formulată în Constituţiune prin deose- 
birea colegiilor electorale după deosebirea censului”5?. O asemenea 
structurare a obţinerii drepturilor vine în directă corelare cu teoria 
comunităţii naţionale organice, în care toate persoanele şi structu- 
rile ce o compun colaborează în mod armonios la realizarea unei 
bunăstări generale. Implicit, o asemenea concepţie atrage după 
ea consecința că nici un conflict între clase sociale sau între genuri 
nu poate fi susținut nici din punct de vedere practic, nici teoretic: 
„Libertatea în ultimă instanţă nu este decât înlăturarea unor 
piedici ; libertatea pe tărâmul politic nu este în ultimă instanță 
decât posibilitatea dată tuturor claselor unei societăţi de a parti- 
cipa şi de a conlucra la înflorirea ţării lor. Dar dacă o fac sau nu, 
aceasta nu mai atârnă de libertăţile publice, atârnă de munca 
tuturor, fie pe tărâmul economic, fie pe tărâmul politic”5?. 

Voi încerca să arăt mai apoi faptul că această muncă priveşte 
cu prioritate pe capii familiei, anume pe bărbaţi. Femeile nu sunt 
indicate printre persoanele care ar putea avea motivaţia principală 

de a munci productiv, pentru ridicarea propriei stări. Junimiștii 
ar fi recunoscut, de altfel, faptul că femeile nu au nici măcar cele 
două vicii principale care alimentează lunga hibernare a claselor 
de jos româneşti: „Nu cunosc pregătire (de muncă — n.m.), afară 
decât una, și aceea este foarte aspră: este mizeria. Mizeria te 
învaţă să muncești. Când va începe el (sublinierea mea - A.M.) 
a simţi că traiul pe care-l are nu este îndestulător, când el nu se va 
mai mulțumi, cum se mulțumește astăzi, cu oleacă de tutun, cu 
oleacă de mămăligă și cu un pahar de rachiu, şi va începe a simți că-i 
trebuie pentru viaţă alte apetituri, în ziua aceea el își va da seama 
de mizeria de astăzi şi va începe a munci, va începe a economisi și 
a se pune el singur pe cale de a deveni un om între oameni”. 

Într-unul din discursurile sale, în care Petre Carp se afirmă 
drept unul dintre apărătorii drepturilor evreilor din România, 
deseori încălcate teoretic şi practic de guvernele celor care clamau 
universalitatea drepturilor omului — liberalii —, liderul conservator 
stabileşte drept drepturi garantabile tuturor pe cele ale libertăţii 
umane și pe cel patriarhal la întreţinerea propriei familii: „... fie- 
care om este destul de civilizat ca să aibă un loc unde să-și așeze 
capul, ca să nu i se ridice mijloacele de a-și hrăni nevasta şi copiii 
şi să se bucure de acel drept pe care-l au cele mai infame ființe 
din lume...”5!. Familia se află, ca în cazul oricărui gânditor patri- 
arhal, în centrul oricărui demers teoretic și practic de analiză a 
realităţilor sociale, iar orice tentativă de a-i aduce vreo atingere 
sau modificare intră sub incidenţa celor mai drastice principii 
conservatoare privind organicitatea societăţii. Cazul orfelinatelor 
este grăitor în această privinţă : „Aglomeraţia de copii într-o școală 
dirijată de stat este un lucru vătămător dezvoltării morale și mate- 
riale a copiilor”, întrucât „când d-voastră extrageţi pe copil de la 
căldura naturală care i-o dă familia, putem zice a priori că el nu va 
ajunge niciodată la dezvoltarea aceea la care ar fi ajuns altfel (...). 
Dar când noi ca bază socială avem familia, vă întreb cu ce cuvinte 
veniţi d-voastră să sprijiniți nişte așezăminte cari sunt de natură 
a distruge tocmai baza noastră socială ?”5%. 

O analiză de conţinut întreprinsă asupra volumului de Discursuri 
parlamentare al lui Petre Carp a dus la concluzii inedite, importante 
de menţionat în acest context. În speţă, atâta vreme cât femeia se 
menţine î în spaţiul familiei ea este fie mamă, fie „virgină de 18 ani”, 
fie „virgină imaculată din poezia lui Schiller”, În măsura în care 

ea iese din această sferă, singurele profesii respectabile şi cu 
utilitate socială pe care le poate urma şi pentru care poate eventual 
să primească și o educaţie sunt doar cusătoria şi moşitulf!. În 
măsura în care tipurile de carieră amintite mai sus nu îi convin, 
singura menţiune care mai este de găsit în privinţa femeii ar mai 
fi cea privind condiţia prostituatelor, așezate valoric în societate 
de către liderul conservator cam pe aceeaşi treaptă cu asasinii®?. 

Dar viitorul cel mai sumbru al femeilor, din perspectiva conser- 
vatoare, urma să vină nu din aceste concepţii care puteau, după 
cum chiar junimiștii aminteau, să fie modificate de timp, deci de 
prefacerile sociale. În momentul în care Petre Carp abordează 
poate cea mai spinoasă chestiune a modernizării românești din 
secolul al XIX-lea și din prima jumătate a secolului XX, anume 
problema reformelor agrare, el va trebui să adopte linia clasică a 
concepției conservatoare, anume cea care admite faptul că o 
comunitate este puternică numai atât timp cât membrii săi, prin 
proprietățile pe care le deţin (iar cea mai importantă proprietate 
este, desigur, pământul), sunt la rândul lor puternici: „Daţi-mi un 
popor care are deja în treptele de jos elemente puternice în cari, 
pe lângă cultul proprietăţii, se dezvoltă în mod cât de elementar 
neatârnarea omului ce se administrează singur, şi puteţi fi siguri că 
însușirile acelor cari se ridică din sânul lui pe treptele superioare ale 
societăţii vor fi de mii de ori mai înalte decât dacă ar fi ieșit dintr-un 
popor slăbit”. Dar proprietatea suficientă, care să garanteze 
securitatea şi dezvoltarea ţăranului (deci nu doar subzistenţa lui), 
era departe de a fi un dat sigur, mai ales în condiţiile în care 
reforma de la 1864 a permis fărâmițarea proprietăţilor împărțite 
către ţărani prin dreptul la moștenire aplicat în mod egal tuturor 
urmașilor celui împroprietărit. Amenințarea de care amintea Barbu 
Katargiu și pe care am citat-o mai sus, cea privind subminarea 
armoniei sociale prin conflictul generat de numeroasele împărțiri 
ale terenurilor, precum și de dobândirea lor prin reformă politică, 
nu prin muncă și merit, tindea să devină realitate în deceniile de 
activitate ale lui Petre Carp. Surprinzător sau nu, soluţia problemei 
în concepția junimistă avea să fie cea criticată de primul şef de 
guvern conservator la vremea sa, anume o lege a majoratului. Cea 
mai mare ameninţare pentru emanciparea femeilor era limitarea 
accesului lor la principala resursă a vremii prin statuarea juridică 
a preeminenţei absolute a primului născut de sex masculin în 

chestiunile vizând moştenirea terenurilor agricole: „Moștenirea 
pământurilor ţărăneşti revine de drept fiului celui mai mare, sau 
reprezentantului său direct după dreptul de primogenitură, întru 
cât el este de sex bărbătesc”. În raport cu o afirmaţie atât de 
tranşantă, o consolare mult prea mică e conferită de faptul că 
pământul poate fi moștenit de fiica cea mai mare în absenţa oricărui 
urmaş direct de sex masculin sau de faptul că moștenitorul e 
obligat, prin această lege, să întreţină pe bunicii săi, pe consortul 
defunctului, precum şi pe fraţii săi până la majorat. O atât de 
categorică preeminenţă acordată unui anumit gen în chestiunea 
moştenirii înlătura bazele unei emancipări economice a femeilor 
şi conserva şi întărea și printr-o normă juridică (în cazul în care 
ar fi fost adoptată) subordonarea de tip patriarhal a unui gen 
întreg faţă de câţiva membri ai celuilalt gen. Faptul că majoritatea 
exemplelor din discursurile politice junimiste se referă la condiția 
locuitorilor mediului rural, faptul că proiectele lor de reformă 
vizează preponderent acest mediu pot conduce la ideea că viziunea 
lor datorează mult unei concepţii patriarhale a lumii, în care chiar 
posibila modernizare datorează semnificativ unor valori și unor 
concepții nediscutabile, înstăpânite în şi de timp. 

Junimișştii par astfel să se aşeze în rândul conservatorilor 
patriarhali, pentru care excepţionalismul câtorva femei nu face 
decât să alimenteze ideea că subordonarea unui gen celuilalt este 
o normă a existenţei sociale, fără de care evoluţia organică prin 
care se poate produce o modernizare veritabilă nu este posibilă. 


2.6. Câteva concluzii 


Conservatorii români, cu toate diferenţele pe care le dau perioadele 
de timp pe care le acoperă, tind în cele din urmă să adopte puncte 
de vedere principiale, așezând la baza oricărei reflecţii politice un 
set de valori care diferă semnificativ de cel al revoluțiilor moderne. 
Proiectele de emancipare sunt pentru ei un „chimval răsunător”, o 
vorbă calpă. Nici libertatea, nici egalitatea, nici căutarea fericirii 
nu sunt fundamentale pentru un discurs politic al conservatorilor 
români, decât ca valori la care omul e îndreptățit să aspire prin 
naştere, prin avere sau prin meritele sale personale, nu prin calitatea 

înnăscută de om sau de cetăţean. Nicolae Filipescu, un produs 
ideatic al școlii junimiste, dar aflat în mari legături politice cu 
practicile curentului politic naţionalist de la începutul secolului XX, 
încerca astfel să construiască setul de principii fundamentale ale 
reflecţiei conservatoare românești : „Sunt câteva principii de guver- 
nământ, există câteva instituţiuni mari, cum sunt Proprietatea, 
Religiunea, Monarchia, cari sunt oarișcum principiile esenţiale 
ale societăţii și care nu pot fi puse zilnic în discuţiune şi periodic 
la vot”. Discuţia de mai sus a dovedit că o altă serie de valori şi 
principii, cum ar fi evoluţia organică, stabilitatea socială sau familia 
se pot adăuga celor menţionate mai sus de către viitorul lider al 
conservatorilor proantantiști. Ideea rămâne totuși aceeaşi, a unui 
set principial sensibil diferit de cel liberal, puternic apropiat de 
cel al unei concepţii foarte puţin dispuse să accepte mișcări de 
emancipare și mult mai interesată în menţinerea unei ordini de 
tip patriarhal. Într-adevăr, valorile enunțate mai sus, în diferitele 
lor potenţări, fac toate mai mult sau mai puţin parte dintr-un 
credo interesat în susţinerea unui stat de tip tradiţional%. Într-o 
asemenea structură ideatică, nu par greu de găsit rolul, poziţia 
socială sau perspectivele de emancipare ale femeilor. Ne-am putea 
întoarce spre tezele enunțate la începutul acestui studiu de către 
Bonnie Anderson şi Judith Zinsser pentru a fi de acord, cel puţin 
parţial, cu cele două autoare feministe. Într-adevăr, proiectul de 
modernizare conservator implica o codificare juridică a cutumelor 
legate de subordonarea femeilor, adâncind și formalizând relaţiile 
de dependenţă ale acestora faţă de câţiva membri privilegiați ai 
unui alt gen. Cei şapte sute de ani de progres spre libertate despre 
care vorbea Alexis de Tocqueville sunt anii în care bărbaţii câștigă 
libertatea de a înrobi juridic femeile. În paradisul conservator, 
femeile au drept cap bărbatul și drept fericire truda și subordo- 
narea perpetuă, moștenite după „căderea în păcat”. 


Note 


1. Bonnie S. Anderson, Judith P. Zinsser, A History of Their Own. Women 
in Europe from Prehistory to the Present, vol. 1, Harper & Row, New 
York, 1989, p. xv. 

2. O asemenea distincţie e susținută de istoricii care au lucrat la cele 
două monografii substanţiale dedicate conservatorismului românesc, 

anume Anastasie Iordache, decriptând într-o logică marxistă vulgară 
şi vulgarizatoare, proprie de altfel celor mai mulți istorici ai genera- 
ţiei sale, începuturile conservatorismului românesc în Originea și 
constituirea Partidului Conservator, Editura Paideia, Bucureşti, 1999, 
şi Ion Bulei, care oferă în Sistemul politic al României moderne. 
Partidul Conservator, Editura Politică, Bucureşti, 1987, cea mai 
substanțială și mai echilibrată prezentare a unuia dintre curentele 
dominante în politica românească înainte de Primul Război Mondial. 
După cum reiese din documentele publicate de Vlad Georgescu, anu- 
mite proiecte cer o construcţie a statului care să aibă în centru o 
structurare bazată pe divizarea boierime — cler şi o „stare a treia” 
care să îi cuprindă pe țărani şi elementele incipiente ale burgheziei 
foarte asemănătoare cu opiniile preconservatoare ale nobilimii franceze 
înalte înainte de Adunarea Stărilor din 1789. 

O primă și substanţială analiză care a susţinut liberalismul ideilor 
cărvunarilor a făcut-o în urmă cu opt decenii D.V. Barnovschi, în 
Originile democraţiei române, Editura Viaţa românească, laşi, 1922. 
În sensurile sale mai legate de aristocrație, proprietate funciară, 
monarhie. Vezi pentru aceasta Barbu Katargiu, „Starea socială a 
Principatelor danubiene”, şi M.G. Cantacuzino, „Conservatismul 
nostru - liberalismul lor”, ambele în Polis, vol. V, nr. 2, 1998. 

Vezi pentru acest punct de vedere lucrarea fondatoare a lui Michael 
Oakeshott, Raționalismul în politică, Editura All, București, 1994. 
Aici putem spune, o dată cu Barbara Goodwin în lucrarea sa Using 
Political Ideas, John Wiley & Sons, Chichester, 1995, că viziunea 
conservatoare este popperiană avant la lettre. 

Mă refer în special la eşecul concepţiei lui Rousseau din punctul de 
vedere al practicilor revoluţionare întemeiate pe scrierile sale. Vezi 
reflectarea evenimentelor din Franţa anilor 1787-1795 în opera lui 
Thomas Carlyle, Istoria revoluției franceze, 3 vol., Editura ziarului 
„Universul”, Bucureşti, 1945-1947. 

Edmund Burke, citat în Stephen D. Tansey, Politics. The Basics, 
Routledge, London, 1996, p. 95. 


„ Dinicu Golescu, Insemnare a călătoriei mele Constantin Radovici din 


Goleşti făcută în anul 1824, 1825, 1826, Editura Eminescu, Bucu- 
reşti, 1971, p. 13. 


A Vezi pentru aceasta Anastasie Iordache, op.cit. 
. În clasicele sale volume, care au alcătuit mai apoi Istoria civilizaţiei 


române moderne, Editura Nemira, Bucureşti, 1997. 


. Clasicul tratat marxist Istoria Romîniei, Editura Academiei R.P.R., 


București, 1962-1964, în volumul al III-lea, identifică începutul sfârși- 
tului relaţiilor feudale din principatele române extracarpatice o dată 
cu reformele lui Constantin Mavrocordat de la mijlocul veacului 

al XVIII-lea. În interpretarea mea, fără să neg caracterul modernizator 
al operei lui Mavrocordat, am admis mai degrabă argumentele lui 
Ștefan Zeletin şi pe cele ale lui Lucrețiu Pătrășcanu (lucrările esenţiale 
ale acestuia din urmă rămânând Un veac de frământări sociale. 
1821-1907, Editura Politică, București, 1969, şi Cursul de economie 
politică) privind debutul veritabil al relaţiilor de tip capitalist de-abia 
o dată cu Tratatul de la Adrianopole şi — deci — cu începutul epocii 
regulamentare. O argumentare strictă pe linia lui Pătrășcanu (care 
se apropie — surprinzător sau nu —, din punctul de vedere al datării 
evenimentelor, de Eugen Lovinescu) ar fi putut împinge granița 
perioadei capitaliste chiar spre 1866. 

În Istoria românilor din Dacia Traiană, ediţia a III-a, Editura Cartea 
Românească, București, f.a. 

În Istoria românilor, vol. VIII, Editura Casei Școalelor, Bucureşti, 
1938. 

Vezi o analiză a tendinţelor ideologice asumate implicit sau explicit 
de aceste tipuri de istoriografie în Lucian Boia, Istorie și mit în 
conștiința românească, Editura Humanitas, București, 1997. 

Vezi pentru această critică Siep Stuurman, „The Cannon ofthe History 
of Political Thought: Its Critique and a proposed Alternative”, în 
History and Theory, nr. 39, mai 2000. 

Epistola către Efeseni a Sfântului Apostol Pavel 5, 23. Am folosit 
ediţia Biblia sau Sfânta Scriptură, Editura Institutului biblic şi de 
misiune al Bisericii Ortodoxe Române, București, 1994. 

Vezi pentru detalii Keith Hitchins, Românii, 1774-1866, Editura 
Humanitas, București, 1998. 

A. Hurmuzaki, supliment 1-6, pp. 78-79, apud Anastasie Iordache, 
Originile şi constituirea Partidului Conservator din România, Editura 
Paideia, Bucureşti, 1999, p. 85. 

Anul 1848 în Principatele Române. Acte şi documente, pp. 354-355. 
Corespondenţă din Moldova către Le National, 28 aprilie 1848, apud 
Anastasie Iordache, op.cit., p. 99. 

Vezi pentru aceasta Gh. Gh. Bibescu, Domnia lui Bibescu, volumul 
II, p. 479, apud Anastasie Iordache, op.cit., p. 159. 

Pentru o interesantă tipologie a curentelor liberale, vezi Ștefan 
Stănciugelu, Un secol de liberalism românesc, Institutul de Teorie 
Socială, Academia Română, 2000. 

Barbu Katargiu, Discursuri parlamentare, Editura Minerva, Bucureşti, 
1914, p. 206. 

Ibidem, p. 147. 

Ibidem, p. 171. 

Ibidem, p. 67. 

Ibidem, p. 349. 

Ibidem, p. 267. 

Sigur, există două guverne considerate conservatoare în perioada 
care îl precedă pe cel al lui Lascăr Catargiu. Atât guvernul lui Dimitrie 
Ghica, cât şi cel al lui Manolache Costache Epureanu - sub care 
junimiștii participă întâia dată la guvernare — au o existenţă prea 
scurtă pentru a defini o practică politică conservatoare. Pentru amă- 
nunte utile privind perioada amintită, vezi Stelian Neagoe, Istoria 
guvernelor României de la începuturi — 1859 până în zilele noastre — 
1995, Editura Machiavelli, Bucureşti, 1995. 

Definiţia poate fi găsită în lucrarea fundamentală a lui Douglass 
North, Institutions, Institutional Change and Economic Performance, 
Cambridge University Press, New York, 1990, p. 3. 

Citată în articolul „Conservatorismu!” al lui Adrian-Paul Iliescu, în 
Alina Mungiu-Pippidi (editoare) Doctrine politice, Editura Polirom, 
Iaşi, 1998. 

Viziunea conservatoare asupra schimbării apare extrem de bine 
reflectată în articolul lui Robert Nisbet „Social Change”, din cartea 
sa Prejudices. A Philosophical Dictionary, Harvard University Press, 
Cambridge, 1982. 

Apud Marin Voiculescu, Istoria doctrinelor politice, Editura Hyperion 
XXI, Bucureşti, 1992, pp. 129-135. 

Vezi articolul lui Noel O'Sullivan „Conservatism”, în David Miller 
(ed.), The Blackwell Encyclopaedia of Political Thought, Blackwell, 
Oxford, 1987. 

Titu Maiorescu, Critice, Editura pentru literatură, București, 1967, 
p. 147. 

Lucrarea esenţială a lui Douglass C. North este Institutions, 
Institutional Change, and Economic Performance, Cambridge 
University Press, New York, 1990. 

Politicile conservatoare europene ale vremii se împotriveau unei 
reforme în sensul lărgirii bazei electorale ; în acest sens, vezi Robert 
Salisbury, „Camera Comunelor”, în Polis, vol. V, nr. 3, 1998. 

Rolul modernizator al marilor proprietari funciari apare bine subli- 
niat în cartea clasică a lui Barrington Moore Jr., Social Origins of 
Dictatorship and Democracy. Lord and Peasant in the Making of the 
Modern World, Beacon Press, Boston, 1966. 

Despre impactul relaţiilor capitaliste în agricultură, fundamentală 
rămâne vechea lucrare a lui Arnold Toynbee, Lectures on the Industrial 
Revolutions in England, 1884. 

Aspectele solidarităţii sociale, specifice conservatorismului de sfârșit 
de secol XIX şi chiar de secol XX, îşi găsesc explicaţia în o idee 
dragă conservatorilor, anume aceea de comunitate opusă societăţii 
de tip industrial. Patru ani după discursul lui Petre Carp, urma să 
apară lucrarea fundamentală în domeniu, anume Ferdinand Tonnies, 

Comunitate şi societate. (Am folosit ediţia Communauté et société, 
PUF, Paris, 1944.) 

Aspecte interesante ale acestora pot fi găsite în Z. Ornea, Viaţa lui 
Titu Maiorescu, 2 vol., Editura DU Style, Bucureşti, 1997. 

Reformă a cărei nevoie era resimţită de ansamblul nobilimii euro- 
pene ; vezi pentru aceasta Dominic Lieven, The Aristocracy in Europe, 
1815-1914, Macmillan, Hong Kong, 1992. 

Pentru o abordare sintetică a gândirii economice a lui Petre Carp, o 
lectură utilă este Costin Murgescu, Mersul ideilor economice la români. 
Epoca modernă, vol. Il, Editura Enciclopedică, București, 1990. 

O lectură sintetică în domeniul dezvoltării materiale şi sociale poate 
fi lucrarea lui Doru Bratu, 7 prelegeri pentru o istorie socială a romă.- 
nilor, Editura INI, Bucureşti, 1998, în special capitolul „Prima societate 
capitalistă românească, 1859-1918”. 

Pentru amănuntele biografice, vezi Z. Ornea, Junimea şi junimismul, 
2 vol., Editura Minerva, Bucureşti, 1998. 

Despre toate acestea ne încredințează Z. Ornea în Viaţa lui Titu 
Maiorescu, 2 vol., Editura DU Style, București, 1997. 

În Jurnal, Editura Albatros, București, 1997. 

În Titu Maiorescu, op.cit., p. 166. 

In Titu Maiorescu, op.cit., pp. 176-178. 

Pentru această observaţie, ca pentru multe altele, îi sunt recunoscă- 
tor Mihaelei Miroiu. 

În PP. Carp, Discursuri parlamentare, Editura „Grai şi suflet — Cultura 
naţională”, București, 2000, p. 24. 

Ibidem, p. 134. 

Ibidem, p. 184. 

Ibidem, pp. 459-460. 

Considerentele politice — anume implantarea partidului „Toșu” în 
Moldova după sfârşitul domniei lui Alexandru Ioan Cuza prin apro- 
pierea de „fracțiunea” antisemită a lui Nicolae Ionescu — au dus la 
adoptarea de către liberalii brătieniști a unor ideologii și practici 
bazate pe nerecunoaşterea drepturilor cetățenești ale evreilor, de 
neregăsit înainte de 1848. Pentru mai multe amănunte, vezi Ion 
Bulei, Sistemul politic al României moderne. Partidul Conservator, 
Editura Politică, Bucureşti, 1987. Un punct de vedere alternativ e 
oferit în clasicele lucrări ale lui Ștefan Zeletin, Burghezia română. 
Originea şi rolul ei istoric şi Neoliberalismul. Studii asupra istoriei 
şi politicii burgheziei române (Editura Nemira, București, 1997). 
După Zeletin, atitudinea antisemită e mai degrabă expresia luptei 
burgheziei de extracţie naţională împotriva unui capital românesc 
aflat în mâinile unor străini, constituindu-se într-o primă etapă de 
emancipare a burgheziei româneşti. 

P.P. Carp, op.cit., p. 31. Fragmentul la care fac aici referire face 
totuşi parte dintr-un discurs în care liderul junimist îl combate pe 
George Vernescu, astfel că afirmația lui Carp poate fi privită cumva 
şi drept un simplu efect oratoric, şi nu o convingere reală. 

P.P. Carp, op.cit., p. 186. 

Ibidem, p. 102. 

Nicolae Filipescu, Discursuri politice, vol. 1, 1888-1901, Editura 
Minerva, Bucureşti, 1912, p. 105. 

Despre aceasta ne încredințează Mihaela Miroiu în lucrarea sa Gândul 
umbrei, Editura Alternative, București, 1995. Un fragment la fel de 
important pentru discutarea bazelor patriarhale ale gândirii con- 
servatoare româneşti actuale este de găsit în lucrarea aceleiaşi 
autoare, Societatea retro, Editura Trei, București, 1999, capitolul 
„Conservatorism şi cripto-conservatorism”. 


Capitolul III 


Mișcarea eugenistă 
și rolurile de gen 


Maria Bucur 


Mişcarea eugenistă din România a reprezentat un fenomen 
semnificativ, deși puţin cunoscut, al politicii și culturii românești 
din perioada interbelică. Între 1918 și 1947, medici, antropologi, 
biologi, avocaţi, sociologi și alţi specialişti în ştiinţele sociale au 
îmbrățișat teoriile mendeliene ale determinismului biologic în 
scopul de a reînfăţișa rolul normativ al cetăţenilor în stat, precum 
şi rolul pe care statul îl avea de jucat pentru a asigura progresul 
umanităţii (mai exact, al naţiunii definite biologic) în direcţia 
indicată de principiile eugeniste. În centrul viziunii viitorului unei 
naţiuni mai sănătoase și mai prospere se aflau concepte privind 
rolurile diverse ce urmau a reveni bărbaţilor și femeilor, roluri 
definite în funcţie de diferenţele ereditare și biologice. Rândurile 
care urmează constituie o scurtă analiză a câtorva dintre ideile 
care circulau în spaţiul politic (ideologia viitorului stat biopolitic) 
şi, în termeni mai generali, în spaţiul public, precum și a unor 
politici publice din domeniul educaţiei și sănătăţii. 


3.1. Statul biopolitic 


Câteva figuri importante ale mişcării eugeniste s-au concentrat 
asupra definirii unei imagini globale a viitoarei ordini eugenice în 
spaţiul politic. Printre cele mai importante dintre acestea se aflau 
Iuliu Moldovan, liderul de facto al mișcării eugeniste şi președinte 
al organizaţiei Astra în anii 1930, şi Gheorghe Banu, un cunoscut 
profesor al Facultăţii de Medicină din Bucureşti. 

Prima lucrare de sinteză semnată de Moldovan a fost o cărţulie 
intitulată Igiena națiunii (1925), urmată curând de Biopolitica 
(1926). Cea dintâi lucrare descria măsuri eugenice considerate 
imperative și se baza pe o critică a industrializării şi urbanizării. 
Analiza lui Moldovan nu respingea aceste fenomene în sine, ci 
numai excesele lor. Din perspectiva sa, abordările individualiste 
şi materialiste ar fi scos progresul științific şi tehnologic de pe 
traseul său natural de dezvoltare, transformând industrializarea 
într-un proces disgenic. Astfel, conchidea el, „nu suntem şi nu putem 
fi contra industrializării, cum nu suntem nici contra muncii, dar 
trebuie să rămână ca un postulat foarte serios, ca această industriali- 
zare să nu fie în detrimentul, ci în folosul biologic al capitalului 
uman”!. Chema, prin urmare, la măsuri în domeniul educației și la 
„un conservatorism în acceptarea progreselor civilizaţiunei”2. Învă- 
țând din greşelile eugenișştilor englezi şi germani, Moldovan spera 
să depășească efectele degenerative ale industrializării occidentale. 

Moldovan se separase deja de contemporanii săi în dezbaterea 
cu privire la dezvoltare și modernizare, construindu-şi argumentele 
pe teza „îmbunătățirii biologice a capitalului uman”. Politicieni 
precum Ion Mihalache și Ionel Brătianu, economiști ca Nicolae 
Manoilescu şi intelectuali ca Ștefan Zeletin și Eugen Lovinescu îşi 
puneau întrebările asupra meritelor modernizării rapide şi asupra 
rolului statului în termeni diferiţi: trebuie statul să încurajeze 
sau chiar să susţină financiar industrializarea sau, dimpotrivă, să 
se concentreze asupra agriculturii şi a zonelor rurale ? Avea România 
nevoie de instituţii și structuri politice asemănătoare celor euro- 
pene sau, mai degrabă, de unele „autentice”, bazate pe tradiţii din 
vechime ? Moldovan reprezenta o voce distinctă. El părea să se 
situeze pe o poziţie de compromis între modernişti și tradiţionaliști, 
argumentând că „abia din colaborarea ori coordonarea principiului 
biologic, individualist și social poate rezulta evoluţia optimă”?. 

Descriind eugenia ca o abordare moderată a problemei dezvoltării, 
Moldovan dorea să răspundă criticii multor intelectuali sau oameni 
de știință asemenea lui, care se arătau nemulţumiţi de opţiunile 
politice existente, fiind însă la fel de potrivnici alternativelor extre- 
miste propuse de socialiști, legionari sau de naționaliștii conser- 
vatorif. Limbajul folosit de el nu se asemăna tonului mistic al 
profeţiilor legionare și nu exprima propuneri furioase de schimbare 
radicală. Mai degrabă, Moldovan utiliza un limbaj „clinic”, descriind 

studii de caz şi propunând diagnostice obținute pe baza observaţiilor, 
precum și recomandând tratamentele care se potriveau cel mai 
bine unei „maladii” anume. Moldovan oferea audienței sale educate 
o soluţie afină pentru frustrările acestora din urmă, căci el părea 
să fie raţional și neangajat în politicianismul partizan care caracte- 
riza cele mai multe dintre celelalte ideologii. 

În plus, scrierile lui Moldovan reflectau moralitatea clasei de 
mijloc în privinţa familiei şi a separării dintre sfera privată și cea 
publică. Acest tip de argumentare avea să caracterizeze scrierile 
sale pe tot parcursul perioadei interbelice, în timp ce tonul său 
avea să devină din ce în ce mai aprins, alternând între îngrijorare 
și frustrare. Un asemenea ton poate fi regăsit în literatura euge- 
niștilor occidentali din perioada de după Primul Război Mondial. 
Acolo însă, retorica eugenistă reflecta și întreținea un sentiment 
de criză. Textele eugeniste păreau un bastion împotriva tendințelor 
postbelice distrugătoare. În contrast, limbajul folosit de Moldovan, 
pe de altă parte, propunea crearea unei noi ordini mai degrabă decât 
menţinerea instituţiilor deja existente. Biopolitica oferea un discurs 
care rima cu căutările altor oameni de știință de generaţie recentă în 
direcţia unor valori şi instituţii care să fie pe măsura ambițiilor lor. 

Cu toate acestea, scrierile sale timpurii nu conţineau decât 
puţine recomandări clare. Ele reiterau necesitatea inducerii unei 
conştiinţe biologice (de pildă, responsabilitatea faţă de generaţiile 
prezente și viitoare), în special în stratul de mijloc profesional, și 
propuneau legi care să permită controlul căsătoriilor şi al avortului 
în scopuri eugenice şi al sterilizării. Moldovan nu intra în detalii 
cu privire la instituţiile care ar fi putut pune în aplicare aceste 
măsuri sau la problemele sociale pe care le-ar fi generat propu- 
nerile sale. Igiena naţiunii a rămas o abordare preliminară a 
chestiunilor sociale la care Moldovan făcea referire. Această lucrare 
a constituit un mijloc de a testa idei care abia atunci prindeau 
contur, fără a le duce însă până la consecinţele lor logice. 


3.1.1. Biopolitica: către un stat eugenist total 


În Biopolitica, pe de altă parte, Moldovan a oferit o descriere 
amănunţită a impactului prerogativelor eugenice asupra fiecărui 
domeniu al vieţii publice şi al organizării statului. Cartea a fost 
publicată în format mic, ca un volum subţire, de mai puțin de 100 de 

pagini. În dimensiuni și formă, ea semăna cu un pamflet sau un 
eseu extins, mai degrabă decât cu o analiză ştiinţifică. Stilistie şi 
ca organizare, lucrarea avea aspectul unui eseu politic. Moldovan 
nu a folosit note de subsol și nici nu a oferit o bibliografie, deşi 
ideile sale erau în parte împrumutate de la eugeniști din afara 
granițelor ţării. Formatul general al Biopoliticii sugerează faptul 
că autorul a avut în minte o lucrare de popularizare, iar nu un 
tratat pentru comunitatea ştiinţifică. 

Biopolitica a fost, de aceea, un manifest care chema la un stat 
eugenist total, bazat pe principii biologice — o cale complet nouă 
de a organiza viaţa politică din România. Moldovan şi-a construit 
argumentul prin apel la legile biologice ale eredității, folosind însă 
un limbaj simplu, accesibil oricărui cititor educat. A reușit astfel 
să prezinte o sumă de idei revoluţionare, ale căror implicații, din 
punctul de vedere al organizării statului, se puteau regăsi în fiece 
colț al vieții publice şi private. 

Imaginea lui Moldovan cu privire la România modernă se con- 
centra pe importanța definirii tuturor atributelor, acţiunilor și 
scopurilor statului în termenii identității naţionale — o formă de 
totalitarism naţional. Pentru el, națiunea era o entitate creată 
natural, care evolua ca o fiinţă vie, în mod organic, guvernată 
fiind de aceleași legi ale eredității, variaţiei şi selecţiei care defineau 
şi vieţile individuale. Nevoile naţiunii le depăşeau în importanţă 
pe cele ale individului, iar caracteristicile statului derivau din 
nevoia de a proteja progresul naţiunii. Din perspectiva lui Moldovan, 
instituţiile, legislaţia și acţiunile statului ar fi luat progresiv forma 
particularităţilor naţiunii şi ar fi reflectat îndeaproape destinul 
biologic al acesteia. Statul ar deveni o armură croită strâmt pe 
măsura naţiunii, mai degrabă decât un conglomerat de instituţii 
şi politici a căror menire e aceea dea proteja pe cetăţean ca 
individ, uneori susținând simultan pretenţii aflate în competiţie. 


3.2. Genul și cetățenia 


Naționalismul corporatist al lui Moldovan se reflecta Și în viziunea 
sa cu privire la relaţia dintre gen şi statutul de cetăţean al statului 
modern. Biopolitica rezerva un întreg capitol „Problemei 

feminismului” şi soluțiilor eugeniste. Interesul autorului față de 
problemele femeilor intra în contrast total cu restul analizelor 
contemporane. Încrederea sa în disponibilitatea româncelor de a 
lua parte la viața politică era, în 1926, foarte mare. Moldovan și-a 
declarat sprijinul pentru extinderea sufragiului la femei, ca o 
măsură necesară modernizării. În același timp, a subliniat faptul 
că femeile trebuie să se preocupe ele însele de acest proces, orga- 
nizându-se şi devenind mai active în domeniul asistenţei sociale, 
tocmai pentru a câștiga dreptul de vot”. 

Această atitudine este remarcabilă şi, prin comparaţie cu aceea 
a eugeniştilor din alte părți — în special a celor din Marea Britanie, 
Franţa şi SUA —, unică. Deși în aceste ţări femeile reprezentau o 
bază electorală importantă, afectată direct de ideile şi programele 
eugeniştilor, grupurile din urmă nu propuneau activ capacitarea 
(empowerment) femeilor în sfera publică$. Anumite susținătoare 
ale drepturilor femeii, precum Margaret Sanger (SUA) şi Beatrice 
Webb (Marea Britanie), utilizaseră argumente eugeniste pentru a 
cere accesul la măsuri contraceptive. Totuşi, în ţările menţionate, 
femeile se implicaseră în activismul social deja de la începutul 
secolului al XIX-lea şi obţinuseră drepturi politice depline după 
Primul Război Mondial (cu excepţia Franţei), astfel că interesul 
pentru eugenie se dezvoltase pe această bază solidă. 

În România, argumentele eugeniste pentru capacitarea femeii 
promiteau schimbări radicale în rolurile de gen în arena politică, 
în contextul unei mișcări feministe mai restrânse şi mai slab organi- 
zate. Şi totuşi, entuziasmul lui Moldovan pentru drepturile femeii 
ar putea să pară mai înflăcărat decât era în realitate. La o primă 
privire, analiza sa pare de-a dreptul feministă. Însă discuţia sa cu 
privire la problemele femeilor s-a dovedit doar o strategie prin 
care să atenueze apelul retoricii grupurilor feministe. 

Feministele nu reprezentau o mișcare de masă în România. 
Reușşiseră totuși să se facă auzite prin figuri remarcabile precum 
Calypso Botez, o luptătoare pentru reformă socială care a condus, 
începând cu 1918, o campanie convingătoare în favoarea extinderii 
sufragiului. Ea a reușit chiar să transforme chestiunea într-un 
subiect de dezbatere publică în cadrul unei serii de prelegeri cu 
audienţă numeroasă privind forma Constituţiei, prelegeri organi- 
zate în 1923 de către cunoscutul Institut Social Român”. Feministe 
precum Botez se transformaseră în voci de autoritate ce exprimau 

doleanţele femeilor, argumentând că acestea trebuie să primească 
dreptul de vot datorită egalităţii tuturor fiinţelor umane, principiu 
inclus în noua Constituţie a României. 

Din punctul de vedere al lui Moldovan, vocile feministe din 
România erau inamicii cei mai de temut ai eugeniei, poziție pe 
care autorul o va articula mai clar în anii viitoris. În opinia sa, 
feminismul constituia o formă de individualism care se împotrivea 
destinului eugenic al femeilor — unul dintre rezultatele nefericite 
ale exceselor iresponsabile ale individualismului și materialismului 
proceselor modernizării și industrializării din secolul al XIX-lea. 
El percepea această mișcare ca pe o ameninţare la adresa intere- 
selor mai largi ale comunităţii, căci feministele subliniau capacitatea 
femeilor de a se impune în orice arie a vieţii publice, cu condiţia de 
a li se oferi șansele necesare. Ceea ce ar fi însemnat că femeile ar 
fi putut alege orice profesie, în dauna rolului lor de soţie ascultă- 
toare şi de mamă în familie. Astfel, feministele încurajau femeile 
să devină mai asertive, chiar combative, şi să caute recunoaşterea 
de către bărbaţi a talentelor şi capacităţilor lor, chiar dacă faptul 
ar fi dus la conflicte sociale de proporţii între sexe. Moldovan a 
caracterizat această atitudine ca disgenică, căci ea îndemna la 
utilizarea forţelor creative pentru promovarea conflictului social 
şi politic, contribuind prin aceasta la distrugerea oricărei idei de 
solidaritate și subminând interesele comune?. 

Mai mult, aceste pretenţii feministe amenințau să reducă sepa- 
rarea pe criterii de gen între sferele publică şi privată pe care 
Moldovan dorea să o consfinţească. Conceptele sale privind valoarea 
eugenică și virtutea morală se dovedeau strâns legate de separaţia 
în cauză. Atitudinea de faţă este fără doar şi poate familiară celor 
ce au studiat istoria genului în Europa secolului al XIX-lea”. 
Diferenţa dintre această imagine şi poziţia lui Moldovan constă în 
statutul său de pionier al discursului privitor la rolurile de gen 
din România. El a fost primul autor care a făcut distincţia între 
spaţiul public şi cel privat pe criterii de gen, bazându-se pe trăsă- 
turile ereditare, declarându-și în același timp sprijinul pentru 
acordarea dreptului de vot femeilor. 

Deși Moldovan se arăta de acord cu ideea sufragiului pentru 
femei, el avea să folosească acest argument pentru a valorifica 
calitățile materne în scopul împlinirii binelui comun, iar nu pentru 
a garanta femeilor accesul la orice ocupaţie sau mijloc de capacitare 

în sfera publică, nu pentru a spori competiţia cu bărbaţii în vederea 
obţinerii acestor resurse publice. Implicaţiile acestei atitudini s-au 
dovedit a fi adânci: deşi eugeniștii doreau să separe spațiul public 
de cel privat, ei încercau să le aducă pe ambele în sfera politicului, 
plasând statul într-o poziţie de control. Abordarea de către Moldovan 
a extinderii sufragiului la femei, care trebuia însoţit simultan de 
controlul capacitării acestora de către stat, ilustrează foarte clar 
maniera în care autorul încerca să redefinească drepturile cetăţe- 
neşti şi puterea statului, în conformitate cu viziunea sa corporatistă. 
Spre finele anilor 1930, Moldovan şi alţi eugeniști care credeau 
că femeile trebuie mobilizate pentru sporirea bunăstării națiunii 
şi-au schimbat argumentele și retorica. Discuţiile cu privire la 
emancipare au ieșit din planul întâi, insistându-se pe faptul că 
femeile ar fi atins deja, în mod practic, o stare de egalitate cu 
bărbaţii, din care lipsea doar sufragiuli!. De aceea, argumentul 
eugeniştilor era că a te concentra asupra împlinirii acestui ultim 
obiectiv constituia un gest frivol atâta vreme cât alte chestiuni, 
precum creşterea cantităţii și calităţii nașterilor, trebuiau urgent 
avute în vedere. În acelaşi timp, argumentele cu privire la dreptu- 
rile femeilor și la rolul jucat de ele în stat începeau să se concentreze 
mai mult asupra aspectelor negative ale participării femeilor în 
sfera publică, precum şi asupra necesităţii limitării sau excluderii 
acestei participări!?. Femeile trebuiau să rămână subiecţi ai statului 
total, mai degrabă decât membri deplini cu drept de vot, în timp 
ce atribuţiunile statului deveneau din ce în ce mai paternaliste. 
Discuţiile ulterioare cu privire la politicile reproductive și de control 
al căsătoriilor au dat la iveală măsuri extreme de reconfigurare a 
rolului femeilor, care se transformaseră din cetăţeni deplini ai 
statului eugenist în subiecţi tăcuţi ai unui regim paternalist!?. 


3.3. Femeile în sfera publică: 
genul și ierarhia socială eugenistă 


Deși sprijinul pentru capacitarea politică a femeilor fusese inegal şi 
scăzuse în intensitate spre sfârşitul perioadei interbelice, eugeniștii 
rămâneau interesați de mobilizarea femeilor în scopul participării 
depline, dar controlate, la viaţa publică. Mare parte a atenţiei lor 

se îndrepta asupra echilibrării acestor două obiective contradictorii — 
mobilizare și control. Rezultatele echivoce nu au cum să surprindă 
pe nimeni. 

Atunci când au avut în vedere amenințările la adresa ierarhiei 
„naturale” a națiunii, unii dintre eugenişti s-au concentrat asupra 
rolului minorităţilor etnice, care ar fi dat peste cap sănătatea 
acesteia, în timp ce alții au făcut referire cu predilecție la rolul 
jucat de femei în acest proces. Mulţi eugeniști din Regat, care 
scriau despre problemele eugenice cu care se confruntau clasele 
de mijloc, considerau femeile ca agenţi disgenici. Ei descriau în 
detaliu viaţa coruptă, imorală a femeilor bogate, care îşi organizau 
existența în jurul unor principii estetice — păstrarea tinereţii şi a 
unei forme plăcute a corpului, prezenţa în locurile la modă din 
oraş —, mai degrabă decât în funcţie de priorităţi eugenice ele- 
mentare!î. Acestor eugeniști nu li se părea important faptul că 
femeile amintite deţineau prea puţin control legal asupra averilor 
familiei sau că tocmai soţii lor erau aceia care încurajau, dacă nu 
chiar impuneau să-și păstreze frumuseţea fizică. 

Scăderea ratei natalității în interiorul clasei de mijloc repre- 
zenta, arătau acești eugeniști, o decizie deliberată, facilitată de 
creşterea nivelului de educaţie printre femei”. Aş adăuga că feno- 
menul nu era mai puţin influențat de dorinţa bărbaţilor de a-şi 
păstra averea familiei intactă. Dacă soțiile lor produceau un moş- 
tenitor (mascul) sănătos, bărbaţii burghezi deveneau la fel de 
puţin dornici ca ele să aibă şi alți copii. Eugenișştii însă alegeau să 
îndrepte un deget ameninţător către femei, descriindu-le ca disge- 
nice, iresponsabile sau chiar criminale. 

Majoritatea acestor acuzaţii indicau o dorinţă de a controla 
deciziile reproductive ale femeilor din clasa mijlocie pentru a putea 
exploata potenţialul eugenic al acestei clase, potenţial care părea 
să se irosească în detrimentul sănătăţii viitoare a naţiunii. Acest 
argument era des întâlnit nu doar printre eugeniști, ci şi în sânul 
altor mișcări reformatoare din Europa occidentală sau din Statele 
Unite de după mijlocul secolului al XIX-lea, de când rata natalității 
în clasa de mijloc începuse să scadă în mod constant, rămânând 
relativ ridicată în cazul claselor muncitoare. O temă importantă a 
discursului cu privire la limitarea accesului la mijloacele contra- 
ceptive s-a concentrat asupra acestor două tendinţe, încercându-se 
controlarea accesului femeilor la asemenea mijloace în funcţie de 

definiţia „de clasă” a valorii lor biologice!5. În România, argumente 
de acest tip au apărut doar după Primul Război Mondial, iar 
eugeniștii au jucat un rol de vârf în construirea semnificației 
rolurilor de gen, atât pe criterii de clasă, cât şi pe criterii biologice. 


3.4. Familia și rolurile de gen: 
femeile și factorii disgenici 


Un subiect anume părea să îi preocupe pe eugeniști mai mult 
decât orice alt aspect al relaţiilor sociale din epoca modernă ~ 
familia. Într-un anume sens, relaţiile dintre soţ şi soţie sau părinţi 
şi copii se aflau în centrul viziunii eugeniste cu privire la relaţiile 
sociale şi politice din interiorul naţiunii și statului. Cea mai serioasă 
problemă pentru eugeniști se dovedea a fi distrugerea iminentă a 
celulei familiei tradiţionale, ca urmare a efectelor negative ale 
modernizării și industrializării — de la individualismul în creștere 
până la materialismul larg răspândit în perioada interbelică. 
Schimbarea sistemului economic generată de industrializare îi 
determinase pe ambii părinţi să părăsească căminul, astfel că 
însăşi ideea de cămin devenea învechită!”. Mai mult, urbanizarea 
îi împinsese pe părinţi să se mute la oraș, obligându-i să abandoneze 
legăturile de familie şi tradiţiile. Cum eugeniștii vedeau în familie, 
iar nu în individ, unitatea socială de bază, schimbările acestea 
erau considerate dezastruoase, căci întreaga țesătură a societăţii 
părea să se destrame înaintea privirilor lor. Cum mai putea fi 
garantată sănătatea generaţiilor viitoare dacă se pierdea tocmai 
fundaţia continuității sociale ? 

Deşi familia era una dintre victimele modernizării generale, 
eugeniştii nu condamnau acest proces în întregime ca fiind o ame- 
ninţare pentru sănătatea naţiunii. Mai degrabă, ei preferau să 
izoleze anumiţi inamici. Țapul ispăşitor favorit erau feministele şi, 
în general, femeile care fructificaseră oportunităţile oferite de moder- 
nizare pentru a scăpa de responsabilităţile materne de acasă". De 
vină nu erau industrializarea, nesiguranța economică și piaţa de 
muncă ieftină, necalificată, care le transformau pe femei în mână 
de lucru, ci ambițiile acestora sau perspectiva lor mioapă cu privire 
la problemele economice de zi cu zi. În loc să caute soluţii care să 

asigure întâi de toate sănătatea familiei şi în special pe cea a 
copiilor, femeile răspundeau presiunilor economice luându-și de 
lucru în afara gospodăriei. Practic, nici una dintre analizele euge- 
niste care mi-au căzut în mână nu menţiona problema bărbaţilor 
care îşi abandonau familiile sau, în general, rolul activ jucat de 
bărbaţi în crearea de cupluri ilegitime sau instabile. Eugeniştii 
identificau femeile atât de strâns cu responsabilităţile casnice, iar 
pe bărbaţi cu cele publice, încât nu aveau cum să vadă că cele 
două sfere se suprapun în permanenţă. 

Această viziune asupra femeilor ca factori iresponsabili în gospo- 
dărie părea să fie modelată după un grup anume de femei cu care 
eugeniștii intrau frecvent în contact - femeile din clasa de mijloc, 
educate și cu tendinţe feministe!?. Prin urmare, critica și soluţiile 
care priveau efectele disgenice ale emancipării economice, sociale 
şi politice a femeilor se adresau unui strat foarte restrâns din 
societate. Mai mult, autorii criticilor trăiau ei înşişi într-un mediu 
social mijlociu şi exprimau valori proprii acestui statut. În mod 
particular, accentul pus de eugeniști pe separarea sferelor publică 
şi privată pe criterii de gen fusese generat de mentalitatea lor de 
membri ai clasei de mijloc, precum şi de contactul lor cu cultura 
acestei clase, în România sau în afara graniţelor ei”. 

Criticile vocal antifeministe par oarecum prost plasate în context 
românesc. În Europa de Vest şi în Statele Unite, unde femeile 
trecuseră printr-un veritabil proces de deșteptare în cele câteva 
decenii anterioare, atât în privința vieții economice, cât şi a celei 
politice, proces ce constituia o aparentă ameninţare pentru ordinea 
socială şi rolurile de gen prestabilite, atitudinea negativă a eugeniş- 
tilor față de grupurile de femei făcea parte din categoria discursului 
de criză care domina sfera publică. În România însă, mișcarea 
feministă îşi aduna forţele abia de la începutul secolului și mai 
ales de după război?l. Criticile agresive ale eugeniştilor la adresa 
feminismului pot fi înţelese nu ca o reacţie împotriva unei situaţii 
de criză, ci prin prisma accentului pus pe „măsuri preventive”. 
Mai exact, fiindcă erau interesați de stimularea participării femeilor 
în noua ordine biopolitică, eugeniştii se simțeau obligaţi să subli- 
nieze în repetate rânduri primejdia unei aproprieri greşite, de 
către femei, a noului lor statut. Această strategie separă, de altfel, 
cazul românesc de cel britanic sau american. 

Așa cum s-a întâmplat şi cu multe mișcări reformiste din Europa 
occidentală şi din SUA, soluţiile propuse de eugeniști în privinţa 
statutului familiei şi a rolului femeilor în societate nu au corespuns 
în mod necesar cu realităţile sociale care depășeau clasa de mijloc”. 
Faptul este bine ilustrat de perspectiva eugeniștilor asupra fami- 
liilor ţărăneşti. Mai exact, dat fiind faptul că tehnicile și uneltele 
din agricultură nu fuseseră modernizate în majoritatea regiunilor, 
sistemul economic țărănesc se baza încă pe participarea întregii 
gospodării la diverse aspecte ale producţiei. Bărbaţi și femei, părinţi 
şi copii munceau, cot la cot sau în sectoare diferite, dar întotdeauna 
într-un sistem economic integrat bazat pe venitul familial. Așa 
încât eugeniștii nu erau pur şi simplu idealiști atunci când îndemnau 
femeile de la ţară să petreacă mai mult timp acasă pentru a se 
ocupa de muncile casnice și de creșterea copiilor, fără să ofere însă 
vreo soluţie pentru evidentele probleme de producţie astfel gene- 
rate?2f. Mai degrabă, ei demonstrau o perspectivă nerealistă, de 
clasă, asupra unei chestiuni ce se dovedea mai complexă decât 
erau eugeniștii gata să admită, o problemă pe care soluţiile lor 
inadecvate nu puteau decât să o compromită și mai tare. 

Dacă eugeniștii doreau să asigure o diviziune între sfera publică, 
care urma să fie controlată de bărbaţi, şi cea privată, care ar fi 
fost în covârșitoare măsură responsabilitatea femeilor, nu e mai 
puţin adevărat că ei transformau simultan înţelesul acestor două 
sfere, politizându-le. Inainte de Primul Război Mondial, atât legis- 
laţia, cât şi practicile culturale susținuseră ferm separarea celor 
două zone ale vieţii publice. Un Cod Civil care copia mult din 
litera şi spiritul Codului Napoleonian din 1804 funcționase în 
România încă de la 1866. Legislaţia care îl precedase (Codurile 
Caragea și Calimachi, în mod special) definise rolurile din inte- 
riorul familiei (de soţ și de părinte) într-o limbă mai inclusivă din 
punctul de vedere al genului și într-o manieră mai puţin rigidă decât 
Codul Civil adoptat sub prima Constituţie românească (1866)%. 
Cu toate acestea, atât cei care sprijineau, cât şi cei care criticau 
legislaţia civilă nu o discutau în mod activ din punctul de vedere 
al implicaţiilor sale politice, şi cu atât mai puţin al rolului femeii 
în viaţa publică, ci se concentrau exclusiv pe problema familiei. 

Eugeniștii doreau să supună acest spaţiu supravegherii publice. 
Deşi un mediu intim era de dorit în interiorul căminului, aici 
aveau loc evoluţii fundamentale pentru națiunea viitoare, de la 

alegerea unui partener la nașterea și creșterea copiilor. Prin urmare, 
părea natural ca sfera privată să fie plasată sub un con de lumină 
și să se încerce controlarea acțiunilor private care aveau consecinţe 
eugenice. Aceasta s-a dovedit de altfel a fi una dintre moșştenirile 
cele mai de durată ale mișcării eugeniste în România, întrucât 
alte mişcări (extremișştii de dreapta, în primul rând) au preluat 
tema politizării sferei private. Regimul comunist a reușit, în cele 
din urmă, să planifice toate aspectele vieţii private, puse sub 
supravegherea publică prin măsuri care se asemănau acelora pro- 
puse de eugeniști, printre care dosarele genealogice individuale, 
divorţurile forţate și criminalizarea avortului. 

Politizarea sferei private pare să implice un control sporit asupra 
vieților femeilor și, prin urmare, o limitare mai severă a autorităţii 
şi rolurilor lor sociale. Cu toate acestea, cel puţin iniţial, lucrurile 
nu au stat neapărat așa. Ca și femeile din alte părți (de pildă, 
Margaret Sanger), lidere ale organizaţiilor femeilor precum Maria 
Băiulescu, care făcea parte din Societatea Naţională a Femeilor 
Ortodoxe din România, au adoptat definiţii eugeniste ale rolurilor 
sociale ale femeilor ca un posibil mijloc de a obţine un status social 
mai pregnant, mai multă putere și o mai clară recunoaştere a 
rolului de mame și soții. 

In scrierile eugeniste timpurii, femeile erau prezentate ca gardieni 
morali ai viitorului naţiunii, într-un mod care se asemăna mode- 
lului „maternității republicane” din Statele Unite și Franţa?€. 
Eugeniștii descriau aceste roluri nu doar ca naturale, ci şi ca o 
împlinire a calităţilor feminine ale femeilor, o sursă de autoritate 
morală și una dintre contribuţiile cele mai importante la sănătatea 
viitoare a naţiunii: 

„Familia reprezintă arborele ereditar, pe care se razimă întreaga 
alcătuire a statului, și că în puterea femeii stă trăinicia familiei, 
pentru că dacă această temelie s'ar sdruncina, va surveni prăbu- 
șirea ordinei morale a credinţei şi chiar a existenţei unui popor. 
Mama generaţiei de astăzi va trebui să aibă răspunderea a sta la 
postul ei, cu convingerea că este imperios trebuincioasă, pentru a 
învia tradiţiile în sufletele plăpânde ale fiilor ei”. 

Acest discurs înfocat ilustrează însă și limitele capacitării 
femeilor. El esenţializează rolurile sociale atribuite acestora, utili- 
zând singularul atunci când descrie toate femeile din România. 
De asemenea, atunci când definește responsabilitatea morală pentru 

generaţiile viitoare, discursul se concentrează exclusiv asupra 
fiilor acestor gardiene morale, excluzând implicit potenţialele res- 
ponsabilităţi privitoare la educarea femeilor astfel încât acestea 
să adopte roluri publice mai active. 

Cu toate acestea, atunci când femeile și-au mutat sfera de 
interes dinspre solicitarea unei mai adânci recunoașteri a rolurilor 
lor ca mame și soţii înspre solicitarea dreptului de vot pe baze 
egale, tonul analizelor eugeniste s-a schimbat şi el. În loc să continue 
să închine ode nobilei instituţii a maternității și femeilor ca gardiene 
ale moralității, eugeniștii au început să se concentreze pe acțiunile 
disgenice ale feministelor, pe abandonarea spaţiului casnic de 
către femei și pe comportamentul periculos al femeilor care legau 
căsătorii interetnice. Anumite susținătoare nu și-au retras spri- 
jinul după această schimbare de ton întrucât ele continuau să 
vadă contribuția lor la mişcarea eugenistă ca pe o cale eficientă și 
adecvată de rezolvare a problemelor femeilor (în context româ- 
nesc, mai ales), mai prielnică decât orice organizaţie feministă. 
Un alt factor important ce explică loialitatea eugenistelor era lipsa 
de opţiuni viabile pentru femeile cu ambiţii de reformatoare. In 
Transilvania, unde sprijinul era cel mai puternic, Astra a continuat 
să păstreze o reputație mai bună decât organizaţiile de femei, 
care erau și mai recente, şi cu o arie mai restrânsă de acțiune. 

În Regat, Școala de Asistenţă Socială a Veturiei Manuilă oferea 
o cale spre capacitarea femeilor, atât din punct de vedere economic, 
cât şi social. Femeile dispuneau de alternative limitate în privința 
angajării, iar majoritatea absolventelor de universitate nu prea 
aveau șanse în competiţia cu corespondenţii lor masculini pentru 
ocuparea celor mai multe posturi, cu excepţia domeniului incipient 
al asistenţei sociale și al sănătăţii publice (şi aici, numai într-o 
anumită măsură)%. 

O altă fațetă a relaţiilor de gen, aceea a alegerii conjugale, 
constituia o preocupare constantă a încercării eugeniste de a crea o 
nouă ierarhie socială. Mulţi autori vedeau în mariajele interetnice 
o ameninţare la adresa relaţiilor sociale sănătoase. Abordarea lor 
era dublă. Mai întâi, aceste căsătorii ar fi diminuat fondul capita- 
lului eugenic uman, căci prin căsătoria cu un partener ne-român se 
năşteau copii cu sânge amestecat şi, astfel, cu moștenire biologică 
redusă??. În al doilea rând, şansele ca aceşti copii să crească identifi- 
cându-se pe sine ca ne-români erau mai ridicate. Argumentaţia 

propusă de Petre Râmneanţu era aceea că, atunci când o femeie 
româncă se căsătorea cu un ne-român, ea era pierdută pentru 
naţiune şi devenea, în fapt, o trădătoare. Paucitatea valorilor sale 
morale şi cea a conştiinţei sale naţionale, deja evidente în alegerea 
conjugală, însemnau că acea femeie avea să îşi crească copiii în 
tradiţiile şi limba soţului. Într-un anume sens, acest fapt apărea 
ca o consecinţă logică, naturală a unei astfel de căsătorii, căci 
eugeniștii se așteptau ca femeile să calce pe urmele soţilor lor. 

Dacă acest grup de femei păreau a fi sărace din punct de vedere 
moral și astfel nedemne de încrederea acordată că își vor creşte 
copiii într-un mod sănătos și eugenic, Râmneanţu descria femeile 
ne-românce care se măritau cu bărbaţi români ca fiind puternice 
şi periculoase. El avea în vedere, în primul rând, femeile maghiare 
care se căsătoreau cu români, numindu-le agenţi ai unui complot 
revizionist ce urmărea să lase națiunea română fără bărbaţi sănă- 
toşi şi să transforme copiii acestora în maghiari devotați cauzei 
revizioniste: 

„Diferenţa enormă dintre proporţiile Românilor cari se căsătoresc 
cu Unguroaice și dintre Ungurii cari îşi iau de soţie Românce, 
denotă că exogamia care se practică, nu se datorește unei stări de 
convieţuire reală. Unguroaicele execută un adevărat raptus din 
neamul românesc”?! 

Astfel, femeile apăreau fie nedemne de încredere şi responsabi- 
litate, fie seducătoare puternice și malefice. Sub impactul acestor 
suspiciuni și anxietăți întunecate, descrierea maternității ca un rol 
important și pozitiv în societate s-a transformat în timp. Eugeniştii 
au devenit mai interesaţi să controleze rolul social jucat de femei 
şi mai puţin să valideze impactul pozitiv pe care acestea din urmă 
îl puteau avea asupra sănătăţii națiunii”. 


3.5. Definindu-l pe „Celălalt”. Devianţa 
socială și normalitatea eugenică 


Căile prin care eugeniștii identificau femeile ca potenţiali actori 
disgenici angajaţi în mariaje interetnice exemplifică o strategie 
mai largă de identificare a indivizilor şi grupurilor ale căror blamare 
şi excludere din rândurile structurilor sociale sănătoase, normale, 

ar ajuta la solidificarea restului societăţii. Această temă a apărut 
în mod recurent în analizele societății moderne, în special în rândul 
mișcărilor intelectuale care au încercat să construiască modele de 
comportament social. Definirea celor ce puteau fi incluși între 
graniţele normale ale societăţii a fost întotdeauna însoţită de 
imaginea în oglindă a celor ce trebuiau excluşi. Excluderea devenea 
astfel condiția continuității normalității*. 

În cazul eugeniei, această strategie era importantă pentru justi- 
ficarea excluderii diferitelor grupuri din ceea ce ar fi devenit, în 
circumstanţe ideale, națiunea sănătoasă. Strategia era şi o cale de a 
crea coeziune între straturile sociale din interiorul naţiunii. Aspectul 
care ne interesează în mod special, din punctul de vedere al lucrării 
de faţă, este acela referitor la criteriile de selecţie și la rigiditatea 
granițelor sociale. Căci, deşi eugeniștii identificau mai multe cate- 
gorii de indivizi ca fiind periculoase pentru sănătatea naţiunii, ei nu 
susțineau în mod necesar excluderea lor irevocabilă și obliterarea 
grupurilor disgenice. Dimpotrivă, în multe cazuri eugeniștii spriji- 
neau politici şi programe (de stat sau private) care să medieze 
relaţiile dintre proscrişi şi restul societăţii, tocmai datorită faptului 
că doreau să controleze vieţile celor dintâi. De pildă, un eugenist 
afirma că „femeia prostituată trebuie protejată și scăpată din mâna 
exploatatoare a stăpânului şi souteneurului hrăpăreț, grijind de 
sănătatea ei”. Această atitudine pare inconsecventă cu ideea împăr- 
tăşită de majoritatea eugeniştilor cu privire la ceea ce reprezintă 
cheltuieli eficiente pentru sănătatea naţiunii (de pildă, ignorarea 
persoanelor disgenice, precum prostituatele, ca posibili beneficiari 
ai programelor publice). La urma urmelor, ce sens avea să cheltuiești 
atâţia bani pentru un grup catalogat deja ca disgenic? Se pare 
totuşi că, în ciuda aparenţelor, eugeniștii nu ţineau cu orice preţ 
la rigiditatea graniţelor din interiorul societății. Problema centrală 
era aceea a distincţiei dintre trăsăturile ereditare și cele dobân- 
dite. Atâta vreme cât eugeniştii nu dispuneau de metode care să 
le permită să distingă în mod ferm între aceste două categorii, ei 
rămâneau conştienţi de riscul de a diagnostica și exclude perma- 
nent din națiunea sănătoasă persoane care manifestau simptome 
degenerative, fără a suferi de fapt de patologii ereditare. Aparent, 
acest comportament putea încă fi corectat prin eliminarea caracte- 
risticilor disgenice şi prin reintegrarea unora dintre aceste per- 
soane în sfera normalităţii, sporind astfel capitalul uman. 

3.6. Genul și reforma învăţământului 


Ideile eugeniste cu privire la rolurile diverse pe care femeile şi 
bărbaţii aveau să le joace în statul și societatea eugenică viitoare 
dictau poziţii radicale atât în privinţa scopurilor și a conținutului 
educaţiei publice, cât și a manierei în care sistemul de învăţământ 
trebuia restructurat în funcţie de parametrii eugenici. Un punct 
de plecare important în discuţia privitoare la semnificaţia dife- 
rențelor de gen în planurile de reformă a învăţământului a fost 
relaţia dintre gen și ereditatea inteligenţei şi a unor aptitudini. În 
această privinţă, de fapt, eugeniştii nu s-au putut pune de acord. 
În Biopolitica, Moldovan enunţase în mod hotărât faptul că fetele 
trebuie să primească o educaţie diferită de cea a băieţilor, nu 
numai datorită viitoarelor roluri lor de gen, ci și datorită trăsă- 
turilor lor intelectuale și vocaţionale înnăscute. Mulţi alţi autori 
sprijineau acest punct de vedere. Ovidiu Comşia, care a scris foarte 
mult despre relaţiile de gen, afirma că : „Pe lângă diferenţele biologice 
inerente individului, vin în cumpănă și diferenţele inerente sexelor... 
Alta e structura [lor] biologică, şi, mai ales, menirea lor viitoare”35. 
El a mers până la a susţine că femeile erau în general mai puţin 
capabile să gândească analitic decât bărbaţii şi că doar acele femei 
anormale din punct de vedere biologic puteau să atingă un anume 
grad de excelenţă intelectuală. „Anormalitatea” aceasta era legată 
de opţiunea femeilor de a nu se căsători şi de a nu avea copii“. 

Nu exista, la vremea respectivă, dovada ştiinţifică a unei corelaţii 
genetice între caracteristicile sexuale și inteligenţă. Cu toate acestea, 
argumentul care lega identitatea de gen de sex, inteligență şi 
anumite aptitudini moștenite era o unealtă puternică în opera- 
țiunea de controlare a socializării rolurilor de gen prin sistemul 
de învățământ. Se ofereau astfel multor reformatori garanţii spo- 
rite că generaţia următoare avea să crească identificându-se mai 
îndeaproape cu limitările şi potenţialul biologic individual în funcţie 
de gen. 

O altă tabără eugenistă afirma că „nu există deosebire de inteli- 
genţă între băieţi și fete”*5. Alexandru Roşca, psiholog la Universi- 
tatea din Cluj, oferea o analiză sofisticată a factorilor culturali ce 
explicau aparenta diferenţă de inteligenţă dintre femei și bărbaţi. 

El recunoștea că femeile constituiau o minoritate printre minţile 
luminate ale istoriei. Cel mai adesea, afirma Roşca, femeile „au 
ajuns la faimă datorită frumuseţei lor, o soartă tragică, filantropie”*”. 
Totuși, el contesta ideea că aceste fapte puteau fi considerate o 
dovadă a inferiorităţii genetice a femeilor faţă de bărbaţi. Mai 
degrabă, dezechilibrul de gen ilustra practici sociale și culturale, 
discriminarea din educaţie și din sfera oportunităţilor economice, 
care duseseră în mod tradiţional la o diminuare a șanselor împlinirii 
intelectuale a femeilor: 

„Simpla constatare că numărul femeilor de geniu este cu mult 
mai mic decât al bărbaţilor de geniu nu poate constitui însă o 
dovadă despre inferioritatea femeilor. Acest lucru s'ar putea afirma 
numai dacă am putea face dovada că oportunitățile sociale, educa- 
tionale etc. au fost egale pentru cele două sexe... Programul [de 
învăţământ al) fetelor era diferit de al băieţilor,... se dădeau mai 
puţine informaţiuni ştiinţifice... o mulțime de profesiuni îi erau 
îngrădite femeei... Chiar când era admisă... era mai slab plătită”. 

Chiar și așa, acest din urmă grup nu mergea atât de departe 
încât să insiste că fetele trebuiau să se bucure de aceleași șanse în 
educaţie ca şi băieţii. Aceşti critici păreau a fi prinși într-o dilemă: 
pe de o parte, ei sperau să sporească nivelul de educaţie al femeilor 
cu inteligenţă superioară, astfel încât națiunea să poată valorifica 
mai eficient acest „capital uman”; pe de altă parte, ei continuau 
să definească conceptele utilității sociale în termenii diferenţei de 
gen. Altfel spus, femeile cu diferite grade de talent și inteligenţă 
trebuiau selectate fără prejudicii față de capacităţile lor intelectuale 
şi plasate într-un sistem de învățământ care să reflecte nevoile 
naţiunii. În cazul femeilor, aceste nevoi erau identificate în primul 
rând cu reproducerea, educarea şi îngrijirea generaţiilor urmă- 
toare de copii, în spaţiul casnic şi în spaţiile publice adecvate”. 

Această concepţie cu privire la educaţie și gen ducea la insti- 
tuţii şi programe diferite pentru cele două genuri, ca și la un 
proces de selecţie ce separa în mod clar pe băieți de fete în două 
grupuri cu niveluri diferite de inteligenţă. Așadar, critica adresată 
de puţinii inamici ai prejudecăţilor de gen tezei capacităţilor inte- 
lectuale diferite rămânea fără un impact important asupra politicilor 
concrete. 

Eugeniștii utilizau diferenţele biologice de gen ca pe niște cri- 
terii pentru selecţia elevilor, bazându-se pe premisa că aceste 

caracteristici vizibile reprezintă trăsături morale şi intelectuale 
de adâncime. Sănătatea fizică şi aspectul estetic plăcut jucau un 
rol important în procesul de selecţie?. Elevii sănătoși și a căror 
înfăţişare exterioară semăna cu aceea a unui român „tipic” primeau 
o atenţie specială în decursul acestui proces. Concepţiile normative 
cu privire la rolurile de gen erau importante şi în definirea unor 
corpuri bipolare ideale. Corpurile tinerelor femei erau studiate 
atent pentru a se observa semne ale potenţialului reproducător şi 
ale instinctelor materne. Șoldurile înguste, sânii mici şi prezenţa 
părului pe corp erau interpretate ca semne ale unui potenţial 
reproducător suboptimf3. 

Nici bărbaţii tineri nu erau feriți de asemenea intruziuni ale 
intimităţii. Eugeniștii recomandau ca selecţia lor în școală să se facă 
în funcţie de criteriile normative ale masculinităţii, care includeau 
dinamismul, vigoarea, spiritul provocator şi agresiv: „Abstinenţa 
voluntară a bărbatului se plasează la o înălțime morală mult 
superioară înălțimei morale a abstinenţiei feminine... castitatea 
forțată e resimţită de bărbat ca o tragedie organică”*. Un tânăr 
cu umerii înguști, fără musculatură puternică şi cu păr subţire și 
moale era calificat ca efeminat şi avea prin urmare mai puţine 
șanse de a fi selectat pentru o şcoală de elită“5. Încercând să 
controleze construcția identităţii de gen în jurul imaginii corpului, 
eugeniştii contribuiau în mod agresiv la polarizarea semnificației 
înfățișării fizice pe linia unei dihotomii masculin-feminin. 


3.7. Mobilizarea femeilor de la ţară: 
genul și educaţia pentru adulți 
în mediul rural 


Astra, cea mai importantă instituţie care a promovat în Transilvania 
programe eugeniste, destinate mai ales zonelor rurale, și-a început 
eforturile în direcţia educaţiei pentru femei la finele anilor 1920, 
o dată cu crearea Secţiei Femenine Biopolitice. Activitatea acesteia 
a constat, în primul rând, în atragerea altor organizaţii autonome 
pentru femei în rețeaua Astra“. Cea mai importantă organizaţie 
de acest tip a fost Reuniunea Femeilor Române. Acest forum cultural 
şi de asistenţă socială se adresa femeilor de etnie română din 

Transilvania care aparţineau păturii de mijloc, punând accentul 
pe morala creştină și pe sentimentul comunitar. Înainte de intrarea 
în reţeaua Astra, activităţile Reuniunii se adresaseră femeilor din 
zona rurală doar în manieră necoordonată și ocazională. Uniunea 
încercase să obţină locuri de muncă sigure pentru ţărăncile tinere ce 
migraseră în mediul urban, cărora le găsea familii din clasa mijlocie 
în căutare de servitoare. Încercase, de asemenea, să înființeze 
şcoli comerciale pentru aceste femei și să le ofere astfel o pregătire 
ca croitorese sau în alte meserii așa-zis feminine. În fine, organi- 
zaţia făcuse tentative de a educa femeile de la ţară în privinţa 
obligaţiilor lor ca mame, prin cursuri ocazionale și demonstraţii 
practice (de pildă, cu privire la igiena postnatală). 

Toate aceste eforturi fuseseră depuse în primul rând la nivel local, 
ca răspuns înaintea unor necesităţi specifice sau în funcţie de ideile, 
energia şi finanţarea organizatoarelor. Reuniunea Femeilor Române 
era mai degrabă un soi de organizaţie-umbrelă, ce oferea un spaţiu 
în care organizatoarele să se poată întâlni pentru a-şi împărtăși 
experienţa fiecăreia, decât un cadru pentru elaborarea unui plan 
comprehensiv de rezolvare a problemelor femeilor. Începând cu 
1927 însă, atunci când această instituţie a fost înghițită de Astra, 
activităţile sale în interiorul Secţiei Femenine Biopolitice s-au 
îndreptat tocmai spre un plan integrat de acţiune. Planul ar fi 
trebuit să reflecte perspectiva eugenistă a conducerii Astrei şi să 
rezolve problemele pe termen scurt și lung legate de rolurile euge- 
nice ale femeilor : „păstrarea purității şi integrităţii focarului fami- 
liar [sic!], educaţia, asistenţa socială, ocrotirea mamei și copilului”. 

Secţia Femenină Biopolitică s-a concentrat asupra educării ţărăn- 
cilor în spiritul atenţiei acordate de Astra ţărănimii ca sursă naturală 
a vitalităţii biologice a naţiunii. Laolaltă cu acţiunile deja existente, 
descrise pe scurt mai sus, Secţia Femenină Biopolitică a demarat și 
organizarea unei școli pentru femeile de la ţară, modelată după 
instituţiile similare dedicate bărbaţilor. Organizatoarele au descris 
aceste eforturi ca pe unele de pionierat, susținând că activitatea 
organizaţiilor feministe din România se concentrase exclusiv asupra 
femeilor de la oraș. Conform spuselor organizatoarelor de la Astra, 
„femeia de la ţară aproape că nu există” în programele organi- 
zaţiilor feministe‘. Organizaţia de femei a Astrei pretindea să 
înțeleagă și să reprezinte interesele acestui segment important al 
populaţiei din România mai bine decât grupurile feministe. 

Retorica lor negativă şi distanţarea deliberată de feministe 
trădează sentimentul unei nesiguranţe în privinţa obiectivelor şi 
autorităţii Secţiei Femenine Biopolitice. Se pare că membrele 
acesteia din urmă vedeau relaţia cu grupurile feministe ca un joc 
cu sumă zero: toate organizaţiile se aflau în competiţie pentru 
interesul și loialitatea unui grup scăzut de femei educate, mai 
degrabă pentru a oferi alternative diferite, dar care nu se exclu- 
deau reciproc“. Organizaţia de femei a Astrei pretindea să ofere 
soluţia ideală, totală pentru problemele specifice femeilor de la 
țară, făcând imposibil orice efort cooperativ cu grupările feministe. 

Scopurile și programele specifice acestor şcoli pentru persoanele 
de la ţară susțineau accentul pus de eugenie pe îndreptarea edu- 
caţiei pentru femei spre rolurile reproductive şi de educatoare ale 
copiilor în spațiul căminului. Prima grijă a organizatoarelor a fost 
să înlăture viziunea romanţată a oraşului ca spaţiu al tuturor 
posibilităților, înlocuind-o cu o imagine mai realistă a ceea ce le 
aștepta pe ţărăncile care s-ar fi mutat acolo. Iată ce afirma o 
participantă la acest dialog despre reformă : 

„Trebuie să i se scoată din capul țărăncei noastre gândul, că 
adevărata fericire ar fi numai viața dela oraș... Satul poate oferi o 
adevărată viaţă de sănătate fizică şi morală”%. 

Această afirmaţie trădează şi o semnificativă schimbare la nivel 
normativ — nevoia de a avea în vedere în primul rând nu fericirea 
personală, ci sănătatea colectivă, ca un scop imperativ pentru 
educaţia femeilor. 

Potrivit eugeniștilor, literatura populară a vremii, care descria 
viaţa de la oraș ca un spaţiu al aventurii, idilei și oportunităţilor, ar 
fi penetrat spaţiul rural şi ar fi transmis tinerelor femei mesaje 
atrăgătoare, dar periculoase. E mai probabil că cei care migraseră în 
spaţiul urban reveneau cu povești şi obiecte care erau extrem de 
ispititoare pentru tinere. Oricare ar fi fost sursa acestor semnale, în 
ochii reformatorilor imaginile ademenitoare ale orașului reprezentau 
cauza fluxului sporit de femei nemăritate înspre oraşe. Ei considerau, 
de asemenea, că acest gen de migraţie, motivată de dorinţa de idilă, 
aventură și bunuri materiale, jucase un rol important în creșterea 
dramatică a prostituţiei după sfârşitul Primului Război Mondial’. 

Acest punct de vedere e semnul prejudecăţilor de clasă ale 
reformatorilor, în ciuda dispreţului lor pentru feministele din clasele 
de mijloc, dispreţ datorat unei înțelegeri greșite a problemelor 

femeilor. Citatul anterior ilustrează maniera instrumentală în 
care reformatorii reificau problemele femeilor („Trebuie să i se 
scoată din capul ţărăncei noastre...”). În primul rând, migraţia 
urbană era motivată numai parţial de imaginile romanţate din 
literatura populară, căci doar un număr redus de femei de la țară 
erau alfabetizate şi aveau acces la asemenea texte. Poveștile trans- 
mise oral aveau, fără doar și poate, rolul lor în construcția mitului 
privitor la viaţa în marile oraşe, dar impactul lor nu era neapărat 
atât de pozitiv pe cât credeau reformatoarele. De fapt, astfel de 
imagini erau atât de străine de universul în care crescuseră majo- 
ritatea tinerelor ţărănci şi atât de îndepărtate de identitatea şi 
aşteptările lor sociale, încât ar fi putut foarte bine să sporească 
trăinicia legăturilor cu mediul rural. Cu toate acestea, datorită 
faptului că majoritatea reformatorilor aveau contact doar cu femei 
care ajunseseră deja în spaţiul urban, mai ales în postură de 
bucătărese sau servitoare în gospodăriile burgheze, perspectiva 
lor cu privire la migraţia urbană era, de fapt, o reflectare a acestei 
imagini incomplete. 

În planurile sale privind școala pentru femei, Secţia Femenină 
Biopolitică a Astrei a ignorat în întregime problema care juca, 
probabil, rolul determinant în migrarea femeilor spre zonele urbane — 
aceea economică. Căci, chiar şi după reforma funciară care a urmat 
Primului Război Mondial, multe ţărănci aveau greutăţi financiare 
la finele anilor 1920 şi mai ales la începutul anilor 1930, în timpul 
Marii Crize%?. Unele își trimiteau copiii, băieţi sau fete, la oraș, 
sperând că aceștia vor găsi un loc stabil de muncă. În multe cazuri, 
atât bărbaţii, cât şi femeile îşi încercau norocul în mediul urban, 
datorită incapacității comunităţii locale de a le oferi șansa de a-şi 
câştiga traiul, absorbind întreaga forță de muncă. Femeile care 
căutau de muncă nu abandonau în mod intenţionat rolurile lor 
„naturale” în căutarea unor scopuri materialiste, dezechilibrând 
astfel structura socială „tradiţională” a satului, așa cum susțineau 
reformatorii eugeniști. La urma urmelor, femeile de la ţară munceau 
de obicei toată ziua, nu doar acasă, ci şi la câmp sau în micile 
ateliere meșteşugăreşti. Fuga lor la oraş era semnul structurii 
economice în schimbare, care nu le mai permitea femeilor să îşi 
îndeplinească rolurile în interiorul economiei familiale, în contextul 
în care veniturile familiei de la ţară nu mai reușeau să ţină pasul 
cu viaţa din ce în ce mai costisitoare” 

Reformatorii de la Astra nu au avut în vedere acest aspect 
important al problemelor economice ale femeilor. Obiectivele şi 
programele școlilor pentru femei erau extrem de diferite de cele 
ale şcolilor pentru bărbaţi, care puneau accentul în primul rând 
pe îmbunătăţirea abilităţilor economice ale elevilor prin interme- 
diul unor cursuri speciale. Nu era vorba de o simplă omisiune, 
ci de un principiu intern, care urmărea să impună în mod mai 
eficient ceea ce Astra vedea ca fiind rolurile eugenice naturale ale 
femeilor. Astfel, în loc să le înveţe pe femei diverse meserii care să 
le ajute să devină independente din punct de vedere economic, 
şcolile pentru femeile de la ţară puneau accentul pe „selecționarea, 
întărirea şi conservarea capitalului biologic uman al neamului 
nostru”5f. 

Pentru a trăi în conformitate cu obiectivele eugenice, ţărăncile 
trebuiau să studieze noţiuni elementare de ereditate și să înveţe 
despre semnificația eugenică a familiei. Ele trebuiau să se pregă- 
tească în mod ştiinţific pentru rolul lor de mame, învățând cum să 
se îngrijească de sănătatea fizică și spirituală a copilului. De aceea, 
aceste femei urmau să primească informaţii elementare cu privire 
la bolile sociale (de pildă, alcoolismul, tuberculoza, bolile venerice 
şi prostituţia), la epidemii şi la igiena individuală. Un raport al 
Secţiei Femenine Biopolitice descrie programa unei astfel de şcoli 
în modul următor: 

„Gospodăria — pregătind împreună mâncarea de fiecare zi a 
săptămânii. Cusutul la mașină, «făcându-și șorțurile de bucătărie» 
şi rochiţe de copil şi altele. Văpsitul lânii, dăpănatul, urzitul şi 
țesutul în gherghefuri scoarţe cu motive românești. Croitul, tivitul, 
«ajuratul» şi cusutul cu motive românești... Dansuri naţionale 
frumoase. Coruri minunate, cu cântece poporale. Cursuri de limba 
română - scris — cetit — literatură. Igiena femeii. Istoria și geografia 
României”. 

Cu alte cuvinte, toate lucrurile pe care femeile din clasa mijlocie 
le considerau ca făcând parte din educaţia minimală a viitoarelor 
soţii și mame. Programul nu includea nici un fel de pregătire care 
le-ar fi ajutat pe femei să iasă din sfera căminului, cu excepţia 
croitoriei. Chiar şi în acest din urmă caz însă, raportul numea cu 
atenţie obiectele „potrivite” care pot, să Pan araa aceste 
deprinderi, cum ar fi șorţurile şi hainele cop + 
croitoriei la sfera nevoilor legale de familic ṣ? samin 


MIȘCAREA EUGENISTĂ ŞI ROLURILE DE GEN 129 


Nu au existat discuţii serioase cu privire la relaţia dintre 
alfabetizarea femeilor şi capacitatea lor de a se îngriji de bunăstarea 
fizică şi spirituală a copiilor lor. De fapt, într-un mod oarecum 
asemănător aceluia în care Theodore Roosevelt descria cu două 
decenii înainte „sinuciderea rasei” în Statele Unite, eugeniștii 
din România dădeau vina pe dezvoltarea intelectuală anormală a 
femeilor educate pentru rata din ce în ce mai mică a natalității în 
interiorul clasei mijlocii“. A încuraja dezvoltarea intelectuală a 
ţărăncilor le părea acestor reformatori un lucru cu atât mai peri- 
culos. Deși considerau educaţia ca cea mai bună cale înspre progresul 
pe linie eugenică, eugeniștii români erau pe deplin conștienți de 
cele două tăișuri ale acestei unelte a schimbării sociale, cu atât 
mai mult atunci când era vorba de educaţia pentru femei. Prin 
urmare, ei simțeau nevoia de a o controla atent și în mod deplin, 
astfel încât elevele să nu fure focul sacru și să îl transforme într-o 
armă cu care să își cucerească propria capacitare. Așa încât o 
cantitate restrânsă de informaţie despre istorie și literatură era 
socotită suficientă în școlile țărănești. 


3.8. Educaţia eugenică și noua profesie 
pentru femei: asistenţa socială 


Acelaşi tratament atent al mobilizării și controlării talentelor 
„ereditare” specifice femeilor se regăsea şi la baza unei alte insti- 
tuţii private de învățământ, Școala de Asistenţă Socială. Instituţia 
a fost creată la sfârșitul anilor 1920 prin efortul unui număr de 
reformatori sociali importanţi, printre care mulți susținători ai 
eugeniei. Ea se bucura de patronajul Casei Regale prin interme- 
diul Prințesei Ileana, directoarea onorifică a şcolii. Scopul acesteia 
era crearea unui nucleu profesional format din femei cu educaţie 
solidă, pregătite să lucreze în agenţiile de asistenţă socială create 
după Primul Război Mondial. Diverse fundaţii filantropice încer- 
caseră deja să ofere scurte cursuri și pregătire elementară pentru 
personalul viitor al unor asemenea organizaţii de asistenţă, dar 
eforturilor lor le lipsise profesionalismul. 

Şcoala beneficia de conducerea dedicată a Veturiei Manuilă, 
care primise o pregătire aprofundată în domeniul asistenței sociale 

nu doar în România, ci și în Statele Unite. Ea călătorise peste 
Ocean cu o bursă a Fundaţiei Rockefeller împreună cu soţul ei, 
Sabin Manuilă, bine cunoscutul statistician, fost student al lui 
Moldovan. Veturia Manuilă a studiat şi a scris o teză de doctorat 
în asistenţă socială la Universitatea „John Hopkins” ; ea a călătorit 
de la Baltimore la New York şi Chicago pentru a câștiga experienţă 
de teren observând activităţile unor organizaţii de asistenţă socială 
publice sau private. O admiratoare înfocată a lui Jane Addams şi 
a Octaviei Hill,” Manuilă s-a întors la Bucureşti hotărâtă să 
creeze o școală de asistenţă socială care să profite de cea mai 
recentă expertiză şi de noile progrese în domeniu. 

Școala avea într-adevăr o programă ambițioasă. Oferea după 
o perioadă de studiu de 3 ani o diplomă, pe care Manuilă spera să 
o poată echivala cu o diplomă universitară pentru bărbaţi. Scopul 
era acela de a pune la dispoziția femeilor cu ambiţii profesionale o 
alternativă atractivă în locul facultăţii“. Cursurile predate ofereau 
o educaţie solidă în discipline precum biologia, psihologia, igiena 
publică, puericultura şi nutriția, ca şi seminarii speciale de eugenie. 
In afara acestor discipline de științele naturii, studentele trebuiau 
să urmeze o serie de cursuri de ştiinţe sociale, de la știință politică 
la sociologie, precum și să deprindă concepte de bază din drept şi 
economie. Ele urmau să primească un număr de cursuri cu orientare 
mai practică, de la tehnici de asistenţă socială colectivă la manage- 
mentul instituțiilor și programelor de asistență socială. În decursul 
celor şase semestre petrecute în această școală, studentele trebuiau 
să parcurgă 92 de cursuri necesare dobândirii unei diplome. 

Calitatea curriculei se putea observa nu numai din programa 
ambițioasă, ci şi din profesorii care predau acolo, de la Mircea 
Vulcănescu (economie) și Henri Stahl (sociologie) la Francis Rainer 
(anatomie), Sabin Manuilă (demografie), Gheorghe Banu (pueri- 
cultură) și Eugeniu Botez (drept civil). Mulţi dintre aceștia se 
numărau printre susținătorii activi ai eugeniei. Iuliu Moldovan și 
Dimitrie Gusti erau membri ai conducerii şcolii. Printre membrii 
mai tineri ai colegiului profesoral se aflau persoane care benefi- 
ciaseră de burse importantef!. Astfel, Xenia Costa-Foru obținuse o 
bursă a Fundaţiei Rockefeller pentru a participa la cursuri de spe- 
cializare în domeniul sociologiei şi asistenţei sociale în Statele Unite. 

Această instituție, care a trecut până acum neobservată în 
marile istorii ale sănătăţii publice și asistenţei sociale din România, 

a creat practic o nouă profesie în ţară — aceea a asistenţei sociale. 
Oferea exclusiv femeilor o cale de acces la o ocupaţie respectabilă, 
care aducea împlinire și era viabilă din punct de vedere economic, 
căci studentele școlii erau selectate numai dintre femei. Cu toate 
acestea, deşi încerca educarea şi capacitarea femeilor, școala dorea 
şi să restrângă posibilităţile de împlinire profesională a studentelor. 
În primul rând, candidatele proveneau aproape în exclusivitate 
din mediul urban. Nu exista un program de „acţiune afirmativă” 
pentru fetele defavorizate de la ţară. Școala educa, de fapt, aproape 
numai tinere femei din clasa de mijloc. În plus, Manuilă și alți 
profesori prezentau asistenţa socială ca unicul tip de activitate 
publică potrivită femeilor, în afară de acela de a pregăti pe viitorii 
asistenţi sociali. Manuilă, în mod special, nu era nicicum simpa- 
tetică faţă de feministe, ale căror eforturi de ajutorare a femeilor 
le considera pervertiri ale adevăratei naturi a acestora€?. Astfel 
că, deși Școala de Asistenţă Socială a devenit o cale pentru a educa 
şi a capacita femeile din punct de vedere economic, instituţia 
încerca în acelaşi timp să controleze forțele intelectuale și profe- 
sionale pe care le producea. 


3.9. Genul și reforma în domeniul 
sănătăţii publice 


Pe lângă reforme semnificative în educaţie, eugeniștii se concentrau 
şi asupra unei noi filosofii și a unor noi programe în domeniul 
sănătăţii publice. Ca și în alte arii de activitate, anumite presu- 
poziţii referitoare la rolurile de gen erau centrale în cazul multora 
dintre aceste măsuri. Femeile se aflau în centrul ideilor eugeniste 
privind controlul practicilor conjugale prin studierea insistentă a 
problemelor congenitale şi a efectelor acestora rezultate din repro- 
ducerea populaţiei „disgenice”, a controlului reproducerii (în special 
în cazul avortului), precum și a puericulturii. Deși bărbaţii, ca 
parteneri de facto, nu ar fi trebuit să ocupe un loc mai puţin 
semnificativ în privinţa primelor două chestiuni, eugeniștii nu 
dădeau mare atenţie comportamentului lor, neîncercând să deducă 
roluri normative pentru bărbaţi în același mod în care o făceau 
pentru femei. 


132 PATRIARHAT ȘI EMANCIPARE 


Un punct de interes special pentru măsurile eugeniste din 
domeniul sănătăţii publice era acela al creşterii populaţiei. Euge- 
niștii aveau în vedere mai multe aspecte ale chestiunii, de la rata 
natalității la cea a mortalităţii infantile. Ei atacau scăderea ratei 
de creştere pe ambele fronturi. Impactul acestor măsuri trecea 
dincolo de demografie şi medicină, în zona politicului, redefinind 
însăşi ideea de cetăţenie. Legislaţia menită să îmbunătățească 
calitatea şi cantitatea reproducerii redefinea drepturile şi obliga- 
tiile persoanelor î în privința alegerii unui partener şi a măsurilor 
contraceptive, sporind prerogativele statului, care impunea un 
control mai strict asupra comportamentului indivizilor. Anumite 
măsuri de control social își vor găsi mai târziu o continuitate 
ironică după 1945, în restructurarea puterilor statului în raport 
cu drepturile individuale. 

Una dintre dezbaterile timpurii cu privire la problema contro- 
lului populaţiei s-a concentrat asupra necesității implementării şi 
chiar a obligativităţii certificatelor prenupţiale pentru toate cuplu- 
rile tinere. În 1923, mai multe articole au apărut în două ziare 
importante, Uriiversul şi Adevărul, în care autorii dezbăteau impor- 
tanța acestor certificate și legalizarea avortului. Medicul evreu 
„Ygrec”, care avea o rubrică periodică de sfaturi medicale în Adevărul, 
lăuda politica germană de impunere a certificatelor prenupţiale și 
îndemna doctorii să propună legi similare Parlamentului român, 
ca un mijloc de „îmbunătăţire a rasei umane”. În articolele sale, 
el ataca fățiș un alt contributor la Universul, deschizând o polemică 
care avea să continue timp de o întreagă lună pe prima pagină a 
celor două ziare și să transforme subiectul într-unul de interes 
general. În timp ce preopinențţii săi vorbeau despre probleme sociale 
şi morale (ar fi controlul asupra căsătoriei și reproducerii diferit 
în cazul claselor de sus față de cele de jos?), „Ygrec” revenea la 
sprijinul acordat iniţial certificatelor prenupţiale şi legalizării 
avortului „din perspectiva igienei raselor”. 

Chestiunea consultaţiilor prenupţiale a continuat să fie dezbătută 
public în anii 1930, mai ales datorită eforturilor anumitor eugenişti 
care au publicat numeroase articole cu privire la „nevoia imperativă” 
de a da legi care să limiteze capacitatea persoanelor de a face 
propriile alegeri conjugalef5. În timp ce, în trecut, această chestiune 
fusese subiectul unui control public minimal, eugeniștii considerau 
că libertatea de alegere matrimonială reprezenta un potenţial 

abuz al libertăţii individuale, căci, spuneau ei, permitea celor 
suferinzi de boli ereditare să afecteze sănătatea altei persoane și 
a generațiilor viitoare. Ei credeau că statul trebuie să acţioneze ca 
un agent protector al generaţiilor viitoare și să controleze compor- 
tamentul individual în aceste privinţe. Argumentele eugeniste 
împingeau discuţia cu privire la căsătorie în parametrii biologiei 
şi identificau eugenia, fără nici un fel de ezitare, cu un răspuns 
normativ dat acestei probleme : „Trebuie pornit dela principiul că 
libertatea desăvârșită a procreaţiei nu se mai poate admite astăzi”66. 

Unul dintre aspectele alegerii conjugale asupra căruia eugeniștii 
încercau să impună un control mai strict era acela al purității 
etnice, în special în privinţa populaţiei urbane din Transilvania. 
Înainte de 1918, oraşele din regiune fuseseră în marea lor majo- 
ritate maghiare și germane. Eugeniștii erau de părere că populaţia 
de etnie română trebuia să îi ajungă pe maghiari şi germani pentru 
a asigura viitorul comunităţii lor etnice și, de aceea, utilizau o 
retorică negativă, de criză, pentru a-i descuraja pe români de la 
căsătoria cu alte etnii, mai ales cu maghiari“. Argumentele euge- 
niste privitoare la efectele disgenice ale acestui tip de căsătorii le 
înfățișau pe femei ca fiind slabe, atunci când se căsătoreau cu 
ne-români, sau ca fiind prefăcute, atunci când, maghiare fiind, se 
căsătoreau cu bărbaţi români. În ambele cazuri, se susţinea con- 
trolul sporit al capului familiei (tatăl) asupra alegerilor conjugale 
ale femeilor$5. Mai vechea încredere în capacitatea femeilor de a 
acţiona în mod responsabil și autonom dispăruse. 

Identificând numai femeile ca agenţi disgenici, eugeniștii sperau 
să poată reda încrederea în capacitatea bărbaţilor de a își exercita 
libertăţile individuale în mod responsabil. Concepţia lor despre 
libertatea individuală se definea nu doar genetic, ci și etnic. În 
mod ironic, însă, tocmai capacitatea bărbaţilor de a își alege soțiile 
a devenit subiectul unor restricţii legislative. În 1938, Codul Penal 
conţinea o lege care interzicea ofiţerilor români să se căsătorească 
cu femei ce nu erau de etnie română, ca o garanţie a reproducerii 
unei „stirpe sănătoase”. 

Un alt articol al Codului Penal (art. 377) criminaliza căsătoria 
cu o persoană sănătoasă a unei persoane care suferea de o boală 
venerică sau epidemică. Un astfel de gest era pedepsibil cu închi- 
soarea de la unu la trei ani și o amendă de la 2.000 la 5.000 de lei 
(sumă semnificativă la acea vreme)”. Infracţiunea consta, într-un 

astfel de caz, în primejduirea sănătăţii unei alte persoane și a 
viitorului naţiunii. Orice persoană care suferea de o boală venerică 
și care transmitea această boală în mod conștient alteia avea parte 
de o pedeapsă asemănătoare. Este interesant de observat totuşi 
că în acest din urmă caz pedeapsa era mai mică, probabil datorită 
faptului că persoana vinovată nu încerca să angajeze o relaţie de 
lungă durată cu victima”. Cu alte cuvinte, era mai probabil ca 
persoana bolnavă să afecteze sănătatea comunităţii și „capitalul” 
biologic al acesteia prin căsătorie decât prin relaţii sexuale întâmplă- 
toare. Ambele acţiuni apăreau la rubrica infracţiunilor împotriva 
sănătăţii publice şi erau pedepsibile datorită impactului lor asupra 
sănătăţii prezente și mai ales viitoare a corpului naţional. 
Efectul de intimidare al pedepselor era însă slăbit de prevederea 
că statul putea pedepsi astfel de persoane doar la cererea expresă a 
victimei. Ceea ce însemna că era mai probabil ca anumite persoane 
să-și exercite acest drept decât altele, în funcţie de statutul lor social 
şi de puterea deținută în relaţia conjugală. Cu alte cuvinte, ar fi fost 
relativ improbabil ca o femeie săracă să dea în judecată un bărbat 
bogat pentru a o fi infectat cu sifilis sau o altă boală venerică 
printr-un contact sexual întâmplător. Ea se putea compromite astfel 
mai tare decât bărbatul, căci risca să fie acuzată şi chiar judecată 
pentru prostituție. În mód similar, în cazul căsătoriei dintre o 
persoană sănătoasă și una bolnavă de o afecțiune venerică, victima 
femeie nu ar fi avut prea multe de câştigat dându-și în judecată 
soţul, întrucât în cazul unui divorţ ar fi avut puţine şanse de a se 
recăsători și, în calitatea sa de tânără divorțată cu un trecut pătat, ar 
fi avut şi mai puţine șanse de a găsi un loc de muncă respectabil”. 
Victima bărbat a unei asemenea infracțiuni avea o şansă mai 
mare de a termina victorioasă. Curțile şi opinia publică tindeau să 
treacă cu vederea aventurile sexuale ale bărbaţilor, rămânând în 
același timp neiertătoare în privinţa unui comportament de acest 
gen din partea unei femei. De aceea, o femeie care s-ar fi căsătorit 
cu un bărbat știind că suferă de o boală venerică nu doar că ar fi 
divorţat probabil fără să câștige nimic, dar ar fi putut sfârşi cu o 
amendă ridicată și chiar și o condamnare la închisoare. Legislaţia le 
împiedica deci pe femei, mai mult decât pe bărbaţi, să se căsătorească 
atunci când sufereau de o boală venerică. Comportamentul public 
al femeilor și libertăţile individuale erau, în această privinţă, 
subiectul unei analize mai severe decât în cazul bărbaţilor. 

Pe lângă legislaţia care controla alegerea conjugală, eugeniștii 
au iniţiat și o serie de programe locale de examinare prenupţială. 
Prin publicaţiile și congresele Astra, ca și prin încuraj ările personale 
ale lui Moldovan, un număr de medici de la sate şi-au început 
propriile programe de educare a tinerilor cupluri de ţărani cu 
privire la nevoia de a avea în vedere probleme de sănătate ereditară 
atunci când își făceau planuri de căsătorie. Un asemenea doctor, 
Aurel Tinis, a publicat un raport în prestigioasa revistă Ardealul 
Medical, în care descria iniţiativa sa de a introduce examinări 
prenupţiale obligatorii în zona în care practica, concentrându-se 
iniţial pe controlul bolilor venerice, pentru a extinde apoi aria la 
alte boli „disgenice”. El susținea că majoritatea persoanelor se 
arătaseră dornice să îi urmeze sfaturile şi începuseră să acționeze 
cu responsabilitate eugenică sporită de la introducerea programului 
său de examinare prenupţială??. 

În anii '30, Gheorghe Cosma, medic responsabil cu igiena în 
regiunea Hațegului, a iniţiat un program similar, continuându-și 
eforturile şi pe parcursul războiului. În 1944, el a examinat 102 
cupluri şi a interzis căsătoria în 13 cazuri pe care le-a catalogat ca 
disgenice'?. Așadar, impactul ideilor eugeniste și al necesităţii 
examenelor prenupţiale s-a extins dincolo de legislaţia la nivel 
naţional. Aceste idei au fost adoptate de către medicii locali doritori 
să joace un rol semnificativ în „corectarea” a ceea ce era numit 
„capitalul” ereditar al naţiunii. 

O problemă înrudită privitoare la controlul populaţiei a fost 
dezbătută aprins de la mijlocul anilor 1920 și până la sfârşitul dece- 
niului următor : criminalizarea şi mai apoi legalizarea avortului 
în cazurile în care acesta era considerat rațional din punct de 
vedere eugenic. Același doctor „Ygrec” care susținuse certificatele 
prenupţiale în paginile Adevărului a scris şi o serie de articole despre 
avort. El sprijinea legalizarea avortului, întrucât această formă 
de control al nașterilor era deja practicată pe scară largă şi costa 
în mod zadarnic vieţile multor femei tinere”. „Ygrec” era de părere 
că statul nu putea spera să îmbunătățească cantitativ şi calitativ 
rata de creştere a populaţiei prin criminalizarea avortului, ci avea 
nevoie de măsuri de descreştere a mortalităţii infantile prin prote- 
jarea sănătăţii mamelor şi nou-născuţilor în primul an după naş- 
tere, în perioada cea mai vulnerabilă a dezvoltării. Argumentul său 
în favoarea legalizării, dar şi a reglementării avortului se concentra 

mai întâi de orice pe impactul acestor acțiuni asupra sănătăţii 
viitoare a naţiunii. Și totuşi, „Ygrec” considera că este important 
să insiste asupra căilor prin care criminalizarea avortului afecta 
femeile, nu numai ca purtătoare ale altei vieţi, ci şi ca persoane cu 
drepturi şi obligaţii în interiorul statului. Discuţia sa asupra efectelor 
criminalizării avortului înfăţişa următoarea imagine : „Din cauza 
acestei absurdităţi a legislaţiei noastre, vedem cimitirele pline de 
cadavre de femei tinere pe urma avorturilor clandestine practicate 
de femeile sărace”, El spera astfel să obţină simpatia pentru 
femei ca victime, mai degrabă decât pentru naţiune în întregime. 

Alţi interlocutori în această dezbatere înfocată pe tema crimi- 
nalizării avortului, chiar și din rândurile eugeniștilor dedicați, 
reluau interesul lui „Ygrec” pentru drepturile femeilor. De pildă, 
Sabin Manuilă a publicat un lung articol, în 1936, în care insista 
asupra nevoii de a negocia un modus vivendi între interesul sta- 
tului pentru creșterea ratei natalității şi responsabilităţile sale 
pentru protejarea sănătăţii şi drepturilor cetăţenilor: 

„Aceste două interese opuse trebuiesc conciliate. Trebuie să se 
găsească un mijloc, care să păstreze întreaga libertate pentru 
femei și întreaga libertate a medicului de a executa avortul, fără 
ca prin aceasta să se pericliteze sporul normal al populaţiei țării”"6. 

Concepţia lui Manuilă cu privire la avort era în primul rând 
pragmatică. El considera că această formă de control al nașterii ar 
continua indiferent de criminalizarea sa, căci ar fi dificil ca practica 
să fie deplin controlată. 

Legalizarea și reglementarea avortului, credea el, ar permite 
autorităţilor și mai ales medicilor specializaţi în sănătatea publică 
și eugenie să înțeleagă motivațiile din spatele acestor practici şi 
să înceapă să educe femeile cu privire la efectele negative pe care 
avortul le avea asupra sănătăţii lor, ca și a comunităţii în general. 
În plus, o astfel de abordare a reglementării avortului ar fi adus 
indivizii mai des la examinări pentru boli ereditare, i-ar fi deter- 
minat să se supună singuri unor măsuri preventive de control al 
nașterii pentru a preveni astfel reproducerea unui bagaj ereditar 
disgenic. Principala sa premisă în contextul susținerii avortului 
ca formă de control contraceptiv era aceea că doctorii vor fi mânaţi 
de sentimentul responsabilităţii cu privire la sănătatea pacienţilor 
şi, mai mult, la sănătatea naţiunii viitoare. El nu şi-a exprimat 
nici o grijă cu privire la un posibil abuz financiar al medicilor 
aflaţi în poziţia unor persoane care reglementează avortul. 


MIȘCAREA EUGENISTĂ ȘI ROLURILE DE GEN 137 


Alţi susţinători ai eugeniei atacau direct avortul, considerat o 
practică periculoasă și destructivă pentru societate, întrucât ea 
încuraja neglijarea unor priorităţi de sănătate comune şi plasa 
interesele egoiste ale individului deasupra acelora ale naţiunii”. 
Ioan Manliu credea că selectarea celor ce au sau nu au voie să se 
reproducă în conformitate cu priorităţile eugenice trebuia să aibă 
loc înainte de concepţie. Cuplurile urmau să consulte un doctor cu 
privire la bagajul lor ereditar și la potenţialele probleme ale copiilor 
înainte de a se decide în privința reproducerii. În manieră şi mai 
radicală, el susţinea sterilizarea acelor persoane ale căror patologii 
ereditare le făceau periculoase pentru sănătatea naţiunii”. 

Mulţi alți susținători ai eugeniei se concentrau asupra chestiunii 
dacă doctorii trebuie să utilizeze măsuri coercitive preventive precum 
sterilizarea sau măsuri corective precum avortul (ca opțiune legală, 
iar nu obligatorie) pentru a asigura calitatea urmașilor. Totuşi, 
majoritatea eugeniștilor din România erau atenţi la natura intru- 
zivă a sterilizării, ca şi la măsura în care această practică aducea 
cu sine o pierdere completă a autonomiei individuale. Deși Gheorghe 
Banu a încercat să minimalizeze aceste consecinţe descriind sterili- 
zarea ca „0 operaţie chirurgicală inofensivă”, el s-a dovedit reticent 
în a susţine implementarea sa forțată. Mai degrabă, Banu a sugerat 
că „idealul ar fi generalizarea sterilizării voluntare””?. 

Conform eugeniștilor din România, educaţia şi propaganda pre- 
ventivă prin birourile de consiliere prenupţială rămâneau o politică 
mai eficientă şi adecvată decât sterilizarea. Promovând această 
soluţie aparent moderată în scopul de a curma libertatea individuală 
a alegerilor conjugale şi reproductive, aceştia încercau să găsească 
echilibrul dintre controlul social şi mobilizare, în măsura în care 
doreau să implice membrii statului în crearea unei ordini euge- 
niste. Eugeniștii doreau să facă apel la conștiința și sentimentul 
responsabilităţii cetăţenilor în acest proces, depunând în același 
timp eforturi pentru a spori puterea statului asupra membrilor săi. 

După mai bine de un deceniu de dezbateri asupra avortului, 
Parlamentul a aprobat în cele din urmă o lege care criminaliza 
această practică în toate cazurile, cu excepţia sarcinii într-un 
cuplu în care unul dintre părinţi suferea de o boală mintală gravă 
sau atunci când era „cert” că copilul va suferi de o boală mintală 
similară%. Legea nu definea foarte clar sensul sintagmei „boală 

mintală gravă”. Mulţi eugenişti și alți reformatori, în special avocați, 

rămâneau îngrijoraţi de faptul că legea le-ar da femeilor puterea 
să-şi controleze corpurile. Ei sugerau că prevederile legii permi- 
teau femeilor să pretindă că suferă de o boală ereditară imaginară 
pentru a avorta. De aceea, legea stipula că un medic specializat în 
asemenea boli ereditare trebuia să dea o aprobare finală pentru 
operaţie. Așadar, controlul asupra comportamentului individual şi 
al reproducerii s-a întors la specialiştii împuterniciţi de stat — medicii. 

Statisticile incomplete și inconsecvente privitoare la rata natali- 
tăţii fac astăzi foarte dificil să evaluezi eficiența acestor politici în 
îmbunătățirea cantităţii și calităţii creşterii populaţiei în anii 1930. 
Inexistenţa statisticilor pe durata războiului, alături de probleme 
precum mobilizarea majorităţii bărbaţilor maturi și creşterea ratei 
mortalităţii ca rezultat direct al conflictului fac evaluarea eficienţei 
oricăror politici de sănătate publică și de control al natalității 
imposibilă pentru perioada în cauză. Pentru perioada interbelică 
rămâne posibil, cu toate acestea, să se măsoare măcar în parte 
evoluţia ratelor natalității și mortalităţii. Conform unei surse, la 
începutul anilor 1920 România avea o rată a natalității de 44/1.000 
în zonele rurale și 32/1.000 în cele urbane, depăşind astfel rata euro- 
peană de 38/1.000, respectiv 19,5/1.0008!. La începutul anilor 1930, 
rata natalității rămânea cea mai crescută în Europa — 35,9/1.000. 
Cu toate acestea, același studiu observa că, dacă se împarte rata 
natalității pe mediul rural și urban, creşterea acesteia la ţară era 
responsabilă pentru 93,8% din „surplusul natural”E2. 

Aceste statistici îi îngrijorau pe eugeniști, căci ei vedeau în 
astfel de diferenţe de rată a natalității o dovadă a „sinuciderii 
rasei” prin intermediul elitelor sociale. Ca alți eugeniști din 
Statele Unite şi Europa occidentală, ei interpretau rata scăzută a 
natalității în mediul urban ca un rezultat al practicării abuzive, 
printre femeile din clasa mijlocie, a avortului ca formă de control 
contraceptiv. Astfel, argumentele lor în favoarea criminalizării 
avortului se concentrau, de fapt, asupra populaţiei educate de la 
oraș, și mai ales asupra femeilor înstărite. 

În ceea ce priveşte rata mortalității infantile, cifrele au rămas 
în România foarte ridicate în raport cu media europeană, plasând 
țara pe penultimul loc, înaintea Ungariei, în 1932, cu 18,5 decese 
infantile la 100 de nașteri“. Totuși, statisticile indicau şi că cifrele 
mortalităţii scăzuseră semnificativ de la 20,2% în 1901. Ele au 
continuat să scadă la 17,4% în 1933 și 13,9% în 1940%. 

Rata de creştere a populaţiei plasa România într-o poziţie 
favorabilă în Europa. În 1932, ţara se afla pe locul doi pe continent 
după Bulgaria, cu 13,3/1.000 de locuitoris. Cifra a scăzut la 12,9/ 
1.000 în 1934 și 10,3/1.000 în 1940. Deşi aceste date continuau să 
aşeze România într-o poziţie de frunte în Europa, descreșterea 
progresivă sugerează că un număr din ce în ce mai ridicat de 
persoane practicau diferite metode de contracepţie, întrucât în 
aceeaşi perioadă rata mortalităţii infantile a scăzut şi ea foarte 
abrupt. De aceea, se pare că încercările eugeniștilor de a reglementa 
avortul au fost frustrate de incapacitatea sau lipsa de voinţă a 
autorităţilor (poliţia şi medicii) de a respecta şi aplica legislația 
antiavort. Prinse între corupţia generalizată printre autorități, pe 
de o parte, şi lipsa de comunicare dintre nivelurile administraţiei 
centrale şi locale, pe de alta, multe legi se nășteau deja moarte. 


3.10. Legături între eugenie și practicile 
pronataliste comuniste 


Ideile eugeniste au reapărut la suprafaţă o dată cu dezbaterile 
privind avortul din anii 1960, ca o relansare a discursului eugenist 
din anii 1920 cu privire la relaţia dintre stat și individ’. În perioada 
comunismului timpuriu, controlul avortului nu era foarte strict. 
Practica a fost de altfel complet decriminalizată la sfârșitul anilor 
1950, atunci când regimul a legalizat avortul la cerere prin Decretul 
nr. 463 din 30 septembrie 1957%. Totuşi, la mijlocul anilor 1960 
conducerea comunistă a început să fie preocupată de rata în scă- 
dere a natalității, care ameninţa să afecteze forţa de muncă în 
decurs de o generaţie. Într-o vreme în care industrializarea rapidă 
era unul dintre obiectivele principale ale conducerii și, în special, 
ale Secretarului General proaspăt numit, Nicolae Ceaușescu, ten- 
dinţa amintită venea ca o veste alarmantă. 

În timp ce Ceauşescu și ceilalţi lideri ridicau această problemă 
în mod public, Petre Râmneanţu, vechiul discipol al lui Moldovan, 
a început la rândul său să trimită diverse memorandumuri şi să 
ceară audienţe la ministrul Sănătăţii şi la Comitetul Central în 
aceeaşi chestiune. El descria scăderea ratei natalității în România 
ca pe un fenomen degenerativ, sugerând o serie de reforme menite să 

remedieze problema care ar fi afectat direct „interesele vitale ale 
viitorului patriei”. Limbajul și măsurile lui Râmneanţu semănau 
îndeaproape cu ideile interbelice privitoare la controlul accesului 
femeilor la mijloacele reproductive şi la promovarea unui compor- 
tament „responsabil” (în sens eugenic) la cuplurile mature sexual. 
Memorandumul insista asupra educării mai eficiente a femeilor 
în privinţa responsabilităţilor lor de mame, precum şi asupra 
introducerii unei conştientizări „genetice” la toate nivelurile de 
învățământ. Fapt relevant, Râmneanţu solicita criminalizarea avor- 
tului şi controlul tuturor formelor de contracepţie de către stat”. 
Recomanda pedepsirea severă atât a mamelor, cât şi a personalului 
medical care asista la avorturi. În fine, el sugera asigurarea unor 
stimulente pentru reproducere prin sporirea cuantumului aloca- 
țiilor pentru copii o dată cu creșterea numărului lor”. 

Acest memorandum detaliat a fost trimis ministrului Sănătăţii 
şi lui Ceaușescu în vara lui 1965. Este greu de spus dacă analiza 
a determinat vreun răspuns direct din partea celor doi. Cert este că 
Râmneanţu nu a fost pedepsit pentru propunerile sale sau pentru 
determinismul său ereditar pronunțat”. În fapt, la data de 
1 octombrie 1966, Parlamentul a promulgat faimosul Decret nr. 770, 
care recriminaliza avortul. În timp, această lege a devenit una 
dintre cele mai intruzive forme de control al privatităţii persoanei 
sub regimul comunist. Resentimentul extrem de răspândit generat 
de acest abuz este bine ilustrat de faptul că abrogarea decretului 
care interzicea avortul a fost una dintre primele măsuri luate de 
Frontul Salvării Naţionale după revoluţia din decembrie 1989%. 

Pentru ceea ce ne-am propus în această lucrare, este important 
să atragem atenţia asupra limbajului folosit în Decretul nr. 770, 
care aminteşte de Codul Penal din vremea lui Carol al II-lea, 
aprobat pe atunci din raţiuni eugeniste: „Întreruperea cursului 
sarcinii reprezintă un act cu grave consecinţe asupra sănătăţii 
femeii și aduce mari prejudicii natalității şi sporului natural al 
populaţiei”. Avortul era legal numai în anumite cazuri: dacă 
viața femeii era pusă în pericol, dacă „unul din părinţi suferă de o 
boală gravă, care se transmite ereditar, sau are malformațiuni 
congenitale grave”, dacă „femeia însărcinată prezintă invalidităţi 
grave fizice, psihice, sau senzoriale”, dacă femeia avea peste 45 de 
ani sau născuse patru copii pe care îi avea în îngrijire sau în caz 
de viol/incest. 

Cu o singură excepţie (vârsta), toate celelalte puncte seamănă 
izbitor cu legislaţia antiavort eugenistă din 1938, până într-acolo 
încât se foloseşte chiar acelaşi limbaj. Fără să se fi exprimat vreun 
punct de vedere eugenist în decret sau în literatura care l-a dezbă- 
tut, legea a reprezentat în fapt o reluare a concepţiilor eugeniste. 

Moldovan și colaboratorii săi ar fi fost încântați să vadă că, de 
data aceasta, legislaţia antiavort era implementată cu mai mare 
eficienţă” de către instituţiile responsabile ale statului, până în 
punctul în care ea ajunsese să terorizeze majoritatea cuplurilor 
tinere şi mai ales pe femei. Între 1966 şi 1989, Decretul nr. 770 și 
câteva alte legi adiacente au reușit să impună un control tiranic 
asupra corpurilor tuturor femeilor mature sexual, de la verificări 
de rutină la examene lunare în perioada ovulaţiei”. 


3.11. Concluzie 


Genul a reprezentat o categorie centrală în universul intelectual 
al mişcării eugeniste, chiar și atunci când această categorie nu 
apărea clar în scrierile autorilor eugeniști. Semnificaţia genului ca 
aspect al eredității umane devine chiar mai evidentă atunci când 
avem în vedere politicile specifice susţinute de eugenişti în legă- 
tură cu educaţia şi reforma sănătăţii publice. Privind la aceste dis- 
cuţii, devine clar că nu doar particularităţile biologice ale femeilor, 
ci şi cele ale bărbaţilor urmau să determine accesul indivizilor la 
anumite resurse (de pildă, accesul la educaţia superioară sau la 
anumite programe de sănătate publică) şi la poziţii în ierarhia 
socială. Corpul se afla, în dimensiunea sa de gen, în centru! scrutării 
eugeniste. Un fapt important în această încercare de control social 
absolut este acela că presupusa „superioritate” biologică nu garanta 
o imixtiune mai redusă din partea statului. Dimpotrivă, cei sănătoşi 
trebuiau controlaţi la fel de mult ca cei care nu erau consideraţi 
sănătoşi. În realitate însă, tehnocraţii însărcinaţi cu implementarea 
ierarhiilor eugenice erau exclusiv bărbaţi. Așa încât nu e sur- 
prinzător faptul că limitarea puterii femeii şi definirea rolului ei 
viitor de mamă şi soţie erau dezbătute mai mult decât rolul bărba- 
ţilor. Cu toate acestea, multe femei au găsit satisfăcătoare chiar și 
aceste concepţii restrictive asupra puterii sociale şi au aderat la 

mişcarea eugenistă ca susținătoare loiale şi înfocate. Aceste femei 
erau, în felul lor, adevărate lidere, deși se considerau întotdeauna 
subordonate unor autorităţi instituționale, sociale sau intelectuale 
mai înalte — grupul select de bărbaţi care conduceau mișcarea 
eugenistă. 

Gheorghe Banu, „Mari probleme actuale de igienă socială”, în Revista 
de igienă socială, 5, nr. 2 (1935), p. 100. 

Pentru cifrele din 1933, vezi Gh. Banu, „Mari probleme actuale de 
igienă socială”, p. 101; pentru 1940, vezi „Raport lunar demografic- 
-sanitar, judeţul Braşov, pe luna februarie 1940, comune rurale”, 
p. 1, Arhivele Naţionale, Filiala București, Fond Ministerul Sănătății 
şi Ocrotirii Sociale, 1939. Această ultimă cifră se referă la o regiune 
anume, și nu la întreaga ţară. Totuşi, ca raport cu privire la o zonă 
rurală, cifrele se apropie probabil de limita superioară a mortalităţii 
pe ţară. 

Gheorghe Banu, „Mari probleme actuale de igienă socială”, p. 100. 

Subiectul politicilor pronataliste ale comuniştilor din România a 
trezit un interes crescând printre istorici, antropologi şi psihologi. 
Cea mai importantă lucrare existentă rămâne Gail Kligman, The 
Politics of Duplicity. Controlling Reproduction in Ceausescu's Romania, 
University of California Press, Berkeley, 1998. 

Ibidem, pp. 46-49. 

Petre Râmneanţu, scrisoare adresată Prof. Dr. loan Morariu, Secretar 
General al M.S.P.S., datată 20 iulie, 1965, p. 10, obţinută graţie 
arhivei personale Romeo Lăzărescu, Bucureşti. 

Ibidem, p. 3. 

Ibidem, p. 4. 

La un moment dat, Râmneanţu a identificat politicile pronataliste 
ale lui Ceaușescu cu ideile lui Iuliu Moldovan. O afirmaţie ca aceasta, 
făcută într-un moment în care eugenia era incriminată ca ideologie 
fascistă, reprezenta un gest curajos. Autorul nu a fost vreodată 
pedepsit. Vezi scrisoarea sa adresată Editurii Academiei R.S.R. din 
data de 23 ianuarie 1978, obţinută graţie arhivei personale Romeo 
Lăzărescu. 

Gail Kligman, The Politics of Duplicity. 

*** Decretul nr. 770 pentru reglementarea întreruperii cursului 
sarcinii. Publicat în Buletinul Oficial al R.S.R., nr. 60 din 1 oct. 1966”, 
în Ministerul Justiţiei, comp., Colecţie de Legi, Decrete, Hotărâri şi 
alte acte normative, nr. 5 (1 septembrie-31 octombrie 1966), București, 
Editura Științifică 1967, pp. 30-31 (sublinierile mele). 

Gail Kligman, The Politics of Duplicity. 


Capitolul IV 


Femeia în gândirea naționalistă 
românească: 
patriarhalismul indiferenţei 


Valentin Nicolescu-Quintus, 
Radu A. Pircă 


4.1. Preliminarii 


O cercetare a mediului de gândire politică românească, întreprinsă 
în vederea unei detașări clare şi conştiente a atitudinilor masculine 
relative la problemele de gen şi a unei evidenţieri a reflectării 
rolului politic, social și cultural al femeilor în acest spaţiu intelectual 
într-o perioadă precum este cea dintre anii revoluției pașoptiste și 
cei premergători instaurării regimului comunist, nu poate face 
abstracţie de exponenţii gândirii aferente dreptei politice şi culturale 
naţionaliste. Dar, pentru a înţelege mai bine importanţa acestora 
şi relevanţa unui studiu al elementelor ce compun corpusul de 
idei al dreptei naţionaliste, o sumară privire asupra contextului 
general al epocii se impune, pentru a putea fixa un minim decor 
ideilor — exprimate sau implicite — ale teoreticienilor români. 
Înainte de a trece însă la schiţarea acestor coordonate, trebuie 
să subliniem faptul că în prezenta cercetare am încercat utilizarea 
vocabularului epocii, mai degrabă decât a celui modern, în analiza 
programelor şi operelor gânditorilor dreptei naţionaliste. Sintagme 
precum „femeia”, „bărbatul”, „românul” etc. sunt indisolubil legate 
nu doar de un nivel superficial al vocabularului, ci, practic, de 
aparatul mental al epocii. Aceste instrumente intelectuale, mai 

mult sau mai puţin precise, mai mult sau mai puţin esenţialiste, 
nu pot fi evitate atunci când încercăm să înţelegem gândirea unei 
epoci ; ele îi aparțin în întregime şi faptul că sunt utilizate este 
probabil la fel de semnificativ ca şi conţinutul propriu-zis al respecti- 
velor texte. Din această cauză, termenii epocii vor fi utilizaţi în 
continuare mult mai frecvent decât cei contemporani. Deşi poate 
părea confuz, vom prefera în general să nu utilizăm ghilimele 
pentru aceste sintagme pentru a evita pericolul inducerii în eroare 
a cititorului privind intenţiile autorului respectiv, care ar putea 
astfel părea ironice. De altfel, nu avem de-a face cu o epocă sau, 
mai mult, cu un tip de gândire, obscure şi ininteligibile pentru 
contemporaneitate, ci, dimpotrivă, cu instrumente mentale ce adesea 
persistă până astăzi, nefiind deci inaccesibile şi inacceptabile citito- 
rului. Pe de altă parte, este evident că problemele pe care încercăm 
să le identificăm sunt contemporane sau, mai precis, li s-a acordat 
importanţă doar relativ recent; în schimb, termenii în care sunt 
ele exprimate în cadrul domeniului nostru de cercetare nu aparţin 
epocii actuale și ar fi greșit să vorbim, de exemplu, despre „gen” în 
dezbaterile interbelice româneşti, atâta vreme cât el nu există în 
universul intelectual al participanţilor la aceste dezbateri. Încercăm 
astfel a urma principiile metodologice expuse de teoreticienii 
„paradigmei de la Cambridge”, conform cărora istoricul trebuie să 
reconstruiască gândirea politică a trecutului „ca pe o secvenţă de 
acte discursive desfășurate de către agenţi într-un context creat 
în ultimă instanţă de către structurile sociale şi situaţiile istorice, 
dar şi — chiar mai imediat, în multe situaţii — de către limbajele 
prin intermediul cărora aceste acţiuni sunt realizate”!. 

Privind retrospectiv, observăm existenţa unei percepții aparte 
a clasei politice dominante din Vechiul Regat. Această percepţie 
este legată de destinul istoric şi politic al ţării noastre, axată fiind pe 
prezența unui model excepţionalist definit printr-un accent puternic 
pus pe ideea exprimării specificului naţional şi a transpunerii în 
practică a nivelului teleologic al acestuia, idealul naţional. Într-un 
interval de un secol, cele două principate vor trece prin transformări 
profunde, rod al eforturilor mai multor generaţii de oameni politici, 
care vor formula programe vizând, pe de o parte, împlinirea idealu- 
rilor naţionale şi, pe de altă parte, dezvoltarea unor modele cât mai 
eficiente şi mai rapide privind strategiile modernizării unui spațiu 
aruncat de perioada dominaţiei turceşti în prăpastia subdezvoltării?. 

Putem distinge, în funcţie de aceste coordonate, două mari direcţii 
ale gândirii politice româneşti : pe de o parte, o mișcare extrem de 
vie de căutare a specificului naţional, menţionată şi mai sus; pe 
de altă parte, o serie de teorii încercând să dea un răspuns la 
întrebarea : „De ce suntem o ţară subdezvoltată ?” și, eventual, să 
ofere căi de ieșire din impas. Prezenta tentativă de analiză este 
centrată în jurul câtorva dintre gânditorii primului curent menţionat 
mai sus, cel naţionalist. 

Destinul aparte al idealului naţional românesc a fost marcat 
de afirmarea sa pe două căi şi în două spaţii. Iniţial, formarea 
conştiinţei naţionale are loc în cadrul Transilvaniei, prin acțiunea 
Şcolii Ardelene ; or, aceasta se percepe ca reprezentanta unui grup 
etnic trăind „sub asediu”, obligat permanent să lupte împotriva 
unor competitori agresivi şi, chiar mai rău, coalizaţi, fie ei maghiari, 
austrieci sau evrei. Această imagine este adusă în bagajele inte- 
lectualilor transilvăneni refugiaţi în Principate. Pe de altă parte, în 
arcul extracarpatic, afirmarea unicităţii etnice în contextul unui 
mediu înconjurător predominant slav, dar prea puţin ameninţător 
şi competitiv, era prea slabă pentru a rezista în faţa bine conturatelor 
idealuri naţionale importate de peste munţi. Astfel a început a se 
impune, în viziunea intelectualităţii și a clasei conducătoare, în 
primul rând, necesitatea realizării dezideratelor fundamentale 
precum unitatea teritorială ori independenţa statală, dar și perce- 
perea altor grupuri etnice ca adversari, percepţie în general supra- 
dimensionată în raport cu ameninţarea reală datorită amprentei 
puternice lăsate de importul din Ardeal. Accentul pus pe factorul 
etnic va favoriza în același timp, pe plan intern, o întrepătrundere 
a planului politic şi a celui cultural, extrem de evidentă atât în 
secolul al XIX-lea, cât şi în veacul trecut, dând naștere mai întâi 
unei întregi literaturi angajate ideologic în slujba marilor idealuri 
naţionale, iar ulterior unui discurs politic definit de acelaşi tip de 
elemente, susținut însă de literatura ştiinţifică latinizantă, de 
interminabile peroraţii jurnalistice ce ţinteau direct aducerea în 
agenda politică a problematicii respective și mai ales de angajarea 
politică activă a personalităţilor culturale precum Eminescu, Iorga 
sau Goga. O expresie clară a acestei concepții excepționaliste ce 
traversează spectrul politic al istoriei moderne românești o repre- 
zintă spusele lui Nicolae Iorga, definind trăsăturile de fundament 
ale doctrinei sale politice : „A existat, fără să fi (fost) împrumutat 

de nicăieri, un foarte vechi naționalism instinctiv al poporului 
român”! și chiar „a fost un instinct naționalist şi democratic la 
înșiși începătorii întemeierii celor două domnii ale noastre”, moldo- 
veană și munteană. Mai târziu, la începutul lui 1940, Iorga capta 
perfect esenţa acestei concepţii: „Am crescut şi trăit două mii de 
ani în marginea pustiului și a sălbătăciunii. Peste noi s-a aruncat 
cine a vrut. Am văzut trecând toate neamurile care erau, cu lăcomia 
şi cruzimea lor, în starea celor mai de jos animale. Am trăit. A fost 
nu o minune a soartei, ci o minune a noastră”. 

Se poate observa, mai ales după venirea pe tron a lui Carol I 
şi deci îndeplinirea unei părţi a dezideratelor asociate idealului 
naţional, precum Unirea, principele străin? ori cucerirea indepen- 
denţei, că disputele politice tind să-și mute parte a centrului de 
greutate către problemele interne, subiectul predilect fiind con- 
flictul de metode privind strategiile modernizării. Fie că este vorba 
de pașii mărunți ai conservatorilor, fie de strategia voluntaristă 
„prin noi înşine” a liberalilor roșii sau de teoriile menșevico-anar- 
histe ale primilor noștri socialiști, problema acaparează paginile 
ziarelor, transformându-se nu de puţine ori în pură bălăcăreală 
politică piperată cu acuze dure de corupţie şi rea-voinţă, însă în 
permanenţă rămânând asociată ideii de propășire naţională, de 
împlinire a unui destin menit a ne aduce în locul de mult visat - în 
rândul statelor civilizate ale Occidentului. 

Perioada interbelică surprinde România într-o nouă etapă, în 
care aspiraţiile naţionale erau practic realizate, astfel încât idealu- 
rile ce animaseră atât timp întreaga suflare politică de la noi 
păreau a fi concretizate, făcând ideea națională caducă. Însă acest 
lucru nu se va întâmpla, căci România întregită era pusă în faţa 
unor noi probleme. În urma Unirii, care dublase suprafaţa terito- 
rială şi numărul locuitorilor, ţara devenise una de mărime medie 
în Europa: a opta pe continent după numărul populaţiei și a 
unsprezecea ca suprafață’. Dar această „mediocritate” putea fi 
percepută și ca o pradă perfectă pentru vecinii săi, România 
nemaifiind astfel prea mică pentru a fi neinteresantă — şi protejată 
de marile puteri — şi nici suficient de mare pentru a se putea 
apăra împotriva unui duşman serios. Or, după rearanjările politice 
produse la sfârşitul deceniului doi al secolului XX, acești dușmani 
păreau să se fi înmulțit. Acest mare tort care devenise România nu 
putea trece neobservat, astfel că vechile idealuri au fost rechemate 

din istorie, de data aceasta pentru a apăra cuceririle a secole de 
luptă populară. Pierderile teritoriale aduse de anul 1940, pe de o 
parte, vor consfinţi fragilitatea constructului statal românesc, iar, 
pe de altă parte, vor realimenta modelul excepţionalist pomenit 
mai devreme. În aceste împrejurări, nu este deloc uimitor că pro- 
blemele femeilor — şi, în general, cele ale emancipării — au trecut 
în planul secund sau chiar au ieşit de pe agenda politică a celor 
interesaţi de prezervarea fiinţei naţionale. A apărut astfel un 
patriarhalism al indiferenţei, caracterizat nu atât prin refuzul 
tratării oricărei probleme legate de femei, cât prin desconside- 
rarea acestor probleme. 

În același timp, România pătrundea într-o nouă epocă, în care 
se observă un proces de trecere a aspirațiilor românești din planul 
practic şi constructiv al realizării idealurilor teritoriale - acesta 
transformându-se într-o luptă diplomatică de ariergardă având 
drept scop menţinerea şi întărirea sistemului versaillez — într-unul 
abstract, axat pe (re)descoperirea unei identități culturale şi naţio- 
nale îndelung oprimate de valurile unei istorii mult prea ostile, pe 
accesul către universalitate politică şi culturală. Această mișcare 
s-a închegat în jurul dreptei, fie că la nivel politic aceasta se 
numea L.A.N.C. ori Legiunea Arhanghelului Mihail, fie că în plan 
cultural purta pecetea unor nume precum Nae Ionescu, Eliade, 
Cioran, Iorga, Goga etc. Elementul de fundament rămâne, în fiecare 
dintre cazurile amintite mai sus, credinţa într-un destin aparte al 
României, destin care acum, după realizarea sa în planul idealurilor 
originare, trebuie să se manifeste şi în cel al împlinirii spirituale, 
asigurând intrarea noastră pe o mare scenă a culturii şi civilizaţiei 
mondiale ce până atunci ne-ar fi fost refuzată. 

Problema care iese imediat în evidenţă este însă aceea că gândirea 
dreptei naţionaliste nu era deloc ruptă de contextul politic general. 
Ea poate fi critic privită chiar ca un import de „forme fără fond” din 
țări precum Italia ori Germania’. Dar poate nu către cadrul parti- 
delor politice româneşti şi al programelor acestora trebuia îndreptată 
prezenta cercetare ; poate ar fi fost necesar un demers care să 
pornească de la examinarea scrierilor politice ale personajelor ce 
reprezentau în plan practic şi în cel intelectual aceste partide, 
oameni care, spre deosebire de organizaţiile pe care le susțineau, 
aveau o influenţă mult mai mare în societatea românească. Vorbim 
aici de marile nume ale culturii române înregimentate în lupta 

politică — Eminescu, Iorga, Goga, Eliade. Ceea ce se constată şi în 
cazul acestora, în ciuda trecerii de la lupta naţională concretă la cea 
de idei, este menţinerea, cu rare excepţii, a aceluiaşi patriarhalism 
al indiferenței. 

În cele ce urmează, va fi analizată mai întâi pe larg poziţia în 
raport cu problemele femeilor și ale emancipării acestora a doi mari 
scriitori şi gânditori politici naționaliști români — Mihai Eminescu 
și Mircea Eliade —, care au structurat, în epoci diferite, spaţiul inte- 
lectual al naționalismului românesc. Vor fi apoi trecute pe scurt în 
revistă concepţiile politice ale liderilor partidelor naţionaliste. De 
ce am ales o analiză care să-i vizeze mai ales pe oamenii de cultură 
şi nu pur şi simplu pe cei politici? Să nu uităm că în realitate nu 
exista o demarcare clară între lumea politică şi cea culturală, rari- 
sime fiind cazurile când o mare personalitate a culturii nu era în 
acelaşi timp afiliată ori implicată în politică ; pentru că ei repre- 
zintă „vârful de lance” al gândirii politice a epocii. Marile polemici 
aveau loc de regulă între acești intelectuali, capabili de a se exprima 
coerent și critic în legătură cu problemele epocii, fiind capabili a le 
remarca în primul rând ; erau principalii creatori de opinie ai momen- 
tului, datorită intensei activităţi publicistice pe care o depuneau, 
nu o dată în paginile mai multor publicaţii concomitent. Ei repre- 
zentau, în fapt, curentul conducător în societatea românească. 

Trecând însă efectiv la parcurgerea scrierilor jurnalistice și/sau 
politice ale exponențţilor de marcă ai naţionalismului, se constată 
că — deși nu există nici vagi referiri la situaţia politică a femeii și la 
necesitatea unei reglementări a acesteia — se remarcă prezenţa unei 
atitudini vizavi de femeie, atitudine care este însă în mod cert una 
creatoare de opinie. În continuare, încercăm a inventaria elementele 
definitorii ale acestei atitudini, în speranţa unei explicări a situației 
de fapt din domeniul drepturilor femeii în ţara noastră. 

Accentul principal în cazul acestor scriitori angajaţi politic este 
pus, după cum am menţionat, pe opera lui Eminescu și pe cea a lui 
Eliade, acest fapt având motivele sale concrete. 

În cazul primului, deși articolele sale nu au avut un efect semni- 
ficativ asupra agendei politice în momentul apariţiei lor, au căpătat 
în schimb o mare greutate în epoca interbelică, influențând mişcă- 
rile naţionaliste cu caracter mai mult sau mai puţin extremist”. 
Acestora, Eminescu le va furniza elementele care se vor constitui 
în puncte de plecare ale discursului politic legionar, oferind exact 

încărcătura de naționalism, de izolaționism și antisemitism de 
care avea nevoie o tânără mișcare extremistă de dreapta aflată în 
căutarea unei identități coerente, capabilă de comparaţie cu teoriile 
din Italia ori Germania care își manifestau influenţele până în 
ţara noastră. Relevanţa scrierilor politice eminesciene ca piatră 
de temelie a gândirii politice, sociale, economice și culturale de 
dreapta românești este admirabil sintetizată, jumătate de secol 
mai târziu, prin pana lui Eliade: „Acest filosof hrănit de cultura 
universală, acest pesimist ce visa la repaosul absolut, era, când se 
gândea la poporul său, patriot fanatic. Preţuia mai presus de orice 
integritatea rasială şi spirituală a poporului român. Detesta hibri- 
ditatea rasială, morală şi politică şi nu respecta decât tipul român 
ce se apropia de strămoșii daco-latini : tipul carpatic, frumos exem- 
plar masculin, cinstit, sincer și leal. Imitatorii, fanfaronii, frivolii, 
cosmopoliţii au fost mereu victimele preferate ale articolelor politice 
ale lui Eminescu. [...] Eminescu ştia foarte bine că Europa nu ar fi 
interesată de un popor care ar fi maimuţărit ultima modă de la 
Paris sau de aiurea. A luptat pentru a dovedi în toate manifestările 
geniul autentic al poporului român; în artă ca şi în politică, în 
filosofie ca şi în economie, Eminescu s-a străduit să impună realităţile 
naţionale. [...] Scrierile politice ale lui Eminescu au contribuit, 
astfel, enorm la fundamentarea patriotismului român modern. 
Este un rar privilegiu a fi, în același timp, cel mai mare poet al 
poporului său și creatorul doctrinei sale naţionaliste...”. 

Pe de altă parte, Eliade, copilul-minune al anilor dintre cele două 
războaie mondiale, moștenind ceva din vehemenţa eminesciană, 
s-a declarat şi a fost receptat ca lider al generaţiei sale, pe care a 
proclamat-o ca fiind liberă de orice mare ideal naţional și gata de 
a urca pe o nouă treaptă, aceea a universalităţii, de care cultura 
„noastră avea, în opinia sa, atâta nevoie pentru a-și consolida și 
dezvolta identitatea unitară abia cucerită!?. Eliade este cel care 
introduce hotărât conceptul de „generaţie”, subliniind ruptura 
fundamentală pe care „războiul cel mare” o produsese în societatea 
românească. Răspunzând întrebării lui Em. Bucuţa — „Ce-ţi mai 
face generaţia, domnule Eliade ?”” —, afirma necesitatea căutării 
unor noi „experienţe”, impuse „printr-o fatalitate istorică”! de 
faptul că, spre deosebire de înaintaşii care trăiseră sub imperiul 
idealului întregirii naţionale, contemporanii nu mai aveau „un 


ideal de-a gata făcut la îndemână”!5. Însă, aşa cum vom vedea, 

experienţele la care își îndemna Eliade colegii de generaţie nu 
includeau şi dezvoltarea unei noi percepții asupra fiinţelor pe care 
el însuși de altfel le aprecia atât de mult, femeile, ci rarele referiri 
pe care le face în legătură cu acest subiect vor fi invariabil, pe 
parcursul întregii sale vieţi, caracterizabile ca misogine, dacă nu 
chiar injurioase. 

Este drept însă că uneori, așa cum este cazul eseului Despre 
tinereţe şi bătrâneţe, apărut prin 1934, Eliade își recunoaşte extre- 
mismul, la câteva zeci de ani după aceea solicitând eliminarea 
unei fraze incriminante din textul original: „Nu mai vorbesc de 
femei, care atunci când încearcă să pară altfel decât au dreptul să 
pară — sunt hotărât dezgustătoare”!$. 


4.2. Eminescu politic și femeia română 


Așa cum aminteam mai devreme, scrierile politice ale lui Eminescu 
au în primul rând relevanţă prin greutatea pe care au căpătat-o în 
alimentarea curentului naţionalist interbelic, însă mai există şi o 
a doua calitate a acestora: ne oferă o imagine, adesea deformată, 
dar semnificativă, a concepţiilor perioadei anilor '70 şi începutul 
anilor '80 ai secolului al XIX-lea, a modului în care se gândea şi se 
făcea politica epocii care ne-a adus independenţa şi Regatul, dar 
şi primele căi ferate (sau, cum spune Eminescu însuşi într-unul 
dintre articolele sale : „Căci o comoară de idei mari nu sunt coloanele 
Timpului ; chiar şi adversarii noştri vor trebui să recunoască însă, 
că ele sunt un material preţios pentru istoriograful care-şi va pune 
odinioară de gând să studieze viaţa ideilor în zilele noastre”. 
Desigur, trebuie de la bun început remarcate anumite particula- 
rităţi ale operei politice eminesciene, prima și cea mai importantă 
fiind agresivitatea şi exagerările articolelor sale, ca şi stilul nu o 
dată injurios la adresa figurilor politice ale momentului. Polemicile 
cu redacţiile ziarelor Românul ori Pressa abundă de etichetări 
injurioase ; vorbindu-le liberalilor despre transformarea principiilor 
politice — fie ele liberale ori conservatoare — în acţiune concretă 
politică, Eminescu taxează dur : „Sunteţi mincinoşi, neoneşti, per- 
verși, ignoranţi ; în concret sunteţi oameni de nimic”!%. Evreimea 
„de la noi” ucide poporul lent, „prin vitriol”, cu toții fiind o adunătură 

de „lipitori şi precupeţi” ori de „venetici neproductivi”!%. Exemplele 
pot continua cu o listă foarte lungă a acestui stil de o „neîntrecută 
virulenţă”?, cum îl caracteriza Titu Maiorescu. 

De-a lungul întregii sale cariere publicistice, Eminescu nu abor- 
dează decât extrem de rar vreun aspect legat de sexul opus, cu 
excepţia unor foarte scurte scrieri cu caracter pedagogic, vizând 
problemele sistemului de învățământ de la noi. Desigur, nu se 
putea cere dreptul la votul feminin în condiţiile în care nici măcar 
întreaga populaţie masculină nu beneficia de acest „privilegiu”, în 
virtutea sistemului de vot cenzitar (aşa cum ne arată statisticile, 
de exemplu, în 1901, la o populaţie de cca 6,5 milioane locuitori, 
participau direct la vot pentru Adunarea Deputaţilor 93.250 de 
cetăţeni, adică nici mai mult, nici mai puţin de 1,3% din totalul 
populaţiei, iar pentru Senat doar 27.260 de cetăţeni, adică 0,24% 
din total?!), iar minorităţi precum cea evreiască erau cu totul 
lipsite de drepturi! Eminescu sesizează și combate neajunsurile 
sistemului: „Dar cine vorbeşte de popor? El nu votează direct. 
Nimeni nu va putea să strige înaintea a o mie de inși: lată oameni 
buni unde mergeţi. O nu! O mie nu vor fi nicicând la un loc. 
Grupuşoare, adunate sub supravegherea poliţiei, vor alege... un 
delegat pe sprânceană, om al stăpânirii, credincios, trecut prin 
toate. Apoi delegaţii aceștia vor majoriza colegiul I și al II-lea și 
vor alege pe cel recomandat de Excelenţa Sa d. subprefect”22. Nici 
pe plan internaţional situaţia nu era neapărat mai bună, însă 
Eminescu — un atât de înverșunat iscoditor al scrierilor perioadei — 
nu putea trece cu vederea prezenţa evidentă a unor opere ce se 
înscriau în aria problematicii feministe (deşi din punctul de vedere 
al stângii, pe care publicistul român îl critica înverșunat), ca, de 
exemplu, articolele din a doua jumătate a anilor 1870 din revista 
pariziană Revue Politique, semnate B. Gendre (în realitate doamna 
Nikitin, provenită din Rusia), ce militau pentru dreptul femeii la 
instrucție”. 

Realitățile de la noi îi provocau însă lui Eminescu reflecții de o 
natură cu totul diferită. Adevăratele probleme ale femeilor Vechiului 
Regat nu erau legate, pentru el, de dobândirea drepturilor politice 
ori îmbunătățirea și lărgirea admiterii lor în învăţământul mediu 
şi superior, ci pur şi simplu de a-şi apăra dreptul la viaţă în faţa 
unui sistem caracterizat de scopuri diferite de cele ale supușilor 
săi: „O foae din Târgovişte ne spune că o biată femee, pentru o 

dare de 10 franci, pretinsă cine ştie sub ce titlu, a fost bătută de 
un perceptor şi că a murit din acea bătaie. În București o altă 
femeie, scutită de o amendă comunală de 5 franci, a fost bătută de 
perceptor pentru ea”. Deci biata femeie mănâncă o bătaie soră 
cu moartea pe străzile capitalei unui stat european pretins civilizat 
pentru -— nici mai mult nici mai puţirr- neplata unei amenzi de la 
care fusese scutită ! Iar în Târgovişte se pare că exista într-adevăr 
o scară extrem de bine definită a valorilor, din moment ce viața 
unei femei se situează pe undeva în jurul sumei de zece franci... 
Asemenea tratamente revoltătoare nu făceau decât să aducă o 
pată de culoare (și nu de roșu liberal) în paginile cotidianelor şi 
periodicelor românești. 

Nici un simţ civic nu se simte vizat în momentul în care femeile 
românce, și așa lipsite de orice drepturi, sunt bătute până la 
moarte pe străzile orașelor noastre! Nimeni nu se întreabă dacă 
nu, cumva dovezile de maximă bărbăţie şi „eroism” în câmpul 
muncii ale perceptorilor noştri sunt ilustrarea unor tare latente 
prezente la niveluri mai largi și care, din dorinţa de a ne vedea cu 
adevărat respectaţi în exterior, ar trebui combătute public la nivel 
general? Chiar Eminescu, minte luminată şi sensibilă la suferinţele 
celor din jur, are o reacție limitată doar la critica guvernării liberale, 
această „epocă a noilor fanarioţi”35, şi nu către metodele de „lucru” 
ale administraţiei, care nu au nimic de-a face cu partidul roşiilor, 
ci cu anumite mentalități prezente la scară largă în societatea 
românească a timpului. Analiza lui Eminescu are însă un motiv 
foarte întemeiat pentru a nu cobori în profunzime şi a nu vedea 
acest caz ca pe un revelator al patriarhalismului românesc: incapa- 
citatea autorului de a sesiza însăşi existența acestei chestiuni. 

Regăsim în opera politică a lui Eminescu problematica femeilor 
în discuția asupra „formelor fără fond”. Una dintre principalele 
cauze ale acestei dezvoltări anormale a societăţii românești stă în 
deficienţa sistemului de învăţământ. „învățători, care nu știu nici 
a scrie bine, dau în mâna copiilor cărţi, scrise într-o limbă, pe care 
ei n'o înţeleg şi'i pun să înveţe filă cu filă lucruri, pe care ei nu și 
le pot închipui, încât când băeţii au ajuns la capăt cu învăţătura, 
rămân cu capul plin de cuvinte, al căror înţeles nu l-au ştiut nici 
odată, şi neputându-se folosi nici într'un fel de acele cunoștințe 
moarte şi fără de preţ, rămân cu zilele încurcate şi tăind câinilor 
frunză, până ce prin intrigi şi umiliri, care dărâmă și restul de 


FEMEIA ÎN GÂNDIREA NAȚIONALISTĂ ROMÂNEASCĂ... 159 


caracter, ce le mai rămăsese dat dela natură, ajung persoane publice 
spre a continua asupra generaţiei viitoare, sistemul vechiu de 
stricare a minţii şi a inimei”%. La rândul său, principala problemă 
a învățământului este lipsa personalului calificat și promovarea 
în loc a unor persoane incompetente, care mimează formele unei 
educaţii occidentale. În locul unei dezvoltări organice, urmând 
„calea prin muncă” datorită căreia, pornind de la infrastructura 
existentă, să se ajungă, după o perioadă, ce-i drept, destul de lungă — 
cca 30 de ani — să avem „şcoli destul de multe și bune și o generaţie 
sănătoasă, care ar ști să gândească limpede și cu temeiu și să-nșire 
două cuvinte potrivite pe hârtie”, s-a ales drumul contrar, care 
prezenta avantajul înşelător al progresului instantaneu, manifestat 
din păcate însă doar pe hârtie: „Pe vechii profesori de liceu i-am 
prefăcut în profesori de universitate, de și nu se potriveau de loc, 
căci nu se ocupase toată viaţa cun singur obiect, apoi am făcut o 
mulţime de şcoli secundare, pe care le-am umplut cu care cum 
ni-au eșit înainte, apoi mii de școli primare, la numirea personalului 
cărora chiar de cap ne-am făcut. Afirmăm că sunt sute de învăţători 
care nu știu să despartă cuvintele unul de altul, nici să pue punct 
şi virgulă unde trebuește. Nu mai pomenim de sintaxă sau de 
ortografie, căci în privinţa aceasta e Vavilonie curată, şi fiecine 
crede că poate scrie cum îi place”%&. 

În tot haosul acesta, care cuprinde învăţământul românesc, 
Eminescu știe să caute şi să remarce acele realizări care lucrează în 
spiritul calității procesului educațional, eludând modelul „consacrat” 
la scara naţională al formelor fără fond. Iar când bărbaţii, ca în 
gospodărie, sunt incapabili a fi organizați şi coerenţi, femeile vin și 
pun ordine în lucruri. Așa se face că vedem pe Eminescu evidențiind 
laudativ Pensionatul Normal de Domnişoare condus de doamna 
Emilia Humpel, sora lui Titu Maiorescu. Conducând o instituţie 
bine pusă la punct, doamna Humpel aplica în educarea tinerelor 
domnișoare metoda intuitivă, al cărei mare admirator este Eminescu. 
Să îl lăsăm deci chiar pe autor să ne ilustreze capacitatea doamnei 
Humpel de a construi pe baze solide: „În privinţa instrucției, 
putem susţine că în timpul nostru poate sunt puţine lucruri despre 
care să se vorbească așa de mult și cu atâta interes, ca de metoda 
cea mai priincioasă, după care să se deie școlarilor învățătura 
cuvenită. Cu toţii știm astăzi ce însemnează metoda intuitivă, 
însă la noi sunt foarte puţini care s-o știe aplica bine şi încă mai 

puţine sunt şcolile în care acea metodă a devenit familiară şi 
folositoare într-adevăr. Una din aceste puţine şcoli este Institutul 
d-nei Humpel. Învăţarea pe de rost cu scop de a dobândi noi 
cunoștințe este aproape cu totul esclusă, memorizarea regulelor 
(regulă generală la noi) este înlocuită printr-o învățătură minu- 
ţioasă, treptată și sigură a materiei de învățământ; istorie şi 
ştiinţi naturale se propun astfel ca școlărițele nu rămân cu vorbe 
goale în minte sau cu gândiri încâlcite şi idei nemistuite, dar, ceea 
ce-au învăţat, și știu într-adevăr. [...] Despre educaţie se face la 
noi asemenea multă vorbă, anume despre modul cum ar trebui 
îmbunătăţită educaţia sexului femeiesc prin școale. În urmarea 
vorbei multe, a regulamentelor şi pararegulamentelor, avem două 
direcţii, în practică, şi amândouă greșite; anume, sau un respect 
extrem, în fond însă fals, sau o familiaritate fără margini. Efectul 
direcţiei întâi este făţărnicia, efectul celei din urmă lipsa de caracter 
şi nesupunere. D-na Humpel întrunește calităţile cele mai proprii 
pentru sădirea şi cultura unei educaţii solide. Manieri familiare, 
care totodată impun respect, un mod minunat de-a îndemna şcolări- 
tele la împlinirea datoriilor lor prin fapte şi măsuri pedagogice, nu 
prin cuvinte moralizatoare: iată mijloacele, cu ajutorul cărora 
d-na Humpel a căutat, cu mult succes, a forma moralitatea fetelor 
încredințate d-sale”. În primul rând, trebuie admirat succesul 
surorii lui Maiorescu în a manageria o instituţie de învățământ 
şi totodată de a se implica amănunţit în procesul educaţional 
propriu-zis într-o perioadă în care marea majoritate a „minunilor” 
în privinţa sexului femeiesc veneau ori de la cratiţă, ori — așa cum 
am văzut mai devreme — de la rezistenţa lor nebănuită în faţa 
altoielilor aplicate de reprezentanţii autorităţilor. 

Este necesară, totodată, sublinierea poziţiei lui Eminescu, care 
ridica problema educaţiei femeii la noi, fie ea chiar şi generală, 
„de salon”, cum este în cazul pensionului doamnei Humpel. Să nu 
uităm că, în perioada respectivă, femeile românce care aspirau la 
o oarecare emancipare aveau drept exemplu pe cel al principesei 
Elisabeta care, dincolo de activitatea ei literară remarcabilă, şi 
până la momentul Războiului de Independenţă de la 1877, când se 
va implica total în organizarea reţelei de suplinire a activităţii 
Crucii Roșii, prezidată de prinţul Dimitrie Ghica, reţea care practic 
mobiliza pentru prima oară elementul feminin de la toate nivelurile 
societăţii (ştiind „să deștepte în femeile române o activitate fără 

seamăn întru alinarea suferințelor”; „dame și domnişoare din 
toate treptele, dar mai ales şi mai neaşteptat din cele de sus, 
multe prin îndemnul compătimirii, altele prin măgulirea de a lucra 
alături de Doamna Țării, se devotează celor mai grele îndatoriri”"), 
evita implicarea în orice acţiune politică, limitându-se la mici 
„intervenţii” cu iz patriotic și cultural, precum „îngrijirea de a 
face să se păstreze frumosul port naţional al țărancelor române, 
care începea să dispară, stăruința de a-l introduce la curte și de a 
obliga damele române şi străine să se împodobească la certe ocazii 
cu el. Şi gustul, şi mica industrie casnică, şi întărirea simțământului 
etnic au câștigat prin buna iniţiativă”?!. Numai gânduri bune 
pentru mica industrie casnică de mărgele și costume populare, 
însă ne întrebăm care au fost foloasele pe care femeile Vechiului 
Regat le-au obţinut în urma iniţiativei principesei ? Probabil că au 
contribuit la construirea imaginii de creatură exotică și misterioasă 
a femeilor românce, fascinând ochiul şi inimile străinilor pasageri. 
Căci, în privinţa drepturilor civice ori în privința educaţiei, lucrurile 
erau departe de a fi lămurite ; spre exemplu, vor mai trece doi ani 
de la Războiul de Independenţă, care coagulase într-o asemenea 
măsură energiile feminine la chemarea principesei Elisabeta, până 
când prima studentă va călca în sălile de curs ale Universităţii din 
lași — Ana Mănăstireanu Botta”. Trecerea timpului vede și apariţia 
primelor licenţiate, la jumătatea decadei a zecea — în 1896 avem 
nici mai mult, nici mai puţin de şapte licenţiate ale universităţii 
ieşene ; „acestora le-au urmat, apoi, altele și altele, ajungând după 
ani și la anumite facultăţi (litere, ştiinţe) să concureze chiar băieţii”?. 
(sublinierea noastră). Deci cum oare ar fi putut femeile din societatea 
noastră să devină conştiente de existența propriilor nevoi și reven- 
dicări, de necesitatea augmentării condiţiei lor social-politice în 
momentul în care accesul la structurile de învățământ superior — 
mijloc de certă emancipare — le era îngrădit ori refuzat, iar naţiona- 
liştii noştri se aflau în primele rânduri ale acestui patriarhalism? 

Revenind la gândirea politică eminesciană, poziţia marelui 
scriitor şi gazetar naţionalist față de femei se defineşte și prin 
locul pe care acestea — sau mai precis atributele lor — îl ocupă în 
discuţia asupra „păturii superpuse”, care practic a intervenit între 
nivelul de jos, al populaţiei, şi cel de sus, al exercitării puterii, 
dominând cu autoritate clasa politică și influențând în mod direct 
şi nefast actul de guvernare. Punct central al sistemului de idei 

eminescian, teoria păturii superpuse reprezintă marca degradării şi 
coruperii vieţii noastre politice, economice și culturale, interac- 
ționând cu celelalte linii definitorii expuse mai devreme şi, în acelaşi 
timp, ca reacţie, alimentând concepţia xenofobă şi antisemită a lui 
Eminescu. „Avem de-o parte rassa română, cu trecutul ei, identică 
în toate ţările în care locuieşte, popor cinstit, inimos, capabil de 
adevăr și de patriotism. Avem apoi deasupra acestui popor o pătură 
superpusă, un fel de sediment de pungași și cocote, răsărită din 
amestecul scursăturilor orientale şi occidentale, incapabilă de adevăr 
şi de patriotism, rassa Caradalelor, pe care Moldovenii din eroare 
o numesc Munteni”. 

Pe de altă parte, poziţia xenofobă a lui Eminescu nu se vrea a 
fi una întemeiată pe asumpţiile iraționale ori pe ideile preconcepute 
care definesc în general atitudinile similare la nivelul simțului 
comun, un inventar atent al scrierilor politice ale poetului revelând 
faptul că nu apartenenţa etnică este combătută, ci calitatea inferioară 
a specimenelor umane „importate”*. Astfel ia naştere acea „nouă 
Americă” dunăreană pe care Eminescu nu obosește s-o critice, 
formulând însă şi contraponderea teoretică a păturii superpuse, 
panaceul care ar putea reprezenta punctul axial de la care pornind 
țara noastră se va înscrie pe o traiectorie ascendentă în drumul 
său spre modernitate — este vorba de aplicarea unei grile elitist- 
-aristocratice asupra sistemului politic românesc, grilă care să se 
origineze în tradiţia naţională, în capacitatea genetică a marilor 
familii autohtone de a conduce și trasa destinul naţional într-un 
mod concordant cu spiritul poporului nostru, aşa cum îi apare el lui 
Eminescu. Gânditorul român refuză însă biologicul — așa cum o vor 
face mai târziu şi succesorii săi intelectuali, legionarii. O selecţie 
pe considerente biologice ar fi mult prea asociată cu femininul, cu 
slăbiciunea ; or, pentru a ameliora „rasa” românească, criteriul 
trebuie să fie unul bărbătesc. Legitimitatea dreptului marilor de a 
conduce ţara nu va fi deci determinată de „principiul sângelui”, ci 
de factorul istoric, de acea şcoală a istoriei care a creat conducătorii 
potriviți pentru poporul potrivit. Aristocraţia românească, dezvoltată 
organic — dar nu biologic — de-a lungul evoluţiei neamului, s-a 
dovedit depozitara idealurilor şi virtuţilor naţionale sacre: „De 
șase sute de ani [...] viața României e legată de proprietatea 
istorică, de proprietari istorici. De șase sute de ani aceştia, în 
timpi de cădere, aproape numai ei au ţinut sus ideea statului şi a 

naţionalității Române. Respectul de sine, disprețul, poate naiv, 
dar justificat în contra înnoiturilor străine, au făcut cu putinţă ca 
poporul să se redeștepte din somnul de o sută de ani, somn care 
Sa început când cel din urmă dintre Basarabi au căzut pe eşafod 
şi care s'a sfârşit abia în secolul nostru”*$. 

Produs al dominaţiei îndelungate fanariote, dar şi al metodelor 
liberale, clasa superpusă marchează, prin apariţia ei, o schimbare 
a elitelor în cadrul unei mişcări de circulaţie. Însă acest proces de 
circulaţie a elitelor are, în cazul societăţii noastre, o trăsătură 
aparte — nu este vorba de o împrospătare a elitelor conducătoare 
care să se fi petrecut în mod organic şi conform unui acelaşi criteriu 
de selecţie şi promovare, ci de o ruptură marcând utilizarea altor 
seturi de reguli, rezultând într-o îndepărtare a elitelor autohtone 
şi înlocuirea acestora cu pătura superpusă a veneticilor hulpavi și 
lipsiţi de patriotism : „Da ! Familiile vechi sunt menite a se stinge, 
pentru că n'a vrut Dumnezeu ca un copac al pădurilor sale să 
crească până la cer. Da! În locul stejarului secular, stejarul cel 
tânăr se înalță în sus — neam vine și neam trece — aceasta e 
legenda veacurilor. Dar nu e indiferent pentru un popor ce răsare 
în locul stejarului, nu indiferent, când plantele parazite, oricât de 
trecătoare ar fi ele, își înfig rădăcinile în trunchiu şi ajung mai 
repede sus decât stejarul. Nu e indiferent pentru un popor cărui 
principiu se datorează ridicarea unui om în mijlocul lui: dacă ea 
se datorește tăriei, curajului, energiei — tot atâtea numiri diverse 
pentru principiul puterii de muncă şi pentru bărbăţie, sau dacă ea 
se datorează speculei, apucăturilor, instinctelor feline şi oarecum 
femeeşti ale omenirii. Nu e indiferent pentru viața unui popor ca, 
în loc de stejar, să răsară slabul şi pururea de vânt legănatul 
mesteacăn. Nu e indiferent dacă cei ce se ridică au sau nu rădăcini 
adânci în pământul ţării. Nu e, cun cuvânt, indiferent dacă soarta 
unei ţări e condusă de oamenii ei proprii, sau de aristocrația 
diferențelor de preţ şi diferențelor de opinii, de aristocrația cursului 
de bursă şi a limbuţiei.”* (sublinierea noastră). 

Citatul de mai sus, pe lângă relevanţa sa în ceea ce privește 
gândirea politică a autorului, exprimă în subsidiar însă și acea 
atitudine de care aminteam în partea introductivă a studiului, în 
privința sexului opus. Desigur că se poate accepta, din solidaritate 
cu tragedia naţională prin care trecea ţara în opinia lui Eminescu, 
„cocotele” ce însoțesc clasa superpusă coruptă şi exploatatoares, 

ca simbol al decăderii și luxului în care aceşti oameni își duceau 
existența. Faptul că termenul este injurios nu are legătură cu 
concepţiile personale ale autorului, ci se vrea doar ca subliniere a 
unei realităţi politice conexe subiectului central — pătura alogenilor 
venali ce sug energiile ţării în scopul satisfacerii propriilor interese. 
Însă, în cazul fragmentului reprodus anterior, vedem că avem de-a 
face în mod direct cu o atitudine personală a lui Eminescu, expri- 
mându-i părerile intime vizavi de partea femeiască. Desigur, s-ar 
putea crede ori spune că limitele interpretării sunt împinse mult 
prea departe, că schilodim opera politică eminesciană în scopul 
satisfacerii nevoii de a găsi o problemă acolo unde nu există. Din 
păcate, nu este adevărat. Aplicarea unui proces analitic asupra 
scrierilor politice eminesciene în vederea decantării atitudinilor 
sale în privinţa problematicii feministe a perioadei nu face decât 
să releve două fapte fundamentale: în primul rând, reflectarea 
concepţiilor epocii în articolele poetului, în gândirea și teoria sa 
politică, iar apoi, prin prisma deja amintită a creatorului de opinie, 
evidenţierea importanţei și impactului pe care mesajul transmis 
prin intermediul acestor articole le-a avut asupra publicului cititor, 
la rândul lui capabil de a genera aducerea în agendă a unei astfel 
de problematici și deci capabil de a produce schimbarea necesară 
la nivel politic. Pura asociere pe care Eminescu o face între pătura 
superpusă — în toate scrierile sale aceasta nefiind nici măcar o 
dată prezentată într-un mod pozitiv — şi feminitate pune cititorul 
în poziţia de a valoriza negativ nu doar clasa veneticilor jupuitori 
de țară, ci şi persoanele de sex opus, mai precis atributele principale 
ale feminităţii. Vedem deodată că mamele copiilor noştri sunt nişte 
firi de speculante josnice, asemenea Caradalelor înfierate de pene- 
lul cronicarului de la Timpul, că e rău să pui femeile la treburi 
politice sau care să implice un nivel organizatoric ridicat, datorită 
instinctelor lor feline, care le fac să nu fie... bărbate. Ele nu sunt 
decât niște persoane slabe și mlădioase, incapabile prin natura lor 
a se ridica la nivelul concurenţilor lor masculini. Să fie vorba aici 
și de ecourile romantismului târziu care se făceau auzite în creaţia 
poetică a lui Eminescu, cu iubiri cavalerești dedicate micilor dom- 
niţe închise în donjoane ce le protejează de ale vieţii valuri şi cu 
zburători masculini ce coboară nemuritori şi reci din înălțimile 
intangibile ale sferelor superioare ? 

Trecând de la acele elemente ce structurează exclusiv discursul 
public către cele ce ţin mai mult de concepţiile personale ale auto- 
rului, putem completa informaţiile deja obţinute asupra adeziunii 
lui Eminescu la acest patriarhalism al indiferenţei ce caracterizează 
naționalismul românesc. Aluziile pe care Eminescu le face referitor 
la femei și feminitate se dovedesc a nu fi cazuri izolate, ci componente 
ale viziunii sale coerente de ansamblu asupra relaţiilor dintre 
sexe, construct axat pe două direcţii — cea a societăţii, a modalităţii 
în care erau aceste relații percepute la nivel general în plan social, 
şi cea a influențelor intelectuale ale romantismului și ale gândirii 
filosofice a epocii, dezvoltate pe baza studiului intensiv literar ori 
al marilor curente de idei. Atitudinea protectoare faţă de femei, 
plecând de la ideea febleţei lor naturale şi a inadecvării lor în 
rezolvarea problemelor ce ţin în genere de competenţa bărbaţilor, 
Eminescu o are și în cadrul relaţiilor sale intime, aici referindu-ne 
în special la cea cu Veronica Micle. Un exemplu în acest sens îl 
constituie schimbul de scrisori dintre cei doi, care abordează și 
problema pensiei viagere pe care Micle spera să o obţină de la stat 
în urma decesului soțului său. Prin 1879, subliniind schimbările 
de natură socială produse de decesul soţului în viața Veronicăi, 
Eminescu afirmă că acestea sunt schimbări „pe care o natură 
sfioasă de femee nu le poate prevedea, nici suferi”*?. Iată deci 
diferenţele structurale între sexe expuse sumar, lucru care însă 
nu le face să fie mai puțin relevante. Femeia lui Eminescu-omul 
este slabă, neajutorată, necesitând sprijinul masculin pentru a 
face față greutăților vieţii. Există dar o diferență de natură între 
cele două sexe, pe care Eminescu o considera a priori. Pe de o 
parte, avem bărbaţii, care sunt cei însărcinaţi cu susţinerea familiei 
prin munca lor, tot ei fiind şi cei care, în conformitate cu statutul 
de cap de familie, se implică în viaţa politică şi economică; de 
cealaltă parte, sunt femeile, responsabile cu administrarea venitu- 
rilor bărbatului în vederea întreţinerii gospodăriei şi cu creșterea 
şi educaţia primară ale copiilor (fapt pentru care ele pot deveni 
uneori și învățătoare). Datorită rolurilor lor specifice, diferite de 
cele masculine, femeile nu pot interfera cu sfera activităţilor politice, 
iar în ceea ce priveşte economicul, contacte există doar la nivelul 
procurării hranei ori obiectelor casnice de la piaţă. Pe lângă toate 
cele de mai sus, femeia trebuie să fie şi instruită pentru a fi un 
bun companion al bărbatului, domeniile deschise fiind cel literar 

ori cel al artelor frumoase, scena pe care femeia evoluează fiind 
cea a saloanelor, balurilor ori a ceaiurilor, unde își asumă îndeobşte 
rolul de animator cultural al lumii mondene (din nou aici exemplul 
reginei Carmen Sylva fiind unul relevant). 

Iată de ce îi apărea normal lui Eminescu faptul ca pensionul de 
domnişoare să fie condus de o femeie, cine altcineva ar putea fi 
mai bine pregătit în a educa tinerele fete decât o persoană de 
același sex, bună cunoscătoare a cerințelor sociale faţă de sexul 
frumos ? Acest rol al femeii îi pare lui Eminescu a fi totodată cel 
mai potrivit cu natura adesea superficială feminină, care pune un 
mare accent nu pe interioritate şi intelect, asemenea bărbatului, 
ci pe aspectele efemere și exterioare ale existenţei, cum ar fi propriul 
aspect fizic — de la îmbrăcăminte până la pomezile de faţă. Din 
această cauză, emanciparea femeilor nu este, pentru Eminescu, o 
cerinţă primordială pentru modernizarea României ; dimpotrivă, 
pentru ca aceasta să se facă organic, este indispensabil mai degrabă 
ca femeile să-și păstreze vechile roluri sociale şi culturale. 


4.3. Eliade şi femeia hotărât dezgustătoare 


Dacă Eminescu reprezintă o figură emblematică pentru ilustrarea 
gândirii naţionaliste a ultimei treimi a secolului al XIX-lea, Mircea 
Eliade apare, pe de o parte, în rol de continuator al discursului de 
tip eminescian în spiritul său, iar, pe de altă parte, ca exponent 
activ al unei noi modalităţi de relaţionare cu domeniul politic“, 
abordată din punctul de vedere al generaţiei care se identifica, în 
concepţia sa de reînnoire a politicului, cu România întregită și 
renăscută din cenușa Vechiului Regat, o Românie cu o Constituţie 
nouă, cu o reformă electorală ce aducea cu sine votul universal 
masculin și cu o problemă agrară care, datorită „Regelui Țăranilor” 
Ferdinand, părea a se apropia de soluţionarea îndelung dorită. 
Însă această nouă eră în care păşea ţara noastră aduce cu sine, 
pe de altă parte, noi reacţii și abordări în privinţa politicului, 
unele fiind continuări și aprofundări ale vechilor idei antebelice, 
altele afirmându-se ca originale, chiar revoluţionare. Un astfel de 
exemplu este apariţia grupărilor şi partidelor politice antisistem, 
la stânga, Partidul Comunist, iar la dreapta, mișcarea legionară. 

Caracteristica principală a acestora constă în antiparlamentarismul 
lor declarat, lupta susţinută atât în planul discursului politic, cât și 
în cel al acţiunii concrete împotriva sistemului democratic, afirma- 
rea necesităţii dezvoltării în plan politic a specificului naţional (în 
cazul legionarilor) ori a integrării în structurile internaţionaliste, 
în vederea concretizării idealurilor marxiste (în cazul — evident — 
al comuniştilor). Privite în general ca reacţii și consecinţe ale 
Primului Război Mondial (mai ales în privința emergenţei dreptei 
extremiste la nivel european), curentele antidemocratice câștigă 
rapid teren în detrimentul vechilor democraţii, dezvoltându-se 
astfel un clivaj politic bine definit, la nivelul întregului continent, 
între suporterii pluralismului democratic şi adversarii acestuia. 
Dreapta acuză vechile regimuri de incapacitate de guvernare, de 
corupţie, de reprimarea potenţialului creator al naţiunii, creionând 
imaginea unui sistem erodat care, la nivel istoric (utilizându-se 
drept argument teorii asimilate superficial ori transpuse în forme 
autohtone precum cea hegeliană, spengleriană etc. sau favorizând 
o formă de darwinism social extrem de dur), este depășit, trebuind 
a lăsa locul noilor viziuni ale dreptei asupra organizării sociale. 

Saltul calitativ pe care dreapta dorea să-l facă în cadrul politicului 
este bine rezumat de Cioran, influenţat în mod direct de național- 
-socialismul germanf!, în a sa Lume a politicului : „Regimul demo- 
cratic, cu al său sistem parlamentar, dând posibilitatea fiecărui 
cetățean să participe activ la viața publică, a dezvoltat latura 
meschin politică din fiecare individ, o megalomanie a omului. 
Rezultatul a fost că democraţia a scos la iveală o serie de talente 
şi, în întreaga lume, doar două-trei genii politice. Un mare geniu 
politic trebuie să fie prin excelenţă un dominator. [...] Democraţia, 
admițând controlul şi intervenţia din afară în actele șefilor, le 
anulează orice prestigiu mistic şi-i încadrează în rândul muritorilor, 
explicându-le ridicarea numai prin şansă. Fluxul și refluxul desti- 
nelor nu este văzut în funcţie de vreo chemare intrinsecă, ci de 
accidentul întâmplărilor exterioare”+?. 

Căile prin care procesul schimbării, declarat ireversibil, putea 
prinde contur real însă variau și ele, în funcţie de diferitele orientări 
prezente în cadrul dreptei. Şi aici descoperim o linie de ruptură, 
delimitând adepţii schimbării din interiorul sistemului, efectuată 
prin utilizarea mijloacelor democratice ale sistemului politic parla- 
mentar, o dată atinsă poziţia de putere elementele constitutive fiind 

modificate sau eliminate, în conformitate cu programul revoluţionar 
al mișcării sau al partidului, de cei care consideră că puterea 
politică trebuie acaparată prin mijloace revoluţionare, violente, 
eludând jocul politic electoral în favoarea presiunilor de stradă. 
Desigur, linia aceasta de demarcaţie este clară doar la nivel teoretic, 
pentru că, de exemplu, naţional-socialiștii germani au combinat 
cele două metode de-a lungul timpului, pe de o parte, prezentându-se 
regulat în alegeri, iar, pe de alta, utilizând presiunea politică şi 
violența stradală“. 

Aceste mari linii directoare se regăsesc şi la noi, cu deose- 
birea că discursul de dreapta păstrează într-o oarecare măsură 
liniile trasate deja de antecesori“t, radicalizarea petrecându-se 
însă foarte pregnant la nivelul acţiunii politice. Într-o încercare 
rapidă de clasificare, vedem, pe de o parte, gânditorii adepţi ai 
luptei din interiorul sistemului, cum sunt Iorga, Goga, A.C. Cuza, 
Gh. Brătianu etc., iar, pe de alta, pe adepţii mijloacelor violente, 
precum Corneliu Zelea Codreanu, Vasile Marin, Horia Sima etc. 
Există aici şi o a treia categorie, de mijloc, care, deși afișează 
un antiparlamentarism declarat, se limitează numai la sfera dis- 
cursivă, aderând însă formal la una dintre organizaţiile politice 
de dreapta — este cazul lui Eliade ori al lui Cioran, aderenţi ai 
mișcării legionare, dar cu o activitate politică propriu-zisă foarte 
limitată ori inexistentă, compensată însă în planul luptei de idei. 
Manifestul „programatic” al generaţiei al cărei exponent şi luptător 
de frunte se declara Eliade, seria de articole Itinerariu spiritual, 
afirma printre altele că „voim să biruiască valorile ce nu sunt 
izvorâte nici din economia politică, nici din tehnică, nici din parla- 
mentarism”f5. Practic, putem spune că aceste ultime două cate- 
gorii alcătuiesc un întreg, având, pe de o parte, organizaţia politică 
a Legiunii, axată pe acţiunea politică propriu-zisă, şi, pe de altă 
parte, curentul intelectual ce oferea substanţă doctrinară mișcării 
prin intermediul scrierilor și polemicilor din ziare. 

Însă cazul celor doi amintiţi la urmă, ca de altfel şi cel al lui 
Constantin Noica, este esențialmente legat de angajarea şi pozi- 
ționarea politică a mentorului și profesorului lor, Nae Ionescu. 
Figură emblematică a perioadei interbelice, adoptă totuși poziţii 
oarecum tulburi în acțiunea sa politică, părând a-și satisface nu o 
dată propriile orgolii și nelăsând impresia că ar urma o linie clară, 
programatică, fapt menţionat mai târziu de Cioran, într-o convorbire 

cu Gabriel Liiceanu : „La început, Nae Ionescu era personajul cel 
mai important după rege, adică avea influența cea mai mare. Și la 
un moment dat, nu ştiu precis din ce cauză, a rupt cu regele, sau 
regele a rupt cu el. Din clipa aceea n-a avut decât un singur gând: 
să se răzbune. Așa se face că s-a apucat să susțină Garda de Fier. 
Această angajare a fost în primul rând una personală și în al 
doilea rând una politică. Cert este că ne-a antrenat în aventura 
lui personală, iar jocul lui politic a avut drept ultim mobil răzbu- 
narea. Nu se putea împăca cu ideea că el, care l-a adus pe rege... 
Singurul lui gând era acuma să-l sape, şi gândul ăsta l-a pierdut, 
în cele din urmă, l-a lichidat”'5. Oricare ar fi fost poziţiile adoptate 
de Nae Ionescu însă în raport cu jocul politic, cert este faptul că 
datorită lui dreapta românească - și, în special, mă refer aici la 
mișcarea legionară - a beneficiat de aportul doctrinar al unor 
condeie precum cel al lui Eliade ori al lui Cioran. 

Nici în cazul românesc liniile de demarcaţie nu funcționează în 
totalitate, pe de o parte, legionarii candidând repetat în alegeri, 
chiar schimbându-și denumirea în urma interzicerii mișcării, dar 
concomitent recurgând la violenţe şi la asasinatul politic, iar, de 
cealaltă parte, exemplul lui Iorga, desigur, admirator al legio- 
narilor într-o perioadă (vezi şi articolul „Doi băieţi viteji : Moţa 
şi Marin”, dedicat memoriei celor doi legionari uciși în Spania: 
„Luptând pentru credinţa lor creștină și pentru cinstea poporului lor, 
pentru ce este etern, scump și curat în latinitatea nebolșevizată, 
doi tineri români, doi băieți viteji, Moţa și Marin, au căzut înaintea 
Madridului apărat de Roşii”! etc.), dar și al metodelor de luptă 
politică mussoliniene, aşa cum ne-o arată încă din 1931, într-un 
ciclu de conferinţe asupra Italiei: „Dar încă un lucru se cerea pe 
lângă această monarhie, represintând unitatea italiană [...]; trebuia 
participarea reală, nu parlamentară, nu într'o formă împrumutată 
din Anglia sau din Franţa, ci în forme organice, a întregului popor 
italian. [...] Aşa încât apariţia d-lui Mussolini, cu concepţia sa, 
sprijinită pe tradiţiile istorice ale poporului italian, pe necesitatea 
aceasta ca oamenii să se simtă nu ca niște indivizi isolaţi, ca niște 
vagi figuri abstracte, înscrise în registrele de contribuţii şi în 
listele de alegători, când s-a ajuns în toată Italia la o concentrare, 
acest sentiment, cerând a se organisa altfel viaţa poporului italian, 
a se fărâma deosebirile, nenaturale, dintre clase pentru a se pune 
în loc solidaritatea la muncă, a produs mișcarea fascistă, pe care 

mulți, la noi, cred că o imită atunci când n'au înţeles nici cea 
d'intâiu pagină din catechismul acestei mari opere de refacere 
națională. Căci aceasta nu înseamnă o formulă pe care o înveţi pe 
de rost, aceasta nu înseamnă un ambițios, căruia îi încredinţezi 
realisarea acestei formule, aceasta nu înseamnă revoluţia pentru 
plăcerea de a avea o revoluţie, ci cu tot debutul violent, de care era 
nevoie tocmai pentru ca disarmonia, violența să dispară cu desă- 
vârșire din viața naţională, şi, în loc să fie liniştită, tăcuta muncă 
a oamenilor consacraţi acelorași ocupaţii, crearea formațiunilor 
fireşti, care de sine să alcătuiască Statul”. Iar când, la începutul 
anilor '30, lui Iorga îi vor fi oferite frâiele puterii, vom vedea, așa 
cum remarca și Nae Ionescu, că acțiunea politică a marelui istoric va 
fi una neașteptat de moderată în raport cu discursul său naţionalist 
anterior : „Profesorul Iorga avea, în adevăr, perspective de vizionar, 
largă înţelegere, istorică și aș zice conaturală, a realităţilor 
Românești și însuflețire profetică de mare reformator. D. Iorga a 
preferat totuși să fie un gospodar cinstit, care să facă în această 
ţară de oameni necăjiţi «puţintel bine». Nu a avut suflul pe carei 
l-am bănuit noi? [...] Fapt este că profesorul Iorga nu ne-a dat marea 
guvernare revoluţionară în care noi, uneori, timid nădăjduiam”??. 

Putem spune că, în cazul românesc, un al doilea tip de clasificare 
este posibil, care să surprindă cu o mai mare claritate trăsăturile 
caracteristice ale dreptei, în funcţie de criteriul pe care chiar 
Eliade ni-l furnizează - cel generaţional, elementul central al unei 
astfel de taxonomii reprezentându-l războiul mondial, care vine 
să traseze linia de clivaj ce separă generaţia de la 1900, cum o 
numește Eliade, de cea afirmată după încheierea conflictului, în 
cadrul României întregite. Vedem că diferențele ce despart cele două 
generaţii nu ţin doar de elementele superficiale, precum vârsta, ci de 
aspecte precum modalitatea de relaționare cu politicul ; „bătrânii”, 
deși vor trece, așa cum vom vedea, printr-o schimbare de discurs o 
dată cu începutul epocii interbelice, care aduce cu sine împlinirea 
idealului național, vor rămâne însă produsele unei lumi moarte, cea 
a Vechiului Regat, manifestându-se ca atare şi în planul luptei poli- 
tice, unde vor putea fi caracterizați ca având un discurs dur, dar 
dublat de o acţiune politică cel puţin moderată, în timp ce tinerii, 
preluând elemente de doctrină ale precursorilor, le vor îmbrăca în 
noi haine discursive, conferind totodată şi noi dimensiuni pra- 
xisului politic ca, de exemplu, introducerea practicii asasinatului 

politic ori mistica liderului, aşa cum apare ea în cazul lui Codreanu. 
Astfel, putem spune că, în ceea ce-l privește, discursul dur politic 
este dublat și de o acţiune politică pe măsură. Ilustrarea cea mai 
bună a incompatibilităţii dintre generaţiile sus-amintite este oferită 
de relaţia politică dintre A.C. Cuza și fostul său student și, mai 
apoi, mână dreaptă în organizaţia lăncierilor, Corneliu Zelea 
Codreanu. Diferendele dintre cei doi, care mergeau mult mai adânc 
decât simplele diferenţe de opinie, vor duce către ruptura ce va 
constitui piatra de temelie a înfiinţării Legiunii, prin acel celebru și 
laconic Ordin de zi nr. 1, diferit de tot ceea ce cunoscuse până atunci 
discursul politic românesc: „Astăzi, vineri 24 iulie 1927 (Sf. loan 
Botezătorul), ora zece seara, se înfiinţează : «Legiunea Arhanghelului 
Mihail», sub conducerea mea. Să vină în aceste rânduri cel ce 
crede nelimitat. Să rămână afară cel ce are îndoieli”. În capitolul 
următor se va vedea ce importanţă avea problema generaţională 
în gândirea legionară — și cu ce consecinţe pentru dimensiunea de 
gen a acesteia. 

Vom încerca, în cadrul acestei părţi, a examina activitatea publi- 
cistică a susținătorilor ideologici ai „noii generaţii”, gânditorii 
antebelici şi interbelici, radicali și moderați, a căror activitate 
literară se limitează la veleităţi (cu excepţia lui Octavian Goga), 
dar care au jucat un rol politic semnificativ în dreapta naționalistă 
constituind subiectul capitolului următor. 

Regăsim cel mai bine această „nouă generație” în ilustrul său 
exponent şi doctrinar, Mircea Eliade. El a ridicat stindardul luptei 
de idei în a doua jumătate a anilor '20, mai întâi printr-o serie de 
articole critice la adresa intelectualităţii vremii şi a prestaţiei lor 
în plan cultural și ştiinţific, iar mai apoi prin publicarea Itinerariului 
spiritual, crez al tinerimii ridicate după război. Atacând mai întâi 
metodologia şi bibliografia primului volum al sintezei de istorie 
universală scris de Nicolae Iorga şi apărut în 1926” (Essai de 
synthèse de Vhistoire de l'humanité) — deşi, în general, tânărul și, 
mai târziu, autorul matur Eliade va manifesta, de-a lungul vremii, 
o reală şi sinceră admiraţie faţă de omul şi opera care sunt Nicolae 
Iorga —, Eliade porneşte pe drumul spinos al conflictului între 
generaţii, provocând cele mai variate reacţii din partea croni- 
carilor vremii, de la cea negativă a lui Vasile Bogrea („Domnul 
Mircea Eliade, «Student Filosofie» şi Essai de synthèse de l’histoire 
de l'humanite a dlui N. Iorga, sau Ce n-a cetit d. Iorga şi a cetit 


172 PATRIARHAT ȘI EMANCIPARE 


d. Mircea Eliade - O glumă tristă” din revista Societatea de mâine, 
22 august 1926) ori a lui Alexandru Elian („Iarăşi «Noua Generaţie»”, 
în Vlăstarul, mai-iunie 1928) până la cea plină de admiraţie a lui 
Șerban Cioculescu („Un «ltinerariu spiritual»”, în Viaţa literară, 
26 mai 1928). 

În primul rând, reacţia lui Eliade și mai apoi a celorlalte mari 
nume ce au aderat la curentul „generaţionist”, cum l-a numit Liviu 
Antonesei”, curent centrat în jurul asociaţiei „Criterion”, pornea 
de la ideea de „generaţie tânără”, opusă celei vechi, burgheze, 
pozitiviste și mediocre”. Ca urmare, ei considerau că toate proble- 
mele culturale și politice, aşa cum erau ele definite încă de la 
Eminescu - politicianismul, corupţia, formele fără fond etc. —, își 
vor găsi rezolvarea în urma schimbului de generaţii, prin implicarea 
în plan civic a tineretului, singurul capabil, în virtutea forţelor sale 
creatoare, de a rupe cu tarele acumulate de-a lungul a mai mult 
de jumătate de secol de Vechi Regim („Lupta dintre generaţii ni se 
părea a fi cheia tuturor conflictelor şi principiul explicativ al tuturor 
evenimentelor."%5). Oamenii politici formaţi la şcoala României 
antebelice nu puteau fi cei care să propună noi constructe ideatice, 
fiind — în cel mai bun caz — doar motorul nedorit al perpetuării şi 
propagării vechilor metehne. Singura personalitate a epocii recu- 
perabilă pentru „generaţionişti” este, desigur, Eminescu. Atâta 
vreme cât, depășind naționalismul idealist şi limitat al generaţiei 
pașoptiste, „ei erau dornici să asimileze întreaga cultură mondială 
în cultura română și în același timp să «impună» activitatea româ- 
nească în patrimoniul cultural general al omenirii, [...] Eminescu era 
singurul care împlinise ambele obiective”. Întreaga atitudine 
adoptată de către Eliade în cadrul scrierilor sale jurnalistice, vizând 
toate elementele vieţii sociale — de la cultură și artă până la manifes- 
tările civice —, are la bază o concepţie axată pe disocierea planurilor 
material-exterior și interior-spiritual, coagulată la nivelul politic 
într-un corpus ce evidențiază primatul evoluţiei interioare ca factor 
funciarmente esenţial în articularea oricărui demers analitic centrat 
pe elaborarea unei noi înţelegeri — coerente - a climatului politic 
și social : „Primatul politic presupune lupta pentru o nouă ordine 
socială și pentru instaurarea unei noi ierarhii. Dar oricât de abil 
aţi suci şi ați răsuci definiţia «primatului politic», vă loviți de 
noţiunea de ierarhie ; noţiune care o presupune pe cea de valoare. 
Orice nouă ordine socială, orice nouă creaţie statală — nu se poate 


FEMEIA ÎN GÂNDIREA NAȚIONALISTĂ ROMÂNEASCĂ... 173 


clădi decât pe noţiunea de valoare. Şi trebuie să recunoașteți că 
«valoarea» presupune forţa creatoare; că este, deci, un criteriu 
spiritual, iar nu unul politic. Singurul lucru care contează în orice 
ierarhie din lume este creația ; facultatea de a produce, provoca 
sau restaura valori”5!. 

Arhitectura spirituală românească pe care o creionează pana 
lui Eliade în Itinerariul spiritual şi în scrierile ce-i urmează consistă, 
dincolo de elementele generale deja expuse, într-o sumă de linii 
directoare ce definesc atitudinea radicală a tinerimii intelectuale 
postbelice : elitism ; virilitate/vitalitate ; ageism ; antipoliticianism ; 
spiritul de sinteză ; antipozitivism ; misticism ; pătrunderea în uni- 
versalitate. Ortodoxia, pe de altă parte, se regăsește şi ea, însă 
distilată graţie spiritului argumentativ caracteristic lui Eliade, 
reprezentând acel stadiu final către care tinde dezvoltarea spirituală 
a tinerimii române ; „calea cea dreaptă” are, pe lângă atributele 
iniţiale religioase, și rol de validare a drumului parcurs către 
îmbogățirea demersului spiritual și intelectual, într-o interpretare 
largă, ce îndreaptă ortodoxia către o perspectivă cvasiprotestantă, 
aflată oarecum în contradicţie cu ideile profesate în contempora- 
neitate?8: „... experienţa religioasă ni se impune atât ca o împlinire, 
o armonizare a funcţiunilor noastre sufletești — cât şi ca un element 
de unitate al culturii”, deşi „acceptarea metodei ştiinţifice alături 
de rolul filosofiei, al artei şi experienţa religioasă - e imprudentă”** ; 
„Așadar, noi, cei tineri — vom ajunge, nu ne interesează când, 
creştini ortodocşi. Nu va lipsi nici unul, dintre acei care au gustat 
sensul metafizic al vieţii. [...] Nu ne e teamă să greşim, pășind 
alăturea de drum. Pentru că ştim că există un drum drept, care ne 
e menit. De altfel, ceea ce e frumos în noi e faptul căutării. Noi 
căutăm - și suferim pentru aceasta — ceea ce alţii se mulțumeau a 
primi de la preoţi, nu întotdeauna de ispravă, şi uitau apoi într-un 
fund de suflet. Noi voim un creștinism efectiv — adică rezultatul 
unei experienţe, proaspăt, greu de sensuri, cald de viaţă, strălucitor 
de daruri. Care să ne prefacă, să ne facă din oameni — oameni de 
ai lui Dumnezeu, adică suflete în trupuri, suflete ce caută să 
asimileze şi să răspândească valori Dumnezeieşti în lumea valorilor 
bestiale sau, rareori, a valorilor omenești”. Atitudinea lui Eliade 
faţă de aspectul religios, în general, şi faţă de ortodoxie, în special, 
deja caracterizată ca fiind marcată de amprenta propriului sistem 
de idei, cu un înțeles atât de larg încât greu se poate decela linia 

de demarcaţie dintre ea și filosofie, tinde a se estompa mai târziu, 
mai ales graţie unui altfel de itinerariu — cel indian —, integrându-se 
în concepţia sa mai largă, a unităţii culturale eurasiatice. Religiosul 
însă va continua să reprezinte un factor de primă importanță în 
agregarea sistemului de idei la Eliade, finalmente intervenind în 
definirea aspectului cultural şi civilizaţional în raport cu etnicul 
și naţionalul, pornind de la filiera spengleriană atât de uzitată în 
perioadă : „ Că există culturi rezemate pe o bază etnică — faptul e 
dovedit istoricește. [...] Iată însă un amănunt care nu trebuie 
scăpat din vedere : nu există cultură indiană, ci cultură brahmană 
și cultură budistă. De asemenea, nu există o cultură greacă. Există 
o civilizaţie greacă, o continuitate de valori economice, materiale — 
ca să folosim gândirea lui Spengler, atât de mult fâlfâită în ultimii 
ani. Va să zică — în cadrele aceleiași mase etnice, ceea ce produce 
cultura nu e însăşi fibra etnică. Ci un mănunchi de germeni spiri- 
tuali, dezvoltați de cele mai multe ori de religie”€!. Iar în acest sens 
subliniază Eliade relevanţa factorului religios : „De aceea cultura 
se întemeiază ori pe o religie — a cărei experienţă mistică este nisus 
formativus, catalizatorul și structura echilibrului spiritual — ori pe 
o didactică. [...] Atunci când vorbim de didactică ne gândim la 
mulțimea conştiinţelor, la acea «sfântă mediocritate» a bisericii 
romane”62. 

Un alt element care iese în evidenţă în cadrul constructului 
ideatic dezvoltat de Eliade este axarea definitorie pe elită, demers 
trecut însă din nou prin prisma viziunii sale specifice ; descoperim 
în primul rând echivalenţa dintre conceptul de „generaţie” și cel 
de „elită”%, în contextul istorico-politic al perioadei definibil prin 
reacția în faţa crizei, adică a abia sfârşitului război mondial. 
Eliberarea de povara unui ideal naţional concret, definibil în termeni 
clari politici, culturali şi istorici, face ca generaţia studioasă post- 
belică să aibă misiunea aparte de a recalibra discursul naţional 
către noi dimensiuni, spirituale, ce ţintesc în mod direct către 
accederea prin planul cultural către universalitate, către conturarea 
unei identități românești coerente şi afirmarea acesteia în lumea 
marilor idei, iar acest lucru singur justifică accentul pus pe elită: 
„Pentru cine înţelege — noi suntem generaţia cea mai binecu- 
vântată, cea mai făgăduitoare din câte s-au rânduit până acum în 
țară. Trebuie să ţinem seama numai de elită”. Conceptul de 
„elită” are însă la Eliade o puternică amprentă proprie, concordantă 

cu ansamblul teoretic constitutiv al gândirii sale politice de sorginte 
spiritualistă : „Mi se pare, de asemenea, inutil să amintesc [...] 
rolul pe care l-au avut elitele şi marile experienţe spirituale în 
crearea istoriei. Să amintesc «omul nou» al lui Alexandru cel Mare, 
al Creştinismului, al Renaşterii — «om nou» care a fost întâi valo- 
rificat şi experimentat de către elitele spirituale ale timpului. Elite 
care nu înseamnă nici clasele bogate, nici clasele culte — ci toți 
oamenii cu o puternică viață sufletească, toţi oamenii care credeau 
în suflet, în gând, în libertate [...] Căci «intelectualul» nu înseamnă 
omul cu diplomă sau cu știință de carte, ci omul care crede în 
valorile sufletului, omul hrănit de marile izvoare sufleteşti, omul 
întotdeauna «nou», pentru că e întotdeauna viu și concret”$6. 
Însă generaţia de elite a domnului Eliade, atât de perfect definită 
în raporturile sale cu celelalte elemente ale viziunii sale politice, 
exclude cu nonșalanţă elementul feminin. Nu este vorba aici de o 
pură întâmplare și nici de cauze legate de preconcepţiile sociale 
general-valabile, ca în cazul lui Eminescu. Este vorba despre o 
poziţie clar definită şi conştient abordată, având drept fundament 
teoria virilităţii masculine atât de des evocată de Eliade — dar și 
de Cioran (într-un mod însă mai voalat, fapt relevant pentru cel 
care era „cel mai excesiv spirit polemic al generaţiei sale”®) —, 
teorie prin care sunt exagerate anumite componente şi trăsături 
considerate a fi tipic masculine în virtutea unei energizări a acţiunii 
cultural-politice naţionale, elementul de referință utilizat fiind, 
în mod evident, cel feminin. Însă nu avem de-a face cu femeia cu 
care intelectualitatea tânără de la noi intra în contact zilnic și 
care — probabil — o servea la masă și îi păstra hainele curate, ci cu 
multitudinea de preconcepţii prezente la nivelul simțului comun, 
coagulate într-o imagine a unei femei virtuale, ale cărei calități 
relative la trăsăturile esenţiale ale feminităţii ei nu sunt decât 
reflectarea răului social, cultural ori intelectual. Teoria virilității 
conturată de Eliade nu este nici pe departe un element fugar, 
efemer în cadrul gândirii sale politice. Este unul dintre punctele 
de plecare pe care le găsim prezente în toate scrierile şi articolele 
sale, indiferent de tematica lor iniţială — religioasă, politică, cultu- 
rală, artistică. Forma de Weltanschauung pe care această teorie a 
luat-o în concepţia lui Eliade este recunoscută finalmente și de 
autor, sub rezerva însă a faptului că marele istoric al religiilor de 
mai târziu tindea a-și mușamaliza într-o oarecare măsură acţiunile 

şi convingerile din trecut. Vorbind, în Memoriile sale, despre articolul 
care s-a constituit în piatra de temelie a teoriei pomenite — „Apologia 
virilităţii”, apărut în ziarul Gândirea —, Eliade scrie : „Era o încercare 
de a face din «virilitate» — clişeu pe care îl împrumutasem din 
Maschilita a lui Papini — un mod de a fi în lume, totodată un 
instrument de cunoaştere, şi deci de stăpânire a lumii. [...] Amestecul 
de asceză, exaltare metafizică și sexualitate (amestec care iar 
amintește India) era derutant. Aproape nimeni n-a ştiut ce trebuie 
să creadă despre acest text. Din când în când, în revistele și ziarele 
de provincie citeam critici sau aluzii răutăcioase. Stelian Mateescu 
părea destul de interesat, dar nu putea accepta ceea ce numea el 
«sexualizarea Spiritului». Lui Paul Sterian i-a plăcut mai ales 
pentru «poezia» pe care o descoperise în proza aceea nărăvașă. 
Era un fragment în care autorul îşi urla furia de a nu putea fi tot 
și în același timp”. Deşi „Apologia virilităţii” se dorea a fi manifestul 
doctrinar al lui Eliade, nu acest text este cel mai reprezentativ, 
fiind mai degrabă — așa cum o recunoaște și autorul — unul „pretenţios 
și confuz, scris în stiluri diferite — eseu filosofic, diatribă, litanie”®? ; 
pentru a reconstitui teoria virilităţii la un nivel la care ea să 
devină inteligibilă, trebuie să privim în ansamblu scrierile lui 
Eliade din epocă, regăsind acele elemente care alcătuiesc nucleul 
dur al teoriei. 

De la bun început descoperim că „virilitatea” lui Eliade se află 
strâns legată de toate celelalte caracteristici ale viziunii sale poli- 
tice — elită, cultură, creaţie, generaţie tânără, spirit de sinteză, 
universalitate. Însăși această enumerare, o dată trecută în revistă, 
sugerează patternul ; ; ca într-un joc de puzzle, vedem cum brusc se 
ordonează, revelându-ne modelul ideal de dezvoltare conceput de 
Eliade, model care este aplicabil nu doar cadrului politic ori celui 
cultural, ci și ansamblului de fapte şi acțiuni care definesc viața 
cotidiană. Scopul final este atingerea armoniei, fie că ea este socială, 
fie că este individuală, chiar în plan metafizic. În spirit şi în trup, 
românul se va îndrepta către o împlinire creatoare, rod al teoriei 
spiritualiste profesată de Eliade” : „Națiunea fiind un instrument 
cultural, rolul statului nu poate fi decât acela de a ajuta pe fiecare 
cetățean să creeze. [...] Despre ce fel de creaţie poate fi, însă, 
vorba ? Evident, nu de o creaţie exprimată prin opere (de artă sau 
de gând). Ci de o creaţie de fapte, de rodire sufletească a fiecărui 
cetățean cuprins între granițele țării; adică, într-un cuvânt, de 

armonizarea omului cu lumea și cu sufletul său, de crearea unui 
echilibru firesc și fertil. Nu fiecare individ este dator să creeze 
cultură ; toţi sunt datori însă să-şi creeze echilibrul lor interior 
prin faptă. Contemplaţia este instrumentul de lucru al elitelor; 
prin contemplaţie acestea cuprind lumea, o răstoarnă în sufletul 
lor, o îmbogăţesc prin creaţia lor. [...] Pentru ceilalți oameni însă, 
contemplaţia nu poate fi un instrument de lucru ; căci din contem- 
plaţie ei ar face inacțiune, reverie, lene — într-un cuvânt, «oprire 
pe loc». Pentru ceilalţi, fapta rămâne instrumentul lor de creaţie, 
de împăcare cu ei înşişi”!!. Deosebim aici şi principala trăsătură a 
elitei în concepţia lui Eliade, care, practic, reașază conceptul pe 
bazele propriilor sale linii directoare teoretice, definirea elitei 
făcându-se nu în funcţie de calităţile sale, ci de rolul său: „... Semna- 
lul timpului nu ne îndeamnă deci la politică, la faptă stimulată, la 
faptă provocată de alţii. Semnalul timpului ne îndeamnă la cultură, 
pe unii, şi la faptă proprie, pe alții”. Deci deosebirea existentă 
între elite şi restul lumii constă în aceea că prima categorie are 
dulcea sarcină de a se manifesta creator în plan cultural, în timp 
ce ceilalţi se limitează doar la creația materială, aceasta repre- 
zentând calea de înălțare și împlinire spirituală. 

Elita se deosebește de rest prin aceea că izbutește a reuni în 
cadrul său suma de caracteristici care o fac aptă de a crea cultură 
(vezi enumerarea de mai sus), însă toate acestea devin acel corpus 
viu cultural închegat doar în prezenţa liantului fundamental, privit 
ca sol fertil pe care sămânţa creaţiei trebuie aruncată, în prezența 
virilităţii. Nu te declari elită, nu eşti declarat elită, mai ales într-o 
societate mediocră precum cea românească, ci ești sau devii elită. 
Este vorba despre o caracteristică interioară, independentă de 
exterioritate, iar virilitatea este elementul și catalizatorul esenţial, 
fără de care nu se poate ajunge decât o personalitate spoită, plină 
de falsitate şi de laşitate, incapabilă de a-și defini cu claritate şi 
putere propriul univers interior și incapabil de o veritabilă proiectare 
a acestuia în exterior prin intermediul creaţiei. Elita care să ducă 
neamul şi cultura românească spre universal are datoria interioară 
de a se defini în mod viril la nivel interior, prin singura metodă 
care poate fi rodnică — acumularea de experienţe, cât mai numeroase 
şi cât mai variate: „Hotărâţi-vă și meditaţi asupra singurei opere 
pe care suntem [datori] s-o creăm : conștiința, personalitatea. Opera 
ce nu se împlineşte cu zâmbete, cu nostalgii, cu literatură, cu 

filosofie de five o'clock, cu misticism feminizat. Opera cu nesfârșit 
purgatoriu de patimi mediocre. Cristal luminat în peştera adâncită 
de izvoare repezi, de pâraiele culese din experienţe. Personalitatea 
se luminează în sufletele celor bogaţi în ciocniri, în neliniști, în 
sinteze precipitate și mereu depășite. lată care trebuie să fie gândul 
nostru în acest ultim an pe care îl mai avem de trăit: să căutăm 
experienţele, să le intensificăm, să le disciplinăm în așa fel încât nici 
un strop să nu se piardă. Să fim mereu noi — și totul să fie al nostru”7?. 
Din interior către exterior — acesta este drumul fundamental către 
valoarea autentică. Experienţe acumulate şi valorizate corect, 
pozitiv şi creator, într-un cuvânt — viril. Eliade este, de altfel, 
extrem de acid când se ajunge la disocierea autenticelor valori, ale 
elitei, şi pospăiala intelectuală atât de caracteristică multora dintre 
figurile publice ale contemporaneităţii : „Se confundă «intelectualul» 
cu «belferul». Se confundă cu furie, cu rea-credință, cu încăpă- 
țânare. Se confundă un Eminescu sau Hașdeu cu un biet licenţiat 
în drept. Se confundă un Nicolae Iorga cu un inocent belfer de 
provincie, îmbătrânit alături de programa analitică. Se confundă 
elitele spirituale ale unei ţări, creatorii de istorie, cele mai splendide 
exemplare ale unei rase — cu bieţii «intelectuali» de cafenea sau de 
club politic, cu trepădușii redacţiilor, cu şperțarii licenţiaţi şi doctorii 
în șantaje. Se confundă larva erudită şi abstractă, mediocritatea 
şi impotenţa, suficiența și decrepitudinea, lașitatea şi imbecili- 
tatea — cu elitele creatoare de valori, cu marii clarvăzători ai unei 
rase, cu purtătorii unei rase, cu purtătorii destinelor unui neam”7f. 

Articolul „București, centru viril” aduce o definire a trăsăturilor 
esenţiale ale bărbăţiei, aplicată însă nu unui individ, ci metropolei, 
privită, pe de o parte, ca element de selecţie a elitei, iar, pe de altă 
parte, idee prezentă de altfel şi în scrierile lui Cioran, ca punct 
iradiant al întregii zone balcanice, nou Constantinopol ilustrând 
destinul hegemonic al României în sud-estul european“: 
„Bucureștiul poate și trebuie să fie un centru reprezentativ al 
bărbăţiei românești ; cu toate aparentele sale frivolități, şi oboseli, şi 
fracturări. Este vorba de o bărbăţie reală, nu stimulată. Bărbăţie — 
adică rezistența împotriva deznădejdilor, a umilinţelor, a înfrânge- 
rilor; rezistența împotriva excesului de sentimentalism moldovenesc, 
împotriva nostalgiei, a scepticismului, a fanatismului. Bărbăţie — 
adică deplina conștiință a propriei sale puteri, tărie nefalsificată 
şi nestimulată”*. Întâlnim în definiţia de mai sus principalele 

caracteristici ale virilităţii, aşa cum apare ea de-a lungul operei 
politice a lui Eliade: tragismul, eroismul, critica sentimentului 
„moldovenesc” al fiinţei — văzut ca element paradigmatic al structurii 
mentale românești. La toate acestea se mai adaugă și conceptul 
oarecum neobișnuit de „compromitere” și cel de „efort intelectual 
susținut” : „Compromiterea e o însușire a virilităţii. O femeie compro- 
misă e anulată. Un pseudomascul compromis e neurastenizat. Un 
mascul copleşit sub compromiteri — e excitat, e redus într-o consu- 
mantă și rodnică turgescenţă, preludiu al reînșirii, al perfecțiunii, al 
creaţiei. Când te vei simţi obosit, sleit în acea muncă de optsprezece 
ceasuri pe zi — care e cea dintâi condiţie a virilităţii — arată-te la 
lumină aşa cum ești. Fără îndoială, o nouă compromitere. O compro- 
mitere care te va odihni mai mult decât o vilegiatură sau un sărut 
de logodnică. [...] Laudele aduse nu sunt o dovadă a originalității. 
Compromiterea, însă, este. Un nume compromis în luptă dovedește 
superioritatea zdrobitoare, dovedeşte prezenţa unor însuşiri care 
uimesc prin ineditul lor, şi care se ridică de la originalitatea superfi- 
cială până la geniu.”; „A fi compromis înseamnă a fi viu, tânăr, 
harnic, neliniștit, cu ochii fascinând a ţintă, cu pumnii strânși, cu 
genunchii palpitând în așteptarea semnalului de fugă. Nu se pot 
compromite bătrânii, castraţii, efebii, poeţii, oamenii binecrescuţi 
şi intelectualii de rasă. Compromiterea e rezultanta celor două 
cardinale linii de forţă din câmpul magnetic al Republicii noastre: 
libertatea şi originalitatea. E cel dintâi pas către aflarea de sine. 
Nu te poţi înțelege decât meditând asupra atitudinilor pe care un 
imperativ lăuntric te-a hotărât să le afirmi ; şi asupra impresiilor 
penibile pe care aceste atitudini le-a ridicat în juru-ţi””!. 
Prezenţa acestei caracteristici a virilităţii exprimă, în subsidiar, 
necesitatea atitudinii eroice, acel eroism tragic al celui care se 
sacrifică pe sine şi intimitatea sa în scopul mai înalt al autoperfec- 
ţionării prin experienţe. Compromiterea presupune abandonarea 
confesiunii, într-un act de supremă bărbăţie : „Cele mai penibile 
experienţe trebuie împărtășite public, unei mulțimi pe care niciodată 
nu o vei cunoaşte, care te va citi, poate, cu dușmănie, şi nu te va 
pricepe. Aceasta este o dovadă de curaj masculin, de curaj eroic. 
Trebuie să căutăm pretutindeni actualizarea eroismului. Și, d-ta 
vei recunoaște — este cu adevărat eroic să te umilești față de 
necunoscuţi, fără a fi totuşi vrednici de umilire. Curajul acesta 
împlineşte adevărate transfigurări în suflet”'5. Iar acest eroism 

trebuie exacerbat datorită tendinței curente de estompare a 
trăsăturilor similare de caracter în cadrul societăţii, o dată cu acest 
proces înregistrându-se și o diminuare a calităţilor elitei creatoare. 
La nivel explicativ, Eliade devine extrem de clar în a delimita 
cauzalitatea ce a condus către această stare de fapt: elementul 
feminin este vinovat de toate patimile elitei: „Feminitatea care a 
pervertit adesea geniul masculin, în loc să-l fecundeze — a creat acea 
falsă concepţie a demnității”. Eliade blamează femeia pentru 
neajunsurile masculinităţii, iar aceasta este, în fapt, o dovadă de 
slăbiciune şi de lașitate. Prietenia călduroasă şi empatică este 
condamnată ca rezultantă a influenţei spiritului feminin asupra 
societăţii — care deja se întrevede ca fiind destinată a fi una dominată 
de bărbaţi —, Eliade ajungând până acolo unde demite actul memo- 
rialistic în sine. Îndemnându-și conlocutorul fictiv să năzuiască 
„eroicul, tragicul masculin”*, invocând patetic zeul atributelor 
bărbătești („pogoară în suflet vântul virilităţii”s!), Eliade — mai 
târziu el însuși autor al mai multor scrieri cu caracter memo- 
rialistic! — critică dur: „Socotesc o laşitate rafinată publicarea 
«confesiunilor» sau «Jurnalelor» post-mortem. Pentru că toate acestea 
sunt izvorâte dintr-o criză, iar criza ar fi luat proporţii eroice dacă 
ar fi existat încă, dacă ar fi fost contemporană cu opera. Tot ce nu e 
poezie e literatură, adică mozaic de poziţii spirituale, mai mult sau 
mai puţin lucide. Iar literatura e întotdeauna întrecută de marile 
fapte de curaj. Ele sunt un ajutor, o frânghie întinsă celor ce vor să 
găsească sensul eroic al vieţii; adică sensul tragic, agonia cotidiană. 
Pentru că — nu e aşa? — trăim ca să ajungem eroi, ca să ne naștem 
din nou, în viaţa duhului.” ; „Toţi acei care și-au scris «Jurnalul» în 
caiete mari [...] — au fost timizi, delicaţi, feminini. Nouă nu ne stă 
bine să vădim aceleaşi atitudini. Învață să-ţi cunoşti sexul. Învață cu 
curajul confesiunilor masculine, fără a-ţi însuși cinismul”%2. Seria de 
săgeți trimise către literatura memorialistică are drept punct de 
plecare acea atitudine amintită mai devreme vizavi de concepţia 
despre prietenie ca intermediara confesiunii, considerată de Eliade 
ca înlănțuind capacităţile creatoare ; concluzia nu putea fi decât una : 
„Şi acest aspect al prieteniei e o modificare datorită feminităţii”8 ! 
Iar vehemenţa lui Eliade se extinde şi asupra altor genuri şi specii 
literare, cum ar fi cazul eseului : „Eseul însuşi este un gen inferior, 
o formă hibridă. Menit izbânzii — în toate sensurile — din pricina 
feminizării şi democratizării culturii”®*. 

Aceeași atitudine o regăsim şi în cazul altei critici, îndreptată 
aparent împotriva bărbaţilor de data aceasta, și nu a oricăror bărbaţi, 
ci cei moldoveni, ca exponenţi ai unui spirit aparte ce contribuie 
negativ la definirea virilă a elitei românești. Însă descoperim că nu 
bărbaţii sunt cei de condamnat de fapt, ci, din nou, acea blestemată 
feminitate ! Elogiind însingurarea creatoare, ferment al genialităţii, 
ca modalitate de dezvoltare a vieţii interioare potente, Eliade 
înțeapă dur încă din primele rânduri ale articolului „Împotriva 
Moldovei”: „Am venit, aşadar, îndârjit și însetat de acea aspră 
viaţă care începe o dată cu zorii și se sfârşeşte după miezul nopții, 
şi începe în fiecare zi, şi durează săptămâni, luni ani, fără tihnă și 
fără sfârșit : viaţa omului singur. Viaţa pe care femeile și imbecilii 
o socotesc monotonă și lașă [...] când e ameţitor de variată și 
înspăimântătoare în curajul ei”. lată, dar, cine sunt cei care 
întinează ataraxia intelectuală a tânărului istoric al religiilor — 
femeile şi imbecilii! Metafora singurătăţii şi a vieţii interioare 
tumultoase nu poate fi înţeleasă de către aceste două categorii 
umane lipsite cu desăvârşire de orice fior creator (deși pare greu 
de înţeles de unde şi-a luat Eliade imbecilii) ; această asociere a 
femeii cu imbecilitatea — adică a unei clase definibile clar conform 
criteriului sexual cu una definibilă printr-un criteriu calitativ — 
nu face decât să sporească dimensiunile și așa extinse pe care 
misoginismul lui Eliade le are. 

Continuând a parcurge articolul sus-amintit, furia cu care Eliade 
atacă „sentimentalismul” moldovenesc creşte gradat, iar caracte- 
risticile negative ce definesc sindromul combătut ţin — toate — de 
o tipologie feminină exacerbată şi voit rău înţeleasă: „Am urât 
Moldova — pentru că ne surprinde aproape copii, pentru că ne 
infiltrează otrava nostalgiei când noi nu ne-am înţeles rosturile și 
nu înţelegem umilinţa sufletului prins în gheara străină. Ne învaţă 
să cultivăm melancolia, idilele, amintirile — fără să ne înveţe și 
arta de a le stăpâni. Viciată în rosturile ei lăuntrice, Moldova 
altoieşte în conştiinţele neorganizate germenul unei feminități 
capricioase şi adorabile”. Importanţa rolului negativ jucat de 
feminitate este funciară în ceea ce priveşte dezvoltarea elementului 
primar al construcţiei interioare, personalitatea: feminitatea — 
„inconștientă, seamănă cele dintâi îndoieli, acele sentimente de 
abdicare, de bagatelizare ironic-sentimentală, care se ancorează 
neștiute într-un colţ de suflet și intervin funest în marile împrejurări 

ale vieții”. Reunind toate elementele constitutive ale teoriei 
virilităţii, Eliade sintetizează criticile sale (care, prin raportare, 
oferă o bună definiţie a virilităţii) în câteva fraze : „Am urât Moldova 
pentru că e lipsită de eroism [...]. Personajele ei se predau, umilite, 
în faţa durerii, în faţa dragostei. Creştem în atmosfera acestor 
personaje învinse, le valorificăm viaţa, ne contopim cu ele din 
poză sau autosugestie, fără să înțelegem că strângem la sân o 
feminină și ispititoare mediocritate. Neavând alte pilde, socotim 
că ceea ce se petrece în literatură trebuie să se petreacă şi în 
viaţă. Familia e mediocră (eticeşte), societatea e (în cel mai bun 
caz) mediocră, literatura e de o exaltată mediocritate (spirituală, 
nu artistică). Absenţă totală de virilitate, de eroism, de tragic 
dur”. Moldova „n-a înţeles niciodată, nici nu va putea înțelege 
valorile și elanurile virilităţii. Pentru un moldovean de rasă — 
virilitatea înseamnă bestialitate, sau parvenitism, sau maimuță- 
reală nietzscheană sau cruzime deplasată, sau poză, inferioritate 
celebrală, sau insuficienţă sentimentală”8%. 

Pentru a încheia expunerea dedicată teoriei virilităţii, să căutăm 
şi o ilustrare diferită de cele de până acum - prin raportarea 
negativă — a calităţilor bărbatului din elita spirituală, şi cel mai 
bun exemplu este cel oferit de articolul „La moartea lui Blasco 
Ibanez”. Aici întâlnim prototipul masculului pe care viziunea lui 
Eliade îl menește ca păstor spiritual naţiei, într-o exprimare oarecum 
patetică — „tristeţea noastră nu trebuie să ajungă niciodată depri- 
mată, definitivă, dizolvantă ca o criză într-o sărmană conștiință 
feminină”%(!!)). 

Ibanez — „ucis în febra muncii lui de mascul robust”?! — concen- 
trează în personalitatea și viaţa lui de „homme couvert des femmes”%? 
elementele care fac din masculinitate acea calitate indispensabilă 
oricărui adevărat caracter creator: „admiram, noi doi, în el — 
masculul întărâtat, neodihnit, aspru cu el însuși, sfidând surme- 
najul în cele șaisprezece ore de muncă pe zi, sfidând timiditatea și 
snobismul, într-o permanentă creaţie și critică a slăbănogilor, mobil, 
complex, proaspăt, întunecând prin depăşiri mediocra lumină a 
generaţiei lui”% ; „Am iubit renunţarea lui eroică, închis la vila de 
la Menton, cunoscând tot și muncind la cinci romane”. lată aşadar 
proiecția virilității masculine ce l-a măcinat pe Eliade, eroismul 
aproape masochist cu care elita trebuie să se sacrifice pe altarul 
muncii, urmărind același unic scop de omniscienţă cărturărească 

definitorie, autenticitatea suferinţei tragice în fața lumii mediocre, 
incomprehensibilitatea adâncimilor spirituale interioare ce dau 
consistenţă personalităţii proteiforme a veritabilului creator. Și 
nu este vorba despre un discurs flamboaiant referitor la condiția 
geniului, căci stadiul de evoluție intelectuală și spirituală la care 
ne arată Eliade că s-a ridicat Ibanez este accesibil absolut oricărei 
persoane capabile şi dornice — adresându-se provincialului său, 
Eliade spune: „Îţi trimit numai încredințarea că moartea lui trebuie 
înlocuită cu viața altui erou. Eu îţi insinuez că nimic nu te împiedică 
de a fi acel alt — chiar d-ta. Lecţia cea mare a lui Don Vincente nu 
e literatura — asupra căreia se pot face atâtea rezerve — ci viaţa 
lui. Însuşește-ţi-o. Amintește-ţi de curajul și munca bărbatului cu 
umeri de taur”%. 

Sfaturi de viaţă, îndrumări de autoperfecţionare însoțite de 
exemple din viaţa şi activitatea unor mari personalităţi. Astfel 
s-ar putea rezuma demersul lui Eliade. Plin de bune intenții, 
concentrându-se către educarea unei întregi generaţii în spiritul 
studiului intens și fecund, care să dea României Înnoite elitele 
spirituale capabile a-i asigura pătrunderea în universalitate. Aici 
este însă și problema: demersul lui Eliade abundă — așa cum am 
observat — de valorizări negative la adresa femeii și a feminității. 
Mesajul este, practic, următorul: dacă vrei să devii un adevărat 
reprezentant al noii elite cultural-politice, atunci fii tot ceea ce nu 
este feminin ori feminizat. Calitățile intelectuale, esenţele veritabilei 
vieţi creatoare sunt, toate, atribute ale masculinității. Denigrarea 
femeii în opera lui Eliade — element care poate părea a avea o 
importanţă secundară — are însă repercusiuni directe asupra proble- 
maticii de ansamblu a mișcării feminine — pe de o parte, prin aceea 
că ambalajul ideatic ce însoţeşte misoginismul lui Eliade are o 
formă persuasivă direct îndreptată către convingerea şi atragerea 
de prozeliţi, astfel influențând convingerile social-politice ale unei 
mari părți a tinerimii române, iar, pe de altă parte, datorită publicării 
lor în presa de larg tiraj (în locul unor volume de tiraj restrâns, cu 
un impact sensibil mai mic, de exemplu), condiția de creator de 
opinie pe care Eliade şi-a asumat-o favorizând răspândirea concep- 
ţiilor negative legate de sexul opus la nivelul maselor largi. Cioran, 
pe vremea aceea licean într-un oraș de provincie, își amintea mai 
târziu cum erau așteptate articolele lui Eliade în societatea tine- 
rilor, dar şi caracterul lor persuasiv: „Preţuiam în ele mai ales 

harul cu care tânărul Eliade umplea de freamăt orice idee, o făcea 
molipsitoare, o împresura cu un nimb de isterie, dar o isterie 
pozitivă, stimulatoare, sănătoasă.”%(sublinierea noastră). Pozitivă, 
stimulatoare, sănătoasă — iată cum era privită efervescența misogină 
a lui Eliade... Și influenţele acestei atitudini se vor face prezente — 
conștient ori nu ~ și în scrierile celui care se referea la Eliade ca 
fiind „mentorul nostru spiritual”. În 1947, scriind pentru prima 
oară direct în limba franceză, în al său Precis de décomposition — 
apărut în 1949 —, Cioran se exprimă clar în „Avantajele debilităţii”, 
citând parcă pe Eliade : „Bogăția lăuntrică rezultă din conflicte pe 
care le întreţii în sinea ta [...]. În masculul pe care îl moleșeşte o 
doză de feminitate se înfruntă două tendinţe: prin ceea ce are 
pasiv, el înţelege o întreagă lume de delăsări ; prin latura auto- 
ritară, îşi convertește voinţa în lege. Câtă vreme instinctele îi 
rămân nealterate, el nu interesează decât specia ; e destul să se 
strecoare în ele o insatisfacţie, și iată-l devenit cuceritor. Spiritul 
îl justifică, îl explică și-l scuză și, consacrându-l în categoria proștilor 
superiori, îl abandonează curiozităţii Istoriei — investigare a stupi- 
dităţii în mers...”%. Și, parcă pentru a se face mai bine înţeles, 
Cioran ne tratează cu o doză de şoc: „Femela pură, pe care n-am 
putea s-o suspectăm de nici o anomalie sexuală și nici psihică este 
mai goală lăuntric decât un animal”%. 

Eliade adoptă uneori aceeași atitudine superioară faţă de femei 
Şi în viaţa sa personală, dând dovada unei reale intoleranţe. Să ne 
întoarcem din nou la Cioran, pentru a participa la geneza arti- 
colului „Omul fără destin”, scris de către Cioran sub impulsul unei 
întâmplări avându-l drept erou pe Eliade: „Fără îndoială că nu 
m-aș fi încumetat să scriu «Omul fără destin» dacă o împrejurare 
deosebită nu m-ar fi hotărât s-o fac. Amândoi aveam o prietenă 
comună, o actriță de mare talent, care, spre nenorocirea ei, era 
obsedată de probleme metafizice. Această obsesie avea să-i compro- 
mită şi cariera, şi talentul. Pe scenă, în mijlocul unei tirade sau al 
unui dialog, preocupările ei esențiale o cotropeau pe neașteptate, 
o invadau, puneau stăpânire pe spiritul ei, şi, brusc, tot ce debita 
în clipa aceea i se părea de o nerozie inadmisibilă. Asta s-a resimţit 
în jocul ei; era prea integră ca să poată sau să vrea să trişeze. 
N-au concediat-o, s-au mulțumit să-i dea mici roluri insignifiante 
care n-aveau cum s-o mai stânjenească. A profitat de aceasta pentru 
a se dedica interogărilor şi gusturilor ei speculative în care punea 

toată patima pe care înainte o risipea în teatru. Căutând răspunsuri, 
s-a îndreptat spre Eliade, iar după ceea, mai puţin inspirată, spre 
mine. Într-o bună zi, nemaiputând să reziste, Eliade a izgonit-o şi 
a refuzat s-o mai vadă. Ea a venit să-mi povestească dezamăgirile. 
Ne-am întâlnit apoi deseori, o lăsam să vorbească, ascultam. Era 
uluitoare, e drept, dar atât de acaparatoare, atât de insistentă, 
încât după fiecare întâlnire a noastră, istovit şi fascinat, mă duceam 
să mă îmbăt în prima crâşmă. O țărancă (era autodidactă venită 
dintr-un sat uitat de lume) dar care îţi vorbea despre Neant cu un 
brio şi o fervoare nemaipomenită! Învăţase câteva limbi străine, 
cochetase cu teosofia, îi citise pe marii poeţi, trăise destule decepţii, 
nici una totuși n-o mâhnise atât de tare ca aceasta din urmă. 
Meritele, ca şi chinurile ei, erau atât de mari, încât, la începutul 
prieteniei noastre, mi s-a părut inexplicabil și inadmisibil faptul 
că Eliade a putut s-o trateze cu atâta aroganță. Felul cum s-a 
purtat cu ea fiind de neiertat în ochii mei, am scris, ca s-o răzbun, 
«Omul fără destin». Când articolul a apărut pe pagina întâi a unui 
săptămânal, a fost încântată, l-a citit cu glas tare în prezenţa 
mea, ca şi cum ar fi fost vorba de cine ştie ce monolog prestigios și 
l-a analizat apoi paragraf cu paragraf”1%. 

Astfel de concepții discriminatorii par a fi un loc comun pentru 
tânăra generație afirmată între cele două războaie mondiale ; acesta 
este și cazul lui Constantin Noica, deși viitorul mentor al Şcolii de 
la Păltiniș se va menţine pe poziţii oarecum modeste, neatingând 
niciodată virulenţa unui Eliade ori Cioran. Pentru Noica nu prezintă 
vreo importanţă reglementarea statutului femeii, ci decriptarea 
misterului care este feminitatea, perceperea diferenţelor de natură 
interioară care separă cele două sexe şi le fac să pară atât de 
neînţelese unul în fața celuilalt. Iar elementul caracteristic funda- 
mental al femeii este dragostea, pasiunea. Publicând, în Universul 
literar, „Însemnările despre feminitate”, Noica argumenta : „Există, 
printre virtuțile ei [ale feminităţii], o anumită luciditate, pe care 
niciodată un bărbat n-o poate atinge: o luciditate pasională. Într-un 
bărbat pasiunea creează aproape întotdeauna dezastre ; la femei ai 
impresia că, dimpotrivă, dă certitudini.” ; „Feminitatea se definește, 
poate, tocmai prin această virtute de a se transfigura prin dragoste ; 
de a se spori pe sine, iar nu împuţina. Farmecul fizic, resorturile 
voinţei, antenele inteligenţei, fiinţa însăși, totul e augmentat prin 
dragoste”!%!. Femeia are la Noica un specific clar definit, deosebit 

de cel masculin, fapt care se repercutează şi asupra destinului 
creator, aşa cum apare şi la Eliade. În opera sa de tinereţe, Noica se 
raliază într-o măsură teoriei virile profesate de Eliade, considerând 
ca fiind de preferat acţiunea, verbul a face — întocmai ca la liderul 
„generaţioniștilor” —, în detrimentul spiritului feminin inactiv şi 
lipsit de creativitate : „Omul tânăr regăseşte aici o notă din esenţa 
feminităţii, esenţă care e tocmai de a nu produce. [...] Venus, 
spunea un gânditor, poate fi sculptată dormind ; e mai ea însăși, 
mai aproape de esenţa ei, atunci când doarme. Dar Apolo — Apolo 
trebuie să fie sculptat treaz, activ, creator, în mână măcar cu o liră. 
Așa e tot ce ţine de masculinitate : productiv şi purtând un caracter 
social. Un bărbat trebuie să îmbrace o uniformă şi să-și pună pe 
piept decoraţii. O femeie n-are nevoie decât de văluri. Republica 
franceză e personificată de o fată înaltă, cu fruntea mare, într-o 
rochie albă, simplă, lungă. Câteodată are şi o diademă, dar atunci 
artistul e de prost-gust. Spiritul feminin este; spiritul feminin 
rămâne în ordinea lui a fi. Singur spiritul masculin produce, pătrun- 
zând în ordinea lui a face. [...] Poate că întreg «miracolul grec» ar 
trebui înţeles aşa : nu drept triumful spiritual al singurului popor 
în stare de a plăsmui o cultură, ci drept vocaţia specială de oameni 
maturi și plini de masculinitate, vocaţie care făcea din greci rosti- 
torii şi creatorii unor valori, trăite, poate în spirit — pe măsura lor, 
firește — și de alte popoare”!%?. Iată deci argumentul ultim conform 
căruia se justifică atitudinea discriminatorie la nivel politic față 
de femei nu doar în cazul unui Noica, ci și în cel al întregului grup 
„generaţionist” — prin natura sa pasivă, spiritul feminin este împie- 
dicat de a lua un contact veritabil cu problematicile cetăţii, aflându-se 
deci într-o reală şi naturală incapacitate de a acționa și reacţiona 
coerent în acest domeniu. Dualitatea de tip yin/yang, pasiv/activ 
pe care ne-o revelează Noica ori Eliade în privinţa naturii celor 
două sexe vine să sublinieze primatul patriarhatului în privința 
politicului. Activul și masculinul bărbat este cel care, în spiritul 
lui Pericle, este dator de a se preocupa de viaţa comunităţii, acţio- 
nând în cadrul sferei publice, în timp ce femeia este cea care domină 
sfera privată, relaționarea ei cu problemele publice având loc doar 
în mod indirect, prin intermediul bărbatului, conform „princi- 
piului”: „În spatele fiecărui mare bărbat se află o femeie. .."193. 
Problema femeii este deci, în această ordine de idei, una cel 
puţin de importanţă secundară, conform unei concepţii precum 

cea expusă mai sus, fiind de-a dreptul abuzivă acordarea de drepturi 
civice femeilor, prin aceasta încercându-se nu remedierea unei 
stări de profundă inegalitate, ci o ilicită și brutală atacare — în 
sensul modificării — a naturii umane însăși. Probabil că acesta 
este şi unul dintre motivele care au făcut ca femeia să nu figureze 
explicit printre temele conferinţelor „Criterionului” interbelic, gru- 
pare dominată profund de prezenţa activă a tinerilor „generaţioniști”. 
Se va vedea mai jos cum reacţionau la aceeaşi problemă oamenii 
politici români de orientare naționalistă ; dar este deja evident că 
răspunsul lor nu putea fi decât coerent, dacă nu chiar copiat, după 
cel al oamenilor de cultură erijaţi în gânditori politici. 


4.4. Politicienii naționaliști față 
în faţă cu femeia 


Importanţa studierii gândirii dreptei naţionaliste românești la 
nivelul oamenilor politici propriu-ziși se rezumă practic, în urma 
unei priviri succinte asupra perioadei studiate, la constatarea 
aproape tautologică a faptului că politicienii români au situat 
acest tip de gândire într-o poziţie centrală, definitorie, lucru care 
ne îndreptățește a căuta cu precădere în această arie ideile care 
să impulsioneze apariţia şi dezvoltarea elementelor capabile a 
favoriza augmentarea percepţiilor social-politice asupra statutului 
femeii. În acest sens, prezenta cercetare a pornit mai întâi de la 
studierea documentelor programatice ale principalelor mișcări și 
organizaţii politice de dreapta de la noi, în special fiind vizate 
L.A.N.C.-ul (Liga Apărării Naţional-Creştine) a profesorului ieșean 
A.C. Cuza (dar şi Partidul Naţionalist-Democrat înființat de Cuza 
alături de Nicolae Iorga în 1910), apoi, din 1935, PN.C. (Partidul 
Naţional-Creștin, mai cunoscut și ca „gogo-cuziști”), Legiunea 
Arhanghelului Mihail a fostului discipol cuzist Corneliu Zelea 
Codreanu ori obscura F.N.R. (Fascia Naţională Română) a lui 
Pădeanu şi Panaitescu Vifor — și nu numai!%. Din nefericire (dar nu 
în mod neaşteptat), situaţia femeilor române nu figurează în majo- 
ritatea documentelor respective, fiind, în viziunea combativilor 
oameni politici de pe la noi, mai puţin importantă ca — să spunem — 
„combaterea alcoolismului, bolilor venerice, prostituţiei”105 (deşi, 

privind statisticile, vedem că, de exemplu, bucureştenii anului 1906 
consumau 2.377.000 kg băuturi alcoolice — vin, alcool, ţuică, bere — 
faţă de pește proaspăt — 361.501 kg, unt — 167.000 kg ori brânză — 
328.890 kg'%, astfel încât devansarea problemei femeii de către 
cea a alcoolismului poate părea oarecum justificată...). Vom marca 
în continuare excepţiile de la această regulă. Cititorul nu trebuie 
însă să se aştepte la revelații extraordinare : față în faţă cu problema 
emancipării femeii, politicienii români manifestau exact atitu- 
dinea patriarhală şi instrumentalistă la care ne aşteptam, având 
în vedere atitudinea generală din epocă. 

Pe de o parte, marile texte ale politicienilor legionari (oamenii 
de cultură de orientare legionară au fost deja trataţi şi nu vor mai 
apărea ca figuri principale în acest capitol) precum Cărticica șefului 
de cuib ori doctoratul asupra Fascismului al lui Vasile Marin se 
prezintă dominate de o abordare din perspectivă juridică, aridă şi 
nerelevantă în privinţa realităţilor exacte ale scopului urmărit. 
Legionarul este prin excelenţă bărbat, dragostea nu are practic 
niciodată conotaţii sexuale, ci doar patriotice!%, familia nu este 
decât o instanţă de reproducere a mișcării Căpitanului ; femeia 
nu-și găsește practic locul în marile manifeste legionare nici măcar 
ca „tovarășă de luptă” a martirului gardist. Răsfoind (mult prea) 
stufoasa literatură legionară, cercetătorul are șansa să nu găsească 
nici un personaj feminin. Dintre menţiunile întâmplătoare de compa- 
nioane feminine ale figurilor principale, artistice şi politice, ale 
Gărzii de Fier, le-am ales la întâmplare pe Elena Farago, cunoscută 
mai degrabă drept autoarea unor poezii macabre pentru copii 
decât ca îndrumătoare literară a începuturilor lui Radu Gyr — 
care se detașează din indiferența generală prin recunoştinţa pe 
care i-o adresează poetei „care a aşternut catifele peste începuturile 
mele literare”!%, și pe Iridenta, soţia lui Ion Moţa. Iridenta a fost 
inițial eroina unui episod penibil, relevant însă pentru reticența 
gândirii legionare faţă de un biologic căruia îi este preferată inter- 
pretarea mistică, episod care avea să ducă la căsătoria lridentei 
cu Moţa. În cuvintele liderului legionar: „Deşi viaţa mea şi a 
Iridentei e și a fost curată ca a unor îngeri şi Iridenta e cea mai 
nevinovată fecioară, ni se pare că dânsa prezintă simptomele unei 
sarcini! [...] O mulțime de semne prevestitoare, extraordinare, 
` dovedesc existenţa unui lucru cu totul supranatural. [...] O mare 

minune se va întâmpla”!%. Peste ani, lăsând-o, la plecarea sa în 
Spania, în grija Căpitanului, Moţa este perfect convins că Iridenta 
nu se va ridica la înălțimea aşteptărilor intelectuale ale lui Codreanu. 
În Testamentul său, devenit document public al unui martir al 
Legiunii, Moţa afirmă destul de explicit această inferioritate a 
soţiei sale față de Căpitan : „Cu Iridenta te rog să fii îngăduitor și 
iertător. Știu că nu vă veţi putea înţelege totdeauna. Dar nu încerca, 
inutil, s-o schimbi în felul vederilor tale. Nu spun să nu te inte- 
resezi de o blândă supraveghere și îndrumare a lor [a Iridentei şi 
a copiilor]. Dar în conflictele care ştiu că se vor ivi, fii tu cel 
îngăduitor. Gândeşte-te la durerea şi la pierderea lor, la nervii 
ruinaţi ai Iridentei şi la tot ce nu se poate schimba oricât te-ai 
necăji. Ea încolo e econoamă, cinstită, trăiește numai pentru copii, 
e devotată și nu trebuie lovită și mai mult, chiar dacă ar avea 
vină”1!0. Acest document, care şi-a pierdut caracterul personal, 
ne-o arată pe Iridenta Moţa ca ideal al femeii legionare ascultă- 
toare şi devotată, care nu se gândește decât la a-și scuti gloriosul 
soţ de grijile cotidiene și a îngriji viitoarea generaţie de micuţi 
gardişti — însă numai din punctul de vedere al nevoilor lor materiale. 
De educaţia, îndrumarea spirituală atât a copiilor, cât și a femeii, 
care la acest nivel le este asimilabilă, se va ocupa bărbatul — în 
acest caz Codreanu. Problema generaţiilor viitoare are, de altfel, 
un loc de frunte în publicistica legionară şi este strâns legată de 
scopurile prezentei cercetări : ea pornește de la constatarea comună 
atât activiştilor politici precum Moţa sau Marin, cât şi intelec- 
tualilor „generaţioniști” din grupul „Criterion”. Generaţia nouă — 
şi cele care îi vor urma și pe care are misiunea să le pregătească — 
este adevăratul motor al istoriei în epoca contemporană, în viziunea 
teoreticienilor dreptei naţionaliste interbelice românești. Vechea 
generaţie este stăpânită de decadenţă și decrepitudine : „Generaţia 
în mâinile căreia se află frâiele colectivităţii naţionale, trage să 
moară ; nu de bătrâneţea împlinirii misiunii sale, ci din neputinţă, 
fizică şi morală. Ea moare prin ea însăşi; moare din lipsă de 
respiraţie, din incapacitate de înțelegere a vremurilor şi din para- 
lizarea voinţei creatoare”""!. Din această cauză vechea generaţie 
trebuie înlocuită de cea tânără, care „a înțeles momentul istoric al 
chemării sale. Cu încredere nedestrămată de îndoială a realizat 
direct şi din plin cu riscul vieţii însăși. «Vivere pericolosamente» 

este formula dinamică a tinereţii, turnată în cea mai lapidară 
concretizare a virilităţii creatoare”!!2. Dar cum a putut apărea 
această nouă generaţie minunată, nietzscheană, din mizeria celei 
vechi? Prin negarea biologiei: „În zămislirea unei făpturi omenești, 
eu cred că întâietatea, preeminenţa, aparţine sufletului şi numai 
apoi vin influenţele biologice. [...] Eu cred că la începutul creaţiei 
unei făpturi de om este viziunea profetică, este visul unui om 
excepțional, a unui om mare, este imaginea ce şi-o închipuie omul 
mare despre făptura omenească, trăind pe linia vremurilor”!!5, 
afirma Alexandru Cantacuzino. Generaţia este astfel formată, și 
nu născută, iar rolul acesta de formare îi revine, cel puţin în 
momentul interbelic, mișcării legionare. Biologicul este aruncat 
pe un plan secundar al discuţiei, se încearcă chiar eliminarea sa. 
„Opera de educaţie a reformatorului inspirat de iubirea și respectul 
de om, cum a fost Corneliu Codreanu, tinde să reducă la strictul 
necesar, la minimum biologic raţional, sfera trebuinţelor infe- 
rioare, animalice. Și din contră, să intensifice şi să normalizeze 
sfera trebuințelor superioare, specific umane”!!î. Omul legionar 
este mai puţin născut de o femeie, cât produs de rasă și de mediul 
spiritual în care trăiește; omul nou va fi „un om în care să fie 
desvoltate, până la maximum, toate posibilităţile de mărire ome- 
nească ce se află sădite de Dumnezeu în sângele neamului nostru. 
Tot ce-și poate imagina mintea noastră mai frumos ca suflet, tot ce 
poate rodi rasa noastră mai mândru, mai înalt, mai drept, mai 
puternic, mai înţelept, mai curat, mai muncitor şi mai viteaz, iată 
ce trebue să ne dea școala legionară ! Acest erou, acest legionar al 
vitejiei, al muncii, al dreptăţii, cu puterile lui Dumnezeu înfipte în 
suflet, va duce neamul nostru pe căile mărirei lui”115, scrie Codreanu. 
Determinismul orb, pe care gânditorii legionari îl identificau cu 
domeniul biologicului şi cu femeia, asociată acestui nivel, mai 
degrabă decât celui spiritual, este refuzat : „Românul de mâine lăsat 
să fie om al întâmplării, nu va fi omul menirilor româneşti”!!$. 
Singura determinare biologică acceptabilă este cea a rasei, pentru 
că „rasa” românească are, desigur, un „destin istoric manifest”. În 
aceste condiţii, rolul femeii ca mamă, deci în calitate de părinte 
biologic, este limitat la a da naștere copiilor, fie şi printr-o imaculată 
concepțiune precum Iridenta Moţa ; iar apoi a asigura satisfacerea 
necesităţilor lor materiale și a se estompa în faţa adevăraţilor 

educatori, părinţi spirituali, deci autentici, Căpitanul și camarazii 
săi. Doar astfel va putea apărea „românul nou”, „românul de mâine” 
propovăduit de Corneliu Zelea Codreanu. 

Totuși, majoritatea documentelor legionare rămân relativ opace 
la o cercetare din perspectivă de gen, ceea ce nu este, în același 
timp, lipsit de relevanţă; pentru că dacă, pe de o parte, aceste 
mișcări încearcă să se apropie de caracterul pseudorevoluţionar al 
fascismului sau naţional-socialismului!!”, ele „ratează”, în acelaşi 
timp, „şansa” coerenţei cu totalitarismul, a cărui logică nu poate 
eluda un control strict, inclusiv asupra femeii — și deci o prezenţă 
a acesteia în programele mișcării. Cărticica șefului de cuib acordă 
un spaţiu redus femeilor, menţionând că sexul, ca și vârsta, constituie 
criterii de departajare pe „frăţii de cruce” (până la 20 de ani), iar 
apoi pe „cuiburi”, care pot fi deci formate din bărbaţi sau din 
femei — dar nu mixte!!5. „Cuiburile de fete sau doamne” se numesc 
„cetăţui”!!? (raţiunea acestei denumiri ne scapă astăzi, poate ea ar 
trebui să ne ducă cu gândul la „cetăţi ale virtuţii” ?); mai precis 
însă, „cetăţuile” sunt cuiburile formate din fete de la şcolile supe- 
rioare120. Cărticica dă sugestii asupra activităţilor care s-ar putea 
desfășura în aceste cuiburi: 


„1) Rolul femeii legionare în România nouă. 
2) Drepturile și datoriile femeii legionare. 
3) Sora legionară ca mamă. 
4) Sora legionară ca soție. 
5) Sora legionară ca luptătoare. 
6) Sora legionară și disciplina. 
7) Femeia legionară si femeia modernă. 
8) Cum s-ar putea da o masă mai hrănitoare familiei. 
9) Cât mai multă și variată iniţiere în arta gătitului așa de puțin 
cunoscută în lumea satelor. 
10) Curăţenia casei și îngrijirea copiilor. 
11) Cum s-ar putea ca îmbrăcămintea întreagă să se facă în casă. 
12) Creşterea copiilor. La Biserică. Spovedania și Sf. Împărtășire. 
Iubirea de carte şi de lumină, de muncă, de ţară”!?!. 


Ca şi omologii lor masculini, membrele „cetățuilor” „trebuie să 
se obișnuiască a pleca în marș”! pentru a își cunoaște ţara şi în 

primul rând mediul rural; aceste marșuri se vor face, desigut, „în 
pas bărbătesc”'%. Toate aceste activităţi sunt în mod evident desti- 
nate dezvoltării şi prezervării dimensiunii patriarhale și depen- 
dente a femeii în cadrul unei societăţi tradiționale ; rolul lor în 
activitatea politică efectivă a mișcării este practic nul: „Ajută 
Legiunea cu munca lor şi cu propagarea ideilor legionare”!?, fiind 
excluse deci complet de la marile lupte și sacrificii, care rămân 
privilegiul bărbaţilor. De altfel, la o analiză mai atentă se remarcă 
faptul că „cetățuile” şi, în general, cuiburile de femei nu sunt 
simetrice cu echivalentele lor masculine : în vreme ce cuiburile de 
bărbaţi discută probleme politice, economice, sociale, „doamnele şi 
fetele” sunt trimise, după cum am văzut, „la cratiţă” la modul propriu, 
făcând interesante schimburi de reţete de mâncare legionare. La 
nivel organizatoric, „cetăţuile” nu sunt echivalente, ci inferioare 
„Frăţiilor de Cruce” masculine, care constituie în realitate adevă- 
ratul schelet al mișcării legionare la nivelul adolescenților, al 
viitoarei generaţii a Gărzii de Fier, și care au primit o atenţie 
specială de la început din partea lui Codreanu și a lui Moţa!%, 
spre deosebire de oricare dintre organizaţiile de femei, care au 
pur şi simplu „acelaşi scop de educaţie”!%. În realitate însă, întreaga 
organizare a femeilor legionare este clar subordonată unui scop 
ultim, care se relevă atunci când C.Z. Codreanu vorbește despre 
educaţia fetelor legionare. Țelul acestei educaţii este unul instru- 
mental în raport cu femeile : „Ele mâine vor fi mame. Şi copilul va 
fi după cum îl crește mama lui”. Femeia legionară este deci 
servitoarea unui singur scop: acela de a produce strict biologic noi 
generaţii și de a permite să se reproducă în aceste generaţii modelul 
legionar al celei actuale. Nici textele politice scrise de membrele 
cetățuilor nu ne conduc către o viziune diferită. Deși ele nu fac 
obiectul prezentului studiu, credem că merită citat in extenso un 
pasaj aparținând Luciei Trandafir!?%: „În voi, femei, arde tine- 
rețea unor nădejdi românești, viitorul unui neam. Şi fiii neamului 
românesc vor fi ceeace sunt femeile lui, femeile cu sufletul biruitor, 
cu sufletul închinat. O singură biruinţă există [...], aceea legionară. 
Căpitanul a definit-o [pe femeia legionară, personificată probabil 
în Nicoleta Nicolescu]: «O femee, dar cu atitudine de mare bărbă- 
ţie». Sufletul ei adânc a simţit chemarea de luptă, s'a pătruns de ea, 
s'a transfigurat prin suferinţă şi prin jertfă, la răscrucea destinului 

românesc [...]. Căutarea ei e dreaptă și mândră, ochii ei sunt 
răscolitori de dragoste şi de nădejde”!%. Până la acest punct am 
avut de-a face cu o apologie a femeii legionare şi a spiritului ei de 
sacrificiu pentru idealurile naţionale, comparabil cu cel al bărba- 
tului legionar. Este însă acest sacrificiu simetric cu cel masculin ? 
Nu, pentru că el nu are loc pe planul imediat al marii lupte, ci în 
domeniul la care limita însuși Codreanu activitatea și sacrificiul 
femeii : reproducerea, necesară de această dată nu înlocuirii vechii 
generaţii, ci nașterii de soldaţi (suntem în 1940). „Ea a cunoscut 
examenul durerii, al răbdării și credinţei și n'a cunoscut teama. 
Acum, pasul ei e energic, liniştit şi sigur. Căpitanul n-a spus într-o 
scrisoare : «Eu consider cea mai mare glorie la care poate să aspire 
o femee, gloria de a fi Mamă». Neamul românesc, în ceasul acesta 
hotărâtor pentru soarta sa, are nevoie de mame. Mame de Români. 
Cu tendinţa noastră fermă de a face mame de români eroi. Ele, 
aceste mame, la nevoie, vor putea şi muri cu arma în mână, apă- 
rându-şi cu sălbăticia fiarelor din pădure, «puii şi neamul»”1%. 
În cazul mişcării legionare avem de-a face cu o organizare — și 0 
gândire — copiate după modelul mișcărilor occidentale. Legionarii 
şi-au tras însă inspiraţia mai puţin de la „fasciile de luptă” sau „arditi” 
italiene, organizaţii de foşti combatanți, deci exclusiv masculine. 
Modelul lor este mai degrabă cel al mișcării naţional-socialiste 
germane, care, pornind de la organizarea obişnuită a unui partid 
democratic, se dezvoltă în imensul mecanism totalitar al NSDAP. 
În Germania nazistă, de exemplu, regăsim organizaţii care înca- 
drează nu doar femeile mature, ci deja fetele începând de la vârsta 
de 10 ani, când sunt admise în Jungmădel, apoi de la 14 ani, în Bund 
Deutscher Mădel; pentru persoanele majore exista organizaţia 
pentru femei a NSDAP, Nationalsozialistische Frauenschaft. Mai 
mult, între primele școli speciale de cadre ale celui de-al Treilea 
Reich, NAPOLA, succesoare ale exclusivistelor şcoli de cadeți impe- 
riale, existau 4 şcoli speciale pentru fete. Femeile naţional-socialiste 
par astfel a primi un rol social superior celui al „fetelor și doamnelor” 
legionare. Pe de altă parte, ideologia patriarhală din spatele acestor 
organizaţii, predestinate subordonării față de echivalentele lor 
masculine — ideologie care nu a fost străină nici teoreticienilor 
români —, este clar exprimată de Hitler într-un discurs ținut 
în septembrie 1934 în faţa membrelor Nationalsozialistische 

Frauenschaft: „Sloganul «emanciparea femeilor» a fost inventat 
de intelectualii evrei. Dacă lumea bărbatului trebuie să fie Statul, 
lupta sa, pregătirea sa pentru a își dedica toate eforturile slujirii 
comunității, atunci poate că ar trebui să spunem că locul femeii 
este într-o lume mai mică. Fiindcă lumea ei este soțul ei, familia 
ei, copiii ei şi casa ei. Dar ce ar deveni lumea mare dacă nimeni nu 
s-ar îngriji de cea mică ? Ea nu ar putea supravieţui dacă lumea 
mică nu ar fi stabilă. Nu credem că este corect ca femeile să 
interfereze cu lumea bărbaţilor. Credem că este natural ca aceste 
două lumi să rămână distincte”!!. În același timp, Hitler va expune, 
un an mai târziu și în fața unui public masculin, o concepţie chiar 
mai evident instrumentală asupra femeii. „Așa-numita garantare 
a drepturilor egale pentru femei, cerută de marxism, nu garantează 
în realitate drepturi egale, ci înseamnă o deprivare de drepturi, 
atâta vreme cât aruncă femeia într-o sferă în care ea va fi cu 
necesitate inferioară. Femeia are propriul ei câmp de luptă. Cu 
fiecare copil pe care îl aduce pe lume ea își poartă propria ei bătă- 
lie pentru naţiune”!*?. Aceasta este adevărata ideologie național- 
-socialistă asupra femeilor, de la care se vor inspira în anii '30 
gânditorii noștri de dreapta!%. 

În cazul național-socialismului este însă vorba despre politici 
care, bune sau rele, au fost puse în aplicare în momentul sosirii la 
putere, de măsuri reale, și nu doar de programe. Ce au făcut 
practic legionarii în problema femeilor în momentul în care au 
dobândit, chiar dacă efemer, puterea politică ? Răspunsul este cel 
așteptat: nimic, pentru că întregul corp doctrinar al legiunii stă 
sub semnul unei indiferenţe faţă de condiţia femeii, dacă nu chiar 
al ostilității față de posibilitatea emancipării acesteia. Pentru a 
imita totalitarismul german, au fost fondate două organizaţii — 
„Corpul legionarelor” și „Corpul doamnelor legionare” — al căror 
scop era, desigur, acela de a controla, și nu de a emancipa!*f. Ca și 
„cetăţuile”, acestea nu au îndeplinit nici măcar un rol de socializare 
politică, nereuşind să se „ridice” la nivelul echivalentelor lor naziste. 

De la cazul extrem al Legiunii Arhanghelului Mihail se poate 
trece la o scurtă inventariere a modului în care celelalte mișcări 
politice naţionaliste româneşti — sau, mai precis, teoreticienii lor — 
s-au confruntat cu problema femeilor. Este evident faptul că parti- 
dele noastre -— și aici nu mă refer numai la cele din aria dreaptă a 

spectrului politic — conștientizau într-o oarecare măsură necesitatea 
acordării unor drepturi civice femeilor românce, fapt stipulat și — 
de exemplu — de articolul 6 al Constituţiei de la 1923 care, la 
paragraful 2, consemnează: „Legi speciale, votate cu majoritatea 
de două treimi, vor determina condiţiunile sub cari femeile pot avea 
exerciţiul drepturilor politice”, iar la paragraful 3: „Drepturile 
civile ale femeilor se vor stabili pe baza deplinei egalităţi a celor 
două sexe”15%. Într-adevăr, partidele noastre naţionaliste aveau 
organizaţii de femei (fie ele și „subsecţii anexe”1%6), iar programele 
lor vizau acordarea de drepturi politice „sexului frumos”. Demersul 
rămânea însă la un nivel pur declarativ, lipsit nu doar de intenţia 
punerii în practică a respectivelor programe, ci mai ales de completa 
lipsă de interes pentru includerea pe agenda politică a partidelor 
naţionaliste a oricărei probleme legate de femei. Minimul de atenţie 
acordat acestora era, probabil, rezultatul dorinţei de a evita apariţia 
unei Emmeline Pankhurst autohtone care să scuture sistemul până 
la coborârea din înaltele sfere juridice a unei legislații coerente 
care să trateze şi cu doleanţele „cocoanelor” de pe la noi. lar, mai 
ales în privinţa dreptei antisemite, apeluri la trezirea conștiinței 
politice a româncelor veneau de peste hotare, din lumea care 
începuse deja a culege roadele luptei pentru drepturi. Astfel este 
cazul scrisorii trimise în decembrie 1926 de către Liga Femeilor 
Evreice de la Geneva Consiliului Naţional al Femeilor Române și 
publicate în Judische Presszentrale, în care femeile de la noi sunt 
îndemnate a lua poziţie în plan politic împotriva exceselor dreptei: 
„Este vorba de mișcarea antisemită agresivă care, de la 1920, se 
întinde din ce în ce mai mult și ia caracterul și dimensiunile unui 
război cronic, în contra populaţiei evreiești fără apărare. Ceea ce 
este mai deplorabil este că el este condus de către profesori univer- 
sitari, şi studenţi, dintre care celebrul profesor Cuza este şeful. 
Ura a devenit ideea-forţă, care continuă acţiunea sa nefastă, după 
propriile sale legi, fără a fi înfrânt de nici un elan de dragoste 
umană frățească. Valul urii şi al crimei se răspândește în ţară. 
Dacă această nebunie nu este înfrântă de o mişcare de fraternitate 
şi solidaritate între toţi cetăţenii din România, primejdia este 
iminentă, căci cine seamănă ură, recoltează furtună. De aceea vă 
adresăm un grabnic apel vouă femei române. Nu este femeia prin 
instinct o ființă de dragoste și protecţie ? Vocaţia sa maternă nu a 

destinat-o oare misiunii sacre de educatoare şi pacificatoare a 
popoarelor? Vă rugăm deci, a lucra în acest sens fără zăbavă 
pentru opera păcii sociale și pentru binele patriei noastre”!27. 
Femeia română începe a realiza importanța implicării sale politice, 
atât în privinţa propriilor scopuri şi interese, cât şi în beneficiul 
unor cauze diferite care să îi solicite suportul. Cât privește atitu- 
dinea lui A.C. Cuza acuzată aici, ea aminteşte izbitor de ceea ce 
avea să declare şi Fiihrerul german două decenii mai târziu despre 
un moment similar din Germania : „Urăsc femeile care se bagă în 
politică. [...] În nici o secțiune a Partidului nici o femeie nu a avut 
vreodată dreptul de a deţine cel mai mărunt post de răspundere. 
Dar, brusc, în 1924, am avut o izbucnire a interesului femeilor 
pentru politică. Ele vroiau să intre în Reichstag, spunând că astfel 
vor înălța nivelul moral al acestei adunări. Le-am spus că 90% din 
problemele discutate în parlament sunt chestiuni masculine, în 
privinţa cărora opiniile lor nu au nici o valoare. Buna- creştere ne 
împiedică să le lăsăm femeilor posibilitatea de a se pune în situaţii 
în care s-ar face de râs”158. 

Însă din nou apare aceeaşi problemă. Agenda politică româ- 
nească include în această perioadă o seamă de puncte ce vizează 
dezvoltarea și emanciparea politice şi culturale, însă face o totală 
abstracţie de problematica feministă. Avem de-a face cu o lume 
dominată de bărbaţi, iar aceştia au preocupări ce exclud femeia 
(nu într-un mod conștient însă), considerând că stadiul respectiv 
de dezvoltare a societăţii româneşti, cât şi situaţia politică atât 
internă, cât şi internaţională nu permite aducerea în agendă a unei 
probleme de rang secundar precum este cea a femeii. Deși existau 
o seamă de eforturi concentrate pe acest subiect, reacţiile vor fi 
permanent ori de completă ignorare (probabil ghidată de concepţia 
lui Jules Simon : „Dacă există ceva despre care natura să ne înveţe, 
fără putinţă de tăgadă, atunci aceasta se referă la faptul că femeia 
este făcută spre a fi protejată, pentru a trăi ca fată alături de mama 
sa, soţie, sub paza și autoritatea soţului ei [...]. Femeile sunt făcute 
spre a-și ascunde viața”!**!), ori de mirare — ce ne trebuie nouă aşa 
ceva ? Un exemplu fortuit găsim cercetând numerele din 1912 ale 
Vieţii Românești. În cel apărut în noiembrie/decembrie, la rubrica 
„Recenzii”, este remarcată apariţia cărții lui I. Novicov, Emanciparea 
femeii. Trecând dincolo de aparenţa unui demers binevoitor față 

de problema emancipării femeilor, comentatorul pare a fi preocupat 
de altceva : „Dar nu despre lucrarea lui Novicov, prea veche pentru 
ca să mai poată fi astăzi obiectul unei recenzii, ne-am propus să 
vorbim aice. Lucrarea aceasta apare tradusă în limba română și 
asta e ceia ce ne interesează acum. Apariţia ei trezeşte întrebări 
felurite și poate nu tocmai lipsite de temei. [...] pentru cine traduce 
d. Goilav cartea într'o ţară care nici chiar în lucrarea mai recentă 
a d-rei Alice Zimmern nu e măcar pomenită — cât Serbia și Bulgaria — 
ca având cel puţin un început de mişcare feministă ?”1%. Vorba 
ceea, avem socialişti de care vrem să scăpăm!*!, avem rezbel balcanic 
la poarta casei, şi să ne ardă nouă de cestiile damelor! 

Oricât de fascinantă ni s-ar părea activitatea politică a unora 
dintre numele mari ale culturii române din epocă, precum O. Goga, 
N. Iorga ori chiar A.C. Cuza, în privința extragerii unei poziţii 
clare în raport cu situaţia femeii nu vom găsi decât aluzii, în 
genere, formulări care nu vizează în mod direct problematica stu- 
diată. Așa cum este cazul articolului lui Iorga, „Noi nu suntem o 
ţintă de turism”, din 1940, în care elementul feminin apare oare- 
cum ironic, în raport cu tonul scrierii — marcat de războiul mondial 
abia izbucnit, parcă joacă exclusiv masculină : vorbind despre turiștii 
îndelung ceruţi de propaganda românească, Iorga spune că „Vin 
cu pălăriuţele în vârful capului, cu ciorapii de lână prinşi pe pulpă, 
cu bocancii bătuţi în cuie la capătul picioarelor. Femei, nu, ci 
bărbaţi, — voinici bărbaţi”!“?. Absența elementului feminin vine 
probabil să sublinieze în mod antitetic (ca simbol al păcii?) criza 
militară ce debutase o dată cu iniţierea invadării Poloniei de către 
Germania, imaginea masculină fiind în mod cert expresia bava- 
rezului ori a prusacului plecat în vacanţă într-o Europă ce i se 
pare propria moşie. 

Mergând pe traseul clasic al discursului naţionalist fundamentat 
de scrierile eminesciene, adepţii dreptei naţionaliste parlamentare 
valorizează elementele deja menţionate : idealul naţional, accentul 
pus pe etnicitate, antisemitismul, cultul eroilor, căutarea şi dez- 
voltarea specificului naţional în detrimentul importului de forme 
exterioare, organicitate, agenda politică neoferind însă, în viziunea 
lor, și spaţiu pentru abordarea unor subiecte atât de nesemni- 
ficative precum cel legat de situaţia femeii. În fond, cu această 
atitudine nu suntem foarte departe de concepţiile expuse de către 

Führer, asupra „lumii mici” a femeilor, care susţine material şi dă 
stabilitate lumii scopurilor mari ale bărbaţilor, dar care nu poate 
invada „lumea mare” a scopurilor și acţiunilor masculine printr-o 
emancipare nesăbuită. 

Idealul naţional suferă, aşa cum am mai amintit, o transfor- 
mare după sfârșitul războiului, din vis de veacuri al unirii şi 
independenţei într-o căutare interioară, având drept subiect conso- 
lidarea actului politic prin realizarea unităţii culturale şi afirmarea 
ei în spațiul european. Diferenţele de discurs dintre cele două 
generaţii sunt vizibile, gânditorii antebelici trecând la o „ajustare” 
a poziţiilor lor, reflectând schimbările majore prin care trecuse 
țara, într-o încercare de „a ţine pasul” cu mersul noilor realităţi 
politice și culturale românești, incompatibile cu experiențele câşti- 
gate în timpul Vechiului Regat. 

În 1915, Octavian Goga scria, revăzând un articol mai vechi, 
publicat în Românul din Arad, cu doi ani mai devreme, şi tratând 
tema războiului balcanic: „Se va vedea cum ideia unității a fost 
singurul nostru crez politic și se va desprinde ca un ecou depărtat 
speranța neclintită ce-o puneam noi în oastea României. [...] Nu 
numai dorobanțţii regelui Carol au trecut Dunărea, ea a fost trecută 
de întreg sufletul românesc. [...] Vom aduce cu noi ceva din fiorul 
acestei pribegii, accente răzlețe din strigarea de triumf a cetelor 
dornice de luptă și vom aduce mai ales conștiința că sufletul românesc 
de pretutindeni are puterea de a se uni într'un singur lagăr, — ori 
şi unde ar fi el, — atunci când bate ceasul şi răsună goarna de 
chemare”.!*5 (sublinierea autorului). Pentru ca, mai apoi, în 1924, 
să vedem un discurs schimbat în sensul arătat mai sus: „Care 
ne-a fost, deci, în acest timp dogma călăuzitoare, la adăpostul 
căreia s-au desfășurat în mod pragmatic credințele unui mănunchi 
de intelectuali ? Caietele noastre săptămânale o certifică şi-o pun 
la îndemâna oricui. Dincolo de bariera unei politici de partid, 
dincolo de raza unor interese de clase sau de persoane, noi am 
afişat de la început problemele mari ale vieţii de stat, grija perma- 
nentă de-a păstra neştirbit un patrimoniu răscumpărat cu sânge şi 
de-a închega într-o unitate indisolubilă o moștenire cercetată încă de 
manifestările postume ale stăpânirii dărâmate şi ale influențelor 
culturale disparate. Unicul mijloc menit să asigure o izbândă defi- 
nitivă ne-a apărut din primele momente un crez naţional bine 

fixat, ideea coeziunii noastre de rasă, sentimentul precis al diferenței 
etnice care, introdus în toate conșştiinţele, s-a afirmat pretutindeni 
ca cel mai puternic element alcătuitor de stat”!**. Iar lista exem- 
plelor poate continua şi cu articolele lui Iorga, însă nu neapărat și 
cu cele ale lui A.C. Cuza, în cazul căruia se poate observa doar o 
creştere în grad a atitudinii sale antisemite în cele două perioade 
amintite, şi nu o modificare de substanţă a discursului politic 
propriu-zis. 

În privinţa lui Cuza, ni se dezvăluie o traiectorie ascendentă a 
violenţei discursive antisemite și naționaliste inspirate de Vasile 
Conta şi de Eminescu, începând din 1910, când înființează 
Partidul Naţionalist-Democrat alături de Nicolae Iorga, trecând 
prin L.A.N.C. şi până la perioada de sfârşit a anilor '30, când 
formează Partidul Naţional-Creştin, alături de Octavian Goga, 
devenind un mic dictator, deși în realitate acţiunea sa politică a 
fost modestă, neîncercând nici o clipă a răsturna sistemul parla- 
mentar, adulat ca un erou și proslăvit în versuri care mai de care 
mai stupide: „Te slăvim azi, A.C. Cuza/ Că ne iei pe Ștrul din 
cârcă/ Şi la toţi ne râde buza/ Că scapi ţara de năpârcă”!%5. Acest 
personaj excentric al politicii românești își va continua cruciada 
antiiudee de-a lungul întregii sale vieţi, fie prin versurile sale din 
Apărarea Naţională şi de aiurea (care sunau cam așa : „Vrăjmașii 
ne bântuie/ Credinţa ne mântuie/ român cu jidanii/ Robie satanei/ 
E harţa în toi/ Nu daţi înapoi/ Năvala tot crește/ Luptaţi vitejește/ 
Pe goana păgânilor/ România românilor”.!%6), de la înălțimea cate- 
drei de economie politică a Universităţii din Iași ori de la tribuna 
parlamentară, unde „este o adevărată delectare intelectuală să-l vezi 
în dezbaterile parlamentare pe moșneagul care numără 76 de ani 
cum mânuieşte cu tinerească sprinteneală floreta cuvântului. [...] 
Riposta lui promptă și usturătoare îi asigură aproape întotdeauna 
succesul. Un duel oratoric cu el e cât se poate de primejdios. De 
cele mai multe ori adversarul iese ciopârţit”!“!. A.C. Cuza este 
mult prea acaparat de pericolul evreiesc şi de polemicile în care 
acesta îl angrena pentru a mai acorda o minimă atenţie femeii și 
drepturilor sale. 

Acest lucru îl face, deşi mai degrabă indirect, Octavian Goga. 
Din punctul de vedere al poetului, ameninţarea semită e vizibilă 
mai ales în artă; iar arta românească interbelică era poluată 

de „mărfuri de import” evreiești care atacau „punctul central al 
întregului eşafodaj [...], gândul românesc cu toate dispoziţiile lui 
creatoare”1“5. În ce constau însă aceste asalturi atât de periculoase 
încât Goga credea că Academia trebuie să devină „o tranșee de 
apărare naţională”! înaintea lor? În poezii de dragoste, glorifi- 
când virtuțile lipsite de bărbăţie ale nomadei rase semitice, punând 
femeia, mai mult sau mai puţin iubită, înaintea sacrificiului eroic 
și bărbătesc pentru patrie. Scrie poetul Sergiu Dan: „Mai plăcut: 
moartea pentru rochie/ decât pentru steag”!%. Or, poezia, după cum 
afirmase deja A.C. Cuza, ca teoretician al mișcării național-creştine, 
în magnum opus-ul său, Naţionalitatea în artă, „poezia e product 
al naţionalităţei”!!. Naţionalitatea semită, desigur inferioară, nu 
poate fi însă decât purtătoarea unor valori inferioare. Cuza iden- 
tifica în primul rând o serie de valori politice — umanitarism, ateism, 
pacifism, socialism, toate reunite sub emblema „democraţiei cu 
perciuni”!%; cât despre „poezia lui David”, aceasta „nu-i «poezie» 
în înțelesul propriu al cuvântului, care e tocmai ÎNĂLȚARE, mai 
presus de preocupările egoiste — ci e adevărată ÎNJOSIRE”!5. 
Din această cauză, ne spune Goga, ea se și asociază cu valorile 
josnice, inferioare, lipsite de perenitate, „de-o strigătoare diferen- 
ţiere etnică”!%; or, una dintre aceste valori este, după cum s-a 
văzut, femeia. Nu orice femeie, desigur: poetul îl trimite pe unul 
dintre confrații săi evrei să vadă adevărata româncă, ţăranca 
trudită de pe câmp: „Să vezi femei care-și alăptează copilul la 
snopul de grâu”!55. Creatura aceasta primitivă, străină de modelele 
modernităţii, care își sacrifică altruist întreaga viaţă unui soţ 
semitroglodit şi creşterii copiilor acestuia, este femeia româncă 
autentică, superioară ; şi nu femeia decadentă și distrugătoare a 
valorilor naţionale pe care poetul evreu o preferă unui sfârșit eroic 
în războiul pentru patrie (care patrie ?), fiindcă, după cum ştim, 
„poezia lui David, ca poezie jidovească [...] nu poate fi decât ego- 
istă”%. Ce poate atunci femeia să caute în preocupările teoreti- 
cienilor naţional-creștini ? Ea trebuie să se sacrifice pentru bărbat, 
Și nu invers, ea este obiect, și nu subiect, astfel încât absenţa din 
programele cuziste şi gogo-cuziste este perfect îndreptăţită. 

Pe de altă parte, încă înaintea Primului Război Mondial, Iorga 
s-a arătat totuși mult mai deschis către ideea de emancipare, cel 
puţin culturală, a femeii. Relevant în acest sens este ciclul de 

conferinţe de popularizare a istoriei românilor organizate special 
pentru femei care, dincolo de o latură condescendentă, țin de o 
preocupare reală şi au meritul că, pentru prima oară în isto- 
riografia noastră, reliefează şi o serie de figuri istorice feminine". 
Aceasta nu era însă o tendinţă, ci mai degrabă o metodă ad-hoc de 
captare a bunăvoinţei publicului feminin ; Iorga nu va mai comite 
această „abatere”, lăsând-o în seama lui N. Gane, autorul unei 
opere prinse între condescendenţa masculină și un real sentiment 
de simpatie față de soarta „trecutelor doamne şi domnițe”. În 
schimb, Iorga a avut o atitudine mai tranșantă prin 1926, însă 
subiectul scrierii sale abordează femeia în scopul atacării prota- 
goniştilor scenei politice, în special a tinerilor (Iorga simţea şi 
critica tarele produse de gapul generaţional cu un an înaintea 
lansării manifestului lui Eliade). Abordarea politicului suferea 
schimbări profunde, iar Iorga, în profund dezacord cu această 
nouă faţă a jocului, şarjează lipsa de bărbăţie și maturitate a noii 
generaţii: „Tinerii care bat femeile în numele «ideii naţionale», 
intelectualii cari pentru triumful «cauzei românești» murdăresc 
cu cerneală bietele rochiţe ale fetelor care au păcatul de a voi să 
înveţe carte”!5%%. Parcă ar fi presimţit domnul profesor Iorga imi- 
nenţa apariţiei teoriei virilităţii, dezvoltată de către Eliade, cu 
toată trena sa de invective la adresa feminităţii. 

Un punct de vedere diferit, aproape excentric, a avut un alt 
istoric, Gheorghe Brătianu, care, la rândul său, în calitate de lider 
de partid, a avut oportunitatea să pună problema condiţiei femeii 
în primul program al grupării pe care a condus-o afară din P.N.L. 
(1936). Dincolo de o serie de revendicări adesea contradictorii sau 
chiar ridicole, reflectând disonanţa dintre o dreaptă liberală și una 
naționalistă, autoritară („respectarea libertăților constituţionale 
şi asigurarea tuturor mijloacelor necesare acţiunii guvernului”, 
„organizarea «naţiunii armate»” etc.), Brătianu este printre foarte 
puţinii lideri români de orientare naționalistă care introduc pe 
agenda politică a partidului lor prevederi precum „extinderea dreptu- 
rilor politice pentru femei” şi „protejarea maternității și copiilor”15%. 
Fără a cădea într-un determinism simplist, trebuie menţionat 
totuşi faptul că liberalii georgişti erau un partid mai degrabă 
elitist, grupând un număr impresionant de personalităţi intelec- 
tuale ce refuzau (cel puţin pe moment) înregimentarea la stânga 

sau la dreapta: C.C. Giurescu, Mihai Antonescu, Radu Vulpe, 
Victor Papacostea, Istrate Micescu etc. Indiferent însă cum ne 
explicăm atitudinea „liberalilor georgişti” — acceptare a moderni- 
tăţii, demagogie, simplă parte a unui program mai larg de reformă 
socială şi economică în spirit autoritarist sau doar eficientizarea 
instrumentalizării femeii pe care o promovau şi partenerii de 
dialog național-socialiști ai lui Brătianu —, realitatea este că disi- 
dența sa liberală nu a avut nici o şansă reală de a ajunge la 
guvernare, astfel că programul său politic a rămas la nivelul de 
editorial de primă pagină al Mişcării. 

Practic, rezumând, agenda politică a dreptei în perioada ime- 
diat următoare războiului mondial face totală abstracţie de proble- 
matica femeii, deși aceștia sunt anii în care mișcarea feministă la 
nivel european își vedea primele roade ale eforturilor sale trecute, 
cum este cazul în Anglia, unde mișcarea sufragetelor condusă de 
Emmeline Pankhurst între 1905-1912 reuşise obţinerea dreptului 
la vot al femeilor în 1918, o dată cu sfârşitul războiului. Dreapta de 
la noi nici nu pomenea subiectul în actele sale programatice, prin- 
cipalele puncte fiind de o cu totul altă natură, găsindu-le rezumate 
într-un studiu comparativ al Serviciului Special de Siguranţă datat 
30 august 1923 : „1. Consolidarea naţională ; 2. Ridicarea economică 
a elementului român ; 3. Combaterea birocraţiei abuzive; 4. Înfrâ- 
narea speculei ; 5. Introducerea art. 7 în Constituţie ; 6. Numerus 
Clausus şi satisfacerea revendicărilor studenţeşti ; 7. Expulzarea 
străinilor așezați în țară după război; 8. Combaterea viciilor; 
9. Îmbunătăţirea situaţiei demobilizaţilor, invalizilor, orfanilor de 
război; 10. Lupta în contra politicianismului; 11. Contactul cu 
armata; 12. Naţionalizarea armatei ; 13. Cultul eroilor”16. Se poate 
observa clar că dreapta politică milita nu pentru includere, ci 
pentru excludere, susținând introducerea în noua Constituţie a 
acelui articol 7, legat de problema evreiască, articol care a fost de 
asemenea subiect de aprinse dispute în secolul al XIX-lea, unul 
dintre susținătorii fervenţi ai acestei măsuri fiind Eminescu'$l. În 
aceeași ordine de idei se înscrie şi punctul vizând expulzarea 
străinilor din România. Deci iată, dincolo de atitudinile răzvrătite 
şi revoluționare ale dreptei, care se situează în opinia noastră 
doar la suprafaţă, filonul conservator — originat în concepţiile poli- 
tice antebelice — care explică într-o oarecare măsură atitudinile 

moderate ale marilor figuri ale dreptei puse în faţa actului de 
guvernare sau parte din indiferența cu care era privită problema 
femeii. 

Mai mult, regăsim, practic, în toată gândirea naționalistă româ- 
nească asupra femeii (poate cu excepţia lui Iorga), ideile patriarhale 
expuse şi de către teoreticianul național-socialist: femeile au o 
lume a lor, inferioară marii lumi a idealurilor şi acţiunilor mascu- 
line şi guvernată de alte reguli; deci ideea de drepturi egale este 
absurdă. Or, în spatele acestei construcţii nu stă, după cum am 
arătat, decât ideea necesităţii instrumentalizării femeilor, tratate 
ca „mașini de reproducere şi animale de povară pentru sporirea 


gloriei Reichului”1%2. 


4.5. Concluzii 


Constructul ideatic propus de dreapta românească pe parcursul 
perioadei scurse între Unirea Principatelor şi sfârşitul celui de-al 
Doilea Război Mondial ne apare acum, la încheierea excursului, ca 
fiind caracterizat în mod remarcabil de continuitate, dovedindu-se, 
la nivelul de ansamblu politico-istoric, a fi extrem de bine adaptat 
la realităţile românești. Demersul nostru însă reflectă și o altă 
faţetă a concepţiilor dreptei, cea referitoare la poziția extrem de 
conservatoare pe care aceasta o adoptă de-a lungul timpului în 
privința aducerii în agenda politică și, finalmente, a reglementării 
problemei femeii. Dacă până la reforma constituțională adusă de 
sfârşitul Primului Război Mondial votul feminin nici nu putea fi 
pus în discuţie — datorită sistemului electoral cenzitar —, perioada 
interbelică surprinde anumite modificări de ordin formal în această 
privinţă, realizându-se acceptarea egalităţii în plan civil între cele 
două sexe, însă aceasta menţinându-se doar la un nivel superficial 
declarativ. Adevărata luptă pentru emancipare trebuia să aibă loc 
în această situaţie, în primul rând la nivelul mentalităților, printr-un 
set de acţiuni coordonate care să provoace, prin ralierea creatorilor 
de opinie politică, modificările şi răsturnările preconcepţiilor înră- 
dăcinate în autopercepţia socială românească. Iar la acest nivel, 
dreapta s-a dovedit a fi în genere refractară, continuând a pro- 
mova fie probleme de o cu totul altă natură, fie — ceea ce este mai 

grav — o viziune patriarhală asupra raporturilor sociale intersexe, 
în virtutea, pe de o parte, a unei organicități a dezvoltării româ- 
neşti care azvârlea din start problema femeii în subsolul agendei 
politice, iar, pe de altă parte, datorită unei concepţii clar discri- 
minatorii asupra naturii „sexului frumos”, conform căreia datele 
constitutive fizice şi spirituale ale acestuia fac din femeie un membru 
inapt din punctul de vedere al implicării în plan social şi politic — 
sau, mai precis, inaptă de a se implica în „marea dezbatere” poli- 
tică masculină, în „marile probleme” care sunt apanajul bărbaților. 
Rezumând, se poate spune că avem, în primul rând, un termen 
comun tuturor gânditorilor noștri naționaliști : inferioritatea femeii, 
caracterul ei de obiect, mai degrabă decât de subiect. Pornind de 
aici, se diferenţiază trei mari tipuri de răspuns la provocarea 
emancipării : 


1) Răspunsul negativ — femeia este „hotărât dezgustătoare”, a îi 
da drepturi politice ar fi o greşeală fundamentală, periclitând forța 
unei naţiuni. Acesta este mai ales răspunsul oamenilor de cultură 
„generaţioniști”, în frunte cu Eliade. 


2) Răspunsul pozitiv - este absolut necesar pentru dezvoltarea 
societăţii şi culturii româneşti ca femeia să se emancipeze. Răs- 
punsul trebuie însă nuanţat, în funcţie de modalitatea realizării 
acestei emancipări: 


a) să se emancipeze în orice condiţii, actuala situaţie fiind 
incompatibilă cu modernitatea. O asemenea poziție apărau 
Gheorghe Brătianu și, probabil, Nicolae Iorga, fără a realiza însă 
nimic concret; 


b) să se emancipeze, dar fără a afecta fondul nostru naţional — 
fie el şi patriarhal. Această emancipare se va face în mod organic. 
Fiind deci o evoluţie conservatoare, ea va ţine cont de caracte- 
risticile feminine — și în primul rând de o inferioritate care nu este 
doar un construct social, ci un dat — şi va adapta drepturile date 
femeilor la aceste caracteristici. Aceasta este în primul rând poziția 
lui Eminescu. 


3) Indiferenţa — există probleme mai însemnate, „lumea mică” a 
+» 


femeilor este prea „mică” pentru a atrage atenţia bărbaţilor poli- 
tici, societatea patriarhală își are rostul ei și rolul servil femeii în 

această societate este firesc. Majoritatea oamenilor politici români 
interbelici, de la liderii legionari la A. Cuza, au aderat la această 
concepţie, extrem de comodă. Este destul de evident că, în fond, 
acest patriarhalism al indiferenţei este răspunsul pe care l-au dat 
toţi gânditorii noştri naționaliști, încercând apoi să-l nuanțeze 
sau să îl „îndulcească”. Or, din punctul de vedere al consecinţelor 
practice, patriarhalismul indiferenţei nu se diferențiază prin nimic 
de răspunsul negativ la problema emancipării. Mai mult, acesta 
conţine un puternic grad de ipocrizie: dacă am da drepturi femei- 
lor, nu ar şti ce să facă cu ele şi și-ar putea face rău lor sau altora: 
astfel că mai bine le ferim de acest pericol. Or, după cum am 
arătat, asemenea concepţii nu au fost străine de formele cele 
mai extreme ale dreptei naţionaliste;.şi ne putem întreba cât de 
departe sunt politicienii naționaliști români în discursul lor asu- 
pra femeii de ideile unui Goebbels, care afirma că „dacă noi am 
îndepărtat femeia din viaţa publică, am făcut-o pentru a-i reda 
demnitatea”!tă... 


Note 


1. J.G.A. Pocock, „The Reconstruction of Discourse: Towards the 
Historiography of Political Thought”, MLN (Modern Language Notes), 
vol. XCVI, nr. 5 (decembrie 1981). 

2. Din punct de vedere economic, după închiderea Mării Negre de către 
turci (1538), dominaţia otomană se caracterizează printr-un regim 
de monopol al pieţei Imperiului (ori, mai degrabă, monopson ?), pro- 

Țări Române, cât și în plan social, politic, cultural — subdezvoltare 
pe care generaţiile prepaşoptiste o conştientizau dureros. Cea mai 
recentă abordare a problemei în Apostol Stan, Independenţa României. 
Detaşarea de piaţa otomană şi rataşarea de Europa. 1774-1875, Editura 
Albatros, București, 1998. 

3. Vezi, în acest sens, Sorin Mitu, Geneza identităţii naţionale la românii 
ardeleni, Editura Humanitas, Bucureşti, 1997. 

4. N. orga, Doctrina naționalistă, conferinţă ţinuă la Fundaţia Univer- 
sitară „Carol I”, 10 decembrie 1922, Editura Cultura Naţională, p. 2. 

5. Ibidem, pp. 3-4. 

6. Articolul „Nu vroim compătimire”, în Neamul românesc, 1 februarie 
1940, în N. Iorga, Ultimele, Editura Scrisul Românesc, Craiova, 1978, 
p. 68. Aceeași idee de miracol o întâlnim şi la un cercetător cu pretenţii 
mult mai mari de obiectivitate, Gheorghe Brătianu, care se păstrează 

totuşi mai rezervat în raport cu „excepţionalismul” sau „destinul 
istoric manifest” al poporului român. Brătianu va fi menționat şi 
mai târziu în acest studiu, el fiind asimilabil mai uşor dreptei naţiona- 
liste decât liberalismului, măcar și pentru simplificarea orientării în 
complexitatea spectrului politic interbelic. Nu poate fi complet nere- 
levant faptul că Gh. Brătianu a fost primul politician român care s-a 
întâlnit cu Hitler și că a fost considerat o persoană de încredere de 
către mai mulţi lideri de la Berlin; astfel că, dincolo de revizuirile 
din istoriografia anilor '80, este probabil mai avantajos să-l asimilăm 
pe autorul Mării Negre dreptei naţionaliste moderate, parlamentare. 
Astfel procedează, de exemplu, A. Hillgruber, plecând de la ideea că 
Brătianu era mai degrabă un om de legătură între Bucureşti şi Berlin 
(Hitler, Regele Carol şi Mareșalul Antonescu, Editura Humanitas, 
București, 1994, pp. 44-45, 65, 77, 129). 

Aparent paradoxal, această manevră politică a fost privită inițial ca 
mijloc de asigurare și întărire ale recunoașterii internaţionale a 
actului de la 1859, deci ca parte integrantă, cel puţin pentru un 
interval strategic, a realizării idealului naţional. O arată, de exemplu, 
A.D. Xenopol în articolul „Regele Carol 1”, publicat în 1912 în Viaţa 
Românească de la laşi: „Însuşi primirea Principelui Carol de a se 
urca în scaunul României (...) a fost pentru România o faptă mân- 
tuitoare ; căci şi dacă odrasla Hohenzollernilor ar fi răspins cinstea, 
precum o făcuse comitele de Flandra, unirea Moldovei cu Muntenia 
putea fi primejduită, precum o arătase mișcarea de la 3 Aprilie 1866 de 
la laşi; munca şi strădania poporului român erau să fie pierdute şi 
viitorul lui compromis” [sublinierea noastră], A.D. Xenopol, „Regele 
Carol I”, în Viaţa Românească, nr. 10, 1912, p. 6. 

De unde la începutul secolului XX „România Mică” era pe locul 11 ca 
populaţie, dar pe locul 10 ca suprafaţă - țările mai mari decât ea (cu 
excepţia uniunii Suedia-Norvegia) fiind însă puteri a căror expansiune 
europeană era neplauzibilă, afectând echilibrul continental ; situaţia se 
schimbă după Războaiele Balcanice, când dimensiunile şi puterea state- 
lor sud-est europene devin mai echilibrate ; vezi A.L. Hickmann, Atlas 
Universel. Politique, Statistique, Commerce, G. Freytag & Berndt, 
Viena, 1903, pp. 16, 18, şi A.L. Hickmann, Geograpisch-Statistischer 
Universal-Atlas, G. Freytag & Berndt, Viena, 1929, pp. 47, 48; vezi 
şi Ioan Scurtu, Viața politică din România - 1918-1944, Editura 
Albatros, București, 1982, p. 12. 

Desigur, dacă nu acceptăm teoria „ticluită” de A.C. Cuza, potrivit 
căreia „svastica, semnul distinctiv al L.A.N.C., [...] deşi este identică 
cu cea a Partidului Naţional-Socialist German, a fost adoptată de 

german. Prin urmare, din identitatea acestor semne nu trebuie să se 
presupună că există vreo legătură între partidul lui Hitler și național- 
-creştinii români”. Această teorie a apărut în vara anului 1935 în cel 
puţin două ziare (Țara Noastră, 17 iulie 1935, Izbânda, 18 iulie 1935). 

leagănul crucii încârligate !”, citat în Cristian Sandache, Doctrina 

Capitolul V 


Constantin Dobrogeanu-Gherea 
și Lucrețiu Pătrășcanu - 
între patriarhalismul conformist al 
tradiţiei autohtone şi străpungerile 
doctrinare emancipatoare 


Gabriel Gherasim 


5.1. Consideraţii introductive 


Depășind greutăţile inerente pionieratului, socialismul românesc 
s-a născut în registru utopic şi a depăşit, treptat, crizele anticipabile 
ale creşterii. Constantin Dobrogeanu-Gherea a fost martorul câtorva 
dintre acestea, s-a identificat cu ele, iar meandrele vieţii sale s-au 
împletit organic cu cele ale unui curent de gândire extrem de activ pe 
plan european, deşi nu foarte atractiv în mediul românesc al vremii. 
„Faţă cu reacţiunea”, mentorul a ales drumul neted, dar nu facil al 
unui evoluţionism moderat plasat la limita dintre pesimismul etico- 
-social reprimat şi credința în triumful unei cauze considerate nobile. 

După un scurt interludiu, care în Europa a însemnat triumful 
ideologiei marxiste în cadrul tuturor partidelor socialiste, România 
reîntregită a produs un gânditor, Lucrețiu Pătrășcanu, sensibil la 
noul spirit polemic, exclusivist al epocii și susținător al unei deplasări 
spre extremă a unei stângi şi așa insuficient adaptate exigenţelor 
unei naţiuni care-şi recupera membrele despărțite, uneori, timp 
de multe veacuri. Victimă a propriilor idei şi acţiuni politice, el a 
lăsat însă posterităţii o operă a cărei coerenţă ideatică este greu 
contestabilă. 

Astfel, avem de-a face cu doi gânditori și cu două opere care, 
deși priviţi/privite dintr-un unghi de incidenţă particular, mai pot 
purta şi astăzi un dialog fructificant, la mai multe niveluri, cu orice 
lector interesat. 

Dialogul vizează, în acest caz, dezechilibrul dintre o viziune 
patriarhală asupra lumii, o Weltanschauung dominantă, și o stră- 
pungere a ideilor emancipatoare, mai întâi în orizont doctrinar, cu 
palide speranţe de materializare imediată. 

Fondată pe mitul „clasei alese”, gândirea celor doi autori români, 
oricât de diferiţi altminteri, putea decela prin paradigma conflictuală 
clasică a marxismului că relaţia dominație — supunere nu se mani- 
festă doar la nivelul claselor sociale care posedă sau nu posedă 
mijloace de producţie. Modelul este, de facto, şi o rezultantă a 
„masculinizării negative” a unei societăţi, cea românească, în care, 
uneori, locul bărbaţilor adulți, în calitate de agenţi activi ai 
patriarhatului, este preluat de statul modern în curs de edificare 
şi consolidare. 

Din păcate, fondul aperceptiv și metoda nu s-au întâlnit la 
timpul potrivit. Astfel, numai demantelarea unor cercuri concentrice 
impregnate de arhaicul patriarhalism — respectiv cel al viziunii 
asupra lumii, al procesului continental de modernizare, al avata- 
rurilor acestui proces la noi şi al anatomiei societăţii autohtone — 
lasă loc, cum voi sublinia, germenilor ideologici ai emancipării 
plasați în context doctrinar-polemic. Meritul „primilor paşi” există 
şi nu poate fi contestat. Însă nu este suficient. Exiguitatea con- 
damnă la tăcere, iar tăcerea la evanescenţă ideatică. Ce s-ar fi 
întâmplat dacă autorii Enciclopediei ar fi ales tăcerea ? Am mai fi 
vorbit noi astăzi despre revoluţia de la 1789? Cu siguranţă că nu. 
Semn evident că, la noi, istoria văzută prin prisma contrafac- 
tualităţii nu a fost niciodată o modă, iar modelul analitic aproape 
maniheist relevat de E. Lovinescu devine inoperant, lăsând mai 
degrabă locul unui model paradigmatic-tranzacţional, de felul celui 
semnalat, eseistic, de Mihai D. Ralea în aceeași epocă şi reluabil, 
graţie recurenţei ciclice specifice, pe urmele eternelor noastre 
angoase existenţiale. 


- Pornesc de la ipoteza că autorii studiaţi, deși au formulat idei 
emancipatoare în domeniul relaţiilor de gen, nu au utilizat totuşi 

genul drept categorie relevantă de analiză. Îmi propun, metodologic, 
să privilegiez explicaţiile locale, specifice, celor generale, cultivând 
abordările de tip calitativ. În aceeași direcţie intenţionez ca, pe 
trama ideatică reconstituită analitic dintr-o perspectivă epistemică 
dinamico-structurală (diacronică şi sincronică), să semnalez, sec- 
venţial fireşte, distorsionările pe care un discurs nediferenţiat, 
„de ambe sexe”, nu le poate evita. 

Astfel, datorită caracterului amplu-sistematic în care s-au struc- 
turat reflecţiile celor mai importanţi gânditori ai stângii românești 
dintotdeauna şi faptului că ei nu mai fac parte astăzi (dar au făcut 
parte vreodată?) din fondul comun de cunoaștere al celor mai 
mulţi dintre noi, am optat pentru o prezentare cât mai detaliată, 
didactică uneori, a principalelor idei pe care aceștia le-au susţinut, 
urmărind permearea etapizată a celor patru cercuri concentrice 
amintite. Opţiunea nu va arunca în arierplan, cred, demersul meu 
esenţial. 


5.2. Patriarhat și emancipare în concepţia 
lui C. Dobrogeanu-Gherea 


Personalitate multidimensională, Constantin Dobrogeanu- 
-Gherea a navigat cu mare astuţie prin mai toate domeniile cultu- 
rii, a fost implicat în mai toate disputele de idei care au cuprins 
spiritele cele mai elevate ale epocii sale, emițând puncte de vedere 
care, uneori, au făcut o lungă carieră în posteritate, fiind fertile 
chiar şi astăzi. 

Ipostaza de gânditor politic (adică de economist, politolog, socio- 
log şi filosof în slujba cetăţii) — s-a dovedit pe baze statistice! — 
domină de departe pe aceea, foarte sonoră, de estetician și critic 
literar. Ambele au fost însă amplu discutate într-o extrem de docu- 
mentată analiză critică, tip de exegeză destul de rar întâlnit în 
peisajul nostru editorial de ieri şi de astăzi?. 

Un marginal — prin datele biografiei — în cadrul unei societăți 
insuficient maturizate, având de luptat cu prejudecăţi adânc înce- 
tăţenite, Gherea a fost nevoit să-şi construiască o strategie de 
legitimare intelectuală care ar putea cuprinde următoarele aspecte : 
a. structurarea operei în funcţie de dezbaterile ideologice şi 

ştiinţifice majore ale vremii; b. afilierea la tradiţia ştiinţifică în 
domeniile abordate și asocierea prestigioasă cu autorii consacraţi 
pentru a facilita legitimarea operei ; c. folosirea polemicii cu adver- 
sari semnificativi ca mijloc de penetrare a vederilor autorului în 
publicul vremii; d. utilizarea tiparelor de gândire ale intelec- 
tualităţii româneşti din epocă pentru omologarea generală a ideilor 
sale; e. folosirea serialului publicistic ca tehnică de acces spre 
conștiința publicului“. Această dorinţă de a fi citit, discutat și 
ascultat, „de a vorbi aceeași limbă” cu propriii contemporani a 
condiţionat și asimilarea, mai mult sau mai puţin conștientizată, 
a principalelor trăsături ale gândirii patriarhale sau, mai precis, 
„androcratice”, de circulaţie curentă atunci: distincţia public/privat 
(care, este drept, abia se năștea la noi în epoca respectivă) 
cu privire la rol-statusurile femeii, predilecţia pentru studiul per- 
sonalităţilor bărbătești ca agenți ai istoriei, ignorarea în discursul 
analitic a toposurilor femeiești şi (lista nu este exhaustivă) 
înclinația spre construcţii teoretice de amploare/generalitate, care 
domină materialul empiric aferent explicaţiilor locale, specifice, 
detaliate. 

Ambiţiile proiectului său teoretic — eclectic uneori — se pot 
explica însă şi prin poziţia sa de conştiinţă critică a realităţii 
sociale contemporane fondate pe o cultură caracteristică intelec- 
tualilor români din secolul al XIX-lea, intelectuali la prima gene- 
raţie“, şi înavuţită organic prin activităţi susţinute de autodidact. 
Acesta este oare motivul atractiv pentru care a fost plasat în 
poziţia de emul maiorescian din perspectiva cunoașterii reali- 
tăților autohtone ? S-a considerat, pe acest tărâm, că studiul lui 
Titu Maiorescu, În contra direcţiei de azi în cultura română (1868), 
conţine „premisele de bază ale poziţiei lui Gherea în privinţa 
dezvoltării țărilor rămase în urmă”?. 

Asimilabilă ca strategie legitimizatoare — altfel autorul „nu ar 
fi fost serios luat în seamă”? — ideea nu este sustenabilă, iar 
argumentele contrare ei nu lipsesc: a. Gherea era dotat cu o remar- 
cabilă inteligenţă socială și un spirit de observaţie ieșit din comun ; 
b. de asemenea, studiul lui T. Maiorescu și critica junimistă, la 
rândul ei, „n-au pornit dintr-o cunoaştere adâncă a trecutului 
nostru naţional, „ci de la stimuli exteriori și n-au depășit stadiul 
unor eboşe”” ; e. metodologia și filosofia istoriei, spre care se avânta- 
seră cele două personalități culturale, erau suficient de diferites. 

Oricum, întreaga controversă certifică un adevăr palpabil: între 
elitele intelectuale de la sfârşitul secolului al XIX-lea exista, acceptat 
tacit, un pact al abordării patriarhale a lumii și vieţii, care nu 
excludea, se pare, într-o viziune critică ulterioară, dimensiunile 
modelului competitiv. 

O dată conturat cadrul general al discuţiei, îmi propun să relev 
principalele dimensiuni ale unei opere remarcabile, inserând, unde 
este cazul, și vom vedea că nu arareori, concepţiile autorului despre 
relaţiile dintre stat și cetăţean, relaţiile de gen și rolul familiei în 
societate. O selecţie se impune totuși. Mă voi opri, astfel, la studiul 
Ce vor socialiştii români. Expunerea socialismului ştiinţific şi 
programul socialist (1885-1886), document doctrinar și programatic 
totodată, la Concepţia materialistă a istoriei (1892), la Neoiobăgia. 
Studiu economico-sociologic al problemei noastre agrare (1910), 
opera fundamentală a lui Gherea şi, nu în cele din urmă, la studiul 
Asupra socialismului în ţările înapoiate (1911), ultima lucrare de 
amploare redactată de autor în amurgul vieţii, o prefaţă la proas- 
păta traducere în româneşte a lucrării lui Karl Kautsky, Bazele 
social-democraţiei. 

Redactând, în 1885-1886, studiul Ce vor socialiștii români, 
Gherea intenţiona, pe de o parte, să realizeze o expunere „ortodoxă” 
a socialismului ştiinţific și, pe de altă parte, să demonstreze că 
existența unei mișcări socialiste este, la noi, ca și în Europa, 
justificată de realităţi obiective. Discursul, ce-i drept, expozitiv și, 
poate, rudimentar — semn că autorul nu-și ascuţise încă suficient 
instrumentele conceptuale și stilistice — a fost privit cu simpatie 
de unii exegeţi?. lar modul în care el a prezentat esența „învăţăturii” 
marxiste, fără haine de gală terminologice, nu a alunecat, oricum, 
spre vulgarizare, chiar dacă, astăzi, lectura ei pare puţin desuetă. 
Numai că, evident, modelul marxist, interesat cu predilecție de 
mecanismele exploatării ca pârghii de generare a plusvalorii şi de 
adorarea unei singure divinităţi universale, proletariatul, nu putea 
să conducă la o analiză de gen a dimensiunii sociale. Dimpotrivă, 
o dată ce revoluţia proletară era o soluţie generală, un panaceu 
universal, o mișcare individualizată a femeilor nu se justifica. 
În acest caz, Gherea ne rezervă totuși o surpriză, obligat să țină 
cont de segmentul cronotopic în care scria. Dar pentru relevarea 
ei este necesar un amplu excurs printre meandrele raţionamen- 
telor sale. 

Analizând astfel, din punctul de vedere al intereselor economice, 
evoluţia socială a omenirii, Gherea realizează o clasificare îmbră- 
țișând trei mari faze: „l. robia — era antică; 2. servajul — era 
feudală și 3. salariatul — era burgheză modernă”!”. După cum se 
vede, societatea primitivă nu apare în această clasificare şi, în 1892, 
poate pentru a compensa lacuna, Gherea o tratează pe larg în 
conferința asupra Concepţiei materialiste a istoriei!!. Rolul fami- 
liei și cel al femeii sunt reconstruite aici pe baza unor surse mai 
bogate: Marx, Engels, Morgan şi J.J. Bachofen, nume cunoscut 
mai ales prin lucrarea Mutterrecht, carte importantă pentru antro- 
pologia socială modernă. 

Preluând rezultatele cercetărilor celui din urmă, Gherea acceptă 
ideea că poziţia femeii în familia primitivă era preeminentă, că ea 
era „capul familiei”, și nu bărbatul. Explicaţia sa cuprinde, în 
esenţă, două argumente: ,... în familia primitivă (...) prin felul 
organizării familiale se putea şti cu siguranţă cine e mama copiilor 
din trib, nu însă şi cine e tatăl. Evident dar că femeile trebuiau să 
aibă o poziţie superioară în familie faţă cu bărbaţii. Pe de altă 
parte, factorul material, economic, viața materială a triburilor 
primitive, nu se opunea, ci chiar lucra în aceeași direcţie, câtă 
vreme munca a fost foarte puţin productivă, câtă vreme n-au 
existat instrumente mai puternice, atâta vreme cât munca bărba- 
tului în afară de casă n-a fost mai rodnică, mai importantă decât 
munca femeii din casă ; (...) astfel, dar, femeia în gospodăria tribu- 
rilor era un factor economic tot aşa de important — dacă nu şi mai 
important — ca și bărbatu/"!?. Aici, Gherea preia tale quale o idee 
pe cât de răspândită în epocă, pe atât de eronată. Ginocraţia 
fundamentată economic, de care aminteşte, ţine, cred, de domeniul 
„iluziei optice”. De fapt, confuzia rezidă în coextensivitatea a două 
aspecte sociale clar diferenţiabile, ginocraţia şi ginomorfismul. Cel 
din urmă, materializat sub forma matriarhatului, nu instituie o 
relație de dominaţie/supunere defavorabilă bărbatului, ci mai 
degrabă o matrice de evoluţie socială în care orice relaţie de forță 
este exclusă, totul reducându-se la un registru mitico-simbolic 
(fertilitate, renaştere, continuitate). 

Cu timpul, faza matriarhatului, sau a „gynoikokraţiei”, cum o 
numeşte impropriu Gherea, este depășită. Se petrec mutații econo- 
mice care fac din bărbat un factor mai important. Moștenirea 
soţilor se face acum pe linie masculină — idee preluată de autor, 

printre altele, din „Originea familiei, a proprietăţii private și a 
statului”, bine cunoscuta lucrare a lui Fr. Engels — și „astfel se 
săvârşesc robirea şi aservirea sexului femeiesc prin sexul bărbătesc, 
aservire care durează de mii de ani”. Afirmația ultimă este memo- 
rabilă deoarece ea demonstrează că autorul a perceput direcţia 
androcratică pe care a evoluat omenirea timp de milenii. Intere- 
santă este urmărirea argumentelor pe care le aduce în sprijinul 
afirmației sale, iar acestea nu cred să conteste premisa patriarhală 
a exegezei lui Gherea. 

Era patriarhală — şi cu aceasta revin la Ce vor socialiștii români — 
se continuă în Antichitate, unde „baza familiei era robia, nevasta 
și copiii erau robii tatălui de familie, care putea să facă din femeie 
şi copii orice ar fi vrut, ca și din robi”13, În Evul Mediu, tabloul 
vieţii cotidiene rurale era, pentru autorul socialist, aidoma cu cel 
din satele româneşti contemporane: „Nevăzând câteodată decât 
satul său, trăind din neam în neam tot într-un fel, orizontul intelec- 
tual şi moral al ţăranului era cât se poate de îngust, concepţiunile 
intelectuale şi morale ale ţăranului nu puteau fi decât brute și 
pline de credinţe neîntemeiate ; țăranul nu putea decât să se teamă 
de înnoiri sociale, nu putea fi decât conservator, căci trăia toată 
viaţa în condiţiile tâmpitoare ale satului din vârsta de mijloc. 
Relaţiile patriarhale „în familie» erau foarte firești și relaţiile, 
iarăşi patriarhale, între stăpâni şi servi se făceau cât se poate 
de statornice”!. Evident, în citatele reproduse mai sus se poate 
observa că distincţia de gen nu operează, că ţăranul este un perso- 
naj generic, masculinizat şi bestializat, incapabil să propășească 
civilizaţional. Lipsa de nuanţe anihilează o parte din bunele inten- 
ţii. Totuși, „în familia patriarhală din vârsta de mijloc, deşi cu 
temelie de asemenea autoritară, capul familiei nu avea atâta putere 
asupra femeilor și copiilor, după cum nu avea nici asupra servilor”. 
Iar „alături de legăturile de autoritate s-au dezvoltat și cele 
sentimentale-religioase, care idealizau despotismul soţului și al 
tatălui...”. 

O dată evul de mijloc depăşit, zorii capitalismului și emergenţa 
burgheziei nasc speranţe proaspete. Noua clasă, susține Gherea, 
dizolvând abrupt relaţiile de producţie anterioare, feudale, a rupt 
şi legăturile patriarhale de familie, ca şi „vălul sentimentalo- 
-religios” ce le acoperea. Femeia ajunge și ea salariată, însă, departe 
de a se emancipa, îngroașă rândurile monoliticului proletariat. 

Familia se restructurează pe o altă bază, interesul material, cu 
corolarele sale : convenţionalism, adulter și prostituție. Numai că 
germenii emancipării feminine încep să apară: femeia devine, 
lucrând în industrie, ca şi în diferite profesiuni liberale, un „factor 
economic la fel de important ca şi bărbatul”, de aici pornind o 
mişcare de eliberare, „mișcare ce, desigur, se va încorona cu un 
deplin succes, însă într-o altă organizare socială”!5. Iar această 
nouă organizare socială nu putea fi decât cea socialistă. Abia 
atunci, după dispariţia claselor sociale şi a inegalităţilor de orice 
fel, „femeia va fi și ea liberă şi egală cu bărbatul”. Familia socialistă 
va fi monogamă, fondată pe dragoste reciprocă şi va elimina toate 
tarele familiei burgheze. Gherea alunecă ușor, pătrunzându-i ana- 
tomia, în registru utopic: „În această familie întemeiată pe iubire, 
libertate și respect, în această familie din care vor dispărea lupta 
de interese și atârnarea economică întocmai ca și din societatea 
întreagă, în această familie vor crește şi se vor dezvolta oameni cu 
simpatii universale ; în asemenea familie şi societate se vor forma 
cei ce vor alcătui acea societate ideală pe care o prevede chiar 
Spencer printre norii prezentului, acea societate în care actele 
individului vor fi folositoare societăţii și ale societăţii, la rândul 
lor, folositoare individului; când orice cuget se va naște în om, 
orice sentiment va fi în armonie cu interesele omenirii”!6. Tabloul 
este idilic, însă mesajul său suficient de insidios ca să nu îmi 
rețină atenţia. Gherea, interiorizându-și izvoarele ideologice, ne 
comunică vagile sale impresii despre o eventuală familie socialistă 
în care interesele materiale vor dispărea, libertatea și egalitatea 
vor trona maiestuos şi, prin urmare, dispariţia inegalităţilor de 
clasă va antrena și dispariția discriminării de gen. Perspectiva 
este, cu siguranţă, marxist-ortodoxă. Totuși, o astfel de societate 
ar putea înlătura și controlul bărbătesc prin constrângerile „familiei 
monogame”, ale „dragostei reciproce” şi ale — autorul nu ia în calcul 
problema — subordonării femeii în privinţa „serviciilor” casnice, 
producătoare de venit la rândul lor, și sexuale? Răspunsul la 
această întrebare nu poate fi decât negativ. Totuşi, germenii 
emancipării trebuie răspândiţi, iar acest lucru este consubstanţial 
construcției programatice. 

În cazul României — în care existența unui partid socialist se 
justifica pe deplin în viziunea autorului —, programul „partidei 
socialiste muncitorești”, deși eclectic ca surse de inspiraţie, ambiţiona 

să apropie societatea de acest ideal social. Structurat în două 
părţi — partea politică şi partea economică —, programul plăsmuit 
de Gherea „e adecvat şi nelipsit de realism politic, cu înțelegerea 
cumpănită între tactică și strategie, între doctrină şi ideologie”. 

El cuprindea, în prima sa parte, câteva puncte esenţiale: 1. „votul 
universal direct” (orice cetăţean sau cetățeană [s.m. — G.G.] ajun- 
gând la 20 de ani să aibă drept de vot); 2. desființarea armatei 
permanente şi înlocuirea sa cu o miliție populară; 3. autonomie 
locală ; 4. libertatea de asociere, de întrunire, de expresie ; 5. auto- 
finanţarea cultelor; 6. învățământ liber şi gratuit; 7. magistratură 
electivă; 8. înlocuirea penitenciarelor prin case de corecție și 
9. egalitatea femeii (s.m. - G.G.). 

Partea economică cuprindea, printre altele, următoarele puncte: 
1. trecerea proprietăţilor statului în stăpânirea comunelor; 
2. răscumpărarea treptată a proprietăţilor mari și trecerea lor în 
patrimoniul comunal ; 3. desfiinţarea tuturor impozitelor indirecte 
şi înlocuirea lor printr-un impozit progresiv pe venit; 4. taxe de 
moştenire progresive ; 5. facilităţi fiscale şi de credit pentru societă- 
ile de lucrători și comunele rurale etc.!S. 

Programul este important, din unghiul relaţiilor de gen, prin 
faptul că este primul document programatic de la noi în care se face 
distincţia între cetăţeni și cetăţene și, mai mult, în el se inserează 
expres prevederea egalităţii între sexe. Numai că aici intervine 
surpriza de care pomeneam într-unul dintre paragrafele anterioare. 
Gherea leapădă, din această perspectivă, straiele socialiste, împru- 
mutând ilicit elemente caracteristice programului feminismului 
liberal. Curentul, răspândit tocmai în epoca 1860-1920, şi-a făcut 
un ţel din realizarea, pe baze raţionale, a egalităţii civice şi politice 
între sexe. Toate acestea vor conduce la obţinerea dreptului de vot 
pentru femei, lucru pe care autorul a îndrăznit să-l însăileze într-un 
program politic oferit României sfârșitului de secol XIX. Totodată, 
în opera lui Constantin Dobrogeanu-Gherea, programul repre- 
zintă cel mai consistent capitol care tratează această problematică, 
deoarece, cu trecerea timpului, gânditorul român a fost din ce în 
ce mai absorbit de chestiunile evoluţiei capitalismului în statele 
rămase în urmă şi ale regimului neoiobag introdus la noi ca efect 
al legii rurale din 1864. El a construit, utilizând o metodă sincronic- 
-structurală, foarte modernă pentru acea vreme, dublată de un 
consistent demers inductiv, de generalizare teoretică a evoluţiei 


226 PATRIARHAT ŞI EMANCIPARE 


istorice specifice societăţii româneşti (cu inferenţe în mediul sud-est 
european) în procesul dezvoltării ei capitaliste, o lege sociologică 
de relevanţă universală : legea orbitării. 

Astfel, „ţările rămase în urmă intră în orbita țărilor capitaliste 
înaintate ; ele se mișcă în orbita acelor ţări și întreaga lor viaţă, 
dezvoltare şi mișcare socială este determinată de viaţa și mișcarea 
țărilor înaintate, e determinată de epoca istorică în care trăim, de 
epoca burghezo-capitalistă. Și această determinaţie a vieţii şi miş- 
cării sociale a țărilor înapoiate prin cele înaintate le este însăși 
condiția necesară de viaţă ; şi în această alergare ele sunt nevoite 
să facă de multe ori în ani ceea ce celelalte, care le-au distanțat 
aşa de mult, au făcut în secole; tempo-ul deci, şi de multe ori 
însuși caracterul mişcării lor, trebuie să fie altul decât al ţărilor 
înaintate capitaliste, de aceea mişcarea lor şi toate manifestaţiile 
vieţii lor sociale se fac de multe ori prin sărituri, prin zigzaguri, 
sunt sau par a fi anormale”!?. 

O dată introduse instituţiile burgheze însă trebuia să existe, 
după Gherea, o concordanţă între ele și relaţiile de producţie. În 
materie agrară, aceasta presupunea existenţa alternativei a două 
tipuri de organizare : unul bazat pe marea proprietate, celălalt pe 
mica proprietate. Ce s-a întâmplat însă la noi? Legea rurală de la 
1864 a creat „un organism economico-social neviabil, incapabil de 
o dezvoltare ulterioară”, în fapt, „un organism economico-social 
hibrid, absurd, monstruos, care nu era nici în folosul bine priceput 
al micii proprietăţi, nici în al celei mari, ci în paguba amândurora”. 

Modelul românesc al reformei agrare”, afin celui prusac, a fost 
impus de sus în jos, de teama mișcărilor ţărăneşti şi a presiunilor 
puterilor garante (1858). El a presupus, consemnează Gherea, 
împroprietărirea ţăranilor cu un sfert din pământul arabil dispo- 
nibil. Numai că rezultatele sale pozitive au întârziat să apară 
deoarece: a. cei mai mulți țărani au primit prea puţin pământ 
pentru a-şi croi o autentică mică gospodărie țărănească și b. pămân- 
tul primit era de cea mai proastă calitate, departe de vatra satului 
și imprecis delimitat (de unde au rezultat numeroase litigii). Şi 
aici, ca și altă dată, obiectul reformei agrare este genericul „ţăran”, 
adult, cap de familie, şi deloc țăranca, consoarta asupra căreia 
s-au răsfrânt cele mai multe efecte negative ale legii. Percepția 
este explicabilă, cred, printr-o trăsătură suplimentară a societăţii 
patriarhale româneşti, anume că relaţia dintre bărbaţi și mijloacele 

de producţie era directă, pe când cea dintre femei și aceleași mijloace 
era mediată de către cei dintâi. Tendinţa implicită a reformei este 
însă, după autorul socialist român, de a face viaţa independentă a 
micii proprietăţi rurale imposibilă și de a-i face pe proaspeţii 
împroprietăriți dependenţi de marii proprietari. Acum se impune 
pe eșşichierul istoriei noastre economico-sociale conceptul de 
„neoiobăgie”, definibil drept sistemul care „îmbină în sine forme 
semifeudale de producţie cu relaţii capitaliste aflate în continuă 
dezvoltare”?!. 

Noul regim de exploatare agricolă — încurajat de doi factori 
conjuncturali, recolta slabă din 1865 şi seceta din anul următor — 
avantaja în mod clar pe marii proprietari și pe arendași, deoarece: 
a. ei nu aveau capital suficient; b. nu dispuneau de instrumentar 
agricol; c. nu aveau experienţă în domeniu. Toate se grefau însă pe 
inapetenţa ţăranilor pentru statutul de salariaţi agricoli??. Cum s-a 
consolidat totuși acest regim? În primul rând, prin inalienabilitatea 
pământului, ţăranul, lipsit de posibilităţi de mișcare, devine din 
nou „legat de glie”. În al doilea rând, Legea terenurilor agricole 
(1866) introducea munca silită? şi, implicit, violenţa în relaţiile 
dintre cetăţean și autorităţile statului construit după un model 
patriarhal, o constantă a istoriei noastre de atunci şi până astăzi. 

Pe de altă parte, regimul neoiobag a generat rezultate economice 
negative: a. munca subevaluată a ţăranului ; b. proletarizarea sa 
neoiobagă (condiţionată de înmulțirea populaţiei, insuficiența 
pământului, arendările pământurilor țărănești și vânzările ilicite) ; 
c. „agricultura prădalnică” (agricultura care sărăcește an de an 
pământul, deoarece arendaşii nu doresc să investească, în acest 
sens, pe termen lung); d. formarea latifundiilor și extinderea 
trusturilor arendășeşti?1. Toate acestea au concurat, desigur, la 
pauperizarea și înrăutățirea situaţiei țărănimii care, la rigoare, 
s-au răsfrânt cu predilecție asupra statutului femeilor, lucru pe 
care Gherea pare să-l ignore. Obligate să lucreze mai mult, atât în 
câmp, cât și acasă, insuficient alimentate, supuse bolilor de tot 
felul, ele au fost victimele numărul unu ale acestui regim detestat 
şi detestabil. Aspectul trebuia subliniat deoarece constituie debutul 
unei cascade cu consecinţe inhibitorii pentru emanciparea viitoare 
a femeii în mediul rural. 

Rezultatele economice ale regimului neoiobag sunt, firesc, însoţite 
de consecinţele sale morale, culturale şi politice. „Primul rezultat al 

acestei anomalii a fost întronarea la sate a regimului de ilegalitate”, 
în care oligarhia utiliza violența instituţionalizată în raport cu 
„cei mai mici şi mai umili”. O a doua consecință este reprezentată 
de existența, suprapusă, a trei stări de drept: „legea fundamentală 
occidentală pe baza căreia se legiferează, — chipurile —, baza vieţii 
noastre legale ; apoi legea cutumiară, cea reală, care izvorăşte din 
adevăratele relaţii de producţie și de forță, — va să zică până acum 
două stări de drept, care se contrazic atât de profund încât se 
anihilează reciproc ; şi, în sfârșit, o lege de excepţie, pe baza căreia 
se legiferează, de asemenea, şi care, la rândul ei, le contrazice mai 
mult sau mai puţin pe primele două””®. Gherea face aici distincţia, 
atât de plastic definită ulterior de către Mihail Manoilescu, între 
„țara reală și țara legală”, fapt ce conduce la ultimele consecinţe 
pe planul amintit ale regimului neoiobag : „hipertrofia legiferării” 
(cu scopul liniştirii şi subordonării opiniei publice) și revoltele 
țărănești (între care se numără cele de la 1888 și, mai ales, 1907)27. 

Autorul devine, în acest context, un critic acerb al instituţiilor 
patriarhale, decelând, neexplicit însă, caracteristicile statului patri- 
arhal, masculinizat, care absoarbe modelul autoritar al lui pater 
familias, fenomen ale cărui rezultate sunt semnalate cu destulă 
acribie în multe pagini ale Neoiobăgiei. Dar nu acesta este motivul 
care-l face să respingă oferta de soluţii din contemporaneitate. 
Cele poporaniste îi repugnă, autorul socialist demonstrându-le, 
rând pe rând, inadecvarea. Astfel, băncile populare nu sunt o 
soluţie pentru că: a. pământul este inalienabil, iar mărimea cre- 
ditului de care se poate bucura țăranul este mică; b. țăranul 
lucrează mai mult pământul marii proprietăţi, neputând utiliza 
creditul în mod productiv. La fel, Casa Rurală nu reprezintă o 
soluție, ci un paleativ, deoarece: a. ea va trebui, în final, să scoată 
la vânzare parcelele debitorilor insolvabili; b. lipsite de cumpă- 
rători, parcelele îi vor rămâne în patrimoniu, transformând-o în 
cel mai mare latifundiar al României și amplificând procesul de 
proletarizare neoiobagă a ţărănimii. 

Obștile sătești sunt și ele un paleativ inutil, deoarece este o 
contradicţie flagrantă să realizezi o cooperativă semisocialistă cu 
un țăran care este, în același timp, proprietar individual pe pământul 
său. De asemenea, obștea ar fi și mai mult subordonată proprieta- 
rului decât fiecare ţăran în parte, acesta având posibilitatea să-i 
impună un preţ de monopol, independent de legile pieţei. 

Paleativele poporaniste nu sunt operaționale, iar metodologia 
prin care Gherea le infirmă la modul cel mai general izvorăște din 
legea relaţiilor de forță. Formulată în epocă de către Spiru Haret 
şi C. Dimitrescu- laşi, ea a fost aplicată de autorul Neoiobăgiei 
într-unul dintre aspectele sale cheie. În mecanică, legea acţionează 
în felul următor: dacă unui corp în mișcare A i se opune o forţă B, 
mișcarea lui A se va diminua proporţional cu forţa de contra- 
pondere B. În sociologie, susține Gherea, apare un „efect i invers” 
efect pervers, i-am spune astăzi — după care, dacă unui corp în 
mișcare A i se opune o forță B, rezultatul nu este A-B, ci A+B. 
Astfel, remediile şi paleativele nu numai că nu opresc viaţa socială 
din mersul ei iniţial, ci, dimpotrivă, amplifică uneori acest trend. 
„Prin aceasta, relevă Gherea, legea sociologică se deosebește de 
cea mecanică, în aceasta din urmă, oricât de mică ar fi forţa opri- 
toare, ea totuşi întru-atâta nu mișcă forța iniţială, pe când în 
sociologie se poate întâmpla contrariul: s-o ajute, s-o mărească”? 

Iată însă factorii care concurează, după Gherea, la configurarea 
soluţiei reale (care se poziţionează „în linia și direcția dezvoltării 
noastre”), în chestiunea neoiobăgiei: a. dezvoltarea economică a 
orașelor ; b. dezvoltarea agriculturii sistematice ; c. proletarizarea 
în masă a ţărănimii; d. legăturile noastre cu statele capitaliste; 
e. dezvoltarea noilor clase (proletariatul industrial, intelectual și 
mica burghezie urbană); f. edificarea statului de drept şi g. trans- 
formarea marii proprietăţi în proprietate mică (similară cu cea din 
Occident“. Prin urmare, „neoiobăgia şi statul care o susţine merg 
împotriva evoluţiei firești, expunând ţara la cele mai amenințătoare 
pericole şi dezastre. (...) Realizarea instituţiilor democratice și dom- 
nia legilor vor deveni posibile numai prin dispariţia neoiobăgiei, 
înlocuită prin raporturile economice burghezo-capitaliste. Asta e 
indiscutabil”?!. Soluţiile pe care Gherea le oferă cu scopul anihi- 
lării organice a regimului neoiobag, între care emanciparea de 
gen nu apare, nu reușesc totuși să evite perspectiva patriarhală. 
Nici n-ar putea-o face, de vreme ce se plasează „în linia și direcția 
dezvoltării noastre”. Punerea lor în practică cere apariţia inevitabilă 
a unui agent patriarhal, fireşte, tot statul, care să acţioneze reactiv, 
într-o altă direcţie, însă în același spirit: autoritar, dirijist, pater- 
nalist. Altminteri, mutaţiile prescrise nu ar fi decât literă moartă... 

Dar socialismul reprezintă o soluţie? Oricât de paradoxal ar 
părea, Gherea oferă un răspuns negativ la sus-amintita întrebare. 

El respinge ideea saltului abrupt de la o societate înapoiată spre 
societatea socialistă, salt admis de Fr. Engels în Despre relaţiile 
sociale în Rusia (1875), profesând un crez moderat-evolutiv. Deci, 
„societăţile capitaliste trebuie să-și urmeze ciclul lor de dezvoltare, 
până ce se vor realiza în ele condiţiile necesare de trai, obiective și 
subiective, pentru o societate socialistă. Cu atât mai mult, bineînţe- 
les, prin această dezvoltare capitalistă trebuie să treacă societăţile 
rămase în urmă, atât din cauză că ele sunt târâte şi duse într-acolo 
de societăţile capitaliste înaintate, cât şi prin faptul că ele n-au 
doar nici condiţii necesare de viață pentru o societate capitalistă 
dezvoltată, dar încă pentru una socialistă”*2. Societăţile înapoiate 
nu au decât șansa de a înainta în siajul celor avansate, şi, din 
acest punct de vedere, pentru Gherea este clar faptul că „țările 
capitaliste înaintate încep să iasă din stadiul de dezvoltare capita- 
list şi să se îndrepte cu pânzele întinse spre cel socialist. (...) Este, 
deci, de la sine înţeles, că același fapt social (construirea societăţii 
burghezo-capitaliste, n.m. — G.G.), care faţă cu punctul pe care noi 
îl ocupăm în drumul dezvoltării sociale, ar însemna pentru noi un 
pas înainte, un progres; pentru Occidentul capitalist poate să 
însemne un regres, o retrogradare”. Socialiştilor români le reve- 
nea o mare răspundere : de a interioriza poziţia socială relativă a 
României și de a-și adecva acţiunea politică în raport cu ea. 
După analiza economico-socială a problemei agrare, în România 
se impunea o imersiune în cotidian. Un epilog intitulat, sugestiv, 
„Probleme vitale” joacă acest rol, capitol în care autorul nu zăbo- 
vește, din păcate, prea mult în zona arondată eminamente faptelor 
vieţii private. Pentru el, prima problemă este sărăcia, care conduce, 
inevitabil, la degenerescenţă socială. Totuşi, implicaţiile acesteia 
nu sunt suficient relevate prin perspectiva relaţiilor de gen. Gherea 
analizează astfel pentru întâia dată în acest cadru un buget de 
familie. Concluziile sale sunt sumbre : un venit de 180 lei pe an nu 
conduce decât la „degenerare fizică, intelectuală, sufletească”. Iar 
„ceea ce este adevărat pentru acest mic organism social : familia, este 
tot așa de adevărat pentru organismul social cel mare : societatea. 
O societate bogată va avea putinţa să se dezvolte în toate direcţiile, 
o societate săracă, neproducând nici strictul necesar vieţii, va 
degenera şi va merge spre pieire”*. Cauzele sărăciei endemice din 
România sunt, în principal: a. crearea foarte redusă de noi valori ; b. 
consumul neproductiv (risipa) și c. existenţa unui organism statal 

bugetivori5. De altfel, analiza minuțioasă a indicatorului buget 
conduce la evidenţa unui exercițiu bugetar echivalent cu un sfert 
din venitul naţional (dublu faţă de Franţa, spre exemplu). Deci, 
„într-o ţară eminamente agricolă bugetul statului este egal cu o 
sumă care ar reprezenta venitul net al întregului pământ, plus 
venitul net al industriei. (...) Aici găsim şi explicaţia puterii formi- 
dabile pe care începe s-o aibă tot mai mult statul, explicaţia acelei 
atracţii invincibile pe care o are el pentru tot românul”. România 
tinde, crede autorul, prin hipertrofiere birocratică şi neoiobăgie, 
să se metamorfozeze într-un stat birocratico-parazitar sub acope- 
rișul instituţiilor occidentale. Sociologul și socialistul Gherea ajunge 
astfel la concluzii similare cu istoristul-romantic și naţionalistul 
M. Eminescu...%. 

Mai mult, în viziunea sa, statul este cheia accesului la bunurile 
materiale şi simbolice râvnite de orice cetățean, iar „politica aca- 
parează toate interesele, atrage toate inteligenţele şi talentele, 
înlănţuieşte toate conştiinţele”, impietând până şi asupra mișcării 
literare*. Ea „devine politicianism iar partidele politice se prefac 
în oligarhii politice cu clientelele lor şi cu toate rezultatele nefaste 
pe care le implică politicianismul şi oligarhia politicianistă”*?. De 
asemenea, în același registru, fiscalitatea excesivă înăbușă în fașă 
până şi iniţiativele cele mai curajoase și pozitive pentru lansarea 
României pe drumul modernizării ireversibile. Cu o oarecare insis- 
tență, Gherea ar fi reuşit să asambleze aceste elemente coerente, 
însă dispersate, într-un corpus care ar fi cuprins relevarea urmă- 
rilor unei mentalități patriarhale neexplicabile doar prin efectul 
presiunilor impuse de agentul patriarhal general, statul, sau de 
cei plasați la nivelurile mediu și inferior ale elitei conducătoare. 
Orice carieră, fie ea şi măruntă, în aparatul de stat era condi- 
ţionată de o relaţie patron - client, o relaţie în care subiecţii 
căutau cu obstinaţie protecţia potentaţilor timpului, sperând să 
se bucure de paternalismul unui stat în curs de edificare ale cărui 
instrumente fidele ar fi fost (office-seeking perspective). Mişcarea 
este deci biunivocă, de sus în jos şi de jos în sus, alcătuind un 
circuit care conducea, invariabil, la autoreproducerea sistemului. 

Tabloul schiţat de Gherea a fost amendat pe alocuri de investi- 
gaţii istorice recente“, însă cadrul analitic pe care l-a creat poate 
oferi destule sugestii celor pentru care amănuntele disparate nu 
au altă rațiune decât construirea unui edificiu teoretic viabil. 

Extrem de atent în privinţa diagnozei, C. Dobrogeanu-Gherea 
eșuează însă când relevă metodele prin care se poate mări conside- 
rabil produsul naţional, unica soluţie viabilă. Căci deplasarea, 
prin acordarea votului universal, a puterii politice din mâinile 
oligarhiei politicianiste şi dezvoltarea industriei prin periferizarea 
țărilor agricole înconjurătoare sunt mijloace iluzorii, invalidate 
de experienţa istorică ulterioară“!. Deoarece cu greu statul român, 
chiar așa cum se prezenta atunci, hiperbirocratizat şi tentacular, ar 
fi fost capabil de un asemenea dirijism economic concertat. O forma 
mentis socialistă, dornică să transpună în practică reverii îndelung 
gestate, dar reprimate vreme îndelungată, stă la baza acestui eșec. 
Acelaşi fenomen explică motivul pentru care în Neoiobăgia lipsesc 
aproape cu desăvârșire orice relatări exprese despre viaţa de familie 
şi condiţia femeii. Din acest punct de vedere, sociologul-analist a 
biruit doctrinarul politic... 

După radiografierea unei opere care a avut neșansa de a nu fi 
cunoscută, deşi o merita, mediilor internaţionale“? și nici de a fi 
astăzi foarte cunoscută în ţara care a zămislit-o%, putem menţiona 
totuși că ea a stârnit energiile creatoare atât ale susținătorilor 
ideologici, cât şi ale detractorilor din posteritate, lucru ce-i confirmă, 
pe deplin, viabilitatea şi actualitatea. 

Susținătorii, reactualizându-l într-o variantă „neo”, asemenea 
lui Șerban Voinea sau Lotar Rădăceanu, i-au perpetuat ideile 
într-o epocă a ascensiunii dreptei europene şi, implicit, românești. 
Ei au fost ulterior aspirați, amalgamaţi în creuzetul dizolvant al 
stângii comuniste postbelice și nerecuperaţi de regim până la 
prăbuşirea sa ireversibilă. Portdrapelul abandonat și apoi regăsit 
al noii direcţii ideologice a stângii a devenit o altă personalitate, 
autor nu al unei singure cărți, ci al unei întregi opere. 


5.3. Marginalitatea femeilor 
în analizele lui Pătrășcanu 


Tribulaţiile creaţiei analitico-ideologice a celui mai important 
gânditor marxist interbelic afiliat extremei stângi nu pot fi limpe- 
zite decât printr-un atent exerciţiu de contextualizare istorică. 
Într-adevăr, destinul operei semnate de Lucrețiu Pătrășcanu a 

avut un traseu sinuos: lipsită de un ecou deosebit în rândurile 
generaţiei sale, pusă la index timp de două decenii (1948-1968), 
reeditată în tiraje satisfăcătoare după reabilitarea din 1968 — 
tentativă de autolegitimare a lui Nicolae Ceaușescu prin dezavuarea 
„greşelilor” predecesorului său - Gheorghiu Dej -, ea nu suscită 
nici astăzi exegezele ample pe care, cu siguranţă, le merită“f. 

Oricum, după 1990, personalitatea sa a fost revalorizată pozitiv, 
mai ales în unele cercuri mediatice, subliniindu-se anvergura-i 
intelectuală, sociabilitatea-i recunoscută sau adeziunea idealistăt5 
la crezul marxist-leninist şi dogmele partidului comunist din 
România. Imaginea nu este exactă în detaliu deoarece, după cum 
s-a observat, el „nu s-a manifestat, cel puţin în anii interbelici, ca 
un potenţial eretic”! în raport cu ortodoxia Internaționalei a III-a. 
Dimpotrivă, s-a identificat structural cu un partid caracterizat 
prin finanţare externă, politică antinaţională, lipsa unei baze sociale 
suficiente și activităţi subversive ilegale după 1924“. 

Totuși, L. Pătrăşcanu s-a străduit să participe la viața cetății, 
să-şi popularizeze ideile, în care scop şi-a construit o strategie de 
legitimare intelectuală caracterizată prin: a. dobândirea, pe filieră 
germană, a unei solide formaţii sociologice şi economice ; b. colabo- 
rarea la cele mai prestigioase periodice româneşti de specialitate; 
c. cultivarea unor relaţii personale strânse cu membri ai elitei 
intelectuale şi politice a vremii; d. participarea la marile dispute 
de idei ce au caracterizat epoca“ ; e. încercarea de a edifica, pe baze 
conceptuale specifice, un ansamblu coerent și prestigios de lucrări 
care să cuprindă liniile evoluţiei economico-sociale a României 
moderne, revelator atât pentru comilitoni“?, cât mai ales pentru elita 
intelectuală a timpului. Această strategie de autoimpunere publică 
este remarcabilă şi dintr-un alt punct de vedere: ea era obstruc- 
ţionată nu doar de o mentalitate generală cu tendințe adverse, ci 
şi de activitatea concertată a aparatului birocratic al României 
proaspăt unificate în sensul integrării tuturor provinciilor, al dez- 
voltării elitelor etnice româneşti şi, nu în cele din urmă, al reprimării 
curentelor ideologice neconforme dezideratelor amintite”. Din 
aceste motive, ar fi fost de aşteptat ca L. Pătrășcanu să abordeze 
realităţile contemporane şi nu numai, dacă nu dintr-o perspectivă 
aclasială (lucrul ar fi fost imposibil), cel puţin dintr-un unghi de 
vedere nepatriarhal, deoarece statul român numai paternalist nu 
a fost cu o personalitate atât de exotică și recalcitrantă. Numai că, 

marxist și gânditor român interbelic, el nu a reușit să depăşească, 
din acest punct de vedere, condiţia sa ideologică și istorică. 

Mai mult, conştient de autoritatea epistemică”! pe care o deţinea 
în cadrul unui grup restrâns de confrați ideologici, L. Pătrășcanu s-a 
ambiţionat, asemenea maeștrilor săi din veacul al XIX-lea, K. Marx 
și Fr. Engels, să edifice, premiind construcţia generală în dauna 
celei specific-particularizante, pe aceleași fundamente metodologice 
generale, cum aminteam mai sus, un sistem compus din mai multe 
lucrări circumscrise aceleiași tematici — evoluţia socio-economică 
a României moderne și contemporane. Prima piesă a montajului 
este, aparent paradoxal, ultima în ordine cronologică. „Cursul de 
economie politică teoretică”, susținut în anii 1946-1947, reflectă 
preocupări mult mai vechi în sensul unei delimitări teoretice şi 
conceptuale proprii, abordează disciplina dintr-o perspectivă perso- 
nală, însă nereducționistă, urmărind sagace evoluţia structurilor 
socio-economice ale omenirii de la origini până în epoca premergă- 
toare celui de-Al Doilea Război Mondial. Trecerea spre problematica 
evoluţiei specifice spaţiului românesc se face în mod firesc, organic, 
conformându-se exigenţei metodologice, care stipulează că „o cerce- 
tare care începe cu detaliile rareori reușește să se ridice asupra 
lor”5?. Maniera de lucru introduce experiența particulară româ- 
nească în cadre generale și universale, aspect mai greu decelabil 
în celelalte piese care alcătuiesc sistemul: Un veac de frământări 
sociale, 1921-1907, Sub trei dictaturi şi Problemele de bază ale 
României. Toate cele trei lucrări reflectă preocuparea autorului 
de a rescrie, polemic și din perspectivă marxistă, istoria româ- 
nească, decelând, din perspectiva „duratei lungi”, direcțiile care 
pot să-i explice fenomenele politico-sociale la care, vrând-nevrând, 
a trebuit să fie martor. 

Teleologia demersului meu interpretativ nu se cantonează în 
contextualizarea operei, ci vizează actualitatea ei, ce ne spune ea 
astăzi, cu deosebire din unghiul de incidenţă al unei epistemo- 
logii parcelare circumscrise problematicii de gen. Mă interesează 
în ce măsură Lucrețiu Pătrășcanu a tratat problemele evoluţiei 
sociale şi economice ale lumii şi ţării noastre dintr-o perspectivă 
patriarhală și cum a abordat locul și rolul femeii în acest cadru. 

„Cursul de economie politică teoretică” se deschide printr-o 
delimitare a domeniului de studiu din care accentele polemice nu 
lipsesc: eterodoxia abordărilor artificiale de tip psihologizant sau 

matematizant este contrabalansată printr-o revenire la analiza 
obiectivă, dinamică și comprehensivă a fenomenelor economice“!. 
Ideea va permea întreaga sa operă şi, pe alocuri, se va dovedi 
reducţionistă, simplificând cauzalităţi care își găsesc explicaţia în 
cu totul altă parte. 

Cursul ambiţionează să atingă însă câteva teme esenţiale”, 
enunțate expressis verbis în capitolul introductiv: a. cercetarea 
legilor referitoare la raporturile de producţie, schimb și repartiție 
în cadrul sistemului economic capitalist; b. analizarea științifică a 
formelor de organizare economică opuse regimului contemporan, 
deci a formelor de tip socialist (intenţie care nu a fost totuși transpusă 
în fapt, n.m. — G.G.); c. selectarea unui amplu material factologic şi 
documentar, de preferinţă extras din spaţiul românesc, în măsura 
în care acesta oferă elemente tipic capitaliste, temei pentru a 
ilustra mai bine un punct de vedere teoretic şi a-l înarma cu toate 
ustensilele necesare examenului dur al realităţii”. 

Formele de organizare economică şi socială sunt, pentru un 
socialist revoluţionar ca L. Pătrășcanu, „creaţii istorice, adică ele 
apar la un moment dat, ca produs al unor împrejurări bine determi- 
nate, suferă transformări și dispar atunci când condiţiile generale 
care le-au dat naștere s-au schimbat”. Motorul acestor transfor- 
mări este, evident, „modul de producere a bunurilor materiale”, 
care împarte evoluţia omenirii — paradigma marxistă este complet 
asimilată — în cinci faze distincte : „1. comuna primitivă ; 2. sclavia; 
3. orânduirea feudală; 4. orânduirea capitalistă; 5. orânduirea 
socialistă”58. Modelul conflictualist clasial, de inspirație marxistă, 
a făcut imposibilă, negreșit, o perspectivă în care puterea ar fi 
coextensivă patriarhatului, iar dominaţia de gen s-ar substitui 
dominaţiei interclasiale. Istoria omenirii este astfel fragmentată, 
iar perspectiva unui tip universal de dominație, transgresând 
toate etapele istorice, lăsată deliberat într-un con de umbră. 

Tratând pe rând toate aceste „orânduiri”, gânditorul român expe- 
diază, astfel, destul de repede, convenţional, ignorându-le chiar, 
problemele aferente relaţiilor dintre sexe sau ale poziţiei femeii 
în societăţile studiate. Oricum, punctul de plecare, aşa-numita 
„comună primitivă”, îi prilejuiește un excurs ceva mai amplu asupra 
fenomenului de tranziţie de la matriarhat — nedenumit, firește, 
aşa — către o formă a familiei patriarhale în care soţia era inclusă 
în familia soţului, din care s-au născut, ulterior, clanurile sau 

ginţile romane. În plus, relaţiile de familie au stat „la baza primelor 
organizații economice şi sociale”, Tot acum, primele două divi- 
ziuni sociale ale muncii schimbă statutul acesteia. Munca devine 
astfel generatoare de bogăţie, creând, alături de proprietatea indi- 
viduală recent apărută, condiţiile pășirii în a doua fază de evoluţie 
a omenirii, „faza muncii sclavagiste”. 

O societate împărţită în două clase, sclavi şi stăpâni de sclavi, 
găzduind cea de-a treia diviziune socială a muncii, a creat o cultură 
și o civilizaţie remarcabile, plasându-se, la acel moment, „la baza 
progresului omenirii”. Progres care nu era însă şi tehnologic — nu 
erau oare sclavii „unelte vorbitoare” până şi pentru Aristotel? —, 
iar raritatea și scumpirea „muncii robite” au constituit unele dintre 
cauzele fundamentale ale decăderii economice a Imperiului Roman 
şi a lumii antice, în general. O analiză mai atentă ar fi relevat 
impunerea rolurilor casnice pentru acele femei lipsite de libertate 
personală. Fireşte, acelaşi rol era asumat şi de femeile din elita 
socială a epocii, care au avut totuși adesea posibilitatea de a-l 
eluda (vezi cazul aristocratelor romane). Însă autorul trebuia să 
continue netulburat drumul pe care, cu anticipație, s-a angajat. 

Astfel, sclavagismul îmbracă treptat straiele feudalităţii, organi- 
zaţie socială caracterizată prin existenţa a trei categorii — nu acele 
trei ordine consacrate în istoriografia ultimelor decenii graţie efor- 
turilor câtorva reprezentanţi marcanţi ai şcolii de la Annales, 
oratores, belatores şi laboratores — determinate strict economic: 
stăpânul feudal, țărănimea iobagă și meșteșugarii. 

Domeniul feudal, un univers închis, a creat cadrele dezvoltării 
economiei naturale în care consumul determină, în mod direct, 
producția®. „În gospodăria ţăranului medieval acesta producea 
tot ceea ce avea nevoie pentru gospodăria şi familia lui (...) tot 
ceea ce este necesar nu numai întreţinerii vieţii lui şi a familiei, 
dar și cele necesare seniorului feudal. 

Mai mult, el este nevoit să conceadă aceluiaşi senior „o serie 
întreagă de drepturi, chiar în viaţa de familie”. În fapt, „şerbii (...) 
nu se puteau căsători fără aprobarea seniorului”. La atât 
se dimensionează viaţa familiei medievale în viziunea lui Lucrețiu 
Pătrășcanu, autorul grăbindu-se să marcheze un nou moment de 
răscruce: începuturile economiei băneşti. Câteva precizări sunt 
însă neapărat necesare. În afara deja obişnuitului ţăran „androgin”, 
generic, autorul pare să agreeze mentalităţile patriarhale, mai ales 

atunci când ele capătă nuanţe de clasă. Imposibilitatea ţăranului 
dependent de a se căsători fără acceptul stăpânului feudal devine 
blamabilă deoarece încălca regulile elementare ale „privatităţii” 
medievale. Deloc blamabilă este însă ipostaza sa de unic agent 
matrimonial. Sau ar fi existat şi cazuri în care femeile trebuiau să 
obţină acceptul alegerii partenerului ? Răspunsul este uşor de dat, 
motiv pentru care un pas înainte pe fluxul argumentaţiilor auto- 
rului se impune. 

Astfel, „începutul unei producţii pentru schimb şi nu pentru 
consumul direct, fac din produsul meșteşugarului, ca și din produsul 
muncii ţărăneşti, obiect de schimb, adică transformă, în realitate, 
produsul meșteşugarului, ca și produsul ţăranului în marfă”®?. 
Burghezia, purtătoare a germenilor noilor realităţi economice, 
intră astfel în conflict deschis cu elitele feudale, metamorfozându-se 
într-o clasă revoluţionară capabilă „să mobilizeze toate masele 
care sufereau de pe urma regimului feudal și să răstoarne acest 
regim, introducând o nouă ordine, ordinea burgheză”. Este vorba 
de lupta dintre „noile forme de producţie capitalistă şi raporturile 
vechi sclavagiste”. Biruinţa noilor forţe este abruptă, cum bine 
sesizează L. Pătrășcanu. Ele reuşesc să spargă vechile cadre și, 
„sub forma unei revoluţii sociale și politice”, să preia puterea. 
Totul diferă de lentul proces de tranziţie dintre Antichitate și Evul 
Mediu. Numai că „revoluţia socială şi politică” amintită nu a atins 
decât domeniul public, şi aceasta treptat și în sincope. Se uită 
astfel că emergenţa burgheziei și a capitalismului nu a însemnat 
şi o revoluţionare a lumii domestice. Femeia noii epoci pare a se fi 
complăcut în poziţia de păstrătoare a tradiţiilor, a moralității, 
coagulantă a familiilor, refractară faţă de politic și de politică, ba 
chiar faţă de afaceri. Rolul este impus, însă legea absenței ne 
îndeamnă să credem că autorul român nu gândea astfel, ci împăr- 
tăşea, desigur, opinia înrădăcinată în spiritul public și simțul comun. 

Oricum, răspândirea muncii salariate devine, cum s-a observat“, 
sistemul de referinţă general al gânditorului român în privința 
apartenenţei sau nonapartenenţei unei societăți la sistemul capi- 
talist mondial, un criteriu de sorginte social-economică. Iar sursele 
care furnizează iniţial mâna de lucru salariată indispensabilă 
producţiei capitaliste sunt: a. țărănimea fără pământ; b. meş- 
teşugarii ruinați de producția manufacturieră; c. militarii fără 
angajamente. 

Toţi aceşti agenţi renunţă la vechea lor libertate pentru a se 
înregimenta în categoria muncitorilor salariaţi, forță de muncă la 
dispoziţia întreprinzătorilor capitalişti. Aceştia din urmă reușesc 
să acumuleze în doar două secole (al XV-lea şi al XVI-lea) bogății 
imense în cadrul procesului de acumulare primitivă a capitalurilor, 
proces a cărui structură Lucrețiu Pătrășcanu o discută amplu. 
Principalele sale elemente, în ordinea fixată de autor, sunt: a. jaful 
practicat în Lumea Nouă; b. impunerea unor relaţii tributare 
popoarelor recent cucerite ; c. pirateria ; d. comerțul dintre statele 
europene și ținuturile de peste mări ; e. comerțul cu sclavi ; f. practi- 
carea cametei ; g. creşterea rentei urbane și h. exploatarea intensivă 
a coloniilor$?. Deci jaf, tribut, exploatare, structuri lexicale caracte- 
ristice unui mod masculinizat de a vedea lumea pe care autorul le 
preia în forma sus-amintită, deși realităţile incontestabile pe care 
termenii le ascund nu sunt întotdeauna de această natură. Însă 
consecinţa cea mai vizibilă a procesului de acumulare este polari- 
zarea socială care delimitează acea parte a populaţiei privată de 
„dreptul ei de proprietar asupra mijloacelor de producţie” de cate- 
goria restrânsă a noilor proprietari capitaliști, firește, prezumabil 
bărbaţi, transferând autoritatea paternă izvorâtă din tradiţie asupra 
celei izvorâte din dreptul de proprietate. Abia acum, după o expunere 
uneori prea didactică a elementelor care au generat capitalismul, 
se încearcă o definire a sa, rezultantă firească a invalidării unor 
multiple delimitări conceptuale mai vechi sau mai noi. Definiţia 
se personalizează prin accentuarea naturii relaţiilor de producţie, 
respectiv existența sau inexistenţa muncii salariate generalizate. 

Capitalismul devine, din această perspectivă, „acel regim econo- 
mic care are la bază munca salariată generalizată, despărţirea 
muncitorului de proprietatea instrumentului de muncă, trans- 
formarea puterii de muncă în marfă şi a instrumentului de muncă 
în capital, adică mijloc de exploatare a muncii salariate, întregul 
proces al producţiei fiind subordonat deţinerii unui câştig în profitul 
celui care, stăpânind capitalul, este și proprietarul produsului 
procesului de producție”®, 

Caracterul capitalist al unei economii este dat, conform auto- 
rului, exclusiv de criteriul mai sus amintit, şi nu de faptul că 
procesul de producţie se desfăşoară într-o economie liberală sau 
într-una dirijistă ori că el se articulează pe o tehnologie dezvoltată 
sau pe una rudimentară. Concluzia, în termeni marxiști, nu se mai 

poate lăsa așteptată: structura economică naște suprastructura, 
„0 structură politică şi toate instituţiile de drept, regulile morale, 
cultura și civilizaţia”. 

Cum s-au petrecut însă lucrurile în spaţiul românesc? România 
modernă este o ţară capitalistă? Pentru a răspunde la această 
întrebare, Pătrășcanu întreprinde un lung excurs în istoria noastră 
socială, polemizează cu predecesori iluştri (Radu Rosetti, Gh. Panu, 
C. Giurescu, Const. C. Giurescu), urmărește geneza și evoluţia 
țărănimii şi boierimii româneşti şi schițează, pe baza propriilor 
lucrări publicate anterior, un model sintetic de interpretare a 
procesului modernizării României. Concluzia sa sfidează opinia 
generală a epocii: economia industrială românească se găsește 
„hotărât încadrată regimului capitalist”, iar agricultura se carac- 
terizează prin pătrunderea raporturilor de producție capitaliste 
coextensiv supravieţuirii unor forme precapitaliste (al căror deces 
va fi consemnat, crede autorul, în urma reformei agrare din 1945). 

Montajul istorist și determinismul economic caracterizează meto- 
dologic cea mai elaborată lucrare semnată de L. Pătrășcanu, Un veac 
de frământări sociale, 1821-1907. Demersul selectiv nu este disi- 
mulat, ci mărturisit chiar în prefaţă, confirmând faptul că, de 
foarte mulţi ani, „pasiunile şi interesele joacă, desigur, un rol 
esenţial în selecția problemelor asupra cărora se apleacă cercetă- 
torul”, însă ele nu se pot smulge de sub constrângerile realității 
în măsura în care se menţine posibilitatea criticii raţionale. 

Titlul este simptomatic pentru modelul conflictiv decelat de 
autorul român — model subsumabil teoriei luptei de clasă ca motor al 
istoriei universale — deoarece „frământările sociale (...) dau conținut 
istoriei poporului român şi caracterizează epoca dezvoltării lui timp 
de un veac”. Ele se înlănţuie și se condiționează diacronic, alcătuind 
un adevărat arc peste timp, care se suprapune peste procesualita- 
tea transformărilor suferite de societatea românească din punctul de 
vedere al structurilor economice generate de „modul de producţie”tt. 

Opresivul „regim iobăgist” (diferit de cel feudal), caracterizat 
prin existența formală a unui raport direct între stăpânul de moșie 
şi pământ, cu toate consecinţele sale nefaste, a început să fie 
subminat prin acțiunea dizolvantă a capitalului comercial și a 
celui cămătăresc, care au penetrat piaţa românească, anterior 
periferie a sistemului economic otoman, parțial după 1774 (Pacea de 
la Kuciuk-Kainargi) și definitiv în 1829 (Tratatul de la Adrianopol)$?. 

Astfel, în condiţiile în care economia naturală se metamorfozează 
în economie de schimb, iar „banul devine forma ideală a bogăției”, 
capitalurile nou create sunt investite și în primele manufacturi 
care au născut, cum era de așteptat, un proletariat incipient. Abia 
acum L. Pătrășcanu găseşte prilejul de a se referi, documentat, la 
viaţa femeilor și copiilor în proaspetele manufacturi, în care munca 
salariată era însoţită de inevitabila exploatare, confirmând ideea 
că „şi din acest punct de vedere evoluţia Principatelor se înca- 
drează în evoluţia generală a economiei din celelalte ţări europene”. 
Este invocat un document publicat în binecunoscuta colecţie 
„Hurmuzaki”, care atestă, la începutul secolului al XIX-lea, obli- 
garea femeilor surghiunite la mănăstire „pentru netrebnice și 
urâte fapte” de a lucra în fabrici. 

Tot atunci, o adresă emisă de cancelaria domnească vorbește 
de 10 copii, în vârstă de 12 ani, care urmau să fie aleşi dintre 
„copii sărmani” pentru aceleași scopuri. 

„lobagi şi liberi, femei și copii, scrie patetic L. Pătrăşcanu, 
materialul uman prin a cărui trudă se ridică primele începuturi 
ale industriei moderne în Principate — este acelaşi ca pretutindeni 
unde capitalismul începuse să se înfiripeze sau să pună primele 
lui jaloane”"0. După cum se observă, poziția dezavantajoasă în care 
se aflau femeile și copiii este pusă pe seama evoluţiilor „naturale” 
ale capitalismului şi industrializării. Oricum, autorul nu intuieşte 
că explicaţia fenomenului se găseşte în altă parte, în sfera discri- 
minării de gen. Modelul patriarhal levantin de excludere a femeii 
din viaţa publică mergea atunci atât de departe încât membrii 
elitei sociale a vremii, boierii, obișnuiau să-şi trimită fetele în 
mănăstiri pentru a-i exonera de îndatorirea înzestrării lor şi, impli- 
cit, pentru a-şi păstra proprietăţile într-o formă cât mai „rotunjită” 
și mai favorabilă descendenţei pe linie masculină. Călugărite fără 
voie, lipsite de vocație monastică — numeroase sunt în acest sens 
mărturiile din perspectiva alterităţii lăsate de către călătorii apu- 
seni care au vizitat Principatele în epocă — era firesc ca ele să fie 
învinuite de fapte „urâte” şi „netrebnice” şi să contribuie, invo- 
luntar, la edificarea proletariatului la noi. 

Pe plan politic însă, mutaţiile debutează cu mișcarea pandurilor 
(1821), considerată etapă iniţială a „revoluţiei burghezo-democra- 
tice”, în care revendicările sociale și naţionale se îmbină inextri- 
cabil. Lucrul este explicabil, deoarece, „într-o societate înapoiată, 


CONSTANTIN DOBROGEANU-GHEREA ȘI LUCREȚIU PĂTRĂȘCANU 241 


în care forțele de producţie sunt încă în fașă, unde elementele 
precapitaliste sunt hotărâtoare (atotputernicia capitalului comercial 
şi cămătăresc la oraş, regimul iobag la sate), elementele care să 
formuleze, în luptă, obiectivele unei revoluţii nu vor avea nici 
tărie şi nici consecvenţa necesare”? 

Metodologia utilizată îl împiedică pe exegetul român să deceleze 
implicaţiile ideologice ale mişcării pandurilor, poziţia ei de anexă 
a Eteriei. Totul se cantonează în domeniul economicului, inclusiv 
explicaţia originării în Oltenia a primului impuls revoluționar. 
Numai deznodământul acţiunii se cantonează în social, iar sfârşitul 
lui Tudor Vladimirescu, personaj întruchipând, patriarhal, spiritul 
tutelar al neamului românesc impietat de străini și stăpânitorii 
averilor „rău agonisite”, este explicat, puţin prezenteist, prin pierde- 
rea încrederii ţărănimii, singura forță socială prezumtiv capabilă 
să-i asigure victoria. 

Totuşi, înfrângerea „zaverei” nu a tăiat linia progresului socio- 
-politic purtat pe umerii unei dinamici economice lipsite de echivoc. 
În acest sens, Regulamentul Organic impus de ocupaţia rusă, 
„corespundea direcţiei în care se găsea dezvoltarea Principatelor 
care, deşi aflate în plin regim iobăgist, se mișcau (...) pe calea dez- 
voltării spre capitalism”"?. Nimic mai firesc ca revoluţia de la 1848 
să fie continuarea — pe un plan superior — a „celei dintâi faze a 
revoluţiei burgheze democratice, desfășurate cu șaptesprezece ani 
mai înainte peste Olt”. 

Componenţa socială a liderilor revoluționari lămureşte, în acest 
caz, anvergura mişcării. Ea a fost limitată de atitudinea acelorași 
fruntaşi revoluționari de a tempera manifestările revoluţionare 
de jos, exemple suficiente pentru atestarea luptei de clasă în forma 
sa cea mai acută. „Aceasta explică atât «duhul frăţiei» predicat de 
pașoptişti, cât şi faptul că exponenţii marii proprietăţi progresiste 
au putut, de fapt, ei să conducă revoluţia așa cum au condus-o. 
Burghezia română, la 1848, a fost doar progresistă, dar nu revolu- 
ţionară, în sensul real al cuvântului. Iar deficienţa ei totală, în 
rezolvarea chestiunii ţărănimii iobage, tot aici își găseşte expli- 
caţia”?î. O altă deficiență, cred, demnă de semnalat este cea a 
eşecului unei iniţiative promițătoare. Emanciparea de gen cu ajuto- 
rul educaţiei — punct inserat în cuprinsul Proclamaţiei de la Islaz — 
era o idee extrem de subtilă şi înaintată pentru acea vreme. Punerea 
sa în practică ar fi condus, cu siguranță, la smulgerea femeii din 

aria domestică şi lansarea sa pe scena publică în curs de accelerată 
delimitare, mai întâi în sfera literelor, artelor şi a profesiunilor 
libere, pentru a se ajunge, ulterior, la ipostaza de agent al schimbării 
sociale și politice. Însă un astfel de raţionament nu convergea cu 
metodologia asumată de autor... 

În fine, şi ideea unirii Principatelor izvorăşte din rațiuni econo- 
mice: „Pe măsura întinderii relaţiilor comerciale, a intensificării 
traficului internaţional și a cuprinderii din ce în ce mai mult a 
ținuturilor dunărene în angrenajul capitalismului european, nece- 
sitatea unirii Principatelor apare din ce în ce mai imperioasă””t. O 
dată înfăptuită unirea, prin dubla alegere a lui Alexandru loan 
Cuza, ale cărui valenţe paternaliste au fost larg vulgarizate hagio- 
grafic de către cercurile antidinastice mai vechi sau mai noi, se 
întreprind mai multe reforme modernizatoare, între care una esen- 
ţială : reforma agrară. Mai toți analiștii problemei noastre agrare 
văd în parțialitatea ei cauzele apariţiei așa-numitului regim neoiobag 
cu corolarul său, răscoalele țărănești. Sincronizarea acestora din 
urmă cu etapele străbătute pe calea dezvoltării capitaliste a ţării 
nu este, pentru L. Pătrășcanu, o simplă coincidenţă. La originea 
lor se află anacronica împletire de forme noi şi vechi de exploatare 
dublată de „schimbarea pe care economia țării o suferă, în momentul 
în care trecerea de la un regim la celălalt se face simțită, ca urmare 
a intensificării şi generalizării formelor şi relațiilor de producţie, 
care le caracterizează pe fiecare în parte”, 

S-ar fi putut oare ca această schimbare să nu fi fost însoţită de 
convulsiile sociale binecunoscute de la 1888 și 1907? Răspunsul 
relevat de autorul Unui veac de frământări sociale este, anticipabil, 
negativ, deoarece : a. capitalul străin (fie el financiar sau bancar) 
nu avea interesul să contribuie la soluționarea chestiunii agrare 
în România ; b. burghezia română era și ea, în mare majoritate, 
proprietară de pământ; c. caracterul sacrosanct al proprietăţii 
era, în epocă, un principiu pe deplin întronat. Era evident că 
dezvoltarea capitalismului în România în a doua jumătate a seco- 
lului al XIX-lea, prin politica protecționistă a mai multor guverne, 
„a întărit burghezia naţională, i-a asigurat preponderența internă, 
dar nu i-a putut da un caracter progresist, necum revoluționar””®. 
Acest rol a revenit, firesc, altor forţe sociale : țărănimea şi munci- 
torimea. Ele trebuiau să lupte fie pentru democratizarea ţării, fie 
pentru dezarticularizarea marii proprietăți funciare. Această dublă 


CONSTANTIN DOBROGEANU-GHEREA ȘI LUCREȚIU PĂTRĂȘCANU 243 


alianţă — conturată încă în timpul revoluţiei de la 1848 — ar fi fost, 
în 1907, dezirabilă. Ea ar fi asigurat ţărănimii ajutorul și condu- 
cerea pe care le-ar putea oferi muncitorimea organizată urbană. 

Oricât de rezumativă este prezentarea mea, din ea izvorăşte o 
concluzie cu caracter aproape axiomatic. Un întreg veac de fră- 
mântări sociale este prin excelenţă un veac masculin. Femeia nu 
reuşeşte să-și facă loc în exegeză, semn că autorul o exilează în 
sfera domestică. Ea n-a jucat nici un rol la 1821, 1848, 1866 etc., ba 
chiar nimeni nu s-a îngrijit a medita asupra situaţiei sale. Strate- 
gia este edulcorantă şi nespecifică deoarece îneacă în şuvoaiele 
dinamicii sociale o parte din lumea secolului al XIX-lea, o lume 
profundă, plină de înţelesuri şi trăiri intense. 

L. Pătrăşcanu mai deplânge însă o realitate blamabilă — prelun- 
girea sine die a legatului paşoptist —, dar în anii grei când își 
definitiva lucrarea (1942) găseşte resursele unui final optimist: 
greutăţile sunt făcute pentru a fi depășite, la nivel colectiv mai 
mult decât la nivel individual, lăsând să se întrevadă promisiunile 
unui viitor, atunci, incert. 

Din acest punct, sistemul exegetic pe care îl urmărim depășește 
perspectiva îndepărtată pentru a atinge perspectiva apropiată, 
epoca strict contemporană autorului. Lucrările dedicate ei sunt 
mai puţin elaborate, sunt scrise sub semnul unei polemici intempes- 
tive, folosesc un puzzle documentar greu de controlat şi presupun 
analiza critică a unei multitudini de elemente care se suprapun și 
se ascund unele în spatele altora. Asemenea vieţii înseși, cum 
observa un reputat istoric francez”, istoria recentă ne apare ca un 
spectacol schimbător a cărui reconstrucție pare, la început, descu- 
rajantă. Nu însă şi pentru L. Pătrășcanu, un gânditor pragmatic, 
dornic să explice evoluţia regimului politic din România spre forme 
autoritare conform metodologiei pe care și-a asumat-o progra- 
matic şi, mai mult, să schițeze un program politic original care va 
suscita, ulterior, suspiciunile confraţilor ideologici staliniști. 

În Sub trei dictaturi, Lucrețiu Pătrășcanu ambiţionează să 
exprime cauzele interne de natură economică şi socială care au con- 
dus la modificarea regimului politic din România spre formele dicta- 
toriale cunoscute. Ecluziunea regimului de autoritate personală al 
lui Carol al II-lea este explicată prin emergenţa unei „clici capita- 
liste” ale cărei rădăcini se regăsesc în dezvoltarea recentă a industriei 
grele'8. Care este însă terenul pe care a crescut această construcţie 

artificială ? Autorul decelează existenţa mai multor „finanţatori” 
ai marii industrii grele: a. statul — prin comenzi speciale, prime 
de încurajare, subvenţii ; b. Banca Naţională ; e. propriile profituri 
realizate prin exploatarea forței de muncă în cadru protecţionist ; 
d. capitalurile tezaurizate de particulari în timpul marii crize 
economice în căutare de noi plasamente și e. capitalul străin, 
rezultat din sumele câștigate prin importurile româneşti şi imposibil 
de repatriat din cauza dificultăţilor valutare caracteristice crizei'?. 
Concluzia este cât se poate de categorică : „Această dictatură (...) 
nu era altceva decât expresia, exponentul politic al vârfurilor 
burgheziei românești interesate direct și nemijlocit în industria 
grea, în industria metalurgică, în cea de armament. Statul devenea, 
sub dictatură, statul lor. Limitele dintre interesele publice şi cele 
private se ştergeau, în exclusivul profit al acestora din urmă”%. Mai 
mult, regele, el însuși un mare om de afaceri, a activat, pe acest plan, 
continuu, până la momentul abdicării în favoarea fiului său Mihai. 

Firește, această „clică” nu era decât o excrescenţă a statului 
atotputernic și paternalist. Ea a luptat să-l subordoneze tocmai 
pentru că îi facilita accesul la resursele țării. Regele se simţea con- 
fortabil în poziţia de părinte al poporului, de unde putea să adopte 
şi decizii generoase precum acordarea dreptului de a alege şi a fi 
alese pentru femeile adulte, nobil deziderat liberal, în Constituţia 
octroiată din 193881. Fiind însă o constituţie nedemocratică, ea nu 
atrage atenţia lui L. Pătrășcanu și nu este analizată. 

Momentul renunțării la tron marchează transferul puterii în 
mâinile dictaturii antonesciano-legionare. Definită drept o varietate 
specifică a fascismului european și caracterizată prin „împletirea 
propagandei politice cu exploatarea misticismului religios al ţără- 
nimii, subordonarea religiei unor scopuri politice...”, mișcarea 
legionară era destul de eterogenă din punct de vedere social. 

Totuși, conturarea portretului femeii legionare — cu toate rezer- 
vele pe care, sunt sigur, le presupune o astfel de tipologie —, înregi- 
mentată, sumbră, masculinizată nu intră în sfera interesului 
analitic, deși aspectul este extrem de incitant. L. Pătrășcanu per- 
cepe trei categorii sociale din care mișcarea legionară îşi recruta 
cadrele cele mai active : a. elementele mic-burgheze, urbane (stabilite 
în acest mediu de una sau cel mult două generaţii); b. elemente 
recrutate din rândurile noilor familii aristocratice; e. elemente 
provenite din păturile populare lovite de sărăcie. 

Dintre acestea, un rol esenţial l-a avut, firește, mica burghezie 
urbană. De altfel, pentru L. Pătrășcanu, România este o ţară 
mic-burgheză prin excelenţă, el încadrând în rândurile micii bur- 
ghezii şi țărănimea mică proprietară de pământ:?. 

Rolul economic al acestor categorii sociale care au aderat la 
mișcarea legionară este redus. Nici una dintre ele nu reprezintă 
un factor activ de producţie, ele nu sunt înglobate în sistem, ci 
trăiesc în afara sau, în cel mai fericit caz, la periferia lui. Era 
firesc ca, în momentul accederii la putere, aceste elemente să 
reacționeze similar în raport cu marile probleme ridicate de exis- 
tenţa unui stat care în timpul deceniilor anterioare a suferit un 
accentuat proces de articulare şi completare structurală. Consecin- 
ţele imediate nu au întârziat să apară, condominiumul antones- 
ciano-legionar fiind rupt în ianuarie 1941. 

L. Pătrăşcanu întreprinde aici o analiză comparativă a tuturor 
loviturilor militare din epocă, decelând specificitatea celei între- 
prinse de mareșalul Ion Antonescu. În acest din urmă caz, armata 
a rămas unica forță organizată a marii burghezii românești, care 
a încercat, susținut, să omogenizeze interesele acestei clase pe o 
platformă unică. Şi a reuşit acest lucru utilizând trei argumente: 
a. represiunea antilegionară ; b. excluderea maselor muncitorești, 
ţărăneşti şi mic-burgheze de la orice formă de participare politică; 
c. „românizarea” vieţii economicet5. Exemplele sunt tipice pentru 
conduita patriarhală, care vedea în violență, sub toate formele 
sale, singura manieră eficientă de exercitare a prerogativelor guver- 
nării. Se creau astfel premisele activizării latenţelor imperialiste 
ale statului român — idee dragă gânditorului nostru —, cu debușeul 
lor inevitabil, războiul antisovietic. Moștenirea simbolică legionaro- 
-carlistă este preluată acum de un erou întruchipând de această 
dată nu numai bărbatul viril prin excelenţă sau haiducul salvator, 
ci şi trăsăturile cele mai invidiabile în vreme de război: forţă, 
vigoare, intransigenţă, trăsături valorizate extrem de pozitiv într-o 
societate patriarhală. 

La capătul acestui scurt excurs printr-o carte ale cărei idei au 
cunoscut o largă răspândire în ultima jumătate de secol, un efort 
de „re-facere mentală” a actului istoric se impune. El ne poate 
conduce şi pe alte căi. Una dintre ele ar putea fi cercetarea avatarelor 
culturii politice interbelice şi a accelerării trendului patriarhalizant 
ca factori primi ai alunecării regimului politic din România spre 

formele nondemocratice amintite. Şi în acest caz, demersul lui 
Lucrețiu Pătrășcanu mărturisește un set de opţiuni ideologice şi 
metodologice explicite. 

Simptomatic, teza expansiunii imperialiste a României deschide 
ultima lucrare în care L. Pătrășcanu încerca să-și explice sieşi şi 
contemporanilor realităţile presante ale vremii, conturând, în plus, un 
program politic de redresare a societății românești : „Problemele de 
bază ale României”. El operează, în acest sens, cu criteriile formu- 
late anterior de Lenin®, aplicându-le elastic la mediul autohton, 
pătrunzându-le anatomia. Două argumente sunt invocate în susţi- 
nerea acestei idei: criza de supraproducţie generată de marea 
industrie prelucrătoare românească în condiţiile limitelor inerente 
pieţei interne și apetiturile birocraţiei etatice şi ale aparatului 
militar, ambele entităţi în continuă expansiunetf. 

Un complex de elemente îl conduc pe analist la concluzia lipsită 
de echivoc — contrar opiniilor unor contemporani cu autoritate, 
Virgil Madgearu numărându-se printre ei — că economia românească 
a devenit o economie industrială în care marea industrie, între- 
prinderile mici şi mijlocii, ca și întreprinderile statului deţin o 
poziţie dominantă. Mai mult, în România sunt recognoscibile toate 
fenomenele definitorii stadiului monopolist atins de capitalismul 
occidental&, cu consecinţele sale nefaste: creşterea şomajului şi 
stagnarea tehnologică. Pe de altă parte, expansiunea capitalului 
financiar în forma sa clasică, dublată de un proces de centralizare şi 
concentrare, întărește convingerea lui L. Pătrășcanu cu privire la 
ideea „imperialismului românesc”, iar la orizontul crizei plasamen- 
telor bancare se profilau doar două soluţii, ambele acceptate de 
către „dictatura militaro-fascistă” : finanțarea războiului și „româ- 
nizarea” vieţii economice®. 

Mecanismele concentrării corporatiste sunt decelate de autor 
în simplul și impersonalul proces de expansiune a capitalismului 
monopolist, fenomen agregat de forţele sale cele mai active. O altă 
perspectivă metodologică ar fi condus, desigur, la relevarea izomor- 
fismului dintre acțiunea statului şi a agenţilor săi și atitudinea 
pasivă, de complezenţă, a societăţii proaspăt masificate. Dirijismul 
şi paternalismul erau termenii în care masele recent emancipate 
descopereau soluţiile salvării individuale şi colective. 

Același capital monopolist înglobant este făcut răspunzător, în 
exegeză, de înapoierea sectorului agricol şi de starea deplorabilă a 
micilor proprietăţi țărănești. 

Caracterul său extensiv, răspândirea mecanizării doar la nivelul 
marilor proprietăţi, diminuarea „inventarului viu”, iată câteva 
caracteristici ale agriculturii românești interbelice, originate în 
anacronismul raporturilor de producție”, pe care nici reforma agrară 
radicală din 1921 nu a reușit să le estompeze. Toate concurează 
spre o utilizare substanțială a muncii fizice depuse nediferenţiat 
de bărbaţi și femei pentru asigurarea unui trai modest unor familii 
numeroase, a căror resursă fundamentală era tocmai forța de 
muncă slab valorizată. Era firesc, susține L. Pătrășcanu, în condițiile 
în care „exproprietărirea și împroprietărirea ţăranilor n-au fost 
măsuri revoluţionare înfăptuite pe căi revoluţionare”, iar „reforma 
a fost o soluţie de compromis”. Totodată, reforma a răspândit 
munca salariată în agricultura românească, „contrazicând și infir- 
mând susţinerile acelora care pun accentul tocmai pe caracterul 
necapitalist al agriculturii noastre”?!. 

Totuși, diferenţele dintre elita capitalistă a țărănimii, chiabu- 
rimea şi marea masă sătească devin din ce în ce mai accentuate. 
Astfel, aproape trei sferturi din țărănime, pentru a-și întreţine 
familia, era nevoită să caute alte surse de câştig în afara cadrului 
„economiei familiale”, consecinţă a caracteristicii fundamentale a 
agriculturii românești, melanjul „relaţiilor de producţie capitaliste 
cu relațiile de producţie aparţinând trecutului precapitalist”. Aceasta 
este cauza fundamentală a retardării rurale, și nu „supraproducția 
agricolă”, explicaţie cvasioficializată a permanentizării crizei în 
agricultură care aruncă o nedreaptă responsabilitate tocmai în 
seama victimelor ei. Consecințele acestui tip de economie domes- 
tică, închisă sunt, într-adevăr, inhibitoare pentru orice cercetare 
de emancipare a femeii din ruralul românesc. De fapt, împărţirea 
sarcinilor aferente „gospodăriei” o dezavantaja vizibil, ea dedi- 
cându-şi întreaga energie activităţilor cotidiene extrem de solicitante 
pe care o astfel de poziţie le implica (lucrul la câmp, în casă și 
împrejurimi, creșterea copiilor etc.). Cu atât mai mult absența 
prelungită de acasă a soţilor în căutare de surse de venit supli- 
mentare le îngreuna și mai mult situaţia. Toate se suprapuneau 
pe un fond de violență domestică pe care statisticile vremii şi, 
implicit, analiștii lor, printre care L. Pătrășcanu, nu l-au relevat 
cu suficientă insistenţă. 

Prin analiza specificului evoluţiei agriculturii românești, dife- 
rită de cea din Apus, L. Pătrășcanu decelează germenii unei 

„suprapopulaţii relative” în existența marii proprietăţi funciare. 
Recunoscând mai marea performanţă a acesteia în raport cu mica 
proprietate ţărănească, el amintește trei factori care generează 
„suprapopulaţia relativă” în agricultura românească: 1. marile : 
proprietăţi care concentrează o treime din teritoriul ţării în mâinile 
a 25.000 de mari proprietari (prezumabil bărbaţi, n.m. - G.G.), 
frustrând sute de mii de ţărani fără pământ de posibilitatea creării 
unei gospodării proprii; 2. exploatarea intensă a forței de muncă, 
care conduce la scăderea cheltuielilor aferente ei și 3. folosirea 
extinsă a muncii femeilor şi copiilor, care elimină de pe piață 
munca, mai costisitoare, a bărbaţilor. Bazându-se pe cercetările 
de teren ale echipelor monografice gustiene, Pătrășcanu remarcă 
proporţia mai mare a femeilor (89,9%) decât a bărbaţilor angrenați 
în producţia agricolă. În plus, condiţiile de muncă ale femeilor 
erau mult mai grele, iar salariile pe care le primeau erau cu 15-25% 
mai mici*?. Această situaţie conducea la efectul pervers amintit 
(șomajul masculin), dublat de un nivel mai scăzut al veniturilor 
obţinute de femei prin munca pe marile exploatări agricole. 
Folosind date statistice pertinente, autorul realizează de această 
dată un tablou foarte veridic al fenomenului. Munca subevaluată, 
în condiţii grele a femeilor în agricultură îi prilejuieşte relevarea 
uneia dintre cauzele înapoierii domeniului. Este drept, mobilul 
analizei îl constituie inegalitatea de tratament cu baze sociale, 
generale, și nu discriminarea de gen, cauza reală. Totuşi, merită 
semnalat efortul gânditorului român de a ridica o problemă delicată, 
efort programatic motivat, firește, însă nu mai puţin lăudabil. 
De altfel, într-un studiu” publicat încă în 1928, L. Pătrăşcanu 
studia fenomene similare în cadrul industriei românești dominate 
de marele capital bancar. În ciuda faptului că nimeni până atunci 
nu a reușit să dovedească inferioritatea productivităţii muncii 
feminine, „ea este mult mai prost plătită decât cea a bărbaţilor”. 
De asemenea, munca femeilor se utilizează nu numai în acele 
ramuri industriale care nu presupun depunerea unui efort fizic 
prea susţinut, ci și în ateliere metalurgice, fabrici de cherestea și 
chiar mine. Situaţia era într-adevăr îngrijorătoare, deoarece o 
statistică din 1925 releva că, din numărul total al salariaţilor, 
femeile şi minorii reprezentau 32%. „Întrebuinţarea femeilor în 
mine și metalurgie, continuă autorul, adică în ramuri de industrie 
care cer eforturi fizice deosebit de mari, este, desigur, unul dintre 

cele mai triste capitole ale exploatării muncii în România. Lipsită 
de orice protecţie legală efectivă, femeia este lăsată pur şi simplu 
pradă celor mai neomeneşti şi barbare forme de exploatare”. Este 
invocată apoi însăşi aserțiunea emisă, în 1926, de către un for oficial 
(Ministerul Muncii) cu privire la contractele colective de muncă: 
„Nici o dispoziţie pentru protejarea muncii feminine nu găsim în 
convențiile din 1926, după cum nu găsim nimic privitor la concedii 
în caz de sarcină şi lehuzie...” . Încălcarea drepturilor fundamen- 
tale ale omului este deplânsă ca fiind mult mai răspândită decât 
s-ar înţelege din cazurile prezentate în publicaţiile de resort. 

Tonul empatic al expunerii, condescendenţa sinceră faţă de cei 
supuşi discriminărilor, de orice fel ar fi ele, este simptomatică 
pentru temeiul moral al adeziunii lui L. Pătrășcanu la credo-ul 
comunist. lar soarta femeilor în industrie va fi la fel de grea, lasă 
autorul să se înţeleagă, dacă ele nu vor fi înarmate cu o ideologie 
şi o organizare politico-sindicale în stare să lupte eficace cu agenţii 
marii finanțe, care nu o dată au dispus de puterea politică în 
sensul reprimării tuturor mişcărilor contestatare. În acest caz, 
avem de-a face cu o ipostaziere a „femeii proletar” care, cu toate 
conotaţiile de ordin etic amintite, are relevanţă doar în logica 
antagonismelor clasiale. Femeia nu este exploatată pentru că este 
femeie, ci pentru că face parte din amorfa masă a proletariatului 
industrial... Ea este exploatată şi pentru că, în acest cadru, își 
asumă roluri și profesii masculine prin excelenţă (spre exemplu, cele 
din industria minieră şi metalurgică). Orele zilnice de muncă acasă 
nu se contabilizează însă, și nici repercusiunile asupra sănătăţii 
sau riscurile asumării unei sarcini... Aspectele amintite depăşesc, 
desigur, ipostaza „femeii proletar” peste care L. Pătrășcanu nu 
poate să treacă. 

Dar femeile încadrabile în larga categorie a micii burghezii 
aveau o situație mai fericită ? În nici un caz, deoarece mica bur- 
ghezie a fost o victimă a evoluţiei capitalismului spre stadiul 
monopolist, lovită sau ameninţată fiind de concurenţa necruţă- 
toare a marelui capital. În paralel, mai exista o soluţie : accesul în 
rândurile funcționărimii de stat, în continuă expansiune. Numai 
că accesul femeilor în acest mediu era extrem de limitat și nu 
depăşea palierele inferior şi mijlociu ale păturii sociale amintite? 
Și în acest caz, autorul putea merge mai departe. Accesul femeilor 
la educaţie nu era o idee foarte comună în istoria modernizării 

noastre. Să ne amintim numai de una dintre ideile generoase 
enunțate în Proclamaţia de la Islaz (1848). Într-adevăr, educația 
femeii în familiile mic-burgheze se concentra, în epoca în care 
Lucrețiu Pătrășcanu s-a format intelectual, spre formarea „femeii 
domestice” (care la pension dobândea o educaţie casnică şi vag 
culturală), și nu a femeii menite unei cariere publice. Trend patri- 
arhal incontestabil, însă greu sesizabil, care explică de ce accesul 
femeilor spre carierele înaltfuncţionăreşti era atât de limitat. Nici 
intelectualitatea — care pentru L. Pătrășcanu nu constituie o „clasă 
socială” în adevăratul înţeles al cuvântului — nu era extrem de 
deschisă pentru elementul feminin, din aceleași motive expuse 
puțin mai sus. Să ne reamintim că, imediat după Primul Război 
Mondial, Alice Voinescu, în ciuda valorii sale incontestabile și a 
sprijinului mentorilor săi, nu a reuşit să ocupe o catedră la Facultatea 
de Litere din Bucureşti, trebuind să se mulțumească a profesa la 
Conservatorul de Artă Dramatică. Este drept, spre sfârşitul dece- 
niului trei, unele facultăţi (cele de litere sau medicină, spre exemplu), 
şi-au deschis, cu parcimonie însă, porţile unor elemente feminine 
valoroase care au ocupat atunci, firesc, posturi academice de rang 
inferior. Numărul lor este foarte restrâns dacă se observă că, cel 
puţin în Capitală, dar creșterea este evidentă în toate centrele 
academice, proporția studentelor s-a mărit de la 21,88% în 1924-1925, 
la 30,66% în 1934-1935%, cifre mult inferioare totuşi celor analoage 
din statele Europei occidentale, relevând însă disparităţi lipsite de 
echivoc la capitolul egalității de șanse educaţionale şi, implicit, 
sociale dintre sexe. 

În mod cert, pentru gânditorul marxist român, nici una dintre 
problemele societăţii românești nu poate fi soluţionată de curentele 
şi grupările politice reprezentând interesele „clasei capitaliste”. 
Numai clasa muncitoare — respectiv „proletariatul industrial, prole- 
tariatul agrar, funcționărimea particulară în elementele ei proletare, 
apoi semiproletariatul agricol — era forța socială chemată de evoluţia 
obiectivă a istoriei noastre pentru a realiza, definitiv, democra- 
tizarea reală a ţării”. 

Iar scopul final al luptei clasei muncitoare nu poate fi decât 
„transformarea actualului regim capitalist în regim socialist, etapă 
spre societatea comunistă”. Pentru aceasta erau necesare — şi aici 
L. Pătrășcanu se dovedeşte un marxist ortodox — crearea acelor 
condiţii sine qua non, în fapt o societate democratică, prin o serie 

de măsuri care să producă schimbările socială și politice așteptate : 
a. desfiinţarea tuturor instituţiilor nedemocratice şi epurarea apa- 
ratului etatic de elementele compromise ; b. amnistie generală a 
opozanților condamnaţi pe nedrept ; c. exproprierea exhaustivă a 
marilor proprietăţi ce depăşesc 50 de hectare și împroprietărirea 
țăranilor fără pământ sau cu pământ puţin; d. naționalizarea 
B.N.R. şi a întregului sistem bancar ; e. controlul statului asupra 
monopolurilor capitaliste ; f. garantarea tuturor drepturilor și liber- 
tăţilor democratice. 

Pe planul îmbunătăţirii situaţiei clasei muncitoare, se susțineau : 
ziua de lucru de opt ore, garantarea salariului minim pe economie, 
ameliorarea sistemului asigurărilor sociale şi o legislaţie eficientă 
de protejare a muncii. femeilor şi copiilor (s.m. - G.G.). 

Pe plan politic se cerea — remarcabil — „deplina egalitate în 
drepturi pentru femei și atragerea femeilor ca un element activ în 
viaţa publică a României”. Politica naţională trebuia epurată de 
orice tendinţe xenofobe și şovine, iar în politica externă se reco- 
manda o soluţie unică: alianţa cu Uniunea Sovieticăs. 

Mesajul general al acestui edificiu programatic era revizuirea 
distribuirii controlului asupra resurselor, în sensul ameliorării 
situaţiei și poziţiei claselor neposedante, fenomen care abia înce- 
puse să fie studiat’. Era, într-adevăr, un program care urmărea 
larga democratizare a societăţii românești în orizontul sfârşitului 
celei de-a doua conflagrații mondiale, și nu un program de comu- 
nizare a României. Simptomatic, L. Pătrășcanu întrevedea un 
viitor care, de fapt, s-ar fi potrivit, parţial firește, unor state 
occidentale, nu României. Ocupaţia sovietică și planul sistematic 
de impunere a noului regim politic au infirmat însă definitiv pre- 
dicţiile autorului. De altfel, la acest capitol, el nu a realizat nicio- 
dată performanţe marcante: într-un articol publicat în Viaţa 
Românească (aprilie, 1938), argumenta izbucnirea crizei econo- 
mice în România!%, bazându-se pe o simptomatologie de relevanţă 
globală, tocmai în anul în care statisticile arătau un vârf de creștere 
a acesteia, sumum luat ca punct de referinţă în toate comparaţiile 
efectuate peste câteva decenii. 

Dar cum trebuia să se manifeste muncitorimea ? În logica relevată 
mai sus, clasa muncitoare trebuia să realizeze o dublă mișcare, 
spre exterior şi spre interior. În primul caz, trebuia să atragă de 
partea sa toate forțele sociale interesate — cu predilecție țărănimea — 

în modificarea statu-quo-ului politico-social. În cel de-al doilea, 
clasa muncitoare trebuia să-și coalizeze toate energiile interioare, 
să devină o forţă organizată, unitară, bine orientată ideologic şi 
doctrinal, capabilă să- şi îndeplinească rolul ei istoric™!. Pentru 
aceasta, „proletariatul şi la noi, nu-şi va putea realiza menirea lui 
istorică izolându-se ca clasă”, ci, dimpotrivă, „de a lupta chiar 
pentru a stabili un contact cât mai strâns şi cât mai permanent cu 
toate păturile populare ne-proletare, cu cele mai largi mase țără- 
nești și orășenești”. Construcţia autorului este însă idilică şi are 
rădăcini patriarhale în care rolul central este atribuit proletariatului, 
iar cel subordonat categoriilor sociale neproletare exploatate, însă 
totul emanând o armonie și organicitate cu parfum arhaizant şi 
aluzii conservatoare. Nu s-a prevăzut că la noi „proletariatul” va 
lua frâiele puterii utilizând nu colaborarea democratică cu toate 
forțele populare, ci violența. Astfel, epilogul cărţii! a fost invalidat 
de orice realitate istorică, cunoaşterea de către clasa muncitoare a 
dificilelor probleme izvorând din structura societăţii româneşti 
dovedindu-se o provocare iluzorie. 

Opera lui L. Pătrășcanu, cu toate aspectele ei discutabile, poate 
fi un prilej de meditaţie asupra destinului unui gânditor politic 
aparținând stângii radicale autohtone, caz tipic pentru acei inte- 
lectuali, de aceeași speţă, ale căror propensiuni critice au refuzat 
întâlnirea cu realitatea sumbră a „marii iluzii a secolului XX”. 


5.4. Concluzii 


În încheierea acestui scurt excurs exegetic, o concluzie se impune 
aproape de la sine: când discursul doctrinar îl domină pe cel 
analitic, patriarhalismul tradiţional este abandonat în favoarea 
unor idei generoase. Altminteri, luptând cu un aparat conceptual 
încă neconsolidat sau, în celălalt caz, cu inapetenţele publicului 
avizat al vremii, toate eforturile au fost îndreptate spre un ţel de 
ordin general. Într-adevăr, cunoașterea procesului de modernizare 
economică şi consolidare instituţională din România, în care cate- 
goria analitică de gen nu şi-a găsit locul, trebuia să fie un atu în 
trasarea, programatică, a căilor pe care societatea noastră le avea 
de urmat într-un viitor apropiat. Generalul estompează astfel 

particularul, îl aruncă în raftul al doilea al bibliotecii... lar 
discriminarea de gen păleşte în raport cu tare structurale ale 
societăţii precum sărăcia, corupţia, abuzurile. 

Fondul apatic aruncă un con de umbră asupra unui domeniu 
care i-ar produce doar iritare, tresărire jenantă, opţiuni justifi- 
catoare şi, în final, clasicul „toate la timpul lor”. 

vol. VIII, ediţie şi postfață de Eugen Simion, Editura Minerva, 

claselor naţiunii în jurul Principelui — atunci Carol I — şi care nu se 
împăca cu modelul clasic conflictual marxist susținut de Gherea. Vezi 
Petre Pandrea, Criminologia dialectică, Fundaţia „Regele Mihai I”, 
București, 1945, p. 454. Pe plan estetic însă, cei doi au format „o uni- 
tate dialectică”, întâlnindu-se pe teren axiologic. Vezi Marin Bucur, 
Istoriografia literară românească. De la origini până la G. Călinescu, 
Editura Minerva, Bucureşti, 1973, p. 100. 

în această capcană — la ideea că România era, la sfârşitul secolului 
al XIX-lea şi începutul celui următor, o societate de status. 
Ibidem, pp. 449-450. 

Una dintre ele este cea a dezvoltării suprastructurii burgheze gene- 
ratoare a canalelor de „drenare” periferizante ; cf. Ion Ungureanu, 
Paradigme ale cunoaşterii societăţii, Editura Humanitas, București, 
1990, p. 234. 

Vezi C. Dobrogeanu-Gherea, „Asupra mișcării literare și ştiinţifice”, 
în Studii critice, vol. III, ediţia a IV-a, București, 1925, p. 41. 

rilor partidului socialist german ; vezi R. Michels, Political Parties. 
A Sociological Study of the Oligarhical Tendencies of Modern 

C. Dobrogeanu-Gherea, op.cit., 1910, pp. 477-478. 

două sunt foarte rare. 

în istoria românilor, vezi Keith Hitchins, „Mișcarea comunistă din 

Biberi și apărut în volumul Lumea de mîine (1946), cf. L. Pătrăşcanu, 
„O scurtă autobiografie — interviu acordat de Lucrețiu Pătrășcanu 

Arheologia terorii, Editura Eminescu, Bucureşti, 1992, p. 59. 

Un bogat material factologic, deşi selectat, se poate regăsi în volumele 

Unire, vol. II, partea I şi partea a Il-a, Editura Ştiinţifică și 

pp. 215-257. 

49. L. Pătrășcanu a făcut parte cu siguranţă din acest grup social, 
a cărui sarcină era „să ofere o interpretare a lumii pentru acea 
societate”. Cf. Karl Mannheim, Ideology and utopia, Harcourt Brace, 
New York, 1955, p. 10. 

54. L. Pătrășcanu, „Curs de economie politică teoretică”, în Scrieri, 
articole, cuvântări, 1944-1947, Editura Politică, București, 1983, 
pp. 241-242. 

55. Ibidem, pp. 246-247. 

multe inconveniente ar fi prezentat, a contribuit, cu siguranţă, la 

„Cititoarele şi cititorii sceptici ne pot acuza de o selecţie 
tendenţios-negativă şi de pretenţii de conştientizare de 
gen avant la lettre. Ne asumăm că orice interpretare se 
face printr-o grilă de lectură. Nu am urmărit să relevăm 
deliberat cât de vădit sau ascuns sexişti au fost promotorii 
bărbaţi ai ideilor politice româneşti. Şi, în raport cu vremea 
lor, sunt departe de a fi fost «toţi o apă şi un pământ. 
Am vrut să înţelegem cum funcţiona genul în gândirea 
politică românească, în limitele de care s-au ocupat autorii 
şi autoarele studiilor din acest volum. Dominanţa relaţiei 
simbolice «mamă — fiu» în ideologiile româneşti (şi simetrica: 
«tată — fiu» în relaţia stat — individ) este grăitoare pentru 
configurarea relaţiilor bărbaţi — femei ca relaţii asimetrice, 
lipsite de parteneriat (ca şi a relaţiilor stat — individ). 
Protecţia (bărbătească) şi grija (femeiască) sunt relaţii 
necesare într-o societate, dar nu sunt suficiente pentru 
democraţie, pentru autonomie personală, competiţie și 
autoafirmare. Adică, pentru ceea ce se înțelege prin 
fundamentele modernităţii. Şi cred că trebuie să înțelegem 
cât de mult contează patriarhalismul în relaţiile de gen în 
ratările modernizărilor româneşti, atunci, ca şi acum.” 


Mihaela Miroiu 

